
GENERALUL CONSTANTIN SĂNĂTESCU ŞI 
JURNALUL SĂU 


II semble que ceux desquels la vie est digne de memoire et 
d'estime vivent encore apres le tr&pas, puisqu'on a tant de plaisir de 
les representer aux &sprits de ceux qui demeurent. 


Saint Frangois de Sales, Correspondence 


Constantin Sănătescu se trage dintr-o veche familie 
boierească din Gorj, a cărei „diplomă de înnobilare” data din 1717 
(cf. documentelor menţionate de G. Giurescu în Material pentru 
istoria Olteniei supt austriaci, vol. II, editat de Institutul de Istorie 
Naţională, Bucureşti, 1944, pp. 431, 465 — 466). Tatăl său, 
Gheorghe Sănătescu, militar de carieră, a luptat ca voluntar în 
războiul din 1877 şi ca general de divizie în războiul din 1916 — 
1918, la care vor lua parte, de altfel, toți cei patru fii ai săi. 

Constantin, fiul cel mare al generalului Gheorghe Sănătescu, 
se naşte în 1885 la Craiova. Face liceul la Craiova, Turnu-Severin şi 
laşi, apoi Şcoala Militară la Bucureşti, absolvind-o în 1907 cu gradul 
de sublocotenent; este repartizat la Regimentul 5 Roşiori din Turnu 
Severin. În 1910 devine instructor, cu gradul de locotenent, la 
Şcoala de Cavalerie din Târgovişte. Se căsătoreşte în 1911 cu 
Gabriela Stematiu; fiica lor, Simona, se va naşte în 1913. 


Excelent călăreț, participă la numeroase concursuri hipice 


militare sau, ca jocheu, în curse civile (la 22 mai 1911 câştiga, de 
pildă, „Premiul Armatei”). În 1913 ia parte la campania din Bulgaria. 
Avansat căpitan, este mutat în 1915 la un regiment din Tulcea. În 
timpul primului război mondial luptă — în linia întâi — în Dobrogea, 
Oltenia, Muntenia, Moldova; în ianuarie 1918 trece Nistrul, în 
fruntea escadronului pe care-l comanda, la Tighina. 

După război, maiorul Sănătescu se stabileşte în Bucureşti, 
unde urmează cursurile Şcolii Superioare de Război. Rămâne, după 
absolvire, la Marele Stat Major — secţia Operații; devenise între timp 
colonel. În 1928 este numit ataşat militar la legația română din 
Londra. Rechemat în 1930 în țară de Regele Carol al II-lea, 
primeşte comanda Regimentului de Escortă Regală, în 1935, 
înaintat general de brigadă, este numit comandant al Brigăzii 3 
Cavalerie din Cernăuţi. În 1937 va deveni subşef al Marelui Stat 
Major. 

De acum înainte, biografia generalului Sănătescu e 
consemnată în propriul său Jurnal, care acoperă în mare perioada 
1937 — 1941 şi apoi, în detaliu, anii 1942 — 1947 (un alt jurnal al 
generalului, încă inedit, acoperea anii de front 1916 — 1918). lată 
elementele esenţiale ale acestei biografii: 

În ianuarie 1941, în calitate de comandant militar al Capitalei, 
generalul Sănătescu reduce complet, în numai patru zile, rebeliunea 
legionară. Împreună cu alte câteva formaţiuni militare, Corpul 4 


Armată de sub comanda sa intră primul în Odessa, la 16 octombrie 


1941. Ajunge — în a doua campanie din Rusia —, cu acelaşi corp de 
armată, până la cotul Donului, în octombrie 1942; peste trei 
săptămâni va asista neputincios la victoria armatei ruse (încercase, 
fără succes, într-un raport trimis superiorilor săi, să preîntâmpine 
dezastrul). Supraveghează retragerea trupelor române din Crimeea. 
În martie 1943 e rechemat de pe front, spre a fi numit şef al Casei 
Militare Regale. În primăvara lui 1944 devine mareşal al Palatului. 
Are un rol hotărâtor în pregătirea armistiţiului cu puterile aliate şi a 
actului de la 23 august 1944; a fost de altfel singurul martor al 
întrevederii din 23 august de la Palat dintre Regele Mihai, Mareşalul 
Antonescu şi Mihai Antonescu. 

Este numit, imediat după actul de la 23 august, prim-ministru; 
organizează apărarea Capitalei împotriva nemților, iar ulterior 
întoarcerea armelor şi campania spre vest; i se va conferi în 
noiembrie 1944 ordinul militar de război „Mihai Viteazul” cu spade 
clasa a Ill-a, pentru rolul său în acţiunile din perioada 23 — 27 
august 1944. La sfârşitul lui 1944 este numit a doua oară prim- 
ministru (prima guvernare durase şase săptămâni) şi înaintat 
general de armată; demisionează curând din funcţia de prim- 
ministru, devenind, în 1945, şeful Marelui Stat Major, apoi inspector 
general de armată. E unul din martorii lucizi ai procesului de 
sovietizare treptată a României din perioada 1945 — 1947; prin 
funcţiile îndeplinite, avusese acces la date pe care mulţi dintre 


oamenii politici ai vremii le ignorau. 


Moare în noiembrie 1947. E ultimul general înmormântat cu 
toate onorurile cuvenite gradului său. În jurul sicriului din curtea 
bisericii Mihai-Vodă s-au depus coroane din partea Regelui, 
Reginei-mame şi din partea Preşedinţiei de Consiliu, iar o unitate 
din Regimentul de Gardă Călare a defilat în faţa sicriului; la cimitirul 
Bellu, ostaşii înşiruiţi de-a lungul aleii principale au dat onorul la 
trecerea sicriului; înainte de a fi coborât în criptă, pe capacul 
acestuia au fost ţintuite, potrivit tradiţiei, sabia scoasă din teacă în 
chip de cruce, având deasupra şapca militară. 

Militar de carieră, Constantin Sănătescu a fost totodată un 
intelectual rafinat. lubea literatura şi scria el însuşi — câteva schiţe, 
din 1914, i-au fost publicate în Revista Cavaleriei. Citea mult, chiar 
şi atunci când se afla în linia întâi: în primul său jurnal, de pe frontul 
din 1916 — 1918, sunt consemnate peste 50 de titluri, majoritatea 
cărţi franțuzeşti. Generalul citea însă cu aceeaşi uşurinţă în 
germană, pe care o învățase, copil fiind, de la guvernanta sa 
austriacă; sau, mai târziu, în engleză. 

De soldaţii pe care i-a comandat îl lega o caldă solidaritate 
umană. Alături de ei în linia întâi, suferea de aceleaşi lipsuri, 
neuzând niciodată de prerogativele sale de ofițer superior. Încerca 
să-i ajute, să-i protejeze (v. de pildă însemnările din acest Jurnal 
privind echipamentul de iarnă al trupei). În 1941 a iscălit ordinul de 
atac al Odessei cu ochii în lacrimi: era perfect conştient că iscălise 
astfel actul de condamnare la moarte a nenumărați soldaţi... Sub o 


mască severă, se ascundea un om a cărui bunătate mergea până la 
sacrificiul de sine. E drept că n-avea nicio îngăduinţă pentru hoţie şi 
minciună; dar pedepsea întotdeauna pe vinovaţi abia a doua zi, 
după o matură cumpănire. Corect şi demn în relaţiile cu superiorii 
săi, avea înțelegere şi solicitudine pentru inferiori, era la fel de uman 
şi față de prizonieri. 

Probitatea generalului Sănătescu îi uimea pe toţi cei cu care 
venea în contact. Revenit, în decembrie 1940, de la Moscova 
(fusese şeful unei delegaţii însărcinate cu fixarea graniţelor dintre 
România şi URSS, căci creionul lui Stalin le lăţise pe kilometri 
întregi), s-a dus la Ministerul de Externe ca să înapoieze dolarii pe 
care nu-i cheltuise; ministrul Creţianu a exclamat: „E prima dată 
când se întâmplă! De obicei, toţi se plâng că nu le-au ajuns banii, 
ba mai cer şi în plus!” Singura „pradă de război” luată de generalul 
Sănătescu din Rusia a constat dintr-o linguriţă şi un castronaş 
pentru bărbierit. Avea, de altfel, cea mai mică ladă de campanie din 
tot comandamentul. Pe frontul din Rusia se servea de o tabacheră 
de tinichea (fumatul a fost singurul lui viciu); ofiţerii din Corpul 4 
Armată aveau să i-o arginteze, considerând-o prea modestă pentru 
un comandant... 

Devenit prim-ministru, Sănătescu n-a vrut să primească 
decât solda de general, deşi leafa ce i s-ar fi cuvenit ca înalt 
funcţionar al statului ar fi depăşit-o cu mult. N-a cumpărat din 
fondurile Preşedinţiei de Consiliu decât o mapă de piele şi un stilou 


-— pe care le-a predat de îndată ce-a părăsit postul guvernamental. 
Prim-ministru fiind, mergea -— spre uimirea bucureştenilor — cu 
tramvaiul la cinematograf, însoţit doar de ginerele său. 

Deşi a luptat în linia întâi în ambele războaie, Dumnezeu i-a 
ocrotit viața. Odată o schijă i-a sfărâmat teaca sabiei, altă dată un 
glonte s-a oprit în şaua calului. Pe când făcea, în 1942, inspecția 
trupelor la cotul Donului, la câţiva metri de ei au explodat trei obuze; 
n-a fost atins de nicio schijă. Dar boala finală s-a datorat probabil 
privațiunilor de tot felul suferite în anii războiului. 

Generalul Sănătescu a fost un mare strateg şi tactician; 
raportul său, de care am amintit deja, privind iminenţța unui dezastru 
militar la cotul Donului e numai una din dovezile meritelor sale 
profesionale. | le recunoştea de altfel şi Mareşalul Antonescu atunci 
când îi încredința, de pildă, misiunea de a supraveghea retragerea 
trupelor române din Crimeea. Bun cunoscător al situaţiei reale a 
frontului şi capabil să aprecieze cu fineţe şi clarviziune situaţia 
militară de ansamblu, generalul Sănătescu avea adesea alte opinii 
decât Mareşalul; istoria i-a dat întru totul dreptate. 

Ca şef al Casei Militare Regale şi apoi mareşal al Palatului, 
generalului Sănătescu i-a revenit sarcina de-a fi un factor de 
echilibru în tensiunile dintre Rege şi Antonescu. S-a achitat de 
această grea sarcină cu tact şi înțelepciune. Credincios Casei 
Regale, l-a apropiat pe tânărul Rege de armată şi de popor, 


scoțându-l din izolarea impusă de Antonescu. Dar calităţile 


generalului s-au manifestat în primul rând în rolul-cheie avut în 
pregătirea armistiţiului, realizarea actului de la 23 august 1944 şi 
organizarea operaţiunilor militare ulterioare: ca militar şi strateg, era 
singurul capabil să ducă la bun sfârşit o acţiune atât de complexă. 

După 23 august 1944, generalul Sănătescu apreciază 
situaţia politică a ţării invadate treptat de ruşi cu aceeaşi luciditate 
cu care evalua altă dată situaţia frontului din est. Nu-i este frică să 
iasă în stradă, însoţit doar de ginerele său, atunci când manifestanţii 
montați de comunişti strigau „Jos guvernul Sănătescu!” Se opune, 
în calitatea sa de membru în Consiliul Superior al Oştirii, epurărilor 
din armată şi criteriului politic de selecţionare a ofițerilor; refuză să 
fie sărbătorit de guvernul preponderent comunist pentru împlinirea — 
la 1 iulie 1947 — a 40 de ani de serviciu militar. Statura sa morală şi 
prestigiul de care se bucura în rândul armatei impunea respect 
până şi ruşilor. N-a fost arestat, chiar dacă s-a încercat diminuarea 
rolului său în armată, spre sfârşitul vieţii. Realist şi clarvăzător, 
generalul nu-şi făcea vreo iluzie, în ultimii săi ani, asupra viitorului 
țării sub comunişti. 

Viaţa generalului Sănătescu s-a condus după îndemnul pe 
care-l adresa el însuşi ofițerilor: „Mai presus de toate, iubiţi-vă ţara 
în care aţi văzut lumina zilei pentru prima oară, fiind totdeauna gata 
pentru sacrificiul cel mare pentru Patrie şi Tron”. 


*kă 


Am încercat să schițez în rândurile de mai sus biografia şi 


portretul tatălui meu, ca un preambul — necesar, cred — la Jurnalul 
care urmează. 

Cititorul este probabil interesat să ştie câte ceva şi despre 
Jurnalul însuşi. 

Tatăl meu l-a scris cu speranţa, cu certitudinea chiar, că 
mărturia sa va deveni cândva publică. După moartea lui am 
considerat că e de datoria noastră, a familiei, să veghem ca Jurnalul 
să nu se piardă. 

Ştie toată lumea ce periculos era să ţii în casă, după 1947, 
un astfel de document. Curând după moartea generalului, m-am 
dus împreună cu soţul meu la generalul Radu Rosetti, membru al 
Academiei, rugându-l să păstreze el Jurnalul. 

Bănuind că urmează să fie arestat (bănuiala i s-a confirmat, 
din păcate, foarte curând), generalul Rosetti ne-a refuzat. Am 
încredințat atunci Jurnalul generalului Socrate Mardare, şeful 
Marelui Stat Major; înainte de-a fi şi el arestat, l-a predat generalului 
Leonida. Acesta ni l-a adus, după puțină vreme, înapoi. Cum nu mai 
aveam altă soluţie, l-am ţinut ascuns noi înşine, în casă, până în 
decembrie 1989. 

Se pare că unii ştiau de existenţa acestui Jurnal: doi generali, 
foşti subalterni ai tatălui meu, deveniți între timp oamenii regimului, 
ne-au vizitat interesându-se cu insistență de „notele” pe care le 
scria generalul Sănătescu (îl văzuseră ei înşişi scriind, în vremea 


când veneau la noi în casă); am avut şi alte „vizite”, mult mai 


periculoase, al căror adevărat scop trebuie să fi fost descoperirea 
Jurnalului. 

Dumnezeu ne-a ajutat ca acest Jurnal să nu cadă în mâini 
străine şi să devină în sfârşit, după 45 de ani, public, îndeplinindu- 


se astfel dorința tatălui meu. 


SIMONA GHIŢESCU 


NOTĂ 


Pentru editarea Jurnalului de față, urmaşii generalului 
Sănătescu au pus la dispoziţia editurii o transcriere dactilo şi 
fotocopia originalului. 

După confruntarea cu originalul, asupra transcrierii dactilo — 
devenită text de bază — s-au făcut operaţiile de rutină: actualizarea 
ortografiei şi punctuaţiei; unele unificări de lexic în sensul 
modernizării (optându-se, de exemplu, pentru „Preşedinţie” — care 
apărea alături de „Prezidenţie” sau „Preşedinţie”); complinirea 
abrevierilor (foarte frecvente) etc. S-au păstrat totuşi unele abrevieri, 
precum „Col.” (pentru „Colonel”), inclusiv majuscula, atunci când 
apăreau, în formă nearticulată, înaintea unui nume propriu. În fine, 
s-au corectat anumite scăpări inerente într-un text nerevăzut de 
autor în vederea publicării şi s-au făcut mici intervenţii în topica 


frazei, atunci când erau absolut necesare pentru clarificarea 


sensului. Pentru numele de persoane şi toponimele ruseşti, redate 
de regulă de autor în formă germanizată (de ex. „Kalmykow” sau 
„Tschikoff'), s-a adoptat transliterarea actuală („Kalmikov”, „Cikov”). 

Majoritatea notelor de subsol aparţin generalului Sănătescu. 
Cele aparținând Simonei Ghiţescu, fiica generalului, poartă 
menţiunea S.G. 

Titlurile şi subtitlurile din Jurnal aparţin de asemenea 
autorului. Ne-am mărginit să completăm uneori datele însemnărilor, 
adăugând anul. De asemenea, am împărţit textul jurnalului propriu- 
zis (de după „Introducere”) în trei secţiuni naturale”, deşi diferite ca 
întindere: 1937 — 1941 (parte redactată de autor, după cum rezultă 
din Jurnal, ulterior acestei perioade), Jurnal de război. 1942 — 1943 
şi 1943 — 1947. Anexa conţine o parte din documentele indicate de 
autor spre a fi publicate odată cu Jurnalul, şi anume cele aflate în 
posesia urmaşilor săi. 

Volumul mai cuprinde o selecţie de fotografii şi documente 
din arhiva familiei Sănătescu şi un Indice de persoane. 

Indicele a fost alcătuit cu ajutorul calculatorului în momentul 
culegerii textului, fiind apoi verificat şi completat — acolo unde a fost 
posibil — de doamna Maria Nicolau, căreia îi mulțumim încă o dată 
cu această ocazie. 

Mulţumim totodată domnilor Sergiu losipescu şi Matei 
Oroveanu, care au contribuit de asemenea la definitivarea Indicelui 


şi au asigurat un control de specialitate volumului de faţă. În urma 


acestui control, ne-au fost semnalate câteva mici inadvertenţțe, de 
genul: Germania n-a declarat război Poloniei în 1939 (p. 18); Al. 
Marcu era de fapt subsecretar de stat, şi nu ministru plin (p. 1271), 
după cum Niculescu-Buzeşti nu avea, la vremea respectivă, funcţia 
de ministru de externe, ci pe aceea de şef al Cifrului la Ministerul de 
Externe (p. 140); ruşii au cerut de fapt ca prizonierii germani să le 
fie predaţi, nu să fie eliberaţi (p. 171) etc. Cititorul va înțelege că 
tipul de inadvertenţe care apar în Jurnal se datorează specificului 
acestui gen de scriere, care nu aspiră din capul locului la 
exactitatea „ştiinţifică” a formulărilor. 

Am considerat că la prima sa ediţie Jurnalul generalului 
Sănătescu trebuie prezentat publicului ca atare, neînsoţit de vreun 
aparat critic sau alte comentarii în afara celor cuprinse în 
prezentarea Simonei Ghiţescu. 

Procedând astfel, respectăm întru totul dorința urmaşilor 
autorului. 

EDITURA 


JURNALUL GENERALULUI SĂNĂTESCU 
INTRODUCERE 


Târziu m-am hotărât a însemna aproape zilnic evenimentele 
trăite alcătuind un jurnal, şi aceasta numai din vara anului 1942, 
când am primit ordinul de a pleca din nou în Rusia, cu corpul de 
armată ce comandam. Din acel moment, mi-am dat seama că 
războiul se prelungeşte şi evenimente importante se vor desfăşura. 
Cred că ar fi fost interesant să fi început aceste memorii chiar din 
anul 1936, când începuseră agitaţii şi frământări în Germania, care 
au condus apoi la marele război... 

Am fost toată viaţa mea un optimist şi nu credeam că se va 
ajunge la acest deznodământ. Credeam că diplomaţia va fi în stare 
să canalizeze toate aceste frământări conducând omenirea pe 
drumul păcii şi că nu le va revărsa, ca să o apuce pe un drum cu 
totul opus, acela al războiului. Nu puteam să-mi închipui că 
generaţia noastră va mai face un război. Am făcut unul, i-am văzut 
dezastrul şi socoteam că ne-am lecuit. Doar cei ce vor veni după noi 
ar mai putea să facă un război, întrucât nu au luat parte la primul... 
în afară de aceasta, nu prevedeam că voi ocupa funcțiuni 
importante, care să mă angreneze în principalele acţiuni. 

lată dar atâtea motive ce m-au făcut să nu alcătuiesc un 


jurnal de la începutul acestor întâmplări. 


Îmi dau seama de lacunele presupuse de întocmirea unui 
jurnal. Judecarea evenimentelor prea de aproape, fără a le lăsa 
desfăşurarea completă, conduce la concluzii adesea eronate. Un 
eveniment trebuie lăsat să se desfăşoare în întregime, apoi lăsat să 
se proiecteze în trecut şi judecat numai după ce a căpătat oarecare 
perspectivă. Evenimentul trebuie analizat în ansamblul factorilor 
care l-au produs, şi nu fragmentar, cum se face într-un jurnal. Apoi, 
jurnalul este o lucrare prea subiectivă şi de moment, iar starea 
sufletească din acel moment a autorului determină concluziile. De 
aceea, se prea poate ca aprecierile ce am făcut, fie asupra faptelor, 
fie asupra persoanelor, să nu fie cele juste. 

Deşi pătruns de aceste consideraţiuni, când am revăzut 
aceste însemnări nu le-am adus nicio modificare, chiar acolo unde 
am făcut unele aprecieri prea aspre asupra unor persoane sau am 
făcut  preziceri care n-au fost aidoma cu desfăşurarea 
evenimentelor." 

Pentru a avea o imagine completă a faptelor, voi încerca din 
memorie să le stabilesc chiar de la începutul lor. Ca împărţire a 


materiei voi adopta o împărţire pe funcțiunile ce am îndeplinit. 


1 ă E A, E î CI A i e dă 
Tot ce voi dori să adaug ulterior voi adăuga în chip de note la finele paginilor, aceasta 
pentru a lămuri unele evenimente sau a le pune în concordanţă cu anumite fapte, în 
scopul clarităţii. 


1937 — 1941 

Subşef al Marelui Stat Major 

Începutul evenimentelor m-a găsit în funcţia de comandant al 
Brigăzii 3 Cavalerie din Cernăuţi. 

În toamna anului 1937 am fost mutat la Bucureşti ca prim 
subşef al Marelui Stat Major. Aci mă aştepta o activitate importantă, 
căci se hotărâse de conducerea superioară pregătirea armatei în 
vederea evenimentelor ce puteau să survină. Se pun bazele unei 
industrii proprii de război, se fac comenzi în străinătate şi se începe 
revederea instrucției rezerviştilor, care până atunci, din cauza 
economiilor, fusese complet neglijată. Începe dar, în toată armata, o 
activitate rodnică. Trebuiau revăzute planul de organizare şi planul 
de mobilizare a armatei, căci ambele aveau lipsuri mari. 

Către sfârşitul anului 1937, am însoţit la Praga pe şeful 
Marelui Stat Major, generalul lonescu Ştefan, pentru perfectarea 
protocolului militar, ca o consecinţă a convenției politice dintre 
România, Cehoslovacia şi lugoslavia. Am privit foarte sceptic acest 
protocol militar, ca şi cele ce au urmat apoi, întrucât problema 
politică era greşit pusă. La Praga trebuia studiat un război contra 
Ungariei, aceasta din urmă fiind agresoarea. Se conta pe o 
neutralitate a Bulgariei, datorită amenințării Turciei şi Greciei, şi pe o 
neutralitate a Germaniei şi Rusiei. Pentru mine era clar că în 


asemenea situaţie Ungaria nu va fi niciodată agresoare şi deci 


lucrările noastre sunt de domeniul fanteziei. 

În vara anului 1938 am fost la Varşovia tot pentru punerea la 
punct a protocolului militar, pe care de asemenea l-am găsit inutil 
căci problema politică era de asemenea greşit pusă. Polonia şi 
România în război cu Rusia, restul Europei neutru: ce şanse ar fi 
avut acest război este lesne de înţeles, după cele întâmplate mai 
târziu. Aş fi înţeles ca politica noastră şi polonă, într-un asemenea 
conflict, să-şi fi căutat un aliat ca Germania, Anglia sau Japonia. 

Dacă pe plan extern munca noastră era fără de folos, cel 
puţin pe plan intern rezultatele au fost din cele mai bune, datorită 
priceperii şi energiei şefului de Stat Major, generalul lonescu Ştefan, 
şi datorită înţelegerii guvernelor ce s-au perindat la cârma Statului şi 
care au pus la dispoziţie Marelui Stat Major creditele necesare 


pentru înarmare şi pentru instrucţie. 


Comandant al Diviziei 3 Cavalerie 

În februarie 1939 am trecut la comanda Diviziei 3 Cavalerie 
şi către finele lunii martie am primit ordin să concentrez divizia în 
zona Ghimpați (40 km sud-vest de Bucureşti, pe şoseaua ce duce 
la Alexandria). Efectivele unităţilor erau aproape cele de mobilizare. 
Echipamentul şi armamentul se completează şi ne ocupăm de 
instrucţie. Această măsură a fost determinată de tensiunea ce 
exista în Europa, provocată de Germania hitleristă. În planul Marelui 
Stat Major, Divizia 3 Cavalerie era destinată acoperirii pe Dunăre, 
între Giurgiu şi Turnu Măgurele. 

Către mijlocul verii, tensiunea generală slăbeşte şi Divizia 3 
Cavalerie se deplasează în regiunea Copăceni (20 km sud de 
Bucureşti, pe şoseaua Giurgiului). Marele Stat Major apreciază 
evenimentele foarte optimist şi studiază ca în luna septembrie să ne 
deplasăm în Dobrogea, pentru manevre mari. 

Către finele lui august, tensiunea dintre Germania şi Polonia 
devine mai acută şi la 1 septembrie 1939 Germania declară război 
Poloniei, după ce în prealabil făcuse o alianţă cu Rusia. 

Eram unul din acei ce nu credeau că va izbucni războiul şi, în 
faţa realităţii, am rămas nedumerit. Faţă de această situaţie, Divizia 
3 Cavalerie este deplasată în sudul Basarabiei, iar eu primesc ordin 
la 8 septembrie de a lua comanda Corpului 8 Armată. 

Ca şef de stat major, am avut pe lt. col. Balaban Aurel, 


distins ofiţer de stat major, care m-a secondat în cele mai bune 


condițiuni. 


Comandant al Corpului 8 Armată 

Numirea mea la această comandă a produs o adevărată 
surprindere, chiar şi pentru mine. Ea a fost foarte mult comentată, 
întrucât săream peste trei promoţii. 

Am plecat imediat la Aiud, în Transilvania, unde se găsea 
comandamentul Vânătorilor de Munte - care comandament urma 
să se transforme în Corpul 8 Armată. În timp de pace aveam numai 
şapte corpuri de armată, aşa că acesta era o creaţie de mobilizare. 
M-am ocupat de organizarea comandamentului, întrucât trupe nu 
aveam pentru moment. În planul general se prevedea că Corpul 8 
Armată va opera pe frontul de vest. 

Către finele lunii septembrie 1939, comandamentul Corpului 
8 Armată primeşte ordin să se deplaseze la Dorohoi pentru a lua în 
subordine Divizia 6 (general Popescu lon), Divizia 5 (general Iliescu 
Traian) şi Divizia 35 (general Dăscălescu), cu misiunea de a apăra 
Prutul între Ştefăneşti şi Bivolari. 

În acest timp, germanii sfărâmaseră armata polonă şi 
rămăşiţe din această armată le-am întâlnit în deplasarea noastră la 
Câmpulung şi Vatra Dornei din Bucovina. Mai mare jalea să vezi ce 
rămăsese din falnica armată polonă, pe care o admirasem cu 
ocazia vizitei mele în Polonia, în cursul anului 1938. 


Toată iarna 1939 — 1940 şi primăvara 1940 am fost ocupați 


cu organizarea defensivă a Prutului. Între Prut şi Nistru aveam 
puţine trupe — ceva cavalerie care avea doar misiune de acoperire 
şi întârziere, urmând ca rezistenţa să se facă pe Prut. 

Tot timpul a fost linişte şi se părea că această linişte va dura, 
când, la 26 iunie 1940, guvernul primeşte o notă ultimativă prin 
care ni se cere ca nordul Bucovinei şi toată Basarabia să fie cedate 
Rusiei. Guvernul a acceptat această notă ultimativă. Nu am avut 
niciun incident pe front, întrucât trupele Corpului 8 Armată nu se 
găseau pe teritoriul reclamat de ruşi; doar la Herţa un mic incident, 
deoarece nu eram lămuriţi dacă ne rămâne nouă sau trece la ruşi. 
Vecinii mei de la dreapta (Basarabia) şi cei de la stânga (Bucovina) 
n-au avut norocul meu, căci găsindu-se pe teritorii cerute de ruşi au 
fost busculaţi, dezarmaţi şi prădaţi, deşi se admiseseră pretenţiile 
ruse fără nicio împotrivire. 

Postul de comandă al Corpului 8 Armată s-a deplasat la 
Botoşani, apoi la Dolhasca, primind misiunea de a rezista la sud de 
Lihna şi vest de Jijia, în cazul unei agresiuni din partea ruşilor. 

În operaţiunile de organizare a Corpului 8 Armată am avut ca 
şef de stat major pe Col Brătănescu Florea, mai târziu ajuns 
aghiotant regal şi apoi ataşat militar la Madrid, funcțiuni care ne 
arată clar capacitatea acestui ofiţer. Ulterior, a venit ca şef de stat 
major col. Halunga Raul, un brav ofiţer care mai târziu a căzut pe 
câmpul de luptă în fruntea Regimentului 10 Vânători, pe care l-a 


comandat în luptele din jurul Odessei. 


Făcându-se o altă încadrare a comandamentelor, am fost 
trecut la comanda Corpului de Cavalerie. 

Comandant al Corpului de Cavalerie 

Pe la mijlocul lui august 1940, sunt chemat la Bucureşti unde 
ministrul de război, generalul Niculescu, mă informează că trebuie 
să iau comanda Corpului de Cavalerie, neavând alt general de 
cavalerie căruia să-i încredințeze această comandă. În organică 
noastră, Corpul de Cavalerie era socotit cu o treaptă inferior 
Corpului de Armată ce comandasem până acum. Am ezitat la 
început, însă pe de-o parte insistenţele ministrului, iar pe de altă 
parte faptul că acest corp de cavalerie se dispunea pe Prut în locul 
ce-l avusese Corpul 8 Armată -— deci o situaţie uşoară pentru mine, 
căci cunoşteam această zonă — m-au făcut să accept. Am plecat la 
Botoşani, unde era fixat postul de comandă, şi am cerut ca şef de 
stat major pe col. Cornea Radu, care mai târziu s-a purtat aşa de 
vitejeşte în război, încât a fost avansat excepţional la gradul de 
general. 

Eram în subordinele Armatei a Ill-a (general lacobici), cu 
Postul de comandă la Roman, şi aveam sub comandă Divizia 1 
Cavalerie (general Pleniceanu) şi Divizia 2 Cavalerie (general 
Racoviţă). Misiunea Corpului de Cavalerie era acoperirea pe Prut 
între Herţa şi Sculeni. 

Nici n-au trecut zece zile de la luarea comenzii acestei mari 


unităţi, când sunt chemat la telefon de generalul Mazarini, şeful de 


stat major al Armatei a Ill-a, care îmi comunică o telegramă din 
Bucureşti prin care mi se pune în vedere a fi gata spre a pleca în 
străinătate cu o misiune. Conţinutul era foarte laconic şi fără vreo 
precizare, încât m-am frământat timp de douăzeci şi patru de ore, 
gândindu-mă în ce parte a lumii voi porni. Noroc că în ziua 
următoare sunt chemat la telefon de generalul lacobici, 
comandantul Armatei a III-a, cu care am următoarea convorbire: 

— Am primit vestea că vei pleca în Rusia, la Moscova, 
pentru delimitarea frontierei ce decurge din retragerea noastră din 
Bucovina şi Basarabia. Îţi convine să pleci? 

— Îmi convine. 

— Totuşi, eu aş dori să rămâi la această comandă, ca unul 
ce cunoşti bine zona, şi dacă mă autorizezi pot interveni la minister 
să fii înlocuit. 

— Vă rog să nu interveniţi, întrucât vreau să mă duc. 
Dumneata ştii că eu am mai fost în Rusia pe timpul regimului țarist — 
şi vreau acum să văd această ţară şi sub noul regim. O ocazie mai 
nimerită pentru a face singur comparaţia nu se poate. 

Şi astfel am rămas pentru a pleca în Rusia. Am luat toate 
măsurile pentru a putea pleca îndată ce voi primi ordin. Comanda 
am lăsat-o generalului Pleniceanu, care comanda Divizia 1 
Cavalerie. 

După două-trei zile, mi-a şi venit telegrama să mă prezint la 


Bucureşti ministrului de externe (Manoilescu) şi şefului Marelui Stat 


Major (generalul Mihail), pentru a primi instrucţiuni. 


Şef al Comisiei Române 

pentru fixarea frontierei între URSS şi România, 

potrivit Notei ultimative din 26 iunie 1940. 

La Bucureşti am găsit consternare generală în urma 
Dictatului de la Viena, prin care România era obligată să cedeze 
Ungariei Ardealul de nord. Sunt nevoit a alerga ba la externe, ba la 
Marele Stat Major, pentru a primi instrucţiuni în vederea misiunii ce 
mi s-a încredinţat şi a face formalităţile în vederea plecării. Se 
hotărăşte să fiu însoţit de consilierul de legaţie Blemika, din partea 
Ministerului de Externe, de maiorul Dragodănescu, din partea 
Marelui Stat Major, şi de colonelul Beiu, ca interpret de limba rusă. 
Fiind urgenţă, ne hotărâm a face călătoria cu avionul până la 
Moscova pe rută ocolită prin Germania, nefiind altă posibilitate. 

Regele Carol, neştiind a pleca la timp, este silit de generalul 
Antonescu să abdice la 6 septembrie. Chiar în dimineaţa acestei 
zile am părăsit ţara de pe aeroportul Băneasa, cu un avion al 
societăţii LARES. Am făcut o escală la Arad şi apoi la Budapesta, 
unde ne-a întâmpinat un membru al legaţiei noastre, care ne 
informează de abdicarea Regelui Carol. De aci, o escală la Viena şi 
spre seară ajungem la Berlin, fiind găzduiţi la Hotelul Eden. 

Peste noapte, alarmă în Berlin, întrucât a fost un atac aerian 
englez. Nu ne-am odihnit mai deloc şi, în ziua de 7 septembrie, de 
dimineaţă de tot, am şi luat zborul spre Moscova cu un avion al 


societăţii Lufthansa. Escale la Danzig, KOnigsberg, apoi pe teritoriul 


rusesc, la Biatystok şi Minsk. Spre seară aterizăm la Moscova, fiind 
întâmpinați de comisia aliată ce va lucra cu noi şi de membrii 
legaţiei române, în frunte cu ministrul nostru, Gafencu. Suntem 
cazaţi la Hotelul Metropol, în centrul Moscovei. 

Am fost trataţi tot timpul foarte civilizat, însă lucrările 
mergeau greu de tot din cauza relei credinţe a ruşilor, care nu voiau 
să respecte înţelesul notei ultimative acceptate de guvernul român. 
intenţiile ruse erau să ne îndepărteze complet de la braţul Chiliei, al 
cărui talveg? fusese pe vremuri frontiera dintre cele două state. În 
luna octombrie a fost nevoie să ne deplasăm în Delta Dunării, 
pentru a face unele sondaje relativ la talvegul braţului Chiliei şi, deşi 
toate măsurătorile dovedeau teza susţinută de noi, nu am putut 
ajunge la un rezultat, din care cauză nu am vrut să închei un 
protocol scris. Am stat în Moscova până la 16 decembrie, fără a 
putea să-mi îndeplinesc misiunea. În tot acest timp însă mi-am făcut 
o idee concretă de ce a realizat comunismul. 

Splendoarea Moscovei, cunoscută de mine pe timpul 
regimului țarist, nu am mai găsit-o. Am găsit sărăcie, lipsuri, cozi 
nesfârşite în faţa magazinelor de alimente. Prăvălii sărăcăcioase, cu 


marfă de proastă calitate şi foarte scumpe. S-au construit clădiri 





” Prin talveg (adesea numit şi firul văii) se înțelege linia care urmează partea cea mai joasă 
a albiei unui curs de apă sau al unei văi şi care uneşte între ele punctele cele mai 
adânci ale albiei unei ape curgătoare sau ale unei văi uscate. 

În cazul râurilor navigabile, linia celor mai adânci puncte ale albiei (talvegul) formează 
şenalul navigabil. 

Frontiera de stat pe un râu navigabil se stabileşte pe talveg. Dacă fluviul sau râul respectiv 


imense în stil de cazărmi pentru lucrători, care strică estetica 
oraşului. S-au menţinut spectacolele, în special opera, dar în săli nu 
e nicio atracţie, fiind pline de lumea mizeră ce o întâlneşti ziua pe 
stradă. Nimic din bogăţia şi luxul de odinioară. Deşi Rusia era în 
timp de pace la această epocă, se simţea lipsa de îmbrăcăminte şi 
încălţăminte. Trenurile, atât de confortabile altă dată, acum erau 
murdare şi ticsite de lume. 

Am părăsit Moscova la mijlocul lui decembrie, de data asta 
luând trenul spre Germania, trecând din nou prin Berlin, apoi prin 
Budapesta şi ajungând în ţară în Ajunul Crăciunului. În ţară am găsit 
întronată dictatura legionară sub generalul Antonescu -— şi chiar 
începuse dezbinarea între conducerea legionară şi generalul 
Antonescu. 

M-am prezentat la Ministerul de Război, unde am cerut să mi 
se comunice dacă mă întorc la comanda ce am părăsit-o înainte de 
a pleca în Rusia sau voi trece la altă comandă. Ministrul îmi spune 
că voi trece la comanda Corpului Vânătorilor de Munte, cu reşedinţa 
la Piatra Neamţ. Am cerut un concediu până după sărbători pentru 
a-mi aranja unele chestiuni familiale, întrucât lipsisem atâta timp de 
acasă. 

În timpul concediului meu, priza politică internă se accentua 
mereu şi conducerea legionară dorea îndepărtarea generalului 


Antonescu — Conducătorul Statului —, legionarii dorind să guverneze 





este nenavigabil, frontiera se stabileşte pe mijlocul pânzei de apă. 


singuri. În lipsa mea, pe când eram în Rusia, începuseră să 
pătrundă germanii în ţară, cu autorizaţia guvernului. Criza politică 
era alimentată de germani, care nu erau încă hotărâți dacă să 
sprijine pe generalul Antonescu sau pe legionari. 

După expirarea concediului — jumătatea lui ianuarie 1941 — 
tocmai mă pregăteam să plec la Piatra Neamţ, pentru a mă 
prezenta la noul post, când sunt înştiinţat că generalul Antonescu 
vrea să mă vadă. M-am dus la Preşedinţia Consiliului de Miniştri şi 
nu mică mi-a fost mirarea când generalul Antonescu mi-a comunicat 
că, faţă de evenimentele interne ce se întrezăresc, să nu mai plec, 


ci să iau comanda militară a oraşului Bucureşti. 


Comandant militar al Capitalei 

La 20 ianuarie 1941, legionarii, în cap cu Horia Sima, trec la 
acţiune pentru a răsturna pe Antonescu şi a pune mâna pe putere. 
S-au organizat în centre de rezistenţă în diferite puncte ale 
Capitalei, au ocupat parte din instituţiile publice, în primul rând 
postul de radio, şi au început să atace Preşedinţia de Consiliu, unde 
se adăpostea generalul Antonescu cu o parte din miniştrii ce-i 
rămăseseră credincioşi. 

Dispuneam de trupe suficiente în Bucureşti, totuşi am dat 
ordin Regimentului Care de Luptă din Târgovişte să-mi trimită 
câteva detaşamente de care de luptă, întrucât socoteam că acest 


instrument e foarte bun pentru luptele de stradă. Legionarii contau 


pe faptul că armata în bună parte va fi de partea lor, însă s-a văzut 
că peste tot armata a ascultat de ordinele generalului Antonescu. 

Nu am trecut imediat la acţiune, întrucât generalul Antonescu 
nu era sigur dacă germanii îl sprijină pe el sau pe Horia Sima. 
Numai după ce, într-o noapte, Fabricius — ministrul Germaniei la 
Bucureşti — a adus la Preşedinţie telegrama lui Hitler că va sprijini 
pe generalul Antonescu, am trecut imediat la acţiune. Mi-au trebuit 
patru zile şi patru nopţi pentru a reduce complet pe legionari. Şefii 
legionari au fugit în toate părţile, aşa că trupa a rămas fără 
conducere. 

Cu această ocazie, legionarii s-au dedat la acte de o cruzime 
de nedescris în cartierele cu populaţie evreiască, omorând, jefuind 
şi dând foc caselor. Acelaşi lucru s-a întâmplat în toate oraşele din 
ţară, numai că rezistenţa legionară a fost mai slabă — afară de laşi, 
Ploieşti, Braşov şi Timişoara. La laşi comanda Corpul 10 Armată 
generalul Coroamă, care era un simpatizant al mişcării legionare. 
Deşi s-a comportat bine, reuşind pe cale paşnică să potolească 
rebeliunea, din cauza unei discuţii cu generalul Antonescu şi-a 
prezentat demisia, care i-a fost acceptată. 

Pe data de 1 februarie 1941 am primit comanda Corpului 4 
Armată, comandă ce am deținut-o mult timp, luând parte cu ea în 


război. 


Comandant al Corpului 4 Armată -— laşi 


Am stat în laşi până la 1 mai 1941. 

Corpul de armată avea în subordine Divizia 8, Divizia 7 şi 
Divizia 14, toate îngrămădite în nordul Moldovei în urma retragerii 
Diviziei 8 din Bucovina şi a Diviziei 14 din nordul Basarabiei. M-am 
ocupat de organizarea unităţilor, de instrucţie intensă şi pregătirea 
lucrărilor de mobilizare. 

La 1 mai am primit ordin să mă deplasez la Roman, pentru a 
ocupa o linie de rezistenţă pe Dealul Mare şi linia fortificată de la 
Strunga la Siret. Trupe germane au început să afluiască în 
Moldova. Plutea în aer vorba că Germania va ataca Rusia. Eram din 
acei ce credeau că nu se va declanşa acest conflict, întrucât 
Germania nu terminase cu Anglia şi deci nu era bine să-şi creeze alt 
front. 

La 8 iunie am mutat cartierul Corpului 4 Armată la Hârlău, 
primind misiunea de a acoperi Prutul între Sculeni şi Ripiceni, 
pentru a garanta concentrarea trupelor germane. La 22 iunie se 
decretează mobilizarea generală şi Germania atacă Rusia. Până la 
20 iulie au avut loc operaţiunile de forţare a Prutului şi lupte 
serioase în Basarabia. După 20 iulie, Corpul 4 Armată a operat între 
Corpurile 30 şi 54 germane, pe direcţia Bălţi — Cotingeni — Râbnița, 
reuşind ca până la 1 august să ajungă la Nistru. 

La 4 august am fost decorat cu Crucea de Fier clasa a Ill-a 


germană, fiind primul ofiţer din armata română decorat de germani. 


După 4 august am primit ordin de a forţa trecerea Nistrului în 
regiunea Vadul Raşcu şi apoi a întoarce linia de cazemate de pe 
malul stâng al Nistrului, coborând de la nord la sud. Operaţiunea a 
reuşit şi, către finele lui august, am ieşit de sub ordinele Armatei a 
XI-a germane, trecând sub ordinele Armatei a IV-a române, care 
avea mari dificultăţi în cucerirea Odessei. 

Luna septembrie şi jumătate din octombrie Corpul 4 Armată 
s-a aflat veşnic în acţiune, întrucât luptele pentru cucerirea Odessei 
au fost înverşunate. La 16 octombrie, Corpul 4 Armată reuşeşte să 
intre cel dintâi în Odessa. După căderea Odessei. 

Corpul 4 Armată, a primit ordin să reintre în ţară, luând 
garnizoanele ce le avusese înainte de cedarea Bucovinei şi 
Basarabiei. Mişcarea a început la 19 octombrie şi a durat până la 1 
noiembrie. 

Am revenit la laşi. Numai o parte din armata română a 
continuat operaţiile în Rusia, alături de armata germană. 

Din acest moment încep însemnările ce am făcut în jurnalul 


meu de război. 


Jurnal de război 1942 — 1943 

Campania anului 1941 s-a sfârşit cu succes pentru trupele 
Corpului 4 Armată. Două din diviziile sale (a şaptea, a generalului 
Stavrat, şi a paisprezecea, a generalului Stavrescu) s-au clasat în 


frunte în ceea ce priveşte faptele eroice săvârşite. Nu mai prejos a 


fost şi Divizia 8 (general Orăşeanu), dar, întrucât generalul 
Orăşeanu era socotit un profitor al regimului Regelui Carol al II-lea, 
a fost tot timpul urmărit de diferiţi şefi şi până la sfârşit au reuşit a-i 
lua comanda. Personal, am apreciat pe generalul Orăşeanu ca un 
bun comandant, energic şi foarte activ în serviciu, din care cauză 
am regretat plecarea sa. Nici în situaţii grele nu ne putem dezbăra 
de patimi... 

Corpul 4 Armată a avut cinstea de a intra cel dintâi în 
Odessa, la 16 octombrie 1941 ora 11, cu Divizia 7 (general 
Stavrat), cu Brigada Motorizată (Col. Eftimiu) şi cu Brigada 7 
Cavalerie (Col. Munteanu). Zâmbesc când îmi reamintesc acest 
eveniment, întrucât în presă s-a pomenit de alte unităţi, care de- 
abia au putut pătrunde în Odessa la 17 octombrie... Nu-mi 
închipuiam că trebuie reclamă şi în operaţiunile militare. M-am 
convins în fine că modestia o fi o calitate, dar nu poţi merge prea 
departe cu ea. Corpul 4 Armată a avut pierderi mari (Divizia 14 a 
atins cifra de 9.000 morţi şi răniţi) şi Marele Cartier General a 
hotărât retragerea lui în garnizoanele de pace. 

Pe timpul iernii, care a fost foarte aspră, s-a lucrat intens 
pentru completarea materialelor şi efectivelor. Apoi a început şcoala 
instructorilor, fiecare unitate primind ofiţeri şi subofiţeri germani 
pentru instruire, care trebuie să fi costat mult pe stat şi al căror aport 
îl socotesc slab, deoarece ofiţerii noştri, având acum practica 


războiului, n-au avut mare lucru de învăţat de la germani. 


În februarie 1942 s-a făcut încorporarea contingentelor 1942 
şi 1943, începând o instrucţie temeinică. 

În luna iunie 1942 am inspectat toate unităţile, pe care le-am 
găsit echipate şi instruite pentru a putea pleca din nou pe front. 

Aceasta plecare era hotărâtă pentru luna iulie, însă nu ştiu 
din care cauză s-a amânat. Această amânare mi-a permis a trimite 
în concediu ofiţerii şi trupa. 

La 16 iunie am plecat la Bucureşti pentru afacerile mele 
personale. Am găsit Bucureştiul petrecând într-o inconştienţă 
condamnabilă. Viaţa începe a se scumpi şi se resimt lipsurile. Ce 
este mai trist — e că Mareşalul Antonescu şi-a înstrăinat simpatiile 
poporului. Deşi animat a face numai bine, a căzut în aceleaşi greşeli 
ca şi Regele Carol al II-lea. S-a înconjurat de oameni de nimic, care 
nu-şi văd decât de interesele lor. În trecut Urdăreanu şi Lupeasca 
numeau în funcțiuni, azi acelaşi lucru îl fac col. Elefterescu şi D-na 
Antonescu. La Ministerul Apărării Naţionale a fost numit generalul 
Pantazi, al cărui principal merit este de a fi prieten cu col. 
Elefterescu. 

Purtarea D-nei Antonescu şi a anturajului său nemulţumeşte 
pe toată lumea. De altfel, cred că antecedentele D-nei Antonescu 
nu-i permiteau să se afişeze prea mult şi era bine dacă stătea mai 
în umbră. Doamnele din suita să se ţin de afaceri, cum este D-na 
Goga, iar celelalte ofiţerese îşi ţin bărbaţii la adăpost. 


Nemulţumire a produs şi plecarea de la Marele Stat Major a 


generalului lacobici şi înlocuirea lui cu generalul Şteflea, care nu se 
poate compara cu primul sub nici un raport. Nemulţumire a produs 
şi ordinul de zi dat la 10 Mai trupelor, care au defilat imitând pasul 
de gâscă german, în timp ce ofiţeri şi soldaţi se luptau în Crimeea, 
la Kerci. 

Nemulţumire produc şi toate discursurile şi banchetele ce au 
loc, precum şi serbările ce nu mai au sfârşit şi despre care ziarele 
scriu zilnic. 

Toată lumea este îngrijată de situaţia financiară şi economică 
a ţării. Dezordine în administraţie, inflaţie de funcţionari şi fraude 
peste tot. Ofiţeri plecaţi din armată ca incapabili câştigă de două şi 
trei ori mai mult ca cei rămaşi. Ofiţeri activi şi de rezervă se sustrag 
de la front. Am găsit la minister, la Marele Stat Major şi la 
Preşedinţia Consiliului de Miniştri ofiţeri ce nu au fost pe front. 

Am plecat amărât înapoi la laşi, unde în mijlocul trupelor 
mele mă simt mai bine. 

26 iunie 1942. Urmăresc comunicatul despre luptele de la 
Sevastopol. Succesele germane sunt evidente, dar ce pierderi de 
oameni şi material! Acelaşi lucru ca şi la cucerirea Odessei. 

Germanii au făcut greşeli; n-au vrut să ţină seama de un 
principiu care până în prezent n-a fost răsturnat: marea domină 
pământul. Dacă înainte de începerea ostilităţilor cu ruşii ar fi adus 
câteva submarine la Sulina, pe care apoi să le lanseze în Marea 


Neagră, ar fi putut reduce flota rusă -— şi astfel cucerirea litoralului 


Mării Negre până în Caucaz s-ar fi făcut cu multă uşurinţă, căci atât 
rezistenţa Odessei anul trecut cât şi a Sevastopolului acum au fost 
prelungite din cauza alimentării făcute pe apă. 

Cu Sevastopolul se va petrece acelaşi fenomen ca şi cu 
Odessa, adică înainte de a cădea va fi evacuat complet, iar flota 
rămasă intactă va pune în stare de apărare alte regiuni de pe malul 
mării, ce vor trebui cucerite apoi cu mari pierderi. Mă gândesc în 
aceste clipe la camarazii mei români care iau parte la această mare 
bătălie a Sevastopolului — câţi sunt sortii să piară departe de ţară... 

27 iunie 1942. Căderea Tobrukului în Africa de nord este 
relatată de presă cu multe amănunte. În adevăr, trebuie să o 
considerăm o mare victorie germană. Succesul feldmareşalului 
Rommel este de invidiat. Se pune întrebarea dacă succesul german 
va mai dura mult, căci ei încalcă un mare principiu de strategie: cine 
vrea să fie tare peste tot e slab peste tot. 

Şi englezii au făcut greşeli. Ei trebuiau să concentreze în 
Africa de nord forţe superioare şi să profite de situaţia grea a italo- 
germanilor, ale căror linii de comunicaţie sunt extrem de lungi; 
trebuia urmărită interceptarea acestor linii fie pe apă, fie pe uscat. 
Nu cred că aprovizionarea germană se face cu avionul, din cauza 
efectivelor mari, şi deci ea se face pe apă. Cum de permit englezii 
asta? Acţiunea principală dusă de englezi ar trebui să fie în spatele 
armatei lui Rommel. 


29 iunie 1942. Germanii au pătruns simţitor în Africa, căci ei 


se apropie de Marsa Matruh. Dat fiind că această localitate este 
legată prin cale ferată de Alexandria, s-ar putea organiza o 
rezistenţă solidă. Englezii concentrează trupe din Siria; aceasta 
trebuiau s-o facă mai demult, căutând a trece iniţiativa de partea lor. 
Oare nu şi-au dat seama de importanţa operaţiunilor din Africa de 
nord? Insistenţa germanilor pe acest teatru de război trebuia să fie 
un avertisment pentru Marele Stat Major englez, care trebuia să 
vadă țelul german, de vreme ce s-au angajat atât de serios pe un 
teatru de operaţii extrem de anevoios. 

În ţară, recolta s-a îmbunătăţit datorită ploilor din ultimul timp. 
Guvernul lucrează cu multă nepricepere, din care cauză proprietarii, 
în loc să însămânţeze grâu, au pus mazăre — deoarece preţul ei 
este foarte ridicat raportat la grâu. Oameni nepregătiţi şi nepricepuţi 
conduc ţara în aceste vremuri excepţionale. Lipsa de pricepere a 
creat fel de fel de ministere şi subsecretariate, în plus o mulţime de 
inspectori şi controlori care sunt preocupaţi să-şi agonisească o 
avere pentru ei. Am vizitat comunele învecinate laşiului şi m-am 
înspăimântat de mizeria ce domneşte; lipsa porumbului este 
grozavă, oamenii n-au ce mânca, din care cauză nu pot ieşi la lucru. 
Proprietarii întâmpină mari greutăţi şi-şi pierd vremea pe la judecăţi, 
pentru a scădea impunerile făcute de controlori financiari care se 
pretează la mită. Cu astfel de funcţionari, corupţia este în floare. 

Şi Mareşalul Antonescu este convins că sub conducerea sa 


au fost întronate belşugul şi cinstea! 


laşi, 30 iunie 1942. Un comunicat special de la Marele 
Cartier german anunţă că în Africa de nord cetăţuia Marsa Matruh a 
fost luată cu asalt. Credeam că englezii vor organiza aci o 
rezistenţă solidă. 

De-acum, drumul germanilor spre Alexandria este deschis 
dacă englezii nu vor reuşi să concentreze forţe în timp util. 

laşi, 2 iulie 1942. Aseară, la radio s-a comunicat că după 
douăzeci şi cinci de zile de lupte grele a căzut Sevastopolul. O 
satisfacţie generală pe faţa tuturor, căci la această faptă de arme au 
participat şi câteva divizii române. Se poate ca această victorie să 
aducă şi o scurtare a războiului. Oraşul tot este pavoazat cu drapele 
româneşti şi germane; lumea circulă mulţumită pe străzi, cu 
speranţe noi în suflet. 

laşi, 5 iulie 1942. S-a prezentat la serviciu noul şef de stat 
major al corpului de armată -— colonelul Verdeş Constantin; o lună 
de zile am stat fără şef de stat major, tocmai în aceste vremuri de 
pregătire pentru plecarea pe front. 

laşi, 7 iulie 1942. Ofensiva frontului de est merge bine. După 
ocuparea completă a Crimeei, armata germană a reuşit să treacă 
Donul în mai multe puncte şi să ocupe pe Donul mijlociu localitatea 
Voronej, interceptând principala cale ferată ce duce spre Caucaz. 
Voronejul îmi reaminteşte de anul 1916, când am fost în această 
localitate pentru o lună, cu însărcinarea de a cumpăra cai pentru 


cavaleria noastră. Oraş cu o populaţie de 100.000 locuitori, 


reşedinţă de gubernie pe atunci, se prezenta destul de bine, căci 
efectele războiului nu erau resimţite până aici. Atunci germanii erau 
departe, azi dau lupte pe străzile acestui oraş... 

laşi, 11 iulie 1942. Operațiunile în est merg bine. Şeful 
Biroului Il Informaţii — căpitan Râmniceanu - are ordin să 
urmărească în detaliu operaţiile şi zilnic să mă ţină la curent. 

Se pare că germanii au adoptat o altă tactică, nu aceea de a 
crea pungi în dispozitivul inamic şi apoi a le lărgi spre a le uni, ci de 
a ataca pe un front mare, cum este cazul acum pe Don, unde atacul 
se produce pe 500 km de front. Suntem în preajma unei mari bătălii 
decisive. Se pune întrebarea dacă mareşalul Timoşenko — 
comandantul forţelor ruse din această parte a frontului — va primi 
bătălia între Don şi Volga sau se va retrage pe Volga. Cred că va 
adopta această din urmă soluţie, pentru a nu-şi distruge forţele 
căutând să prelungească războiul în timp, socotind că factorul timp 
este de partea Angliei şi Americii. Foarte mulţi optimişti cred că ruşii 
sunt la capătul puterilor şi foarte curând vor capitula. S-ar putea să 
fie şi aşa, dar poate să fie şi contrariul. E just că ruşii au pierdut 
forţele cele mai importante şi resursele principale. Se vorbeşte însă 
de o mare industrie de război în Urali, apoi efective se găsesc 
destule în Rusia, aşa că sunt şi probabilităţi de a se prelungi 
războiul. 

Pentru câteva zile, sunt ocupat cu examenul ofiţerilor de 


rezervă, care doresc să se activeze, în care scop am strâns la laşi 


pe toţi candidaţii de pe teritoriul corpului de armată. Constat că 
solicitanţii se prezintă foarte slab şi mă întreb cum au absolvit 
şcoala ofiţerilor de rezervă, iar câmpul de luptă nu i-a instruit deloc. 
De altfel, socotesc că toţi cei ce doresc să se activeze acum sunt 
rataţii din carierele civile, care speră ca cel puţin în armată să-şi 
creeze o situaţie. 

Un ordin secret al Marelui Stat Major îmi atrage atenţia că 
sunt indicaţii că ruşii vor întrebuința gaze de luptă. Se bănuieşte că 
în Rusia s-a lucrat mult pe tărâmul gazelor de luptă şi nu m-ar mira 
dacă ar trece la aplicarea lor, căci ajunşi într-o situaţie disperată vor 
încerca totul ca să se salveze. Ca măsură de prevedere, am dispus 
ca până la plecare să se facă un control sever al măştilor din 
punctul de vedere al numărului şi calităţii. 

laşi, 12 iulie 1942. Din Bucureşti ne vine vestea că 
Mareşalul Antonescu e bolnav serios la Predeal. Fel de fel de 
versiuni asupra bolii sale, ba o anemie generală, ba consecinţele 
unui vechi sifilis, încât a fost nevoit să se supună unui tratament cu 
malarie. 

În acelaşi timp, se pare, că vechile partide politice se agită, 
de asemenea Mihai Antonescu -— vicepreşedintele guvernului — care 
caută o apropiere de legionari în scopul de a-şi crea un partid. Şi 
generalul lacobici — fost şef al Marelui Stat Major —, care a fost lăsat 
pe dinafară, caută legături cu oamenii politici. Se vede cât de colo 


că situaţia internă este rea, că începe lumea politică să se agite 


contra Mareşalului Antonescu, care merge orbeşte în acest război 
cu convingerea că se îndreaptă spre izbândă. Toate acestea provin 
numai din faptul că Mareşalul are sentimentul profund că este un 
om de geniu, că este superior tuturor şi că toate hotărârile lui sunt 
cele mai bune. În fine, se comportă ca un dictator, iar dictatorii n-au 
suferit să aibă sfătuitori, ei au preferat numai complici. În realitate e 
un om care pare mai mult decât este, lipsit de modestie, îi place, 
linguşirea şi şi-a luat o răspundere pe care nu o va putea duce până 
la un bun sfârşit. Mă înspăimântă abuzurile şi hoţiile ce se comit; mă 
înspăimântă incapacitatea diferiților miniştri, care nu corespund 
vremurilor actuale, o ceată de adulatori ai Mareşalului şi soţiei sale. 

laşi, 27 iulie 1942. M-am înapoiat de la Bucureşti, Unde am 
stat nouă zile. Am trecut pe la minister pentru diferite chestiuni în 
vederea plecării pe front. Nu am găsit nici pe ministru, nici pe 
secretarul general, erau plecaţi la nişte serbări la Breaza, ca şi cum 
ar fi timp pentru aşa ceva. 

A apărut o mare mişcare în armată. S-au înaintat zece 
generali la gradul de general de corp de armată; de unde până 
acum eram numai patru, acum vom fi paisprezece. Şi aici, ca peste 
tot, s-a ţinut a se menţine ritmul vremii: adică inflaţie şi devalorizare. 
Privesc lista celor înaintați şi mă gândesc că, din aceşti zece 
generali, dacă s-ar fi luat în consideraţie cultura militară îşi mai ales 
cea generală, nu ştiu dacă jumătate ar fi meritat această înaintare. 


Inflaţia se explică prin faptul că ministrul de război forţează 


înaintările, pentru a ajunge la el cât mai curând. S-a criticat regimul 
Regelui Carol al II-lea, dar actualul regim caută să facă greşeli şi 
mai mari. 

La Buzău a sărit în aer un mare depozit de muniții, pricinuind 
mari pagube în oraş, iar valoarea munițiilor pierdute se cifrează la 
700 milioane de lei. Acest depozit era instalat în vecinătatea gării şi 
a unui depozit de benzină. De asemenea, alături era un lagăr de 
prizonieri, aşa că dezastrul are o explicaţie. 

Prin surprindere, s-a publicat un articol de lege prin care toţi 
cei săriţi la înaintare să fie scoşi din armată. Acest articol a fost 
creat în special pentru generalul lacobici, care, fiind depăşit de 
generalul Dumitrescu Petre, trebuie să plece. Plecarea lui lacobici 
este o pierdere pentru armată. 

Am întâlnit pe generalul Dobre Gheorghe -— subsecretar de 
stat la Departamentul înzestrării armatei — singurul om capabil din 
guvern, căci este bine pregătit şi cinstit, spre deosebire de 
camaradul său de la Departamentul aprovizionării, care este 
complet nepregătit, un jucător de cărţi ce-şi pierde nopţile şi care 
patronează furturi în stil mare. 

Mi s-a făcut cunoscut că plecarea pe front se mai amână cu 
două săptămâni. 

5 august 1942. Timp de şase zile, am inspectat unităţile din 
Botoşani, Dorohoi şi Cernăuţi, pentru a mă convinge dacă sunt gata 


de plecare. Starea rechiziţiilor de cai este proastă, căruțele şi 


hamurile sunt însă bune. 

Am găsit Cernăuţi într-o stare înfloritoare; prăvăliile evacuate 
de evrei au fost redeschise de către români; fabricile — toate în 
funcţiune. Un singur lucru este trist: că se fac afaceri şi chiar 
barbarii pe chestia evreilor ce trebuie evacuaţi din Bucovina. În plus, 
o mulţime de aventurieri au venit şi au pus mâna pe fabrici, 
realizând beneficii mari. Am întâlnit o mulţime de pierde-vară veniţi 
pentru pricopseală aici şi care nu se jenau să spună că au venit în 
California României pentru îmbogăţire. 

laşi, 7 august 1942. Au început transporturile trupelor 
române către front, pe ruta Cernăuţi — Lemberg şi de aci spre est, 
către Dnepropetrovsk — Stalino. 

Corpul 5 Armată (general Sion) este programat în cap. Sunt 
în legătură telefonică mereu cu Cernăuţii, pentru a şti cum se 
efectuează aceste transporturi şi mai ales cum se face 
reaprovizionarea lor la Cernăuţi, unde funcţionează un mare centru 
de aprovizionare prin îngrijirea Diviziei 8, care depinde de corpul 
meu de armată. 

Trupele în trecere primesc o zi came proaspătă, două zile 
came afumată, şapte zile pâine pesmetată şi furaje pentru cinci zile. 
Restul de aprovizionări se va face la Lemberg şi la încă o altă staţie 
din parcurs, prin grija germanilor. Veştile de pe front sunt bune, în 
special operaţiunile din Caucaz merg într-un ritm rapid. Avem 


impresia că mergem spre finele războiului şi mă întreb dacă nu ne 


ducem la spartul târgului. În acest caz, vom primi sau o misiune de 
ocupaţie a vastului teritoriu cucerit, sau de a ocupa o porţiune din 
frontul defensiv ce se va stabili pe timpul iernii. Dorinţa noastră ar fi 
fost să participăm la lupte, dar probabil sosim prea târziu. 

laşi, 9 august 1942. Vizita ministrului educaţiei naţionale, lon 
Petrovici; o recepţie la Universitate, apoi un banchet la care am luat 
parte. A domnit o atmosferă plăcută, care ar fi fost şi mai agreabilă 
dacă n-ar fi fost aşa multe discursuri. Suntem maniaci în ceea ce 
priveşte discursurile şi nu cred să ne întreacă vreo altă naţiune. 
Uitaţi-vă în ziare şi zilnic veţi citi numai discursuri şi cuvântări ţinute 
de unul şi de altul, cu cel mai neînsemnat prilej. Adevărată vorba 
românului: vorbărie — sărăcie. 

laşi, 14 august 1942. Jurnalele publică un ordin de zi 
binemeritat al trupelor române ce au luptat pe Donul inferior. Se 
scoate în relief figura generalului Dragalina Corneliu, comandantul 
Corpului 6 Armată, se publică o fotografie de acum zece ani. Ce va 
să zică soarta şi cât de nedreaptă este, căci odată cu acest articol 
de laudă pentru generalul Dragalina se publică şi scoaterea din 
armată a generalului lliescu Traian, pentru incapacitate. Ambii 
aparţin aceleiaşi promoţii, cu deosebirea că generalul Iliescu a fost 
şeful promoţiei, a făcut studii strălucite în Germania şi a fost un 
distins ofiţer de artilerie, în vreme ce generalul Dragalina de-abia s- 
a putut plasa pe la jumătatea promoţiei, în toate şcolile pe unde a 


trecut. Ascensiunea lui Dragalina se datoreşte şi renumelui ce şi-a 


făcut tatăl său, care a murit în războiul trecut, fiind comandant al 
Armatei |. Popoarele au nevoie să-şi creeze idoli şi eroi, fără ca 
alegerea să cadă just pe cei ce merită; hazardul decide, în cele mai 
multe cazuri... în adevăr putem spune că în istorie sunt adevărate 
doar numele şi datele, pe când faptele sunt mai totdeauna 
falsificate. 

laşi, 18 august 1942. A sosit planul de transport pentru 
prima divizie a corpului de armată. Transportul începe la 22 august 
şi durează până la 3 septembrie. 

În ziare a apărut un bilanţ al Societăţii de Patronaj de sub 
conducerea D-nei Mareşal Antonescu, aceasta pentru a linişti opinia 
publică, alarmată de fraudele ce se fac acolo. În orice caz, bilanţul 
este interesant - prin sumele fantastice pe care le mânuieşte 
această societate, sume luate din bugetul statului; iar membrele 
societăţii se laudă cu înfăptuiri unde contribuţia lor personală este 
zero. Ce deosebire între Societatea de Patronaj şi aceea a Crucii 
Roşii! Aceasta din urmă activează departe pe front şi în interior, fără 
reclamă şi fără a îngreuna bugetul statului, fiecare membru 
contribuind nu numai cu o muncă gratuită, dar şi cu subvenţii din 
averea proprie. Nu este luptător să nu aducă laude Crucii Roşii. Din 
această cauză, Societatea de Patronaj caută să saboteze 
activitatea Crucii Roşii — dintr-un spirit de invidie. Nu este lipsită de 
temei observaţia unui camarad care spunea că în Societatea de 


Patronaj s-au adunat femeile cu trecut dubios — şi preşedinta le 


întrece pe toate. 

De la Cernăuţi mi se raportează că transporturile se succed 
normal şi reaprovizionarea se face în bune condiţii. 

Secetă mare în ţară, fapt ce va compromite recolta de 
porumb şi viile. 

laşi, 20 august 1942. Şeful de stat major al Corpului 4 
Armată -— col. Verdeş — s-a înapoiat din Bucureşti. A adus veşti mai 
precise asupra plecării, care probabil va fi la 5 septembrie. Ştiu 
acum şi ruta ce vom parcurge, şi zona de concentrare. Faţă de 
apropiata plecare, mă voi repezi pentru ultima oară la Bucureşti, să- 
mi văd familia şi s-o rostuiesc pentru o despărţire ce va fi de lungă 
durată. 

Belşug mare de fructe şi zarzavaturi, care a determinat o 
mare scădere a preţurilor. Păcat că nu suntem organizaţi pentru 
păstrarea fructelor şi zarzavaturilor în timpul iernii. 

laşi, 31 august 1942. Am fost câteva zile ia Bucureşti, unde 
mi-am rostuit treburile familiale. 

M-a vizitat acasă G. Creţianu directorul Băncii Româneşti, 
ofiţer de rezervă -— care ar fi avut dorinţa să meargă pe front cu 
cartierul Corpului 4 Armată, însă afacerile băncii nu-i permit această 
satisfacţie. Regret şi eu că nu vom fi împreună. 

Am văzut pe generalul Şteflea — şeful Marelui Stat Major —, 
care m-a pus la curent cu viitoarea misiune pe front. E vorba să se 


formeze un grup de armate (Armatele a Ill-a şi a IV-a române şi 


Armata a Vl-a germană) sub comanda Mareşalului Antonescu. Nu 
ştiu dacă sănătatea îi va permite Mareşalului să-şi exercite 
comanda, însă văd ambiția acestui om, care vrea acum, la sfârşitul 
operaţiilor, să apară şi ca mare comandant. Pentru satisfacerea 
acestei ambiţii duce pe front toată armata română, fără să i se fi 
pretins această contribuţie de către nemți. 

La Bucureşti se comentează defavorabil vizita D-nei 
Antonescu la Cernăuţi, unde autorităţile s-au întrecut în cheltuieli 
pentru a o primi ca pe o regină şi unde Mitropolitul Bucovinei — Tit 
Simedrea -—, la un banchet, a spus că e demnă urmaşă a Maicii 
Domnului şi că destinul i-a pus numele de Maria, la fel cu Sfânta 
Fecioară. Ce slugărnicie din partea unui înalt demnitar bisericesc, 
care desigur cunoaşte tot trecutul pătat al acestei femei pe care 
Mareşalul a scos-o din mocirlă ca s-o ia de soţie... 

După atâtea amânări, în fine a venit şi programul de 
transport pentru cartierul Corpului 4 Armată; vom pleca la 9 
septembrie. 

laşi, 8 septembrie 1942, Sfânta Maria. Slujbă religioasă pe 
platoul de instrucţie al Regimentului 7 Roşiori de la Copou, la care 
asistă toţi ofiţerii, subofiţerii şi trupa comandamentului. Privesc cu 
încredere coincidenţa ajunului plecării cu serbarea Sfintei Maria şi 
plecăm la îmbarcare cu multă nădejde, rugându-ne fiecare ca 
Fecioara Maria să ne ia sub protecţia ei şi să ne aibă în pază în 


lunga şi greaua călătorie la care pornim. 


După masa de seară m-am instalat definitiv în tren. 

9 septembrie 1942. La ora 5 trenul pleacă. Cine ştie când şi 
cum ne vom întoarce... Resemnarea se citeşte pe faţa fiecăruia; 
mulţi sunt îngrijaţi de resursele puţine ce lasă familiei pentru a trăi. 

Trenul se mişcă încet, cu opriri mari prin staţii. La ora 9.30 
de-abia ajungem la Paşcani, adică am parcurs 70 de kilometri. 

Plecarea aceasta către un destin necunoscut pune în suflete 
o melancolie care numai treptat se risipeşte, datorită speranţei, ce 
fiecare din noi o are, că se va înapoia cu bine. 

Noaptea târziu ajungem la Cernăuţi, unde ne aprovizionăm 
pentru şapte zile. Timpul e răcoros şi a plouat. 

10 septembrie 1942. La ora 7 plecăm din Cernăuţi. 
Generalul Carlaonţ (comandantul Diviziei 8) ne însoţeşte până la 
Orăşeni” (frontiera cu Polonia). Divizia 8 este desemnată să rămână 
în Bucovina, aşa încât Corpul 4 ar pleca numai cu Divizia 7 şi 
Divizia 14. Generalul Carlaonţ îmi spune că s-a primit ordin ca la 
Cernăuţi să se organizeze o mare expoziţie, care va costa milioane. 

La ora 9.30 ieşim din ţară şi ajungem la Sniatyn, de unde 
autorităţile germane ne iau în primire; de aici înainte nu mai avem 
nicio legătură cu ţara. La ora 13 ajungem la Kolomeea, unde dăm 
masa trupei şi mâncăm şi noi, într-un vagon de marfă pe care l-am 
amenajat ca popotă. 


Vremea s-a mai încălzit puţin, spre bucuria tuturor. 





* Azi, Orshivtsi, lângă Sniatyn, în Ucraina. 


Câmpurile sunt frumoase, mai frumoase ca în ţară. 

Lemberg, 11 septembrie 1942. Înainte cu puţin de a intra în 
Lemberg, suntem opriţi două ore din cauza blocării liniilor cu trenuri 
militare. Stăm în mijlocul câmpului şi privim la peisajul fără interes; 
în fund, pe stânga, se zăreşte Lembergul. Copii flămânzi trec pe 
lângă trenul nostru, cerându-ne pâine. Aceşti nenorociţi au aflat că 
vor trece continuu trenuri cu trupe şi le aţin calea zi şi noapte, în 
speranţa unei bucăţi de pâine. 

Trece pe lângă noi un tren cu vagoane de animale, unde 
sunt înţesaţi evrei pe care germanii au hotărât a-i deporta din 
Galiţia. Sunt transportaţi în condiţii mai rele ca vitele. Mâini 
scheletice se văd scoase prin gratiile vagoanelor, se aud plânssete şi 
ţipete de copii. Ce barbarie! Am convingerea că Germania va plăti 
odată pentru aceste cruzimi. Chiar în dreptul trenului nostru au 
aruncat afară un evreu mort, care acum zace în marginea drumului. 
La intrarea în prima haltă, o fată a sărit din tren, iar poliţiştii germani 
au început a trage cu armele după ea, neluând în seamă că ar 
putea împuşca şi altă lume. Trenul ce a trecut pe lângă noi mirosea 
îngrozitor de murdăria din interior. Cum este posibil ca în acest veac 
de civilizaţie germanii să facă asemenea orori?! 

Până la intrarea în Lemberg vedem cadavre de evrei 
aruncate din trenurile ce au mai trecut. Ajungem la Lemberg cu o 
întârziere de şapte ore, lucru ce mă minunează, întrucât credeam 


că sub conducerea germană transporturile se vor executa potrivit 


programului; am satisfacția că pe parcursul român transporturile s- 
au făcut exact. 

Gara din Lemberg e complet blocată. Ne plimbăm puţin în 
jurul gării şi dăm de o cantină a Crucii Roşii române, instalată pentru 
a servi soldaţii români întrecere. 

Spre seară părăsim Lembergul şi trenul merge ceva mai bine 
prin câmpia Volîniei. 

Tarnopol, 12 septembrie 1942. Sosim în zori la Tarnopol, 
unde stăm două zile. Trec spre Germania trenuri cu vite ridicate din 
Rusia. 

Din urmă ne ajunge primul tren al batalionului nostru de 
transmisiuni. Mă plimb de-a lungul acestui tren şi văd oamenii cu 
bună dispoziţie şi ordine deplină înăuntru. 

Ziua e rece, dar frumoasă. 

Kazatin, 13 septembrie 1942. Am mers bine toată noaptea, 
însă ne-a fost frig în vagoane. Spre ziuă ajungem la Kazatin, cu 
gară mare, frumoasă. De aici luăm direcţia spre Kiev şi mergem 
până la Fastov (60 km est de Kiev) — unde ne înţepenim. Avem 
vreme să luăm masa în tihnă şi să punem soldaţii să-şi spele rufele. 

Întâlnim din ce în ce mai des trenuri cu răniţi, ce sunt 
evacuaţi dinspre front spre interior. Cu cât înaintăm, vedem cum se 
schimbă şi aspectul geografic al regiunii, dar şi aspectul provocat de 
război: regiuni distruse, formaţiuni militare din ce în ce mai dese, 


trenuri cu muniții, spitale etc. 


La ora mesei, apar ca din pământ copii ce vin să ceară o 
coajă de pâine. A reuşit Germania să întindă mizeria peste tot. să 
vedeţi aceşti micuţi flămânzi cum şi-au făcut din câte o cutie de 
conserve — găsită tot prin gări — o gamelă, cu care se prezintă şi ei 
la rând cu soldaţii, acolo unde văd că se distribuie mâncare... Ar 
avea oare cineva sufletul să-i alunge pe aceşti înfometați? Mă bucur 
când văd soldaţii noştri cum îşi rup din tainul lor spre a le da câte 
ceva de mâncare. Fiecare ostaş îi ajută cu drag — căci poate se 
gândeşte că şi el a lăsat acasă un copilaş sau un frăţior ca aceştia 
şi că poate şi alţii vor avea milă de ai lui. 

Temperatura s-a ridicat brusc şi muştele au năpădit în 
vagoane, nefiind chip a le da afară. Miroase urât, din cauza 
murdăriei lăsate de-a lungul drumului de atâta omenire ce circulă în 
sus şi în jos. 

14 septembrie 1942. De la Fastov, schimbăm de direcţie 
spre sud şi străbatem o regiune asemănătoare Bărăganului nostru: 
cât vezi cu ochii, nu se zăreşte o ridicătură de pământ. 

Constatăm o foarte mare diferenţă de temperatură între zi şi 
noapte. 

15 septembrie 1942. Ne deşteptăm la Baglej, fără să ne 
dăm seama de când stăm în această staţie. De altfel, cum am 
plecat la drum lung, nu prea ne interesează aceste întreruperi, mai 
lungi sau mai scurte, ale călătoriei. Avem tot timpul în această gară 


să ne luăm ceaiul, apoi să ne mai plimbăm puţin prin gară spre a ne 


dezmorţi picioarele, ce încep a se resimţi de imobilitatea din vagon. 

Cum pornim din această staţie, ne şi apare în stânga 
noastră, pentru prima oară, Niprul. Ne apropiem de Dnepropetrovsk 
(vechiul Ekaterinoslav). Ruşii au schimbat denumirile oraşelor, mai 
ales cele ce aminteau de țari şi ţarine. Ce vrea să ştie comunismul 
de tradiţie, doar lumea începe de la ei... Au schimbat şi numele 
Petrogradului, zicându-i Leningrad, deşi până şi ultimul zidar ce a 
pus o cărămidă la construirea acestui oraş ar fi avut dreptul să 
revendice pentru el numele oraşului, fiind mai îndreptăţit decât 
Lenin, care n-a contribuit cu nimic, nefăcând decât să mărească 
haosul ce de altfel domnea şi înainte în Rusia. Dar comuniştii cred 
că opera lor este eternă, fără să-şi dea seama că nimic nu este 
etern şi că poate foarte curând toate se vor schimba. Înaintăm încet, 
kilometri întregi, printre ruine de fabrici distruse de ruşi în retragere. 
Trebuie să fi fost aici un mare centru industrial, judecând după 
ruinele rămase -— singurele rămăşiţe ale unei activităţi intense. Când 
ajungem în fine în oraş, ne dăm seama că suntem într-o mare 
localitate care n-a suferit prea mult de furia războiului, dacă lăsăm la 
o parte cartierul industrial. 

Trecem Niprul pe un pod metalic impunător. Acest fluviu este 
navigabil şi ne impresionează, căci aşa ceva nu avem în ţara 
noastră, în afara Dunării. 

Ziua de azi îmi reaminteşte de o convorbire avută acum o 


lună cu şeful Marelui Stat Major (generalul Şteflea), care era 


convins că până la 15 septembrie operaţiunile, atât pe Volga 
(Stalingrad) cât şi în Caucaz, vor fi terminate şi se va începe 
concentrarea unei armate în Caucaz spre a lua ofensiva spre India. 

Visuri de nebuni; nimic din toate aceste prevederi... Radio ne 
comunică despre o încercare de debarcare engleză la Tobruk, iar la 
noi, la Bucureşti — un bombardament aerian cu paisprezece victime. 

Ne ajunge din urmă, într-o staţie, un tren din Regimentul 12 
Călăraşi, care pe timpul nopţii a fost atacat de partizani ruşi: un cal 
grav rănit şi un ofiţer şi doi soldaţi răniţi mai uşor. 

Stalino, 17 septembrie 1942. lată-ne ajunşi în staţia de 
destinaţie. La Stalino debarcă toate unităţile române şi de aici se 
vor dirija pe jos către front. Operația de debarcare merge greu, 
deoarece rampa gării este prea mică şi nu primeşte decât cinci 
vagoane; mă surprinde această lipsă de prevedere, când foarte 
uşor s-ar fi putut construi o rampă improvizată. 

Întâlnim în Stalino detaşamentul precursor pe care l-am 
trimis cu zece zile înainte pentru a face cartiruirea trupelor şi a lua 
legătura cu comandamentul german, în vederea aprovizionărilor. 
Am primit în subordine Diviziile 11, 14 şi 15, care şi ele sunt în curs 
de adunare. Ne ocupăm cu instalarea, întrucât se pare că vom sta 
câteva zile. 

Stalino era înainte un mic târg, care a luat o dezvoltare mare 
sub conducerea comunistă, datorită situării în mijlocul unei regiuni 


carbonifere. Azi sunt construcţii mari şi târgul de altădată a luat 


aspect de mare oraş. 

Stalino, 20 septembrie 1942. Azi-noapte a fost un puternic 
bombardament al aviaţiei sovietice în jurul Stalinoului, unde este 
instalat un aeroport german. 

Diviziile române se mişcă dezordonat către est, fiindcă sunt 
dirijate direct de Marele Cartier General fără ca acesta să aibă bune 
legături cu ele. Vremea se menţine bună. Au sosit toate formațiunile 
Corpului 4 Armată; mai este Regimentul de Artilerie Grea de venit. 

Zi de târg. De curiozitate, mă plimb prin târg, unde văd lume 
mizeră şi lucruri de vânzare cu un preţ foarte urcat. Notez, ca o 
curiozitate, unele preţuri: un măr 60 lei, un ou tot atât, pâinea revine 
la 300 lei kilogramul, pătlăgelele la 400 lei kilogramul, o găină la 
3.000 lei; aşadar, preţurile sunt de zece ori mai mari ca cele pe care 
le-am lăsat în ţară. Populaţia civilă trăieşte în mari lipsuri, deoarece 
germanii nu se ocupă decât de cei angajaţi în serviciul lor, şi aceştia 
de-abia primesc 200 grame de pâine şi ceva cartofi. Am întâlnit un 
profesor rus care s-a angajat măturător de stradă pentru a primi 
ceva mâncare. 

Stalino este un important nod de comunicaţie. În oraş şi 
împrejurimi se văd numeroase trupe germane şi române care se vor 
dirija spre front. Cu caracter fix, sunt formațiunile de etape germane, 
române şi italiene. Între altele, avem aici un mare spital al Crucii 
Roşii române, pe care l-am vizitat şi l-am găsit bine amenajat şi bine 


condus. 


Tot în Stalino am întâlnit pe col. Gârbea, cu care pe vremuri 
am conlucrat la Marele Stat Major. A fost ataşat militar în Germania 
şi acum este şeful Detaşamentului de legătură român pe lângă 
înaltul Comandament german (mareşal List). Cerând relaţii 
colonelului Gârbea asupra situaţiei militare a frontului, am constatat 
că o cunoştea perfect, dar totodată a fost primul care m-a avertizat 
că mergem la dezastru. Mareşalul List, care a plecat în Caucaz — 
col. Gârbea urmează să-l ajungă acolo în câteva zile —, este 
îngrijorat de situaţia strategică, întrucât nu este de părere a se duce 
două acţiuni divergente: una spre Stalingrad şi alta în Caucaz, care 
duc la lungirea frontului şi deci la slăbirea lui. El e de părere ca mai 
întâi să se organizeze solid frontul Donului, apoi acţiunea spre 
Stalingrad — şi numai după reuşita acesteia s-ar putea trece şi la 
cucerirea Caucazului. În orice caz, în preajma iernii este bine a se 
face consolidări ale terenului cucerit şi acţiuni convergente de 
scurtare de front, pentru toată siguranţa. Dar înaltul Comandament 
german, în frunte cu Hitler, e de un optimism exagerat. Se 
întrevedea în curând capitularea Rusiei, pe care o socoteau ajunsă 
la capătul sforţărilor. Ca dovadă, pe biletele de voie ale soldaţilor 
germani, ce plecau în concediu o lună, se făcea menţiunea că în 
caz de armistițiu nu se vor mai întoarce în Rusia, ci se vor prezenta 
la depozitele de mobilizare, pentru a li se da o altă destinaţie. 


Natural că acest optimism se revărsase asupra tuturor şi chiar 


asupra comandamentelor noastre.“ 

Stalino, 21 septembrie 1942. Bombardamentul din noaptea 
trecută a avut efect, căci a distrus şaisprezece aparate la sol; din 
acestea, două erau româneşti. Mi-a părut rău de doi soldaţi români 
ucişi, găsindu-se de santinelă la materialul nostru. Au murit mulţi 
germani şi italieni, dar asta îi priveşte, căci nu şi-au luat măsuri de 
apărare. 

Am fost la operă, unde se reprezenta o operă ucraineană. 
Nimic interesant, artişti de mâna a treia, orchestră improvizată. 
Localul operei este nou şi prezentabil. Comuniştii au realizat un 
local de operă propriu în Stalino şi noi n-am fost în stare să ridicăm 
unul în Bucureşti, deşi s-au zvârlit pe ferestre miliarde, iar alte 
miliarde s-au furat... 

De azi intrăm în subzistenţa germană; să vedem cum o să ne 
descurcăm. 

Stalino, 24 septembrie 1942. Seara am fost la operă, unde 
s-a reprezentat Voievodul țiganilor de Strauss. Reprezentaţie 
reuşită; artişti ceva mai buni; s-a bisat duetul din actul doi. 

Peste noapte, am fost trezit de şeful de stat major, col. 


Verdeş, pentru a-mi comunica trista veste transmisă de Marele 





* Mai târziu, am aflat că mareșalul List a fost înlocuit de la comandă; probabil că a atras 
atenţia asupra greşelilor strategice ce se fac. Hitler, care se socotea şi în strategie un 
geniu, nu putea suporta observaţii de la un subaltern şi l-a destituit imediat. 

Comunicarea ce mi-a făcut col. Gârbea, că situaţia strategică e critică, mi-a folosit mult. 
Nu m-am lăsat cuprins de optimismul nemotivat ce plutea în aer şi am examinat mai 
cu atenţie orice situaţie ce mi s-a prezentat, dându-mi seama în foarte scurt timp că 


Cartier General cum că ieri, la Bucureşti, a încetat din viaţă tatăl 
meu, generalul Gheorghe Sănătescu, în etate de 83 de ani. Şi eu să 
fiu la aşa depărtare! îmi amintesc ce mândru era de situaţia 
specială de-a fi general în viaţă şi de-a avea fecior — adică pe mine 
— general de corp de armată în activitate. 

A avut sărmanul şi dureri mari, căci doi din fraţii mei au pierit 
ca aviatori, iar al treilea a fost degradat şi închis 15 ani, fiind implicat 


în mişcarea legionară din ianuarie trecut. 


Stalino, 25 septembrie 1942. Azi trebuie să fie incinerarea 
tatălui meu la Bucureşti. Stau singur, închis în camera mea, şi mă 
gândesc la tot trecutul părintelui meu, la toate garnizoanele ce le- 
am colindat cu el în copilărie... 

Rovenki, 28 septembrie 1942. Am făcut un salt spre răsărit 
de 170 km. Am străbătut o regiune de stepă, în care răsar peste tot 
piramide de zgură ce indică o extracţie intensă a cărbunelui. Peste 
tot se vede însă distrugerea. Ne instalăm în şcoală, unde-mi 
amenajez o cameră ca birou şi dormitor. 

Drumurile ce-am străbătut erau proaste şi pline de praf. 
Noroc de vremea secetoasă, căci dacă ploua nu cred să fi putut 
mişca coloanele noastre. 

Rovenki, 1 octombrie 1942. Am luat legătura cu Armata a 


III-a română, sub ordinele căreia vom opera. Aprovizionările merg 





mareşalul List avea toată dreptatea. 


greu. Benzină de-abia mai avem pentru o etapă. Trimit înainte la 
Kamenskaia şefii de servicii, pentru a pregăti ceva aprovizionări. 

Rovenki, 3 octombrie 1942. Detaşamentul german de 
legătură de pe lângă Corpul 4 Armată este foarte aferat de discursul 
lui Hitler, care a tunat şi fulgerat arătând isprăvile ce-a făcut şi că 
este sigur de victorie. Aparenţele sunt de partea lui, dar cine poate 
prevedea ce se mai poate întâmpla... 

Kamenskaia, 4 octombrie 1942. Ne deplasăm cu încă 100 
de km, la Kamensk. Am ajuns pe malul Doneţului. Kamensk este un 
târg plin de praf cu pretenţie de oraş. Are o mare fabrică de spirt 
rămasă intactă. E duminică şi lumea s-a adunat la biserică, iar după 
slujba religioasă toată lumea s-a revărsat pe străzi. Stăm foarte 
prost, mai ales că Armata a Ill-a, deşi a plecat de aici, totuşi a 
păstrat localurile cele mai bune; nici fosta locuinţă a comandantului 
Armatei a Ill-a nu se poate ocupa, fiind păzită de santinele; abuzul 
ne caracterizează. 

Kamenskaia, 6 octombrie 1942. Primesc de la Armata a |Il- 
a ordinul de deplasare şi zona de concentrare. Mai avem 150 km 
până acolo. Aş putea spune că am smuls acest ordin Armatei, atât 
de nedecisă era asupra întrebuinţării Corpului 4 Armată. De aceeaşi 
indeciziune e stăpânit şi Marele Cartier General. Am întâlnit aici 
Corpul 1 Armată, care este plecat din ţară de la 7 iulie, fără 
destinaţie precisă; a rătăcit mai întâi prin Crimeea şi Caucaz, şi 


acum se îndreaptă spre nord. Acest corp a stat 45 de zile într-o 


localitate, fără nicio întrebuințare, uitat de Dumnezeu. Sute de 
milioane a costat pe biata ţară această lipsă de prevedere a Marelui 
Cartier General care aduce comandamente şi unităţi pe front fără 
un plan bine stabilit. Oare nu vor da socoteală vreodată, atât 
Mareşalul Antonescu cât şi şeful Marelui Cartier General, de 
această nepricepere? 

Am pus imediat în mişcare unităţile către noua zonă de 
concentrare, pentru a profita de timpul care se menţine frumos. 

9 octombrie 1942. Cartierul şi trupele s-au pus în marş pe 
itinerarul Kamensk — Grasinov — Valea Berezovska, pentru a ajunge 
în regiunea Petrovski — Bogacev — Mankov. Împreună cu şeful de 
stat major, urmez altă cale pentru a ajunge la Morozovskaia (160 
km), la cartierul Armatei a Ill-a, unde am fost chemat. 

Mi se comunică că voi intra pe frontul Donului luând sub 
ordine Divizia 13 Infanterie şi Divizia 1 Cavalerie, instalate deja în 
front. Nu am putut vedea pe comandantul Armatei a Ill-a (generalul 
Dumitrescu), fiind plecat la Rostov - la Marele Cartier General. 
Şeful de stat major al Armatei a lIll-a (generalul Arbore) îmi 
comunică că armata se găseşte într-o situaţie grea -— front mare şi 
important (170 km), iar la dispoziţie are opt divizii de infanterie şi 
două de cavalerie. Marele Cartier General a primit această situaţie 
fără să reacționeze. 

Am plecat la Petrovski (70 km), spre a-mi găsi cartierul. O 


mizerie de sat, unde abia găsesc o odaie cu geamuri şi uşi, pentru 


a-mi putea instala patul de campanie. 

11 octombrie 1942. Executăm ultima etapă de 150 km spre 
nord-est, pentru a ajunge în fine la destinaţie, la lestaratovski, unde 
mi se fixează postul de comandă. 

Sub ordinele Corpului 4 Armată intră Divizia 13 Infanterie şi 
Divizia 1 Cavalerie, cu misiunea de a apăra înălțimile de la sud de 
Don, între Raspopinskaia şi Logovski. Dacă diviziile ar avea 
efectivele complete, frontul de apărat ar fi normal, însă având lipsuri 
mari, diviziile de-abia au putut realiza un dispozitiv linear, fără nicio 
adâncime şi rezerve, la niciun eşalon de comandă. 

Inamicul, este activ, dar acţiunile lui se fac cu efective mici, 
cărora trupele noastre le fac faţă. 

lestaratovski, 12 octombrie 1942. Un sat păcătos cu o 
clădire ceva mai mare -— fostă şcoală —, în care instalăm 
comandamentul. 

În cursul dimineţii, mă duc la posturile de comandă ale 
diviziilor, pentru a lua un prim contact. Comandantul Diviziei 13 
Infanterie (generalul lonescu-Sinaia), puţin deprimat din cauza unui 
contraatac nereuşit, prezintă situaţia sub aspect alarmant; la Divizia 
1 Cavalerie (Col. Brătescu) — mai calm. 

Este cert că Marele Cartier General nu se interesează de 
situaţia trupelor. Toată zona e lipsită de apărare antiaeriană, din 
care cauză avioane inamice zboară în libertate, pricinuind pierderi. 


Trupele au încă echipamentul de vară şi nopţile au devenit reci; 


aprovizionările merg greu, iar muniţia e redusă, în special Brandt-ul 
de 81 cm nu mai are muniţie deloc; materiale pentru consolidat 
poziţia lipsesc cu desăvârşire. Sunt informat că la Rostov Marele 
Cartier General este plin de ofiţeri şi în cap cu şeful Marelui Cartier 
General (generalul Şteflea), nu se ocupă îndeajuns de nevoile 
frontului. Mareşalul Antonescu n-a venit să-şi ia aici comanda atât 
de solicitată; citesc în ziare că participă la cursele de cai de la 
Băneasa. Natural, sunt mai distractive decât frontul... 

Comandantul Armate a Ill-a se găseşte la Morozovskaia, la 
200 km depărtare de posturile de comandă ale corpurilor de armată, 
deci legătura e foarte grea. 

După masă, vizitez Spitalul nr. 6, la Verhne-Ceţenki, care va 
deservi parte din trupele Corpului 4 Armată. N-am putut sta de 
vorbă cu şeful spitalului, profesorul Moruzzi, fiind ocupat cu o 
operaţie grea; i-am lăsat vorbă să vină la comandament când va 
avea vreme. 

13 octombrie 1942. A plouat peste noapte, fără a desfunda 
drumurile. lau cunoştinţă de o directivă secretă a Fuhrerului, relativ 
la conducerea operaţiunilor pe timpul iernii. Găsesc părţi bune, dar 
şi părţi neaplicabile. Ni se recomandă ca atacurile inamice să fie 
zdrobite chiar pe baza lor de plecare, cu aviația şi artileria. Foarte 
frumoasă recomandaţie, însă cu un am niciun avion la dispoziţie, iar 
muniţie de artilerie de-abia avem cât să ne ducem zilele. 


Corpul 4 Armată se află încadrat la stânga cu Corpul 5 


Armată român şi la dreapta cu Corpul 11 Armată german, deci mă 
găsesc la extrema dreaptă a Armatei a Ill-a române. De la dreapta 
mea începe Armata a Vl-a germană (general Paulus), care se 
întinde până la Stalingrad. Din examinarea sumară a frontului, 
constat că numai aripile Corpului 4 Armată sunt pe Don, iar la mijloc 
inamicul a reuşit să păstreze un larg cap de pod, pe malul drept al 
Donului. Deşi s-au dat lupte înverşunate pentru reducerea acestui 
cap de pod, atât de către germani cât şi de către români, ruşii au 
rezistat cu încăpățânare. De aici, deducţia logică: inamicul nu se 
gândeşte la defensivă, fiindcă de bunăvoie s-ar fi retras pe stânga 
Donului, şi rămânerea lor pe dreapta Donului înseamnă că va trece 
cândva la ofensivă. Deşi logică, această deducție înaltul 
Comandament german n-a făcut-o şi n-a luat nicio măsură spre a 
preveni un eventual atac. 

lau legătura cu divizia germană din dreapta mea şi văd că 
are o situaţie tot aşa de proastă ca şi diviziile mele. Constat că nu 
are frontul în întregime pe Don, că regimentele de infanterie de-abia 
ating efectivul de 800 de oameni şi cu mare greutate se menţin pe 
poziţie. Ne sunt superiori deoarece trupa are încă moralul ridicat şi 
nu duc lipsă de muniţie. 

Am dat ordin ca trupele să înceapă serios să-şi construiască 
adăposturi în vederea iernii, care vor consta din bordeie săpate în 
malurile văilor de râu din zonă; tot aşa trebuie făcute şi adăposturile 


pentru cai şi maşini. Întreaga lucrare nu va fi uşoară, din cauză că 


lipseşte lemnul; păduri pe aici nici pomeneală. 

14 octombrie 1942. Situaţia în zona Corpului 4 Armată 
normală, acţiuni de mică importanţă. Divizia 13 Infanterie este mai 
sâcâită, cea de cavalerie mai liniştită, Examinând dispozitivul 
trupelor mai cu atenţie, constat că nu este adaptat situaţiei şi iau 
măsuri ca în nopţile ce urmează să fac o altă grupare a forţelor. 

Vremea e rece, dar frumoasă. Preocuparea de căpetenie 
este de a ne procura subzistenţele şi a începe lucrul la adăposturile 
de iarnă. Am trimis la Armată pe şeful Biroului 4 (maior Popescu 
D.), pentru subzistenţe, şi mi-a adus răspunsul să le procur prin 
exploatare locală. Ce inconştienţă! — exploatare locală într-o zonă 
complet săracă... Pentru combustibil m-au trimis la o pădure aflată 
la 80 km, ca de acum înainte să încep tăierea. Suntem atât de 
aproape de Doneţ, unde zac cantităţi enorme de cărbune... 

18 octombrie 1942. Din studiul amănunţit al hărţii şi 
terenului, făcut cu şeful de stat major (Col. Verdeş) şi şeful Biroului 
3 Operații (maior Niculescu Şt.), am ajuns la o concluzie netă. Zona 
pe care o ocupă Armata a Ill-a este zona cea mai importantă din 
frontul strategic. Dacă ruşii vor întreprinde vreo ofensivă de iarnă, 
apoi aceasta se va produce în zona Armatei a lIll-a, fiindcă dacă 
reuşeşte se realizează o spărtură strategică de mare importanţă, 
care ar separa frontul din Caucaz de cel de pe Donul mijlociu. În 


cadrul Armatei a Ill-a române, atacul se va produce pe frontul 


Corpurilor 11 şi 4 Armată, unde ruşii şi-au păstrat capete de pod.” 

19 octombrie 1942. Activitatea inamicului din faţă a slăbit, se 
pare chiar că a mai retras forțe. Ar fi momentul să încerc o 
rectificare de front în scopul de a cuceri observatoarele, operaţie ce 
o socotesc uşoară, însă greu de realizat cu trupele Diviziei 13 
Infanterie, care au un moral scăzut şi de-abia se menţin pe poziţie. 

S-a stricat vremea şi a plouat; un vânt rece bate de 24 de 
ore. 

Vai de bieţii oameni din linia întâi, care au numai mantaua şi 
foaia de cort. Strig în toate părţile să-mi trimită ceva din efectele de 
iarnă; pentru moment, aş avea nevoie de flanele şi pături, dar nu 
primesc nicio satisfacţie, nici de la Armată şi nici de la Marele 
Cartier General. Am reuşit să-mi strâng tot cartierul într-un sat ceva 
mai la sud de postul de comandă; cel puţin, mi-am adunat ce era al 
meu şi nu mă mai găsesc înşirat pe 160 km, cum mă dispusese 
Armata. 

Sosesc câţiva ofiţeri de la Armată, care comentează 
defavorabil decorarea generalului Dumitrescu - comandantul 
Armatei a lll-a —, care de fapt a fost un figurant pe tot timpul 
operaţiunilor din Caucaz. 

Sunt mulţumit de Divizia 1 Cavalerie, care, deşi de mult timp 


pe poziţie, are un moral bun. 





Operațiunile ce s-au desfăşurat ulterior au arătat, din nenorocire, exactitatea concluziilor 
la care am ajuns. Atacul s-a produs asupra Corpului Il şi 4 român, iar spărtura 


22 octombrie 1942. Vizita comandantului Armatei a Ill-a. 
Mergem la Divizia 1 Cavalerie şi apoi la Divizia 13 Infanterie, îi 
expun toată situaţia materială şi-l rog să intervină pentru 
completarea lipsurilor. Spicuie cu zăpadă. Sper să fie ceva trecător 
şi să mai apucăm vreme bună. 

24 octombrie 1942. Inamicul atacă la 4 dimineaţa frontul 
Diviziei 13 la vest de Kleţkaia, unde rezistă Regimentul 89 Infanterie 
din Braşov. Acest regiment — compus din ardeleni — Părăseşte 
poziţiile de la prima apăsare inamică. Cu mare greutate am limitat 
pătrunderea inamicului, cu slabele rezerve ale corpului de armată. 

25 octombrie 1942. Armata ordonă să recucerim poziţia 
pierdută, în care scop mi se pune la dispoziţie Regimentul 12 
Infanterie (două batalioane) din Divizia 15 (rezerva Armatei), în 
cursul zilei soseşte Regimentul 12 Infanterie şi organizăm în detaliu 
contraatacul proiectat. 

Spre seară, panică în Regimentul 89 Infanterie şi Batalionul 
54 Pionieri, care a fost potolită cu sforțări mari. Panica s-a datorat 
unui singur pluton rus, care reuşise să se strecoare printr-o viroagă. 

26 octombrie 1942. Contraatacul Regimentului 12 Infanterie 
este hotărât pentru ora 6. Din cauza ceţei groase, nu s-a putut 
executa decât la ora 9.15. Cu trupe bine instruite, această ceaţă ar 


fi fost favorabilă acţiunii, dar cu trupele noastre, care caută prea 





strategică a avut rezultate şi mai mari decât cele bănuite de mine. 


mult sprijin în focul artileriei, trebuia aşteptat un timp prielnic 
tragerilor artileriei. Planul de foc era bine studiat, iar Regimentul 12 
Infanterie a avut în sprijin direct cinci divizioane de artilerie. Cu toată 
superioritatea de foc, cu toate că inamicul este slab, acest regiment 
nu a înaintat toată ziua decât 300 de metri. Hotărât lucru, infanteria 
noastră nu vrea să lupte şi nu-şi întrebuinţează armamentul, în 
special nu face uz de Brandt-uri, cerând artileriei să facă totul. 
Comandantul Regimentului 89 Infanterie (Col. Popescu-Poiană) — 
complet nepregătit pentru comanda ce o are şi chiar impasibil. Cu 
asemenea trupe şi asemenea comandanţi, se înţelege de la sine că 
nu poţi face nimic. 

27 octombrie 1942. Atacul nostru pentru recucerirea poziţiei 
pierdute la 24 octombrie continuă greu. Pe când treceam de la 
postul de comandă al artileriei către un post mai înaintat, trei lovituri 
de artilerie de câmp inamică cad la 15 metri de mine, de col. Verdeş 
(şeful de stat major) şi de sublocotenent Turtureanu (adjutantul 
corpului); ne-am trântit jos şi nu ştiu prin ce minune am scăpat 
neatinşi. 

Inamicul, dârz, încearcă contraatacuri. Reuşim a ajunge 
aproape de poziţia iniţială, fără satul Kleţkaia. Armata, de la 200 km 
înapoi, este foarte nerăbdătoare să cucerim satul Kleţkaia, un sat în 
vale, fără nicio importanţă în sistemul nostru defensiv; este vorba 
numai de amor propriu. 


28 octombrie 1942. Continui atacul pentru a ajunge la o 


bună poziţie defensivă şi a mă organiza ulterior solid pe ea. 
Comunic Armatei intenţiile ce am şi mi le aprobă. 

Aviația inamică este foarte activă; a bombardat toată linia de 
luptă cu cincizeci de aparate, dar pierderile sunt relativ mici. În fine, 
spre sfârşitul luptei apar şi de la noi trei avioane; ridicolă situaţie, 
care arată soldaţilor neputinţa noastră şi contribuie încă mai mult la 
scăderea moralului. 

După ce am studiat situaţia frontului, după ce am văzut cum 
s-a desfăşurat acţiunea în aceste ultime zile, am înaintat Armatei un 
raport în detaliu asupra situaţiei, aşa cum o văd eu (v. Raportul în 
Anexă), trupele noastre sunt obosite şi trebuie neapărat înlocuite 
cu altele, proaspete; comandanții — slabi şi fără iniţiativă; infanteria 
nu ştie să tragă tot profitul din armamentul ce-l are. Apoi, fac o serie 
de propuneri pentru ameliorarea situaţiei. Dacă nu se iau aceste 
măsuri, în faţa unui atac mai serios din partea inamicului întreg 
frontul se va prăbuşi. 

Chiar în seara zilei, raportul a ajuns la Armată, fiind trimis 
acolo cu un curier.? 

De această situaţie nenorocită în care se găseşte Armata a 
Ill-a pe front trebuie făcuţi responsabili Mareşalul Antonescu cât şi 
generalul Şteflea (şeful Marelui Cartier General), care au primit-o de 


la germani fără nicio obiecţiune. Cu ocazia vizitei generalului 





$ Acest raport poartă nr. [7] şi se găseşte în original la Armată şi în copie la Corpul 4 
Armată. El a făcut mare vâlvă ulterior, fiindcă prevederile mele s-au realizat şi frontul 


Dumitrescu (comandantul Armatei, a Ill-a), în zonă, i-am atras 
atenţia să-şi dea silinţa să îndrepte situaţia, fiindcă în cazul unui 
dezastru va avea şi el răspunderea.” 

Mareşalul, în loc să vină să comande, văd — tot din ziare — că 
inspectează pieţele de zarzavat din Bucureşti... 

Inamicul ne-a produs pierderi mari, nu mai am capacitate de 
luptă. După toate greutăţile, începe să se împuţineze şi muniţia; de 
la Armată mi se răspunde că nu mai au în depozit nicio lovitură 
pentru Brandt-ul de 120 mm şi obuzierul de 100 mm, adică tocmai 
pentru armamentul principal. 

31 octombrie 1942. Am renunţat la cucerirea satului 
Kleţkaia, căci îmi dau seama că ar fi costat multe pierderi inutile. 
Caut să consolidez poziţia atinsă. 

Primesc vizita generalului Şteflea (şeful Marelui Cartier 
General), pe care îl conduc pe front spre a-şi da seama de situaţia 
trupelor. Natural că vizita se datoreşte raportului meu foarte 
alarmant, pe care am profitat să i-i dau şi lui în copie. Mi-a promis 
că va supune cererile chiar Mareşalului, care să intervină direct la 
germani spre a se remedia situaţia frontului. 


Pentru moment este linişte pe front, dar construirea unui pod 





s-a prăbuşit din cauză că nu s-a luat nicio măsură de cei în drept. 

7 Ulterior, am aflat de la col. Leonida (şeful Secţiei Operații de la Armată) că, sesizaţi de 
raportul meu, au întocmit şi ei un memoriu cu situaţia întreagă a frontului, cerând 
mijloacele necesare pentru remediere. Atât Marele Cartier General român cât şi Înaltul 
Comandament german n-au luat nici o măsură, socotindu-ne alarmişti; nu înţeleg, în 
acest caz, de ce nu ni s-a luat comanda, atât generalului Dumitrescu cât şi mie. 


peste Don chiar în faţa zonei Corpului 4 Armată, aducerea de trupe 
ruse, apropierea sărbătorii de 7 noiembrie — ziua revoluţiei ruse — 
toate acestea mă încredinţează că suntem în preajma montării unei 
operaţiuni mult mai serioase decât cele făcute până azi. 

Kalmiîkov, 2 noiembrie 1942. Am hotărât mutarea cartierului 
cu 20 km înapoi, la Kalmîkov, spre a elibera câteva localităţi în 
beneficiul Diviziei 13 şi artileriei grele. În lestaratovski am păstrat 
doar instalaţia necesară postului de comandă al Corpului 4 Armată, 
în cazul când se vor declanşa operaţiuni mai importante. 

Pe front am început serios consolidarea poziţiei, primind 
ceva materiale (mine, sârmă ghimpată etc.). Plantarea minelor şi 
întinderea reţelelor de sârmă se face cu mare greutate, pe timpul 
nopţii, întrucât fronturile sunt foarte aproape şi inamicul vigilent. 
Ruşii au început a întinde un al doilea pod peste Don şi nici aviația 
de bombardament, nici tragerile artileriei grele nu-i deranjează prea 
mult din lucru. 

Timpul se menţine bun. 

3 noiembrie 1942. Vizita comandantului Armatei a Ill-a 
(generalul Dumitrescu), cu care merg pe front la dreapta Diviziei 13 
(Gruparea tactică — Col. Moldoveanu Aurelian). Constatăm o lipsă 
de interes din partea tuturor în a-şi organiza terenul. Deşi sau primit 
materiale, lucrurile merg foarte încet. 

Pe platoul de la Gromki, trecem în revistă Batalionul 992, 


sosit de curând în zonă şi dat Diviziei 13 ca întărire. Acest batalion 


este alcătuit (ofiţeri şi trupă) din condamnaţi care au cerut să se 
reabiliteze pe front. Cred greşită această măsură, fiindcă este o 
unitate fără valoare morală. Afară de asta, găsim batalionul rău 
echipat, fără pături, cu pantalonii rupţi, fără rufe şi nici armamentul 
complet. 

Ministerul de Război a găsit cu cale să adopte pentru trupă 
chiloţi în locul izmenelor lungi de pânză, care acopereau gleznele. 
Ministerul a făcut această substituire ca să facă economie, fără să 
se gândească că soldaţii vor tremura de frig. Am găsit soldaţi care 
şi-au tăiat mânecile de la cămâăşi pentru a-şi înnădi chiloţii, ca să-şi 


acopere gleznele. 


4 noiembrie 1942. Ruşii continuă să se concentreze în faţa 
Corpului 4 Armată. Se întrevede în curând o acţiune, poate chiar 
pentru 7 noiembrie, sărbătoarea ruşilor. 

Activăm consolidarea poziţiei, completarea muniției şi hranei. 

6 noiembrie 1942. A început să plouă. E rece şi noroi, mai 
ales în şanţurile din linia întâi. Pe front — numai activitate de artilerie. 
Mişcare mare la ruşi. Artileria grea a reuşit să zădărnicească 
construirea celui de-al doilea pod peste Don, care ajunsese la 
jumătate. 

Sosesc veşti rele din Africa, unde englezii au luat ofensiva. 
La Stalingrad insucces pe toată linia, în Caucaz situaţie staţionară; 


începe a ne merge prost. Oare germanii să fi ajuns în punctul 


culminant şi de acum va începe rostogolirea? 

7 noiembrie 1942. A fost aşa frig peste noapte, că a îngheţat 
apa; la Regimentul 1 Roşiori, câţiva oameni degeraţi. Dimineaţa 
inamicul face câteva incursiuni în frontul Diviziei 13. Mişcare mare la 
inamic; pregătiri serioase. 

Nu am muniţie suficientă pentru artileria grea, din care cauză 
iau hotărârea să retrag trei baterii din front, rămânând totalul 
muniției pentru celelalte baterii, aceasta ca o măsură de prevedere 
în cazul ruperii frontului. Armata nu-mi aprobă măsura, deşi am 
numai 400 lovituri în total. Lipseşte de asemenea şi benzina, iar 
artileria grea nu are niciun tractor; noroc că terenul este îngheţat. 

La comandament lucrez diferite ipoteze, pentru ca atacul 
inamic să nu mă surprindă. În orice caz, am luat măsuri pentru 
descongestionarea frontului şi mai ales a spatelui, trimițând mult 
înapoi toate materialele de care nu aveam nevoie imediată precum 
şi depozitele, căruţe, cai etc., aceasta fără ştirea Armatei, care nu 
vede decât defensivă, fără gând de retragere, deşi companiile cu 
efective reduse la jumătate apără un front de 2 km fiecare, iar 
rezerve nu are niciun eşalon de comandament.* 


Tocmai mi s-a comunicat că un regiment de infanterie vine în 





* Măsura de descongestionare a frontului a folosit ulterior, căci singur Corpul 4 Armată şi- 
a scăpat, în marea ofensivă ce a început la 19 noiembrie, toate formațiunile şi 
depozitele. Celelalte unităţi germane şi române au pierdut totul, chiar şi formațiunile 
motorizate, care din lipsă de benzină au căzut pradă ruşilor. 

La Corpul 4 Armată a scăpat şi brutăria de campanie, deşi era tractată cu boi, deci nu 
putea parcurge pe zi decât 15 km. Această brutărie de campanie a făcut hazul întregii 


astă seară, pentru a fi rezervă de corp de armată. Stăm toată lumea 
în aşteptarea unui eveniment mare şi mă văd neputincios de a 
acţiona cu artileria contra inamicului ce mişună pe stânga Donului, 
din cauză că trebuie să-mi economisesc muniţia pentru ziua 
atacului. 

8 noiembrie 1942. Noapte senină şi ger mare; sunt mulţi 
degeraţi, din cauza lipsei echipamentului adecvat. Pe front nu se 
poate face foc, iar trupele din urmă nu prea au lemne. 

Mă scol de cu noapte şi plec la lestaratovski, postul înaintat 
de comandă, fiindcă mă aştept din moment în moment la un atac; 
suntem în preajma unei mari bătălii. Nu se poate prevedea încă 
intensitatea atacului inamic. Divizia 15 română este apropiată de 
zona Corpului 4 Armată, de asemenea şi Divizia Blindată română, 
unitate care până acum n-a fost în luptă. La corpurile de armată 
vecine -— linişte, deci acţiunea inamicului se va produce în zona 
Corpului 4 Armată.” 

Toată dimineaţa, aviația noastră şi germană bombardează 
zona de adunare a inamicului. Efectele sunt slabe probabil, 
deoarece inamicul îşi continuă activitatea netulburat. În faţa 
pericolului din ce în ce mai ameninţător, au început să se mişte 
Comandamentul german şi român. Primesc în zonă întăriri în 


material anticar, dar nu primesc material antiaerian. Vecinii mei din 





armate germane şi române din zonă, deoarece s-a sustras capturării de către ruşi. 
? De fapt atacul s-a produs concomitent şi la Corpul 2 Armată. 


dreapta (Corpul 11 german) au împins la stânga lor unităţi ca să le 
apere flancul în cazul când s-ar rupe frontul la Corpul 4 Armată. 
Puțin egoism din partea germanilor, când ar fi fost mai bine să 
întărească frontul Corpului 4 Armată, spre a evita orice complicaţie. 

Veşti proaste sosesc din Africa, unde germanii bat în 
retragere. 

La Stalingrad nici un progres. 

Văd că ruşii stau mai bine, de pot să tragă trupe de pe alte 
fronturi şi să le concentreze pe Don. 

9 noiembrie 1942. Timp senin cu soare, dar ger tare. Divizia 
15 română soseşte în zona mea; are efective reduse la cinci 
batalioane şi un regiment de artilerie. Mi se raportează cazuri de 
oameni morți de frig şi degeraţi. Unde este Mareşalul, să vadă cum 
suntem echipați? 

Inamicul din ce în ce mai activ în faţa mea. Se pare că a ales 
sectorul vest-Kleţkaia ca sector de atac principal. Curg din toate 
părţile veşti de concentrare a mări forţe ruse şi toate drumurile de la 
nord de Don, ce duc în faţa Corpului 4 Armată, sunt pline de 
coloane şi maşini, până la depărtări mari. De la un observator al 
Diviziei 1 Cavalerie se poate vedea perfect toată această mişcare 
făcută la nord de Don. 

Aşadar, suntem nu în preajma unei acţiuni locale, ci probabil 
a unei acţiuni cu caracter mare, şi soluţionarea acestei probleme 


iese din cadrul corpului de armată, chiar şi din cadrul Armatei, şi 


revine grupului de armate, căci apreciez această problemă nu în 
cadrul tactic ci în cadrul strategic. Din această cauză se văd toate 
eşaloanele de comandament superioare mie agitându-se. Numai să 
nu fie prea târzii măsurile ce intenţionează a lua. 

Primesc întăriri: o companie moto anticar română şi un 
detaşament german anticar, venit tocmai de la Stalingrad. 
Comandanții acestor unităţi, împreună cu şeful Biroului Operații 
(maiorul Niculescu), pleacă în teren pentru recunoaştere. lau măsuri 
de adunat şi amplasat rezervele ce am. Veşnic sunt chemat la 
telefon de la Armată, spre a raporta situaţia. Comandamentul 
Armatei se agită, căci simte că de data asta va fi o acţiune de mare 
răspundere. 

Aviația noastră e foarte activă şi cea germană la fel, atât 
aceea de recunoaştere cât şi cea de bombardament. Am prins la 
radio un mesaj în ruseşte trimis de pe frontul meu de vreun 
comandant rus către vreun comandant dinapoi şi al cărui conţinut 
este interesant: „Au fost stricate 28 maşini şi omorâţi 30 şoferi; 
degradat bacul de pe Don. Sunt de 30 de ani în armată, dar n-am 
văzut până acum aşa bombardament. Mai trimiteţi 15 care de luptă”. 

Am făcut rost de ceva muniţie pentru artileria grea, dar totuşi 
fac economie, deşi ar trebui să trag asupra aglomerărilor ce se 
observă în faţa mea. Cine îmi garantează că voi primi altă muniţie la 
timp, în vederea atacului? Probabil că inamicul va începe acţiunea 


localizând-o în capul de pod la sud de Don, pentru a lărgi acest cap 


de pod, fiindcă, aşa cum se prezintă azi acest cap de pod, nu-i 
permite inamicului o dezvoltare mare de forţe; după reuşita acestei 
operaţii, va urma marea bătălie. 

Kalmiîkov, 11 noiembrie 1942. Acum sunt alarmate toate 
eşaloanele superioare şi eu am ajuns o persoană interesantă, 
judecând după telefoanele ce primesc şi întrebările ce mi se pun. 
Am cerut Armatei să mai creez un comandament în subordine, 
fiindcă s-au adunat aşa multe şi diverse mijloace de luptă, că nu pot 
fi duse numai de Divizia 13 şi Divizia 1 Cavalerie. Divizia 15 a primit 
ordin să intre direct sub ordinele mele şi să fie utilizată aşa cum am 
propus. 

Am fost vizitat la postul de comandă înaintat de la 
lestaratovski de către generalul de divizie Heim, care comandă o 
divizie blindată germană şi care va acţiona în zona mea. Am ieşit cu 
el în teren pentru a stabili direcţia cea mai bună de contraatac, în 
cazul unei pătrunderi mari a inamicului în frontul Corpului 4 Armată. 
Situaţia inamicului o cunoaştem destul de bine, şi prin observaţia 
noastră dar şi de la dezertorii ruşi, care sunt numeroşi. Activitatea 
inamicului suspectă -— încearcă o diversiune în zona Diviziei 1 
Cavalerie, unde sunt sigur că nu vor ataca. Aviația amică 
bombardează succesiv. 

Orice zi câştigată este în avantajul nostru. Am impresia că 
inamicul este gata şi totuşi întârzie atacul. 


Kalmikov, 13 noiembrie 1942. Am executat o remaniere în 


dispozitivul Diviziei 1 Cavalerie, pe care am întărit-o cu un batalion, 
de asemenea am făcut oarecari schimbări în dispozitivul de artilerie. 
Între cele două divizii am introdus forţe noi, creând detaşamentul 
Kleţkaia, sub comanda colonelului Voicu, şi care lucrează direct sub 
ordinele Corpului 4 Armată. Operațiunile au decurs în linişte, fără ca 
inamicul să bage de seamă şi să ne deranjeze. 

În timpul nopţii, inamicul încearcă o incursiune cu un pluton 
în sectorul Regimentului 7 Infanterie (Divizia 13), care cade însă 
într-un câmp de mine. 

Nu înţeleg de ce ruşii amână atacul." 

Sosesc ziare din ţară care ne indispun, căci sunt serbări mari 
la Chişinău şi Cernăuţi, iar aici, pe front, mor soldaţii de frig. 

Tot în ziare vedem o serie de generali avansați la gradul de 
generali de divizie, natural din cei ce stau în ţară şi n-au comandat 
nici o zi o unitate pe front. 

Kalmikov, 15 noiembrie 1942. Inamicul execută atacuri 
parţiale în forţă în sectorul celor trei regimente de infanterie ale 
Diviziei 13, de câte un batalion fiecare. Atacurile sunt respinse cu 
pierderi mari pentru inamic, datorită mai ales tragerilor de oprire ale 


artileriei. Artileria este la înălţime şi-mi rezolvă favorabil cele mai 





19 Ulterior am dezlegat acest mister, stând de vorbă cu un ofiţer rus prizonier. Prin această 
amânare ruşii doreau să verifice mai bine frontul nostru, pentru a fi siguri că trupele 
germane au înlocuit pe cele române. Apoi doreau ca vremea să fie ceţoasă, pentru ca 
aviația germană să nu-i poată bombarda pe bazele de plecare la atac şi pe podurile de 
peste Don. De asemenea, se temeau de artileria noastră şi, pe timp ceţos observaţia 
fiind imposibilă, s-ar fi redus efectele artileriei. 


multe situaţii de pe front, care de fapt ar trebui rezolvate numai de 
către infanterie, ce are o armă defensivă - mitraliera - atât de 
perfectă; o infanterie bună s-ar dispensa perfect de sprijinul artileriei 
dacă ar şti să-şi utilizeze Brandturile la justa lor valoare. Nu suntem 
lămuriţi asupra acestor acţiuni parţiale. 

Se completează organizarea poziţiei şi împrospătarea 
munițiilor. S-au distribuit complet efectele de iarnă la trupele din linia 
întâi. 

Kalmiîkov, 16 noiembrie 1942. Foarte mulţi dezertori 
inamici. De la ei aflăm de starea proastă a trupelor ruseşti; este o 
amestecătură mare în efectivele ruseşti, de-abia mai sunt douăzeci 
la sută adevăraţi ruşi, în rest tot felul de naţionalităţi ce se găsesc 
pe vastul teritoriu al URSS. În schimb, toţi dezertorii declară că sunt 
îngrămădite numeroase care de luptă în vederea atacului. Ei 
confirmă că atacurile parţiale au avut drept scop a tatona care este 
partea cea mai slabă a frontului. Dezertorii ne fac cunoscut că în 
atacul de ieri Regimentul 7 Dorobanţi a părăsit şanţurile fără să 
deschidă focul, noroc că intervenţia artileriei a oprit atacul. Cu astfel 
de infanterie vrem să oprim pe inamic? Am atras atenţia încă de 
mult că Divizia 13 Infanterie nu este capabilă de nicio rezistenţă. 

M-a vizitat generalul Streker, comandantul Corpului 11 
german, care îmi este vecin la dreapta. Se interesa nu pentru a-mi 
veni în ajutor în caz de pericol, ci mai ales cum să-şi apere el flancul 


în cazul când Divizia 1 Cavalerie ar fi atacată. Mi s-a părut foarte 


naiv, căci a încercat să-mi demonstreze că efortul apărării Diviziei 1 
Cavalerie este la dreapta — adică spre el —, când în realitate Divizia 
1 Cavalerie trebuie să marcheze efortul apărării la stânga, spre 
Kleţkaia. Fiecare se gândeşte la pielea lui şi nu vede interesul 
general; aşa şi cu comandantul Corpului 11 german. 

L-am reţinut la dejun, dimpreună cu şeful lui de stat major, 
pentru a mai discuta şi a-mi da seama cum vede el situaţia. Am 
constatat că face o apreciere cu totul greşită. Generalul Streker nu 
crede într-o acţiune mare, ci spune că ruşii vor executa probabil o 
acţiune limitată, în scopul de a produce o diversiune; desigur le 
merge prost la Stalingrad şi vor să silească înaltul Comandament 
german să tragă forţe de aici spre a le aduce pe Don. La plecare îmi 
spune că totul va fi bine şi că sigur este că asta-i ultima iarnă ce o 
vom mai petrece în Rusia." 

Kalmiîkov, 17 noiembrie 1942. Toată noaptea aviația 
inamică a bombardat spatele poziţiei; efecte slabe. 

Primim instrucţiuni de la Marele Cartier General despre cum 
trebuie organizată poziţia, ca şi cum noi n-am şti. Decât aceste 
instrucţiuni teoretice, mai bine ne-ar fi trimis materiale la timp. Atât 
Marele Cartier General cât şi Armata insistă asupra rezistenţei pe 


această poziţie, fără să ţină seama că rezistenţa pe o singură 


!! Generalul Streker a avut în parte dreptate când a spus că asta-i ultima iarnă în Rusia: a 
avut dreptate în ceea ce mă priveşte, nu însă şi pentru el, căci în urma ofensivei ruse 
corpul său de armată a fost aruncat spre Stalingrad, încercuit şi făcut prizonier, aşa că a 
mai rămas în Rusia şi în iernile următoare. 


poziţie se bazează pe patru factori esenţiali: 1) obstacolul; 2) 
adâncimea lucrărilor; 3) o bună observaţie; 4) rezervele. Din 
nenorocire, în situaţia noastră lipsesc toate patru elementele. 

Am spus generalului Şteflea — şeful Marelui Cartier General — 
că trebuia din timp aleasă o poziţie cu 5 km mai înapoi, unde terenul 
oferea avantaje mai mari. Această poziţie trebuia lucrată cu pionieri 
şi prizonieri începând de la 15 septembrie; azi ar fi fost gata. Nu se 
poate organiza o bună poziţie pe linia de luptă, fiindcă în genere 
traseul nu este ales ca cel mai bun, ci aşa cum a rezultat din lupte. 
Apoi, trupele din linia întâi nu au spor la lucru, din cauza focului 
inamic, din cauza luptelor şi a oboselii datorită veghii continue. Nu 
poţi ziua să te lupţi şi noaptea să lucrezi. Corpul 4 Armată a propus 
o bună poziţie care ar fi avut avantajul că se scurta frontul cu 6 km 
şi avea bune observatoare. Acum câteva zile mi-a venit aprobarea 
să încep lucrul unei asemenea poziţii. Cei ce au aprobat după toate 
se fac şi ridicoli, căci suntem în preajma unei mari bătălii — şi deci 
cine se mai gândeşte acum la o nouă lucrare, care nu poate fi 
terminată mai curând de 45 de zile? Să vedem rezultatul acestei 
bătălii şi pe urmă vom vedea ce trebuie făcut. 

Sosesc în zona Corpului 4 Armată numeroase formaţiuni 
germane care-şi caută loc pentru iernat, îngrămădindu-se peste 
serviciile mele, de unde o mulţime de incidente şi reclamaţii. 

Germanii se gândesc la iernat; sunt oare aşa de siguri că 


atacul rusesc va fi zdrobit? 


lestaratovski (postul înaintat de comandă), joi, 19 
noiembrie 1942. Această dată îmi va rămâne în minte câte zile voi 
mai avea de trăit. Inevitabilul, aşteptat cu atâta înfrigurare, s-a 
produs. Ziua de azi trebuie bine înregistrată, întrucât este începutul 
unei mari tragedii şi în această tragedie Corpul 4 Armată are rolul 
de a juca prologul. 

De-abia mă culcasem de vreo trei ceasuri, când, la ora 2 
noaptea, sunt anunţat de Biroul Informaţiilor că din declaraţiile 
dezertorilor şi zgomotul de la inamic este cert că se va declanşa 
atacul ce-l aşteptam din zi în zi. Repede strâng eşalonul de 
comandă şi pornesc la lestaratovski, la postul înaintat, unde aveam 
o centrală telefonică şi totul amenajat pentru exercitarea comenzii. 

E interesantă situaţia materială a Corpului 4 Armată cu care 
am început bătălia. Din dotaţia reglementară de muniții aveam 
numai: 

— 20% pentru Brandt-urile mici; 

— 40% pentru Brandt-urile grele; 

— 55% pentru artileria de toate calibrele; 

— Muniția de infanterie completă; 

— Tot completă era şi muniţia anticar. 

La corpul de armată nu exista nicio rezervă de muniţie, deşi 
regulamentul prevede o unitate de foc. Benzină — doar 30% din 
plinurile maşinilor; la corp, nicio rezervă. Hrană — cel mult pentru 


cinci zile, asupra trupelor; la corp aveam o rezervă de pâine 


pesmetată şi vite pe picioare. 

Din cauza lipsei de muniţie, nu ne puteam gândi la o 
contrapreparaţie făcută de artilerie, deşi comandantul artileriei (col. 
Buruca) o studiase perfect şi cerea cu insistenţă aplicarea ei. Timpul 
era ceţos, deci aviația noastră nu putea lucra, iar observaţia 
artileriei nu se putea efectua. 

La ora 5, inamicul începe o puternică preparaţie de artilerie şi 
Brandt-uri. Se aude o canonadă puternică şi avem impresia 

Este interesant de ştiut că ceasurile noastre erau potrivite 
după ora Berlinului, care ni se comunica de trei ori pe zi, şi nu după 
ora meridianului unde aveau loc operaţiile, deci eram cu trei ore în 
urma orei locale. Activitatea noastră se desfăşura după ora arătată 
de ceasurile noastre, aşa că, deşi era iarnă, dimineaţa ne sculam în 
plină lumină ca şi cum ar fi fost vara, iar după-amiază, de la ora 14, 
aprindeam luminile. 

Că pământul tremură sub picioarele noastre, ca şi cum am fi 
stat pe o enormă masă de gelatină. Bombardamentul inamic este 
dezlănţuit pe întreg frontul Corpului 4 Armată, totuşi putem aprecia 
că este mai intens în sectoarele Regimentului 7 Dorobanţi şi 
Regimentului 89 Infanterie. 

Atacul infanteriei inamice, însoţit de care de luptă, se 
precizează că se va produce în sectorul Diviziei 13, în faţa celor 
două regimente pomenite mai sus. Ne aşteptam la asta. Carele de 


luptă inamice trec peste linia infanteriei noastre fără a rupe 


dispozitivul, care ţine la primele valuri ale atacului. Nu mult timp 
după asta, apărarea cedează la centru, către sud şi sud-vest. Către 
sud-vest, atacul dă de Divizia 15 şi este oprit; către sud, 
neîntâmpinând decât slabe rezerve, atacul progresează spre 
Gromki. Parte din artilerie este silită să schimbe de poziţie. 

Detaşamentul colonelului Voicu se repliază în ordine cu 
stânga, dar dreapta lui se menţine pe poziţie în legătură cu Divizia 1 
Cavalerie. Divizia 13 cu stânga (Regimentul 22 Infanterie) se 
menţine pe poziţie, în legătură la stânga cu Divizia 6 (general 
Lascăr) din Corpul 5 Armată (general Sion). Divizia 1 Cavalerie se 
menţine în întregime pe poziţie. 

Ordinul Armatei a Ill-a era să nu las atacul inamic să se 
dezvolte, mai ales către vest, aceasta pentru ca ulterior Corpul 
Blindat (o divizie germană şi una română) să poată ataca de la vest 
spre est în flancul atacului inamic, ce ar progresa spre sud. 

Am realizat acest deziderat al Armatei a Ill-a barând cu 
Divizia 15 direcţia spre vest. Eram mulţumit de situaţia ce o 
realizasem, întrucât spărtura era numai de 8 km în front şi, cu toată 
înverşunarea inamicului de a lărgi spărtura, nu reuşea, deci înspre 
sud nu putea să se ducă prea departe, neavând lărgime suficientă. 

Pe la ora 11, comandantul Armatei îmi cere să-i raportez 
situaţia, pe care o găseşte bună; însă îmi comunică trista veste că 
inamicul a atacat şi în zona Corpului 2 Armată, unde situaţia este 


mult mai proastă, şi anume Divizia 14 (general Stavrescu) este 


pulverizată. Spărtura la Corpul 2 Armată este mult mai mare şi mai 
periculoasă, fiind în centrul Armatei. 

Din această cauză, contraatacul proiectat de către Corpul 
Blindat nu se va mai face în zona Corpului 4 Armată, după cum se 
preconizase, ci în zona Corpului 2 Armată. La aflarea acestei veşti 
am rămas înmărmurit, dându-mi seama că totul este pierdut. 

Detaşamentele germane anticar care barau direcţia Kleţkaia 
- lestaratovski nu au putut bara înaintarea blindatelor ruse şi nici nu 
au reuşit să se lege cu Divizia 15, lăsând un gol prin care au 
pătruns care de luptă către lestaratovski, unde la căderea nopţii 
primim lovituri de tun chiar la postul de comandă. 

Cu puţin înainte soseşte în zona Diviziei 1 Cavalerie Divizia 
14 Blindată germană, care se pune sub ordinele Corpului 4 Armată. 
Încerc cu această divizie un contraatac în flancul drept al atacului. 
Această divizie venea de la Stalingrad şi avea numai 36 care de 
luptă, aşa că acţiunea ei a fost foarte redusă, mai ales că a căzut şi 
întunericul. Sub loviturile de tun ale carelor de luptă, strâng repede 
postul de comandă şi centrala telefonică şi mă deplasez la 
Kalmîkov. 

Dau ordin pentru ziua de 20 noiembrie: 

— Divizia 15, luând Regimentul 22 Infanterie (Divizia 13) în 
subordine, să continue a se opune inamicului să pătrundă spre vest. 

— Detaşamentul colonelului Voicu şi Divizia 1 Cavalerie să 


continue rezistenţa pe poziţiile actuale. 


— Divizia 14 Blindată germană să încerce să limiteze 
pătrunderea inamicului spre sud. 

— Divizia 13 să strângă toate rămăşiţele din Regimentul 7 
Dorobanţi şi Regimentul 89 Infanterie şi să se dirijeze spre sud 
(întrucât nu mai era capabilă de vreo rezistenţă). 

Carele de luptă inamice înaintează spre sud şi la ora 21 
suntem atacați la Kalmîkov, unde nu mai avem nici o rezistenţă. 
Legăturile telefonice cu trupele sunt complet distruse, numai prin 
radio se mai putea comunica. Noroc că totul era împachetat, aşa că 
toate formațiunile de serviciu au plecat spre sud-vest, iar eu cu 
postul de comandă mă mut lateral la Perelasovski, unde era postul 
de comandă al Corpului 5 Armată şi de unde mai puteam avea 
legătură cu Divizia 15 şi 13 Infanterie, rămânând să comunic cu 
restul trupelor numai prin radio. 

Ajung la Perelasovski la ora 24. 

Vineri, 20 noiembrie 1942. Doar două ore am putut să mă 
odihnesc într-o odăiţă cu foc, care îmbia a somn, dar eu n-aveam 
timp pentru aşa ceva şi cum a început a se lumina de ziuă am şi 
sărit din pat, dând fuga la comandament. Uliţele satului sunt pline 
de căruţe şi cai ce se retrag grăbite spre miazăzi. Ninge. 

Ninge atât de liniştit, că mă întreb cum se poate aşa contrast 
între liniştea ninsorii şi zbuciumul oamenilor din această zonă. 

La comandament găsesc ordinul Armatei a III-a, prin care se 


cere ca Divizia 1 Cavalerie şi Divizia 14 Blindată, rămânând în 


partea cealaltă a spărturii frontului Corpului 4 Armată, să se pună 
sub ordinele Armatei a Vl-a germane (general Paulus), eu 
rămânând cu rămăşiţele Diviziei 13, iar pe front, cu Divizia 15. 

Pe la ora 6, care de luptă ruseşti, ce operează acum 
nestingherite prin larga spărtură realizată la stânga în zona Corpului 
2 Armată, ajung până la noi şi deschid un foc puternic asupra 
satului Perelasovski. Acest sat este foarte mare şi cu aspect de 
târguşor, cel mai răsărit din toată regiunea. Aici era instalat cartierul 
Corpului 5 Armată român (general Sion). Din cauza situaţiei liniştite 
a frontului. 

Corpul 5 Armată îşi concentrase aici toate serviciile, fără să 
se gândească să le eşaloneze în adâncime, pentru oarecare 
siguranţă. 

Când inamicul a început să atace, s-a produs o învălmăşeală 
de nedescris, din cauza aglomerării prea mari de maşini, căruţe, 
oameni şi cai. Toţi au dat năvală să fugă spre sud, unde drumul 
ducea peste o râpă. În această râpă s-au răsturnat maşini, blocând 
complet ieşirea spre sud. S-au petrecut scene grozave de 
debandadă, căci maşinile ce veneau din urmă se blocau şi ele, 
nemaiputând întoarce şi nici merge înainte. 

Armata ne dă ordin să mutăm posturile de comandă cu vreo 
10 km mai la sud, la Kalacev. Pentru mine problema a fost uşoară, 
căci aveam numai vreo patru turisme, o camionetă şi o staţie de 


radio pe care le-am sustras uşor din această învălmăşeală, ieşind 


lateral din sat, dar toate maşinile Corpului 5 Armată au rămas acolo, 
pradă inamicului. 

La ora 9 ajungem la Kalacev. Legătura cu trupele noastre 
este ruptă. Trimit la Petrovka, unde e o centrală telefonică a 
Armatei, pentru a cere relaţii. Ni se comunică să trimitem la 
Cernicevskaia, unde se află un eşalon înaintat al Armatei, iar noi să 
ne deplasăm la Riabukin, spre a aştepta ordine. La Riabukin găsesc 
Spitalul de campanie nr. 22, care se pregătea de evacuare. 

Suntem mulţumiţi că găsim la spital o mâncare caldă, iar 
şeful spitalului, It. col. medic Ranetescu, ne pune la dispoziţie şi o 
cameră caldă spre a ne mai odihni. 

Către seară, primesc ordinul Armatei prin care se precizează 
că rămâne pe front numai Corpul 5 Armată, care îşi are diviziile 
intacte (Divizia 5 şi 6), luând în subordine şi Divizia 15. Corpul 4 
Armată va căuta să strângă rămăşiţele Diviziilor 13 şi 14, cele două 
divizii lovite greu în atacul de ieri, şi să încerce a le reface într-o 
zonă din vest. 

Formațiunile corpului de armată şi ale Diviziei 13 au fost din 
ajun dirijate către Kubanska şi Oblivskaia, deci trebuie să plecăm 
mai întâi acolo, spre a vedea dacă au reuşit să ajungă. 

Plec aşadar imediat spre Oblivskaia, mergând toată noaptea, 
iar pe câţiva ofiţeri de Stat Major îi las să caute resturile Diviziei 14, 
întrucât nu ştiu unde se găsesc pentru moment. 


Sâmbătă, 21 noiembrie 1942. Situaţia pe front gravă. 


Trupele Corpului 5 Armată se menţin pe front, dar Corpul Blindat nu 
a reuşit să închidă spărtura făcută în zona Corpului 2 Armată ci, din 
contră, a căzut şi el în defensivă, fiind silit a se apăra de atacul 
puternic rus. 

Ajuns la Oblivskaia, am satisfacția de a-mi găsi toate 
formațiunile, precum şi cele ale Diviziei 13; de asemenea se 
adunaseră şi rămăşiţe de unităţi, foarte amestecate, din Diviziile 13, 
15, 1 Cavalerie etc. Primesc un ordin prin care mi se schimbă 
misiunea, şi anume să mă deplasez la Cikov (la nord de 
Morozovskaia), de unde, cu rămăşiţele ce am adunat, să barez 
valea Cirului între Oblivskaia şi Griaznovski, iar toate formațiunile să 
le dirijez la vest de Doneţ. 

Am plecat prin Morozovskaia la noul meu post de comandă. 

Trecând pe la Armată, am aflat de situaţia tragică. Trupele 
Corpului 5 Armată încercuite, Corpul Blindat complet imobilizat, 
Corpul 1 Armată (din stânga Armatei a Ill-a) cu flancul drept 
ameninţat prin dispariţia Corpului 2 Armată de pe front. 

Legături rupte; aprovizionări la trupele de pe front nu se mai 
pot face decât cu avionul. Misiunea corpului de armată este de 
nerealizat, întrucât, cu rămăşiţe de trupe obosite, înflămânzite, 
înfrigurate şi înspăimântate de luptele din ajun, e greu să realizezi o 
rezistenţă pe Cir. Totuşi, am trecut la execuţie. Inevitabilul s-a 
produs; deşi s-a atras atenţia Marelui Cartier General asupra 


situaţiei, răspunsul a fost că alături de invincibila armată germană 


nu este nimic de temut... Dacă germanii nu aduc forţe suficiente să 
oprească ofensiva rusă, atunci soarta trupelor de la Stalingrad şi 
Caucaz este pecetluită. 

Printre trupele de la Stalingrad se găseşte şi Armata a IV-a 
română, iar în Caucaz Corpul de Cavalerie şi Corpul Vânătorilor de 
Munte. Oare vor avea aceeaşi soartă ca şi Armata a IIl-a?'? 

Cikov, duminică 22 noiembrie 1942. Îmi stabilesc reşedinţa 
aici pentru mai multe zile, mulţumit că mă pot odihni puţin, după 
atâta zbucium. Ce greu a trecut timpul! Îmi pare că de joi până azi s- 
a scurs o lună; aşa de numeroase au fost evenimentele, încât mă 
întreb cum au putut încăpea într-un spaţiu aşa restrâns de timp. În 
patru zile, o armată distrusă şi un front prăbuşit; nici nu se poate un 
succes tactic mai mare... Pericolul încă n-ar fi grav, căci succesul 
rusesc n-a trecut şi în domeniul strategic; dacă vor reuşi să 
pătrundă aici, apoi totul se va sfârşi tragic. 

Coloane în dezordine se retrag dinspre nord şi dinspre est, 
blocând drumurile; fugarii merg unii după alţii fără vreo ţintă, fără 
hrană, rebegiţi de frig şi cu aspect de spectre; cai morţi de-a lungul 
drumurilor. Un tablou pe care nici un pictor n-a putut să-l pună pe 
pânză şi nici un scriitor să-l descrie. Paginile lui Zola din La Debâcle 
şi ale lui Tolstoi din Război şi pace sunt imagini palide pe lângă ce 


ne e dat să vedem. Ce departe-i arta de natură! 





12 Armata a IV-a română a avut aceeaşi soartă ca şi Armata a III-a, însă ceva mai târziu. 
Corpul de Cavalerie şi Corpul de Vânători de Munte au reuşit să se retragă din Caucaz 


Dirijăm coloanele spre vest pe alte drumuri decât acel al 
Morozovskăi, care este complet blocat. Căutăm să strângem pe 
fugari şi rătăciţi, spre a-i organiza în unităţi create ad hoc şi a-i pune 
să apere Cirul, operaţie foarte grea, deoarece nu avem ofiţeri şi 
gradaţi pentru încadrarea acestor unităţi. Apoi, armamentul de care 
dispun aceşti oameni nu constă decât din arma individuală; noi 
vrem să apărăm valea Cirului fără arme automate, tunuri şi Brandt- 
uri! Col. Moldoveanu (comandantul Brigăzii 13 Infanterie) a reuşit, 
cheltuind multă energie, să înjghebeze nu o apărare, ci cel mult o 
acoperire, fără nici o valoare combativă. 

Nu cunosc situaţia pe front. De la cei ce vin dinspre nord, 
aflăm că Divizia 7 Cavalerie română este aproape decimată, că 
Divizia Blindată română este încercuită şi că germanii nu reuşesc a 
stăvili înaintarea rusă la Cernicevskaia. După încercuirea trupelor 
Corpului 5 Armată, comandamentul, scăpat ca prin minune, se 
instalează la Miliutinskaia, primind aceeaşi misiune ca şi mine, însă 
mai spre nord. Situaţia neclară ne face să stăm de veghe tot timpul 
nopţii şi să luăm măsuri de siguranţă şi spre nord. 

Spre seară, depozitul de muniții şi depozitul de carburanţi 
sunt aruncate în aer. Un spectacol înfiorător, ce se vede toată 


noaptea de la postul nostru de comandă. 


23 noiembrie 1942. Cum se luminează de ziuă, mă reped la 





prin Crimeea. 


Morozovskaia să văd situaţia frontului la Armată. Acolo găsesc pe 
generalul Dumitrescu foarte abătut, preocupat de gravitatea 
momentului. Aflu apoi că, după toate nenorocirile, aseară a fost la 
cartierul Armatei o panică grozavă că vor veni ruşii, încât au fugit cu 
toţii, lăsând pe comandant singur. Depozitele pe care le-am văzut 
sărind în aer se datorează acestei panici şi unui ordin greşit înţeles. 
Ce grozavă şi fără rost este panica! Pentru ca ruşii să fi ajuns la 
Morozovskaia, trebuiau mai întâi să fi trecut peste cartierul Corpului 
5 Armată, apoi peste acel al Corpului 4 şi abia apoi ar fi ajuns la 
Armată. Armata avea doar legătură telefonică cu cele două corpuri 
de armată şi deci putea controla vestea că ruşii se îndreaptă spre 
Morozovskaia. În orice caz, mare ruşine pentru comandamentul 
Armatei această panică! 

Situaţia frontului gravă. Doar Corpul 1 Armată român se mai 
găseşte pe front regulat, cu legături normale în urmă, întrucât lui, 
fiind la extrema stângă, nu i-a venit rândul să fie distrus. Frontul 
Armatei a Ill-a, de unde era cu faţa spre nord, acum este exact cu 
faţa spre răsărit. Diviziile 5, 6 şi 15 precum şi fracțiuni din Diviziile 
13 şi 14 sunt complet încercuite şi fără speranţe de a fi 
despresurate, întrucât germanii nu au trupe pentru contraatac; nu 
au nici rezerve cu care să ne putem organiza defensiv pe Cir, spre 
a limita dezastrul măcar până aici. 

Unităţile noastre încercuite poartă acum denumirea de 


„Grupul General Lascăr” (după comandantul Diviziei 6 Infanterie, 


care a primit ordin prin radio să ia comanda tuturor forţelor, ca fiind 
cel mai vechi)! Se iau măsuri pentru ca Grupul General Lascăr să 
fie aprovizionat pe calea aerului, căci nu mai este altă posibilitate. 
Drept consolare că vor fi sacrificați, s-a comunicat tuturor 
comandanților din Grupul General Lascăr că sunt decoraţi... 

Se fac pregătiri ca Divizia 22 Blindată germană să încerce o 
despresurare. Sunt convins că nu va reuşi, întrucât am văzut halul 
în care sunt marile unităţi germane. 

Ruşii au procedat magistral atacând Corpul 2 şi Corpul 4 
Armată, pentru a învălui Corpul 5, ce se găsea pe Don. Toată 
această operaţie a reuşit numai datorită ideilor greşite ale 
comandamentului german şi român, care preconizau o defensivă 
fără gând de retragere şi rezistenţă la încercuire, acţiune care este 
foarte bună doar dacă sunt rezerve care să poată face o 
despresurare. Or, nu sunt rezerve nici pentru a cârpi frontul! 

La Armata a Ill-a se anunţă vizita ministrului de război, care 
vine şi el la spartul târgului, spre a vedea dezastrul. 

Armata nu are un plan sistematic al retragerii, din care cauză 
până la Doneţ este o dezordine mare, iar dincolo — nimeni nu ştie 
unde se va duce şi ce va mânca. 

Ne instalăm mai serios la Cikov, luând măsuri de apărare 
apropiate. Sunt anunţat că vor sosi trupe germane pentru cârpirea 
frontului pe valea Cirului; în zona mea este destinat un regiment de 


grenadieri. 


24 noiembrie 1942. Primim de la Armată un ordin de 
operaţie — după toată tehnica de stat major — pentru apărarea 
Cirului. Acest ordin nu ne spune ce trupe avem la dispoziţie. Armata 
ştie foarte bine de ce dispunem, dar, ca să fie degajată în cazul 
când frontul Cirului va fi atacat, ea trebuie să poată spune că a dat 
ordine complete pentru apărarea lui. Mare lipsă de răspundere din 
partea Armatei — care trebuia, din contra, să arate că ceea ce cere 
comandamentul german nu se poate realiza fără trupe proaspete. 

În orice caz, Divizia 13 se străduieşte mereu să completeze 
apărarea Cirului. Dacă am avea câteva unităţi constituite şi ceva 
material anticar, s-ar putea înjgheba ceva. Deşi frontul este mare, 
prin faptul că Cirul are malurile abrupte şi apa peste jumătate de 
metru, deci e un obstacol bun anticar, am pune în apărare imediat 
punctele de trecere peste această vale. Cu oameni de strânsură şi 
fără armament anticar nu se poate realiza ceva serios. 

Dacă ne menţinem până acum aici, asta se datoreşte faptului 
că ruşii urmăresc acţiunea spre est, către Stalingrad, iar în partea 
noastră au trimis doar elemente de supraveghere, cărora le putem 
face faţă când încearcă să-şi prelungească spre vest recunoaşterile 
lor. Ruşii — pe drept cuvânt — se aşteaptă la vreo reacțiune din 
partea de vest a Cirului, nu ştiu că nu avem nici o rezervă, căci altfel 
ar deveni mai îndrăzneţ. 

Trimit la Armată pe şeful de stat major (Col. Verdeş) să mai 


afle de situaţia generală, fiindcă nu mai primim nici un buletin 


informativ despre cele ce se întâmplă la dreapta şi stânga mea. 
Legătură telefonică de-abia am cu Armata şi cu comandamentul 
frontului de pe Cir (Divizia 13). Se înapoiază către ora 12, aducând 
veşti mai liniştitoare. Se pare că vom putea organiza o rezistenţă pe 
Cir, căci două divizii germane, aduse de la Voronej, au început a 
debarca la Milerovo şi se apropie de frontul nostru. A început să 
sosească şi Regimentul de Grenadieri germani destinat frontului 
Corpului 4 Armată. De asemenea, îmi aduce vestea că Divizia 
Blindată română s-a salvat, ba a avut şi un succes mare asupra 
unui corp de cavalerie rus, care voia să pătrundă spre sud-vest; 
apoi, Divizia 15 (general Sion) a reuşit să iasă din încercuire şi se 
apropie de Cir cu vreo 2.000 de oameni şi 150 de ofiţeri.'* 

Operațiunile pe Cir trec în mâna germanilor şi rolul Armatei a 
III-a diminuează treptat. Se simte o animozitate a germanilor faţă de 
noi, ca şi cum noi singuri suntem vinovaţi de dezastru. 

Sacrificiile noastre au fost mari, sânge a curs din belşug în 
aceste zile, am pierdut armament şi materiale într-o proporţie de 
neînchipuit, încât apreciez că o refacere pe loc a unităţilor nu mai 
este posibilă. Ar trebui totul trecut la vest de Doneţ, apoi să facem o 
inventariere a celor ce ne-au rămas, a ce mai putem aduce din ţară 


— și numai după asta vom putea vedea ce se mai poate, organiza. 


'5 În adevăr, această bravă divizie a reuşit să iasă din încercuire — însă, pe când venea spre 
frontul nostru, a avut nenorocul să fie întâlnită de o divizie blindată germană care a 
vârât-o într-o luptă unde a fost complet decimată, murind eroic şi comandantul diviziei 
(generalul Sion). 


Am avut prevederea ca îndată ce s-a simţit atacul inamic să 
evacuez în urmă toate impedimentele şi să eşalonez în adâncime 
serviciile, aşa încât azi mă găsesc cu toate grupate, fără a fi pierdut 
decât lucruri neînsemnate şi acele depozite ce nu puteau fi ridicate 
în aşa scurt timp. 

Tot şeful de stat major îmi spune că vizita la Armată a 
ministrului de război avea ca scop să caute vinovaţii la faţa locului, 
a dezastrului, pentru a le lua comanda. Acum încep cercetările şi 
acuzările, ca şi cum vinovaţii principali n-am şti noi că sunt 
Mareşalul şi şeful Marelui Stat Major... 

Prima zi liniştită, pe care o apreciem, după atâta încordare 
intelectuală şi oboseală fizică. Ne întâlnim cu bagajele, putem în 
fine să ne spălăm, să ne primenim şi să mâncăm ceva cald. 

25 noiembrie 1942. Situaţia — pe frontul de supravegheat al 
Corpului 4 Armată -— este bună, asta fiindcă inamicul nu s-a dirijat 
spre vest, ci îşi continuă ofensiva spre sud şi sud-est. Aflu chiar că 
inamicul a interceptat calea ferată Morozovskaia - Oblivskaia — 
Kalus — Stalingrad în vreo trei locuri, şi asta era calea de 
aprovizionare cea mai importantă pentru Armata a Vl-a germană. 
Regimentul de grenadieri germani a sosit pe frontul meu, aşa că 
siguranţa creşte în această parte a frontului. 

Treptat, cedăm germanilor comanda, atât Armata cât şi 
corpurile de armată; comandamente germane ne înlocuiesc. Corpul 


1 Armată român, deşi cu trei divizii pe front, se pare că a şi intrat 


sub un comandament german. Poate cea mai importantă parte a 
activităţii comandamentului meu este poliţia zonei, ordinea 
coloanelor şi dirijarea lor spre vest — adică treabă de jandarmi, în 
aşa hal am ajuns! 

Primesc ordin să fac amănunţit darea de seamă a bătăliei din 
19 şi 20 noiembrie, pe care o cere Marele Cartier General în 
vederea sosirii în zonă a Mareşalului. Maiorul Niculescu (şeful 
Biroului Operații) trebuie să-şi forțeze memoria, căci nu avem arhiva 
la îndemână. Alături de noi se găseşte Divizia 13, care are arhiva cu 
ea, şi acolo găsim chiar ordinele de operaţii în original date de 
Corpul 4 Armată. Stau închis în casă, mulţumit că este cald, cu 
hărţile dinainte, reconstituind evenimentele. Îmi vine în minte că 
poate dezastrul nu ar fi fost aşa de mare dacă Armata, rămânea la 
ideea iniţială: Corpul Blindat să fi contraatacat la Corpul 4 şi nu la 
Corpul 2 Armată. Care era avantajul? La Corpul 4 Armată se făcuse 
o spărtură numai de 8 km şi umerii acestei spărturi au rezistat tot 
timpul; apoi, Divizia 15 oferea o bună bază de plecare la contraatac 
şi tot Divizia 15 ar fi putut umple golul de pe front, în cazul reuşitei 
contraatacului. Astfel am fi putut reconstitui, şi inamicul nu s-ar mai 
fi dus spre sud. Corpul Blindat ar fi rămas disponibil de la 20 
noiembrie seara, pentru a se grupa spre stânga şi acţiona în 
această parte a frontului. În plus, Corpul Blindat studiase perfect 
această ipoteză a contraatacului în zona Corpului 4 Armată, mai 


mult, chiar era amplasat pe această direcţie. Contraatacul dat în 


zona Corpului 2 Armată a avut dezavantajul că nu era amplasat în 
această direcţie, că nu fusese studiat, aşa încât la pornirea lui s-a 
rupt legătura între cele două divizii blindate şi aceste divizii au lucrat 
fără să-şi poată coordona efortul. În plus, spărtura la Corpul 2 
Armată era mult mai mare şi nu putea fi închisă uşor din cauză că 
nu erau trupe la îndemână, după cum era cazul pentru Corpul 4, 
care avea Divizia 15 la dispoziţie pentru aşa ceva. Cu cât analizez 
mai bine această situaţie, cu atât mai mult îmi pare că manevra 
concepută în primul moment ar fi fost cea mai bună. 

S-a înseninat puţin şi în noi încolţeşte nădejdea că, în fine, ar 
putea lucra aviația; dar în curând revine ceața, spulberând această 
nădejde. 

Nu mai ştim situaţia de pe restul frontului întrucât n-am mai 
fost pe la Armată. Colonelul Siechermann (şeful detaşamentului 
german de legătură pe lângă Corpul 4 Armată) îmi spune câte ceva 
asupra viitoarelor proiecte, însă le socotesc de domeniul 
probabilității. Incertitudinea aceasta este îngrozitoare. 

Generalul Son (comandantul Corpului 5 Armată, de la 
Miliutinskaia) îmi cere prin telefon relaţii asupra situaţiei, crezând că 
sunt mai la curent, fiind mai aproape de cartierul Armatei. 

26 noiembrie 1942. M-am dus la Morozovskaia, la Armată, 
pentru a preda o schiţă completă a dispozitivului Corpului 4 Armată 
pe Cir, precum şi a felului cum mi-am organizat serviciile dinapoi şi 


centrele de culegere a rătăciţilor. Doream să aflu şi situaţia generală 


a frontului. 

Caut să-l văd pe colonelul Leonida (şeful Secţiei 3 Operații), 
pe care-l cunosc mai bine şi pe care-l socotesc capabil şi om de 
caracter. Cu această ocazie îmi citeşte darea de seamă întocmită 
de Armată asupra operaţiunilor; constat că este perfect redată, fără 
exagerări, fără acuzaţii. Se precizează că spărtura în frontul de 
luptă a rezultat din cauza unei superiorităţi a inamicului în care de 
luptă, care au strivit complet linia de luptă; materialul nostru anticar 
a fost şi puţin şi de calibre prea mici pentru noul material de care de 
luptă, introdus de ruşi în această bătălie. Aşadar, ruşii au realizat şi 
o surpriză de material, pe care numai tunul anticar de 8,8 cm putea 
să-l distrugă, or asemenea piese nu aveau decât germanii şi chiar 
ei prea puţine. Asupra situaţiei generale nici Armata nu prea avea 
date. 

Ni se cer tot felul de situaţii asupra efectivelor şi 
armamentului, lucru greu de îndeplinit... Marele Cartier General se 
gândeşte să refacă unităţile pe loc, fiindcă nu-şi dă seama încă de 
pierderile suferite. 

Vreme mizerabilă, cu vânt rece. Ce se fac caii şi oamenii 
înşiraţi pe drumuri? — fiindcă zona este neospitalieră, cu sate puţine 
şi neîncăpătoare, cu lipsă totală de furaje şi combustibil. Majoritatea 
sunt sortiţi pieirii. 

Putem prinde radio Londra, unde se fac patru emisiuni zilnic 


relativ la operaţii. Aşa aflu şi de dezastrul Corpului 6 Armată român 


(general Dragalina), care lupta la sud de Stalingrad. 

27 noiembrie 1942. A bătut vântul şi a viscolit toată noaptea 
şi cu aceeaşi furie «a continuat şi în timpul zilei. Comandamentul 
(eşalonul înaintat) al Corpului 4 Armată se găseşte îngrămădit în 
trei căsuțe păcătoase. Încăperile sunt şi birouri, şi dormitoare, şi 
sufragerie. Stăm grămadă, la un loc cu dactilografi, telefonişti, 
ordonanţe. Din cauză că frontul nu este consolidat, avem cu noi 
numai strictul necesar, toate bagajele sunt trimise înapoi, şi din 
când în când ne soseşte câte o camionetă care ne aduce alimente 
şi lucruri de care avem nevoie imediat. Ofițerii sunt mereu pe 
drumuri, pentru a pune ordine şi a dirija coloanele de soldaţi, 
răzleţite de unităţi. 

Divizia 1 Cavalerie, care a fost aruncată spre răsărit 
dimpreună cu Corpul 11 german, trimite o radiotelegramă pe care o 
recepţionăm; aşa aflăm că se găseşte la est de Don, în lupte grele, 
şi duce lipsă de muniţie şi hrană. Natural că nu o putem ajuta cu 
nimic, rămânând să urmeze soarta Armatei a VI-a germane. 

28 noiembrie 1942. Despre ziuă, viscolul încetează ca prin 
farmec şi soarele apare în toată splendoarea. E prima zi, de la 
începutul acestei tragedii, când lumina soarelui se revarsă 
maiestuos, dând speranţe în suflete. E plăcut afară şi e destul de 
cald. 

Începe o activitate de aviaţie; numeroase avioane germane şi 


române iau drumul frontului de pe aeroporturile din jur de 


Morozovskaia.  Primim ordin ca, începând de mâine, 
comandamentul de corp de armată să se retragă ceva mai înapoi, 
în zonele unde s-a strâns ce brumă a mai rămas din acest dezastru. 
Germanii au preluat în întregime apărarea pe Cir. Trimit imediat în 
acea zonă pe şeful de stat major (Col. Verdeş) pentru a pregăti 
staționarea, a stabili legătura telefonică cu Armata şi, când totul va fi 
gata, să ne anunţe spre a ne muta. 

Ţin mereu staţia de radio pe ascultare şi prind o altă 
telegramă de la Divizia 1 Cavalerie, care se găseşte izolată, 
emițând apeluri disperate, ca vapoarele naufragiate. Faimosul apel 
SOS se potriveşte aşa de bine acestei nenorocite divizii... Ea cere 
ajutor ca să i se trimită avioane spre a-i evacua pe cei 600 de 
oameni răniţi şi degeraţi şi se plânge că de la germani nu primeşte 
decât o cincime din raţia zilnică de hrană, aşa că au început să 
mănânce caii ce le-au mai rămas. Neştiind dacă Armata a 
recepționat această telegramă, chem la telefon pe col. Grosu (şeful 
Secţiei 11 Infanterie) şi-i comunic apelul disperat al Diviziei 1 
Cavalerie. Ce măsuri va fi luat Armata — nu mai ştiu. 

Spre seară, timpul fiind frumos şi agreabil, ieşim pe linia 
satului să ne mişcăm un ceas, spre a respira aerul curat de afară şi 
a ne mai dezmorţi picioarele anchilozate de atâta şedere, înghesuiți, 
într-o cameră mizerabilă, cu un aer insuportabil, ale cărei ferestre 
nu se puteau deschide, pe de-o parte fiind prinse în cuie ca să nu le 


smulgă vântul din pervazuri, iar pe de altă parte — de spaima că, 


umblând la ele, s-ar duce naibii ochiurile de geam, ce nu păreau 
deloc solide, şi am rămâne cu totul în frig. 

Stăm apoi în cameră, tăcuţi şi îngânduraţi. Nu putem nici citi, 
nici scrie, căci lumina opaiţului ce-l avem este prea slabă pentru aşa 
ceva, ea ne ajută doar să nu ne împiedicăm de lucrurile din casă şi 
să nimerim uşa când dorim să ieşim afară. Noroc că avem ţigări — şi 
fumăm necontenit; numai bine nu poate să ne facă asta... De 
asemenea, o sete mare ne mistuie, probabil apa fiartă şi răcită nu 
ne satură, pierzând din proprietăţi. 

Vremea trece anevoie. Mai încearcă câte unul dintre noi să 
schimbe atmosfera apăsătoare cu câte-o vorbă, dar se opreşte, 
simțind cum fiecare vrea să rămână cu gândurile lui. 

Aviația inamică a bombardat până seara târziu; se auzeau 
până la noi exploziile înfundate. Urechea ni s-a deprins să distingă 
explozii până la mari distanţe şi obişnuinţa ne-a făcut să putem 
preciza dacă este o bombă de avion, un proiectil de artilerie sau 
Brandt — şi chiar ce fel de calibru. 

29 noiembrie 1942. Vremea bună de ieri a fost numai ca să 
ne amăgească o clipă. Peste noapte iar s-a dezlănţuit vântul, care 
şuieră sinistru. Vântul de astă dată nu e rece, pentru că vine dinspre 
sud, de la mare, dar goneşte turbat, căci pe întinderile acestei stepe 
nu sunt păduri, dealuri şi aşezări omeneşti care să-i mai 
domolească avântul. 


O baterie dintr-un regiment de artilerie din Divizia 13, nu ştiu 


prin ce minune, a scăpat şi a ajuns la noi; este însă o epavă, căci 
are doar tunurile fără aparate de ochire, fără chesoane şi muniţie, 
fără personalul complet de mânuit gurile de foc, iar caii — nişte 
schelete, pe jumătate roşi de hamuri. Totuşi, Armata ne dă ordin ao 
organiza sumar şi a o trimite pe frontul Cirului. 

Multă treabă nu va putea face, în halul în care este. 

Telefonul zbârnâie la fiecare moment, chemându-ne pentru a 
da fel de fel de relaţii. Nervii noştri au ajuns să nu mai suporte 
apelul telefonului; mai sunt în stare să suport bombardamentele, dar 
telefonul mă exasperează, de aceea am trecut în casa de alături, să 
nu-l mai aud şi vin numai când sunt personal chemat. 

După amiază ne strângem postul de comandă şi plecăm la 
Skasiskaia, unde nu găsim loc din cauza formațiunilor germane, şi 
atunci ne hotărâm să ne instalăm la Novo-Nikolaev. 

Novo-Nikolaev, 30 noiembrie 1942. Mă duc până la 
Morozovskaia, la Armată, unde am o întrevedere lungă cu generalul 
Dumitrescu. Întrucât se va căuta răspunderea acestui dezastru, 
voiam să ştiu dacă Armata a făcut toate demersurile pe lângă 
Marele Cartier General pentru a-l evita. Generalul Dumitrescu mi-a 
citit toate memoriile făcute în acest sens, aşa că şi Armata este 
acoperită. 

Aviația rusă este foarte activă; cât am stat la Morozovskaia, 
de două ori a venit şi a bombardat gara. 


Asupra situaţiei generale, Armata are indicaţii vagi; se pare 


că nu s-a închegat un front defensiv, care să limiteze pătrunderea 
inamicului. Se vede cât de colo că germanii nu mai au rezerve, iar 
unităţile, aduse în grabă, vin cu efective foarte reduse. Este cert că 
în momentul de faţă germanii nu mai au iniţiativa nici pe frontul 
nostru, nici în Caucaz şi nici în Africa; peste tot se apără. Se pare 
că au ajuns în octombrie la punctul culminant şi acum începe 
declinul. Ar fi pentru noi una din situaţiile cele mai tragice prin câte a 
trecut neamul nostru vreodată. 

Către prânz părăsesc Morozovskaia; abia înaintez pe drum, 
din cauza numeroaselor coloane germane, care circulă în ambele 
sensuri. Trec pe lângă câmpul de aviaţie de la Trofimenko, unde 
numeroase avioane sunt răspândite pe câmp. 

Am aflat de la şeful detaşamentului de legătură german (Col. 
Siechermann) că ruşii concentrează forţe importante la legătura 
dintre Corpul 1 Armată român şi Armata a VIll-a italiană, din care 
cauză o divizie germană, ce trebuia să vină pe Cir, a schimbat de 
direcţie spre nord. 

Nici înspre Stalingrad situaţia nu este mai bună. 

Novo-Nikolaev, 1 decembrie 1942. Încep să mi se destindă 
nervii — şi asta o constat, cu bucurie, prin faptul că am dormit cinci 
ore la rând, lucru ce nu mi s-a mai întâmplat de mult; apoi, pot 
diminua simţitor numărul ţigărilor fumate zilnic, care ajunsese prea 
mare în aceste zile de restrişte. Mă ocup şi de corespondenţa 


particulară, scriind acasă şi la prieteni, care trebuie să fie îngrijaţi 


ascultând la radio comentariile de la Londra şi Moscova asupra 
înfrângerii noastre. 

În zonă se pare că s-au terminat coloanele şi răzleţii, pe care 
am reuşit a-i grupa la vest de Doneţ. Ne-au mai rămas doar trupele 
de pe Cir, pe care, după informaţiile primite, germanii le vor libera 
curând. Aflu că Mareşalul nu este pus la curent exact de către 
Marele Cartier General asupra situaţiei, din care cauză se întârzie a 
se lua o hotărâre judicioasă -— şi care nu poate fi decât aceea de a 
duce în ţară toate aceste resturi, care nu se mai pot reorganiza aici. 
Numai astfel s-ar scăpa viaţa atâtor oameni şi cai precum şi ceva 
material, căci, de vor rămâne aici, vor pieri cu toţii când vor veni 
gerurile cele mari din ianuarie şi februarie. 

Ninge liniştit şi des. Altă dată simţeam o plăcere când 
vedeam o asemenea ninsoare, acum sunt plin de îngrijorare ca nu 
cumva drumurile să se-ntroienească şi să nu mai poată circula 
maşinile pentru aprovizionări; sănii nu avem şi nici pe la locuitori nu 
găsim. Problema combustibilului este grea, însă avem noroc că am 
găsit în apropiere o pădurice de brad, pe care o punem în tăiere. Să 
faci foc cu lemn de brad, şi încă ud, înseamnă a nu te încălzi lucru 
mare; singurul avantaj este că avem miros frumos de răşină în 
camere. De-abia reuşim să avem în camere 14 — 15”, iar noaptea 
temperatura scade simţitor, încât ne sculăm aproape înțepeniţi de 
frig. Ne-am pârlit hainele de pe noi înghesuindu-ne prea aproape de 
foc. 


Un fapt curios: prin toate părţile pe unde am fost, populaţia 
nu ne este ostilă. Partizanii care au apărut pe ici, pe colo şi s-au 
dedat la acte de violenţă nu sunt dintre localnici, ci probabil dintre 
paraşutiştii lăsaţi în spatele frontului. În cursul retragerii noastre, 
multă populaţie se refugiază de bunăvoie spre înapoi, temându-se 
mai mult de sosirea ruşilor decât de noi, iar prizonierii ruşi merg 
nepăziţi, fără a încerca să fugă sau să se ascundă ca să-i ajungă 
armatele lor. Vorbind cu fruntaşii satelor, ne spun că au suferit mai 
mult de la armatele lor, care s-au dedat la acte de violenţă asupra 
femeilor şi fetelor, pe când nu au a se plânge de germani şi mai 
ales de români. 

Şeful de stat major (Col. Verdeş) pleacă la Torstadt pentru a 
se întâlni acolo cu trimisul Marelui Cartier General, care aduce 
ordine în ceea ce priveşte zona nouă de adunare şi bazele pe care 
se va face organizarea unităţilor, fiindcă Marele Cartier General o 
ţine morţiş că vrea să continue să acţioneze cu aceste rămăşiţe. 
Sunt curios să aflu cum vede Marele Cartier General această 
problemă şi dacă a revenit la realitate, căci până acum, în tot ce a 
făcut, numai măsuri bune, adaptate la situaţie nu a luat. 

2 decembrie 1942. A venit în Novo-Nikolaev şi comandantul 
Diviziei 13, a cărei activitate pe front a încetat. Suntem în 
aşteptarea unor ordine importante, care vor hotărî situaţia noastră 
în viitor. 


După amiază soseşte col. Verdeş cu ordine precise. Ne vom 


deplasa într-o zonă la 25 km est de Kamensk, unde ne vom ocupa 
de organizarea Diviziilor 15 Infanterie şi 1 Cavalerie. Este bine cel 
puţin că ne vom aduna, căci în situaţia de acum am răspândit corpul 
de armată în vreo patru zone, îndepărtate şi fără legături. Până 
seara târziu ne ocupăm cu studiul detaliat al acestei adunări, pentru 
a face cât mai puţine deplasări. 

3 decembrie 1942. De dimineaţă de tot a şi plecat în noua 
zonă un eşalon al comandamentului, în vederea pregătirii 
staţionării. Ne pare rău că părăsim acest cantonament, fiindcă, spre 
deosebire de restul teritoriului străbătut, Novo-Nikolaev este un sat 
mare şi gospodăresc, cu lume mai înstărită, având vite şi păsări. Ne 
aprovizionăm cu păsări, dând în schimb vin sau spirt, foarte preţuite 
de locuitori; de bani nici nu vor s-audă. Obţinem pe o sticlă de vin o 
găină sau o gâscă, iar pe sticla de spirt de cinci ori mai mult. 
Constat că în Rusia tot alcoolul e cel mai de preţ, aşa a fost de când 
lumea -— alcoolul a avut loc de cinste. 

Sosesc unităţi germane dinspre Voronej; dinspre partea asta, 
bine că plecăm, spre a nu fi îngrămădiţi la un loc cu trupele 
germane. 

4 decembrie 1942. Plecăm la Nijni Brohin, loc pe care 
Armata ni l-a fixat, şi în jurul acestei localităţi vom încerca să 
strângem şi să organizăm unităţile rămase din Divizia 1 Cavalerie şi 
Divizia 15 Infanterie. Pe drum întâlnim pâlcuri de soldaţi din fel de 


fel de unităţi, care, rebegiţi de frig, se îndreaptă către zonele de 


refacere în speranţa că acolo vor găsi un cămin cald şi o bucată de 
pâine. 

După hartă, Nijni Brohin se arată destul de mare, cam ca un 
târg, lucru ce ne-a bucurat. În realitate, este un sat păcătos, ca 
toate prin care am trecut în ultimul timp. 

Şeful de stat major este în zona Lipov, la sud de Doneţ, 
pentru a aduce aici, în zonă, ce s-a putut strânge acolo din 
formațiunile Corpului 4 Armată. Dacă, de la început, fie Marele 
Cartier General, fie Armata ar fi hotărât zonele de adunare, nu ar 
mai fi fost nevoie de atâtea deplasări cu oameni şi cai, prăpădiţi de 
oboseală şi nemâncaţi. Măcar de ne-ar da pace în această zonă, 
pentru a pune ordine. 

Un ofiţer din artileria grea, căruia îi aprobasem un concediu, 
având soţia grav bolnavă, s-a înapoiat azi de la Bucureşti; ajunsese 
după ce-i murise soţia. Mi-a adus o scrisoare şi un pachet de la 
soţia mea. Se pare că la Bucureşti nu se ştiu proporţiile dezastrului 
suferit. Am impresia că nu sunt duse în ţară aceste resturi ale 
Armatei a Ill-a, din care nu se mai poate face nimic, tocmai ca să se 
ascundă cât mai mult posibil dezastrul. 

Şi vremea asta posomorâtă te indispune şi mai mult... 

Nijni Brohin, 5 decembrie 1942. După toate probabilitățile, 
aici vom sta ceva mai mult. Am putut, în fine, să strângem şi să 
grupăm oamenii din cele două divizii şi să stabilim un bilanţ. Situaţia 


este următoarea: 


— Comandamentul Corpului 4 Armată complet. Lipsesc doar 
col. Voicu şi maiorul Simulescu din statul major al corpului, căci au 
rămas cu Divizia 1 Cavalerie, găsindu-se acolo la începutul bătăliei. 

— Formațiunile de serviciu ale corpului complete, cu mici 
pierderi neînsemnate. 

— Compania Auto are lipsă trei camioane. 

— Batalionul Pionieri a rămas numai cu o companie. 

— Batalionul de Transmisiuni, ca personal complet, are 
pierderi de materiale: cablul telefonic rămas pe câmpuri, două staţii 
radio şi grupul electrogen; acesta din urmă pierdut — înseamnă că 
vom sta pe întuneric de aici înainte, nemaiputând instala lumină 
electrică în birourile şi locuinţele noastre. 

— Regimentul Artilerie Grea are numai o baterie cu trei 
tunuri. 

— Grupul de cercetare are doar caii la mână şi un pluton 
combatant. 

— La Divizia 15 de-abia am putut organiza, de fiecare 
regiment, una-două companii numai cu arme individuale; la 
regimentele de artilerie doar câte o baterie, fără tunuri şi specialişti. 
Formațiunile de serviciu — aproape complete. 

— La Divizia 1 Cavalerie am organizat doar două 
escadroane de lucru, căci oamenii n-au nici un armament. Nici nu 
puteam să găsesc mai mult din această divizie, deoarece 


formațiunile ei au rămas înglobate în Armata a VI-a germană, deci 


dirijate spre Stalingrad. 

Cred că o situaţie mai tragică nu se poate. Ofiţeri germani s- 
au dus să controleze cu şeful de stat major cele raportate de noi 
relativ la Divizia 15 Infanterie, întrucât le plesneşte buza după trupe 
şi vor să se convingă dacă sunt sau nu de întrebuințat resturile 
acestei divizii. 

Ne soseşte poşta, după atâta vreme. Din scrisori văd că a 
început mizeria şi în ţară; zahărul 117 lei kilogramul, iar laptele 80 
lei litrul, pâinea — de proastă calitate şi lipseşte în unele zile. 

În ţara românească să lipsească pâinea! Şi asta e ceva... De 
ce nu poate să învie bunicul meu, fost mare agricultor, să vadă că 
nu e pâine în ţară, unde pe timpul lui era grâu din belşug şi cu 
renume european! Nimic n-ar înțelege din păcătoşenia zilelor 
noastre. 

Mi-e silă de ce văd prin ziare. Cele cu data de 18 noiembrie, 
deci din ajunul marii bătălii, publică articole şi fotografii relativ la 
decorarea D-nei Mareşal Antonescu de către Fuhrerul Germaniei cu 
însemnele ordinului: Ehrenzeichen fir Deutsche Volkspflege. E 
interesant de văzut personalul ce i-a înmânat această distincţiune: 
Excelenţa sa Baronul Manfred von Killinger; General Gerstenberg; 
Amiral Tillessen; General von Mann; Col. Dr. Spalke; Medic General 
Dr. Kofler; Medic-şef Dr. Braun; Medic-şef Dr. Muller; Medic militar 
Dr. Attwergen; Contele von Mirbach. Foarte interesant; nu am văzut 


o asemenea delegaţie nici la vreun cap încoronat sau un savant, cu 


ocazia decernării unei decoraţii! 

Ziarele de la 20 noiembrie vorbesc tot de D-na Mareşal, care 
se plimbă prin Cernăuţi şi Storojineţ; are ce are cu Bucovina, 
probabil că acolo găseşte mai multe spinări plecate... Cred că tot 
neamul românesc este indignat de această lipsă de modestie. Şi 
când mă gândesc că atâtea doamne de la Crucea Roşie lucrează 
anonim şi dezinteresat! Ziarul Universul stă mai în rezervă, spre 
cinstea lui, nu se înjoseşte cu tămâierea, mai ales a D-nei Mareşal, 
în schimb Curentul poate fi dat ca model de linguşire. 

Tot ziarele din 20 noiembrie spun că pe tot frontul de est 
bolşevicii au suferit grele înfrângeri, or în realitate în această zi pe 
frontul Donului era distrusă Armata a IIl-a. Abia aştept să sosească 
şi ziarele de după 20 noiembrie, spre a vedea cum relatează 
faptele. 

Îmi cade în mână ziarul Viaţa din 14 noiembrie şi văd articolul 
de fond, care încheie patetic: „Armatele română şi germană 
pregătesc ruşilor un destin de giulgiu şi morgă”. Nu ştia autorul 
acestui articol că peste câteva zile profeția sa va fi pe dos! Tot în 
acest ziar, găsesc un articol care mă scârbeşte: „Cinci zile de lupte 
grele ale oltenilor Mareşalului”. Ce legătură are Mareşalul cu oltenii, 
care sunt ai Ţării şi nu ai unei persoane, oricare ar fi ea? Apoi, 
Mareşalul nici nu este măcar oltean, ca să presupun că autorul a 
întrebuințat o floare de stil. E simplă josnicie, care probabil este 


plătită de Preşedinţia de Consiliu. 


6 decembrie 1942. Sfântul Nicolae. Ce sărbătoare frumoasă 
a copilăriei mele şi acum ce tristeţe! Ne adunăm la masă şi înghiţim 
în silă, parcă am fi la un praznic de înmormântare. 

Acum se vede bine inutilitatea atâtor comandamente care au 
fost aduse fără rost pe front. Stăm, fără nici o întrebuințare 
operativă, vreo cinci comandamente de corp de armată. Aşa s-a 
întâmplat şi cu comandamentul Armatei a IV-a, care a stat mult timp 
fără să-şi exercite comanda. Chiar comandantul Corpului 3 Armată, 
rămas în ţară în loc să stea la Chişinău, unde îi este locul, a fost 
deplasat la Tiraspol, spre a fi socotit în zona de operaţii — şi astfel 
să capete solda de campanie. Ce bătaie de joc cu banii ţării! Marele 
Cartier General e tot la Rostov şi tot cu o puzderie de ofiţeri, fără 
vreo întrebuințare. Am văzut priceperea acestui Mare Cartier 
General în operaţii, acum vreau s-o văd în organizarea forţelor 
române. 

Avem de luptat cu situaţia sanitară — oameni mulţi degeraţi şi 
debilitaţi. Peste asta, se adaugă faptul că satele ce le ocupăm sunt 
pline de scabie, în aşa hal de murdărie trăiesc faimoşii cazaci de pe 
Don! 

7 decembrie 1942. Numeroşi ofiţeri superiori germani de pe 
lângă Marele Cartier General de la Rostov şi Armata a Ill-a roiesc 
prin zona noastră, spre a urmări îndeaproape organizarea unităţilor 


în scopul de-a le instala cât mai repede pe front. Corpul 2 Armată a 


şi intrat la dreapta Corpului 1 Armată, având frânturi din Divizia 14 
Infanterie şi Divizia 7 Cavalerie. 

O baterie grea de la mine a fost trimisă acestui corp de 
armată. Se pare că nu mai avem nici o autonomie şi suntem la 
discreţia germanilor. Nu este de mirare că am rămas singuri pe aici, 
căci generalul Şteflea a plecat la Bucureşti. Germanii se gândesc să 
aducă al treilea batalion, de fiecare regiment ce a rămas în ţară; vor 
să le distrugă şi pe acestea. Armata a Ill-a are acum un stat major 
german, având două detaşamente germane pe valea Cirului. 

În discuţia ce am avut cu un ofiţer superior german de la 
Marele Cartier, mi-a afirmat că situaţia tragică în care ne aflam la 
mijlocul lui noiembrie era bine cunoscută, dar că se găseau în 
imposibilitate de a ne mai veni în ajutor. Aşadar, am fost destinaţi 
sacrificiului. Atunci pentru ce aceste mutre acre, din partea unor 
ofiţeri germani, faţă de noi? 

13 decembrie 1942. Zilnic am ieşit în zonă pentru a inspecta 
trupele, serviciile şi cantonamentele afectate pentru reorganizare. 
Elementele nedivizionare!* şi Divizia 1 Cavalerie stau bine, în 
schimb Divizia 15 Infanterie are cantonamente proaste. Am pus în 
funcţiune o moară din zonă şi brutăria de campanie; am strâns 
subzistenţele răspândite prin diferite localităţi pe unde am trecut, 


încât, din punctul de vedere al aprovizionării, stau bine. Am făcut 

rost de lemne şi cărbuni pentru toţi. Duc însă lipsă de rufărie şi 
încălţăminte; de asemenea, nu avem săpun, aşa încât curăţenia 
lasă de dorit. Am început şi instrucţia, pentru a ţine în mână trupa. 
Vremea ne favorizează, căci nu a început nici gerul, nici zăpada 
mare. 

Şeful de stat major al Armatei (generalul Arbore) îmi face 
cunoscut că generalul Şteflea va veni în curând din Bucureşti, cu 
instrucţiuni precise despre ce vom face. Nu cred să le vină în gând 
ideea nefastă de a aduce din ţară şi ultimele trupe ce ne-au mai 
rămas, deşi nemţii contează pe ele. 

14 decembrie 1942. Soseşte poşta, după atâta amar de 
vreme. Ni se predau saci întregi de corespondenţă, fiindcă nu s-a 
putut distribui, neştiind pe unde sunt unităţile. Cartarea 
corespondenţei se face greu; cea mai mare parte e destinată să fie 
arsă, căci majoritatea celor cărora le era adresată ori au murit, ori 
sunt prizonieri, ori au fost împinşi spre Stalingrad. Aştept cu 
nerăbdare ziarele, care s-au strâns într-un maldăr întreg. 

Nu găsesc nimic prin ele, din contră, constat că fantezia 
lucrează la gazetari fără control, căci ziarele vorbesc de atacuri 
respinse, de încercuire a forţelor ruse, în fine, de toate, numai 
adevărul nu transpiră deloc. Curentul spune atât şi nimic mai mult în 
ziua de 22 noiembrie: „Pe frontul Donului, trupele româno-germane 
se găsesc în lupte grele împotriva unor puternice atacuri inamice 


date cu tancuri şi infanterie”. Universul, la aceeaşi dată, în cronica 


lui R. Şeişanu, zice: „În sectorul Donului mijlociu, unde luptele 
continuă cu înverşunare, forţele ruse caută punctul slab al 
dispozitivului defensiv româno-german, spre a-l străpunge şi încerca 
să forţeze trecerea Donului”. Cronicarul Universului nu-i bine 
informat, căci inamicul a găsit punctul slab şi a isprăvit cu 
străpungerea frontului. Cât despre forțarea trecerii Donului — nici 
vorbă, fiindcă ruşii erau trecuţi la sud de Don chiar înainte de a 
începe ofensiva. Atât pomenesc ziarele, şi cititorul nu-şi poate face 
o idee de cele ce s-au petrecut aici. Dacă aş putea să comunic 
cititorilor acestor ziare că bătălia s-a consumat şi rezultatul este: 
90.000 pierduţi la Armata a lll-a, adică trei sferturi din forţele 
combatante, iar armamentul şi materialele distruse se ridică la sute 
de miliarde... 

Şeful de stat major (Col. Verdeş) este chemat la Kamensk 
pentru a primi ordine. Se înapoiază spre seară şi aşa aflăm că 
situaţia frontului este grea, că operaţiunile de a scăpa Armata a VI-a 
germană de la Stalingrad de încercuire merg încet, că ruşii 
concentrează forţe mari în faţa Corpului 1 Armată român. Se simte 
nevoia de forţe, de aceea trebuie să organizăm imediat, din resturile 
Diviziei 15 Infanterie, câte o companie de fiecare regiment, să o 
înarmăm şi s-o echipăm de iarnă, iar mai târziu, la 19 decembrie, să 
fie transportată pe front, la Divizia 7, pentru a-i întări efectivele. 
Slabă nădejde la aceste companii, alcătuite din oameni ce nu s-au 


dezmeticit încă de cele suferite, care nu s-au întremat nici fiziceşte, 


nici moraliceşte; vor fi elemente de panică, ce vor contamina şi pe 
ceilalţi. Nu se procedează cu oameni sleiţi în luptă în felul acesta; 
trebuie retraşi mai înapoi, odihniţi, curăţaţi, echipați, apoi - o 
instrucţie solidă de câteva săptămâni şi numai după asta pot deveni 
buni luptători. 

Pentru a ne da seama de spiritul ce domneşte printre soldaţi, 
s-a ordonat locotenentului Hruşcă, din Biroul 2 Informaţii, să se 
amestece printre ei ca simplu soldat. Într-un grup de şoferi care 
ajunseseră până la Rostov după aprovizionări se discuta ce bine o 
duc cei de la Marele Cartier General: ofiţerii îşi trimit rufele la spălat 
la Bucureşti, apoi foarte des fac pe curierii, ca să meargă pe-acasă, 
şi mănâncă toate bunătăţile aduse din Caucaz. În alt grup, se 
comenta panica de la Armata a Ill-a din seara de 22 noiembrie şi se 
făcea haz de frica ce a cuprins acel comandament, frică întru totul 
nejustificată. „S-au speriat din senin, aşa cum se sperie şi boii 
câteodată”, a spus unul, sentenţios. În adevăr, a fost o panică pe 
care Armata caută să o ascundă, însă prea sunt martori mulţi. Chiar 
Grupul 54 Cercetare al Corpului 4 Armată, care trecea în acel 
moment prin Morozovskaia, către zona lui, a raportat că maşinile 
Armatei, intrate în panică, au dat peste caii Grupului, omorându-i pe 
loc. Parte din aceste maşini s-au oprit tocmai la Stalino, probabil că 
isprăviseră benzina - căci altfel cine ştie unde ajungeau, poate 
chiar în ţară. Această panică a antrenat şi eşalonul doi al Corpului 4 


Armată, care s-a dus până la Vorstadt. Noroc că nu fugise prea 


departe, şi a doua zi l-am adus la locul destinat. 

Îmi arunc iar ochii pe o serie de ziare, pentru a-mi da seama 
de viaţa din Bucureşti pe timpul tragediei ce se juca pe Don. 
Constat o inconştienţă generală. De unde Bucureştiul ar fi trebuit să 
fie învelit în zăbranic negru, căci cei mai buni fii ai patriei erau 
nimiciţi, văd numeroase teatre pline, restaurante cu orchestre 
vesele, cinematografele cu coadă cum n-a fost nici în timpurile 
normale de linişte. Ce să mă mir de popor, care trăieşte străin de 
evenimentele în curs, când în aceleaşi ziare citesc că Mareşalul şi 
vicepreşedintele guvernului în ziua de 21 noiembrie au fost ocupați 
cu vizita la expoziţia de horticultură din Parcul Carol?... 

Primesc ordinul Armatei să detaşez pe maiorul Niculescu 
(şeful Biroului Operații) la o divizie de pe front. Deşi există atâţia 
ofiţeri de stat major la Armată şi mai ales la Marele Cartier General 
care stau degeaba, se apelează la cei ce au de lucru. Natural că m- 
am opus la aceasta cerere, însă tot n-am scăpat până nu am cedat 
pe căpitanul Lungu, ofiţer subaltern în Biroul Operații. Am scris 
generalului Dumitrescu (comandantul Armatei a Ill-a) o scrisoare 
prin care îi cer ca pe viitor să nu-mi mai descompleteze statul meu 
major; trebuie să se ţină seama că între ofiţerii din aceeaşi unitate 
sau comandament se stabilesc legături sufleteşti, care ajută 
colaborarea şi dau maximum de randament, deci nu trebuie distruse 
aceste legături. 


Sunt mulţi ofiţeri care, în decurs de doi ani, de când a început 


războiul, nu au dat cu nasul pe front; au reuşit să-şi facă o lege 
specială, prin care în urma unui stagiu de trei luni la orice formaţie 
sau comandament, departe în spatele frontului, să li se considere 
că şi-au făcut datoria. Aceştia fac războiul condiţionat, cu termen, 
întocmai cum ai face o cură la băi, prescrisă de medic. Noi numim 
aceste specimene plezirişti, vilegiaturişti sau sezonişti şi-i tratăm cu 
tot disprețul, când se abate câte unul şi pe la noi. Din păcate, sunt 
numeroşi. l-am spus generalului Dumitrescu ca din această tagmă 
să-şi recruteze pe viitor, când are nevoie de vreo detaşare, nu 
dintre ofiţerii demni care sunt tot timpul la datorie. Şi eu m-am 
pricopsit la comandament cu un asemenea „sezonist” — un maior — 
care a împlinit stagiul de trei luni şi acum umblă pe toate căile să ne 
părăsească pentru a pleca în ţară. Despre partea mea poate să 
plece, căci nu i-am acordat decât dispreţ şi, ştiind că pleacă, nu i- 
am încredinţat nici un serviciu de încredere. 

15 decembrie 1942. Azi a venit rândul ziarelor din 23 şi 24 
noiembrie de citit. Cronicarul Universului spune: „În sectorul Donului 
inferior, trupele române şi germane, care de câteva zile sunt 
angajate în lupte crâncene de apărare, au respins atacurile repetate 
inamice şi au zdrobit un regiment de cavalerie ce reuşise să 
pătrundă în poziţiile lor, dar n-a reuşit să scape de încercuire”. Nu 
se poate ceva mai laconic. Dacă în adevăr s-a distrus un regiment 
de cavalerie, asta înseamnă cam a douăsprezecea parte din totalul 


cavaleriei ruse ce a luptat pe acest front, fiindcă erau trei divizii de 


cavalerie. 

Domnule cronicar, să-ţi spun eu care a fost situaţia la acea 
dată: Diviziile române 5, 6, 13, 15 şi parte din Divizia 14 au fost 
complet încercuite. Corpul 11 german şi Divizia 1 Cavalerie română 
— silite să treacă la est de Don, iar Corpul 48 Blindat german pus în 
imposibilitate de a mai lucra, pentru care fapt generalului Heim — 
supranumit micul Rommel — i s-a luat comanda. Inamicul a ajuns pe 
Cir la est de Oblivskaia, interceptând calea ferată care aproviziona 
trupele de la Stalingrad. Cum vezi, domnule cronicar, un dezastru... 
Am văzut, domnule cronicar, că doar copiezi comunicatul mincinos 
german, căruia îi mai adaugi câteva vorbe goale, ca să umpli cele 
două coloane ale ziarului, pentru care eşti plătit. Acum îmi dau 
seama că niciodată nu s-au scris mai multe neadevăruri ca în 
comunicatele oficiale de război... 

Spre seară generalul Dumitrescu (comandantul Armatei a |II- 
a) mă cheamă la telefon să mă întrebe dacă ştiu că Divizia 15 este 
prost cantonată. Cum să nu ştiu, căci am vizitat-o, dar asta-i zona 
ce i-a dat-o Armata. Şeful de stat major al Armatei (generalul 
Arbore), care a trecut prin zonă, a fost gata să raporteze -— şi chiar 
mai exagerat, căci, fiind ofiţer de geniu, şi-a făcut cariera numai prin 
birouri şi este străin de trupă. Trecând prin cantonamentele Diviziei 
15, desigur se aştepta ca în cinci zile — de când s-a adunat divizia — 
să găsească băi, cuptoare de deparazitare, bucătării etc., aşa cum 


scrie frumos la carte. A dat ceva Armata din toate acestea, ca să le 


găsească la trupe? Eu alerg să fac rost în primul rând de ceva 
rufărie şi încălţăminte. 

Ce stricăm noi că zona Diviziei 15 este proastă? Era de 
datoria şefului de stat major al Armatei s-o recunoască, înainte de-a 
o fixa ca zonă de staţionare pentru o mare unitate, şi nu să se 
mulţumească a da ordine numai după hartă, cum a făcut toată viaţa 
prin birourile prin care a servit până acum. Am constatat că Armata, 
în multe rânduri, nu cunoştea situaţia zonei în care opera, din care 
cauză de multe ori ne-a dislocat în zone care erau deja pline cu 
trupe sau formaţiuni de-ale noastre, dar mai ales germane. 

16 decembrie 1942. A venit rândul să răsfoiesc ziarele din 
26 şi 27 noiembrie. Opinia publică trebuie să fi răsuflat; îngrijorată în 
primul rând de evenimentele petrecute pe Don, acum, când citeşte 
în ziare titlurile: „Sute de tancuri sovietice distruse”, „Atacurile 
bolşevice dintre Don şi Volga zdrobite” — sau: „Sovieticii au pierderi 
enorme în oameni şi materiale”, cred că i-a venit inima la loc şi mă 
mir că nu s-au arborat steaguri pe clădiri şi de-a lungul străzilor... 

În ziarul Curentul văd o rubrică: „Situaţia fronturilor de luptă” 
de Şt. Beceanu. Nu ştiu ce pregătire are acest cronicar în domeniul 
tactic şi strategic, dar, dacă se încumetă să scrie în acest domeniu, 
apoi trebuie să suporte şi critica. Domnule cronicar, care te găseşti 
la 1.500 km de front, îmi dai voie să te lămuresc eu, care am fost 
aici. Spui că Timoşenko şi-a aruncat forţele de luptă fără socoteală; 


nu ştiu dacă a comandat Timoşenko aici, asta se va vedea mai 


târziu, eu am cunoştinţă numai de generalul Danilov, care a 
comandat armata din faţa mea. Ştiu însă că a procedat magistral, a 
lovit unde trebuia să lovească şi a realizat surprinderea; spui că s- 
au distrus 76 tancuri ruse, crezând că e lucru mare. Îţi spun eu că 
au fost distruse mult mai multe, dar nu se cunoştea, fiindcă pe tot 
frontul, până la Stalingrad, ruşii au avut una mie de tancuri! Diviziile 
noastre, încercuite şi fără posibilitate de-a fi ajutate, au primit 
parlamentari ruşi ce le cereau să se predea. Bravele noastre trupe 
au refuzat, luptând înainte, cu speranţa că le va veni ajutorul dorit, 
până ce au terminat hrana şi muniţia, capitulând numai după asta. 
Aviatorii noştri veneau şi ne spuneau că văd coloane întregi trecând 
Donul, de la sud spre nord, şi desigur erau prizonierii români ai 
acestor divizii, care luau drumul pribegiei, poate spre Siberia. Câţi 
se vor mai întoarce din aceştia? Că a fost ceva serios, se vede şi 
din faptul luării comenzii unor şefi germani cu reputaţie. Am pomenit 
deja de generalul Heim, acum văd că şi mareşalul von Bock, care 
comanda grupul nostru de armate, este înlocuit cu mareşalul 
Manstein (eroul de la Sevastopol). 

18 decembrie 1942. Am fost la Kamensk, la eşalonul doi al 
Armatei, unde am vorbit cu şeful de stat major, care mi-a spus că 
situaţia germanilor pe front este precară şi că au pierdut complet 
iniţiativa operaţiilor. Ruşii au atacat puternic armata italiană de pe 
Don, care nu va fi greu de dat peste cap. S-a hotărât să nu se mai 


aducă din ţară noi efective, lucru foarte inteligent, căci până acum 


am pierdut trei sferturi din armata noastră. 

Germanii văd că se amestecă şi în chestiunile interne ale 
Armatei: astfel, au luat comanda comandanților Diviziilor 9 şi 14, 
fără să ceară măcar avizul Armatei noastre. Subzistenţe de abia ne 
mai dau câte ceva, iar pentru cai pot spune că deloc. 

Armata a IV-a română (general Constantinescu) a suferit o 
mare înfrângere la sud de Stalingrad. 

Citesc darea de seamă întocmită de Divizia 15 Infanterie 
asupra operaţiunilor de la 19 — 26 noiembrie. Sunt pagini de un 
tragic înspăimântător, pe care nici cel mai genial scriitor nu le-ar 
putea reda. Seara târziu primesc un telefon de la Corpul 2 Armată, 
care este pe front. Îmi cere relaţii —- până unde am eu întinse 
cantonamentele, deoarece trebuie să-şi mişte serviciile spre înapoi. 
Am înţeles că situaţia pe front e proastă. 

20 decembrie 1942. Generalul Dumitrescu (comandantul 
Armatei a Ill-a) mă cheamă la telefon, spunându-mi că trebuie să 
mă pregătesc să plec pentru a lua comanda Corpului 1 Armată de 
pe front, deoarece titularul, generalul lonescu Teodor, a fost 
destituit, precum şi şeful lui de stat major (Col. Runceanu). Ca şef 
de stat major voi avea pe col. Lupescu (şef de stat major până 
acum la Corpul 5 Armată), iar din comandamentul meu mă va însoţi 
maiorul Niculescu, şeful Biroului 3 Operații. Am rămas foarte 
contrariat de această hotărâre a Marelui Cartier General; şi apoi, în 


timp de operaţii să înlocuieşti deodată cele trei elemente principale 


dintr-un comandament (comandantul, şeful de stat major şi şeful 
Biroului Operații)... în plus, Corpul 1 Armată se găseşte în lupte 
grele şi în plină retragere, deci este cel mai nefavorabil moment de 
a face asemenea schimbări. E mai normal ca unul din comandanții 
de divizie din Corpul 1 Armată să fie numit provizoriu la comanda 
corpului, căci acesta era în ambianța operaţiunilor, pe când unul 
nou nu e la curent cu nimic. Foarte dezagreabilă îmi este această 
plecare în grabă. 

21 decembrie 1942. Am plecat din Nijni Brohin cu maiorul 
Niculescu la ora 5. Toţi ofiţerii comandamentului au ţinut să mă 
vadă înainte de plecare încă o dată, căci de fapt îmi luasem rămas 
bun din ajun. Eram emoţionaţi cu toţii de această despărţire, sosită 
ca din senin. 

La Litvinov ne aştepta colonelul Lupescu, noul meu şef de 
stat major, şi de aici am plecat spre necunoscut. Trebuia să 
ajungem la Verhne-Sovşnikov, unde era postul de comandă al 
Corpului 2 Armată (general Dăscălescu) şi de unde urma să fim 
îndreptaţi la postul de comandă al generalului german Holidt, care 
comanda frontul în această parte şi care urma să mă investească în 
noua mea comandă. Lupta e în toi pe frontul spre care mă duceam 
şi pe drum întâlnesc numeroşi fugari, mai ales din armata italiană. 
Pe la ora 10.30 am ajuns la Corpul 2 Armată şi am constatat cu 
plăcere că postul de comandă al generalului Holidt era în aceeaşi 


localitate cu Corpul 2 Armată, deci ajunsesem la destinaţie. Nu m- 


am putut prezenta imediat, deoarece generalul era pe front. 

Stând la Corpul 2 Armată am căutat să mă pun la curent cu 
situaţia frontului. Spre surprinderea mea, aflu că nu există Corpul 1 
Armată, căci comandamentul a părăsit frontul şi s-a dus la 150 km, 
la Morozovskaia, la Armata a Ill-a, spre a-i raporta situaţia, deşi nu 
mai era sub ordinele ei, iar trupele acestui corp de armată (Diviziile 
9, 7 şi 11), precum şi trupe italiene şi germane, sunt complet 
încercuite de ruşi. Cu o zi înainte, ruşii au spart frontul armatei 
italiene, ai cărei soldaţi au fugit cu mare repezeală (nu degeaba 
generalul italian care-i comanda se numea Celere), descoperind 
stânga Corpului 1 Armată român. În acelaşi timp, şi divizia germană 
din dreapta Corpului 1 Armată a fost străpunsă, astfel că întreg 
Corpul 1 a fost încercuit în câteva ore. 

După câtva timp s-a înapoiat şi cartierul Corpului 1 Armată, 
gonit de la Morozovskaia de către comandantul Armatei a III-a, care 
cu drept cuvânt nici n-a vrut să-i primească şi să stea de vorbă cu 
ei. Mi-a făcut o impresie lamentabilă şeful de stat major al Corpului 
1 Armată (Col. Runceanu), pe care nu l-am cunoscut în serviciu, dar 
care avea o anume reputaţie în armată; era complet dezorientat, 
panicat; el propusese această plecare de pe front a cartierului, pe 
care apoi, pe drum, l-a pierdut în bună parte. Dădea ca justificare 
faptul că n-a mâncat de două zile, iar eu mă gândeam că, dacă n-a 
avut grijă de el, atunci îmi închipui cum au fost hrănite trupele 


Corpului 1 Armată. Îl priveam cu dispreţ când căuta să justifice 


faptele nesăbuite ce le-a făcut... Vorbea, inconştient, de un ordin 
dat de germani şi primit de italieni, în care li se spunea să se 
retragă şi — sauve qui peut. De era mai inteligent, şi-ar fi dat seama 
că numai germanii nu puteau da un asemenea ordin, ei care, din 
contră, preconizau tot timpul ca nimeni să nu dea un pas înapoi. 
De-ar fi fost în căderea mea, pe dată l-aş fi dat în judecată pe acest 
şef de stat major.'* 

Situaţia fiind gravă, a venit pe front şi generalul Şteflea (şeful 
Marelui Cartier General). l-am pus chestiunea de încredere cum că 
eu am venit să iau comanda efectivă a unui corp de armată ce 
operează pe front şi că nu găsesc nici statul major al acestui corp în 
funcţiune, nici trupe de comandat. A venit apoi şi generalul Holidt; 
după ce s-a sfătuit cu generalul Şteflea, am fost chemat ca să mi se 
spună că prezenţa mea nu mai are nici un rost şi trebuie să mă 
întorc la vechea mea comandă. 

Fiind atâta înghesuială de comandamente şi trupe în Verhne- 
Sovşnikov, hotărăsc să plecăm chiar în acea seară şi să mergem 
până la Mankov; unde e un centru permanent de informaţii, spre a 
ne odihni — şi a doua zi să ne continuăm drumul. 

Mankov, 22 decembrie 1942. Nici n-a trecut bine de miezul 
nopţii, când un ofiţer de la transmisiuni ne trezeşte şi ne face 


cunoscut că ruşii se plimbă în voie cu tancurile între Valea Kalitvo şi 





15 Colonelul Runceanu, fiind un protejat al generalului Şteflea, a fost scos de pe front şi 
numit comandant al Şcolii Militare de elevi. Iată cine era pus să facă educaţia viitorilor 


Doneţ şi au ajuns chiar la llinski, adică pe drumul ce voiam să-l 
luăm la înapoiere. Renunţăm la somn şi cerem legătura telefonică 
cu Armata, pentru a întreba dacă Corpul 4 de Armată este acolo 
unde l-am lăsat. Ni se răspunde că, imediat după plecarea noastră 
din Nijni Brohin, corpul de armată a primit ordin urgent să plece la 
Vodino, la vest de Doneţ, în zona ce o alesesem pentru iernatul 
cailor, care fuseseră deja instalaţi acolo. 

Am plecat imediat, prin Morozovskaia, la Vorstadt, unde se 
putea trece Doneţul, întrucât drumul direct la Kamensk nu mai era 
sigur. Trecem Doneţul la ora 6 şi aici găsim cartierul Corpului 5 
Armată, unde lăsăm pe colonelul Lupescu, spre a-şi relua vechea 
funcţie. Trupele combatante ale Corpului 5 Armată primiseră ordin 
să execute un cap de pod la Vorstadt. Am plecat mai departe cu 
maiorul Niculescu la Kamensk, la eşalonul doi al Armatei, unde 
găsesc pe col. Eftimiu (subşef de stat major al Armatei); aflu că 
ceva trupe din Corpul 4 Armată au organizat un mic detaşament în 
vederea apărării capului de pod de la Kamensk şi că restul corpului 
se adună în jur de Vodino (la 30 km sud de Voroşilovgrad). 

Către ora 9 am plecat spre Vodino, unde ajung la ora 15. 
Între timp, cei de la comandament aflaseră că mă voi întoarce, aşa 
că nu a fost o surpriză pentru ei când ne-am întâlnit. A fost o 
mulţumire generală că ne-am regăsit cu toţii. Cu puţină febră, mort 


de oboseală, am renunţat la mâncare pentru a mă culca imediat. 





ofiţeri! 


Am făcut de prisos un drum extrem de lung, numai din cauza unor 
măsuri cu totul nejustificate luate de Marele Cartier General... 

Vodino, 23 decembrie 1942. Sat mare şi confortabil, cu 
multe fabrici şi exploatări de cărbune, dar totul e o ruină, căci ruşii, 
în retragere, au distrus tot. De-a lungul uliţelor satului înaintează 
coloanele noastre, cu un aer trist şi resemnat. Nimic nu poate reda 
mai bine tristeţea decât peisajul de iarnă străbătut de aceste 
coloane în retragere... 

Se pare că pe front este o situaţie cum nu se poate mai 
proastă; vin zvonuri că inamicul a ajuns până la Taținskaia, ceea ce 
înseamnă că a tăiat retragerea Corpului 1 şi 2 Armată şi chiar a 
eşalonului unu al Armatei. Stăm fără nici o conducere. Am trimis la 
Kamensk pe maiorul Niculescu, pentru a se informa la eşalonul doi 
al Armatei. În orice caz, se pare că drumul spre Rostov este deschis 
inamicului. Mai pot oare îndrepta ceva germanii? Foarte tari în 
domeniul tactic, s-au arătat nepricepuţi în domeniul strategic, plătind 
scump acest fapt. 

Am avut o bucurie, aceea de a revedea pe col. Creţulescu, 
fostul meu şef de stat major din campania anului trecut. Comandă 
acum Brigada 9 Infanterie şi este în trecere spre zona ce i-a fost 
fixată. L-am oprit la mine pentru 24 de ore, pentru a depăna 
împreună firul amintirilor. Am stat închişi în casă, nici la masă nu ne- 
am dus. După-amiază a venit şi sublocotenentul Rainu, din 


Batalionul Transmisiuni al Corpului 4 Armată, care este nepot soţiei 


mele şi soţiei colonelului Creţulescu, ele fiind vere primare, aşa că 
am fost ca în familie, luând masa împreună în camera mea şi 
vorbind de cei lăsaţi acasă. Bucuria era şi mai mare, căci am primit 
cu toţii de acasă câte un pachet cu bunătăţi în vederea Crăciunului, 
precum şi scrisori. Sunt liniştit, pentru că soţia mea îmi scrie că totul 
este bine acasă. Am primit şi scrisori de la fiica mea, din Tiraspol, 
unde se găseşte ca infirmieră într-un spital. Pe deasupra, primesc şi 
două lăzi cu mere, pe care mi le-a trimis generalul Atanasiu, 
comandantul Corpului 3 Armată, rămas tot la Tiraspol. 

Aşa că uşor se poate închipui buna dispoziţie de care sunt 
cuprins. 

Vodino, 24 decembrie 1942. De dimineaţă, col. Creţulescu 
şi-a strâns bagajele şi a pornit către cantonamentul ce i s-a fixat. 

Ajunul Crăciunului! Ninge frumos şi liniştit, e o vreme 
admirabilă. Ajunul Crăciunului copilăriei mele îmi revine clar în 
minte, cu pomul de Crăciun şi darurile lui; vremuri atât de 
frumoase... Am ieşit puţin în faţa casei, unde, întâlnind nişte copii, i- 
am adus în curte şi le-am dat bomboane şi pesmeţi; mă uitam la 
bucuria lor şi parcă era bucuria mea de altă dată. 

S-a întors şi maiorul Niculescu de la Kamensk, dar lucru 
mare n-a aflat de situaţia frontului; se pare că nu este nici o 
îmbunătăţire până în prezent şi eşalonul unu al Armatei s-a retras 
cu vreo 30 km spre sud. Nu se cunoaşte în ce situaţie este Corpul 2 


Armată. Am dat dispoziţiuni ca toate coloanele să-şi organizeze 


detaşamente de apărare şi să fie vigilente în cantonamente, fiindcă 
ne găsim într-o zonă industrială, ori ştiut este că aceşti minieri n-au 
aceleaşi sentimente faţă de noi ca ţăranii şi deci ar putea ataca 
cantonamentele prin surprindere. 

Spre seară, un cor improvizat din soldaţii cartierului şi cei de 
la transmisiuni a venit să-mi ureze în seara de Crăciun. Le-am dat 
fiecăruia în dar câte trei mere şi două ţigări, căci atât puteam să le 
dau din sărăcia mea. M-a mişcat atenţia lor; sunt cu ochii pe mine 
ca şi cum aş fi mântuitorul lor în aceste vremuri grele... 

Am dat dispoziţii ca, pe cât se poate, să dăm drumul în ţară 
la unii ostaşi, cu diferite însărcinări, unele chiar imaginare, şi cu 
consemnul ca odată ajunşi în ţară să nu se mai întoarcă, ci să 
rămână la părţile sedentare. Unora le-am imaginat boli de care n-au 
suferit niciodată, numai ca să poată pleca. Natural că prin acest 
procedeu va pleca un număr restrâns, căci trebuie să păstrez o 
limită peste care nu se poate trece — din cauza cailor, căruţelor şi 
maşinilor, care cer un anumit personal, cât de redus. 

Vodino, 25 decembrie 1942. Crăciunul! 

Cel mai trist din viaţa mea. Ordonanţa, intrând în cameră 
dimineaţa, îmi urează primul „La mulţi ani”. Am luat dispoziţii ca în 
toate cantonamentele să se strângă oamenii şi să se facă o slujbă 
religioasă, dându-se şi o hrană mai bună în această zi. Şi la popotă 
Crăciunul a adus o îmbunătăţire a menu-ului; am interzis orice 


manifestaţie de petrecere, care nu cadrează cu situaţia nenorocită 


în care ne aflăm. 

După masă sunt iar singur în camera mea şi răsfoiesc ziarele 
cu data de 9 decembrie. Îmi atrage atenţia un articol de fond scris 
de Pamfil Şeicaru în Curentul, prin care preamăreşte pe generalul 
Constantinescu (comandantul Armatei a IV-a). Nimic de mirare, fiind 
prieteni şi din acelaşi sat. Dar cum vine această laudă, tocmai 
acum? Armata a IV-a a fost adusă în august şi comandamentul nu a 
avut nici o întrebuințare până în ultimele zile din noiembrie, când 
rămăşiţele trupelor ce luptau la sud de Stalingrad au fost puse sub 
comanda acestei armate. Generalul Constantinescu, plictisit de 
anonimatul ce domnea în jurul său, a trimis o telegramă direct 
Mareşalului, prin care spunea că trupele sale, după zece zile de 
lupte grele, au încheiat cel mai răsărit front românesc şi că sunt cu 
gândul la Mareşal. O telegramă în termeni linguşitori, dar al cărei 
tâlc era: vedeţi că sunt şi eu pe aici; oare n-ar fi momentul să mi se 
dea şi mie „Mihai Viteazul”? Într-adevăr, generalul Constantinescu a 
reuşit să iasă din anonimat, fiindcă toate ziarele i-au publicat 
telegrama cu caractere mari, iar Curentul îi consacră articolul de 
fond de care am pomenit. La ora actuală de ce nu mai revine 
generalul Constantinescu cu vreo telegramă? Fiindcă trupele sale 
sunt complet sfărâmate -— şi inexistente. Nu telegramă de linguşire 
trebuia să trimită, ci telegramă de protest, în care să arate situaţia 
tragică în care ne-a vârât Mareşalul. Deşi cu câteva zile înainte de 


dezastru trimite faimoasa telegramă, n-a prevăzut acest dezastru; 


regretabil pentru un comandant de armată, care trebuie să vadă 
operaţiile înaintea sa. 

În Curentul din 10 decembrie citesc cronica militară de 
Ştefan Beceanu, intitulată „Mari succese în est şi Tunisia”. Nu ştiu 
ce-o fi în Tunisia, însă în est sunt înfrângeri, chiar ruşinoase, pentru 
germani, care se zbat fără a reuşi să facă faţă situaţiei. 

Vodino, 27 decembrie 1942. Peste noapte a fost un ger 
cumplit; termometrul a înregistrat — 32*C. Noroc că s-au scurs 
coloanele noastre şi au intrat în cantonamente, unde oamenii, de 
bine de rău, se mai adăpostesc; dar bună parte din cai îndură frigul 
afară, doar cu o păturică în spate. De altfel mă aşteptam la acest 
ger, fiindcă broşura cu descrierea regiunii, ce ne-a fost împărţită de 
Marele Cartier General, ne-a prevenit că în jurul Voroşilovgradului 
se înregistrează cele mai scăzute temperaturi. Dacă Armata ne-ar fi 
deplasat cu 50 — 60 km mai spre sud, am fi scăpat de aceste geruri. 
Probabil că Armata n-a citit broşura. 

Nici nu mai ştiu pe unde este Armata... Am trimis la 
Kamensk după benzină şi aprovizionări, însă n-au mai găsit pe 
nimeni, căci eşalonul doi a plecat fără să-şi lase adresa. 

Trimitem cu teamă camioanele şi maşinile pe drumuri, fiindcă 
germanii ni le iau cu forţa, pe motiv că nouă nu ne mai trebuie. 
Astfel s-a întâmplat şi cu maşina Tatra, cea mai bună a cartierului, 
care transporta ţigările pentru ofiţeri şi trupă. Aşa ne tratează acum 


aliaţii noştri... 


Pentru toată siguranţa, am împins spre  Stalino 
impedimentele şi atelierele de reparaţiuni, mai ales că, din 
cercetările făcute, se pare că nu mai există vreo bază de 
reaprovizionare mai apropiată decât aceea de la Stalino. De aici şi 
până acolo sunt 160 km; destul de departe, pe o asemenea vreme. 

Vodino, 31 decembrie 1942. Ultima zi a anului. Să încheiem 
bilanţul: Armata a Ill-a a avut un efectiv de 170.000 oameni şi 
70.000 cai; azi are 35.000 oameni şi 20.000 cai. 

Un bilanţ mai trist nu se poate. Aceste rămăşiţe ale Armatei 
rătăcesc de colo-colo şi nu se ia hotărârea logică de a fi 
transportate în ţară. Aud c-ar fi fost în zonă şi ministrul de război şi 
şeful Marelui Stat Major, dar nu s-au gândit să dea ochii cu noi, spre 
a fi puşi la curent. Se gândesc mereu la organizarea acestor 
rămăşiţe, deşi ele cuprind oameni de la servicii, căci combatanții ori 
au murit, ori sunt prizonieri. 

Aflăm în fine că eşalonul unu al Armatei s-a retras la Şahti, 
de unde îmi trimite un ordin cum că din cele patru comandamente 
de corp de armată se vor organiza numai două (Corpul 2 şi 4 
Armată), care în curând vor lua front pe Doneţul inferior, cu strânsuri 
din armata noastră şi germană. Am înaintat un raport la Armată prin 
care le fac cunoscut că înțeleg să comand dacă sunt pus în situaţia 
de-a avea în subordine mari unităţi dotate, cât de puţin, cu ce 
trebuie; însă nu înţeleg a comanda strânsuri, căci în caz de eşec se 


va arunca vina pe un comandament român pus într-o situaţie falsă. 


Pentru asemenea situaţii să se creeze detaşamente. Armata a Ill-a 
a primit această situaţie umilitoare pe Cir şi pare să fie gata să o 
primească şi pe Doneţ. 

Aflăm şi câte ceva asupra frontului. Armata din Caucaz se 
retrage şi este pe Terek. Armata a VI-a germană (mareşal Paulus) 
şi ceva forţe române -— în total 200.000 oameni şi 17 generali — 
încercuite între Don şi Volga. Încercările de despresurare n-au 
reuşit. 

Sfârşit de an, zi de mare doliu. Armata română a suferit cel 
mai mare dezastru din istoria ei militară. 

Bucureştiul petrece; Mihai Antonescu ţine cuvântări, iar 
Mareşalul face inspecții pe la cantinele şcolare, dând directive cum 
să se prepare mâncarea. Aici, resturile armatei, lăsate în părăsire; 
din cauza gerului se găsesc soldaţi îngheţaţi. 

Spre seară se aud plesnituri de bici şi urături; sunt oamenii 
de la transmisiuni, care au improvizat un pluguşor şi au plecat din 
casă în casă, spre a uita necazurile şi a-şi aduce aminte de ce a 
fost odată. Masa de seară am luat-o ca de obicei, având o mâncare 
mai bună şi ceva vin. M-am îngrijit ca şi trupa să mănânce mai bine, 
iar în ziua de Anul Nou fiecare să capete 400 grame de carne. La 
ora 21.30 am terminat masa, retrăgându-ne fiecare la casa lui; 


acesta ne-a fost Revellion-ul din acest an.'$ 





16 4 4 a 3 i - Ă : pi ma fă 
Cu ocazia Anului Nou a venit şeful de stat major cu o delegaţie, să-mi prezinte felicitări 
şi să-mi înmâneze drept cadou un pergament cu semnăturile lor. Se va reproduce 


Vodino, 3 ianuarie 1943. Protestul meu la Armată a avut 
efect. Mâine ar fi trebuit să începem deplasarea la Platovo, pentru a 
primi un sector de apărat pe Doneţ. Am primit azi anularea ordinului 
de deplasare, rămânând pe loc până la primirea altei destinaţii. 
Foarte grea ar fi fost deplasarea, deoarece brusc a urcat 
temperatura, s-a topit zăpada şi s-au desfundat drumurile. 

Întrucât sunt câţiva ofiţeri ce pleacă în ţară, în concediu 
medical, ne-am hotărât să ne revizuim bagajele şi să trimitem tot ce 
nu ne este strict necesar, aceasta în scopul de-a uşura deplasările, 
fiindcă şi maşinile ni s-au împuţinat, fie pentru că ni le-au luat cu 
japca nemţii, fie pentru că s-au mai stricat. Mi-am scris şi 
corespondenţa particulară, pe care o voi trimite odată cu bagajele, 
căci pe poşta frontului nu se mai poate conta, fiind şi ea 
dezorganizată. 

Au urmat apoi ordinele către unităţi că vor rămâne pe loc; 
cred că fiecare unitate este mulţumită că nu se mai deplasează, cât 
de prost i-ar fi cantonamentul. Pregătirea pentru deplasare e tot ce 
poate fi mai dezagreabil şi mai enervant, căci trebuie strâns totul cu 
chibzuială ca să încapă în lăzile de campanie, a căror capacitate 
este totdeauna mai mică decât lucrurile ce le ai; apoi, gândul 


plecării în necunoscut nu e tocmai plăcut. 





fotocopia pergamentului. 


4 ianuarie 1943. Către prânz, sunt în posesia unui ordin 
confidenţial personal prin care mi se face cunoscut că Corpul 4 
Armată va lua direct sub comandă toate rămăşiţele Armatei a IIl-a, 
pe care le va strânge la sud de Stalino. Corpul 2 Armată rămâne 
singur pe front, cu adunăturile combatante din întreaga armată. Se 
desfiinţează comandamentele Corpului 1 şi 5 Armată, creându-se 
trei grupări, fiecare sub ordinele unui comandament de divizie, 
corespunzând celor trei corpuri de armată. 

Asta înseamnă mai întâi o reorganizare, apoi o deplasare de 
200 km. Deocamdată trebuie să vedem pe unde se găsesc toate 
elementele celorlalte corpuri de armată, pentru a le subordona. 
Organizarea marşului este destul de grea, din cauza diversităţii 
elementelor: maşini, trupe fără cadre, ateliere, coloane de căruţe, 
spitale, ambulanţe, brutării, cirezi de vite, turme de oi şi depozite de 
tot felul, precum şi masă mare de cai la mână. Trebuie organizată 
hrănirea pe timpul marşului, precum şi în zona cea nouă. 

Ne-am şi pus pe lucru; ofiţerii din comandament au plecat pe 
dată să caute toate unităţile armatei, pentru a lua legătura şi 
transmite ordine. 

5 ianuarie 1943. A venit un alt ordin, de deplasare către 
zona sud-Stalino. Tot Corpul 4 Armată are conducerea, dar nu se 
mai fac grupuri pe divizii, ci rămân în fiinţă comandamentele 
corpurilor de armată cu trupele şi serviciile lor. Mişcarea trebuie să 


înceapă la 7 ianuarie. Mă întreb de ce aşa grabă în deplasare 


acum, când trebuia într-adevăr să grăbim deplasarea, din contră 
primeam ordine să stăm pe loc. Pentru ca deplasarea să se facă în 
ordine, socotisem începerea ei la 10 ianuarie. 

Aceste schimbări de ordine de la o zi la alta produc greutăţi. 
În afară de asta, ordinul Armatei are greşeli de tehnică de stat 
major. Pentru uşurarea marşului, trebuie păstrat acelaşi dispozitiv 
de la plecare până la sosirea în zonă. Ordinul Armatei prevede ca 
un corp de armată ce se găseşte acum la nord în zonă la sosire să 
fie în sudul zonei şi altul, azi în coadă, să ajungă în cap. Asta va 
produce încrucişări de coloane şi depăşiri care n-au nici un rost 
acum, când nu se merge într-o situaţie tactică. 

Peste noapte a bătut vântul şi a îngheţat, lucru ce mă 
bucură, fiindcă a dispărut noroiul, atât de nedorit în marşuri. 

Krasno Luci, 6 ianuarie 1943. Deplasez comandamentul 
Corpului 4 Armată la Krasno Luci, pentru a fi în centrul trupelor puse 
sub comanda mea şi a le putea mai uşor supraveghea şi conduce 
plecarea. Krasno Luci este un târg foarte mare, cu clădiri frumoase, 
însă supraaglomerat de trupe germane, române şi italiene, care 
forfotesc în toate sensurile. De-abia la marginea târgului ne-am 
găsit şi noi un adăpost. 

Spre seară s-a prezentat colonelul german Krammer, noul 
şef al Detaşamentului German de Legătură (D.V.K.), întrucât cel 
vechi — Col. Siechermann -— a fost mutat la Corpul 2 Armată. 


Cu col. Siechermann m-am împăcat foarte bine, fiind la locul 


lui şi foarte ataşat comandamentului nostru; ne-a fost de folos în 
toate împrejurările, fiindcă punea inimă la cererile noastre şi 
intervenea pentru satisfacerea lor. Colonelul Krammer vine de pe 
frontul din Grecia; de la prima vedere mi-a făcut impresia că e cam 
părpălatec, cam haplea. De la primele convorbiri ce-am angajat mi- 
am dat seama că este un fanatic hitlerist. Dacă i-am spus că situaţia 
Armatei a Vl-a germane de la Stalingrad este gravă de tot, mi-a 
răspuns să nu am nici o grijă, căci geniul lui Hitler va şti s-o 
despresoare... l-am răspuns că pentru a despresura această 
armată m-aş pricepe şi eu, fără să fiu geniu, însă mi-ar trebui trupe 
proaspete, care să atace în direcţia Stalingradului, or după toate 
probabilitățile germanii n-au asemenea rezerve în această parte a 
frontului. 

Natural că acest colonel a rămas la ideea lui şi poate credea 
că ceva supranatural va interveni din partea lui Hitler, atât era de 
hipnotizat. 

Ruşii văd că înaintează încet, dar merge vorba că înaintează 
mereu. Aud că Marele Cartier General pleacă definitiv la Bucureşti; 
de altfel, nu mai au nici un rost, aşa că se grăbesc să ajungă cât 
mai repede acasă. Armata mi-a trecut mie comanda tuturor 
rămăşiţelor. N-aş zice nimic dacă ar pleca cu toţii şi m-ar lăsa 
singur, să mă descurc cum voi putea; dar n-au astâmpăr şi, din 
depărtarea unde s-au retras, se simt datori să mai dea câte un 


ordin, care complică în loc să ajute. Din cauza nehotărârii, fie a 


Marelui Cartier General, fie a Armatei, am pierdut două săptămâni 
pentru mişcare, azi putând fi aproape de Nipru. Poate să ne aducă 
mari neplăceri această întârziere -— fie din cauza germanilor, fie din 
cauza vremii rele care poate să sosească. Apoi, s-ar putea ca o 
puternică ofensivă rusă spre vest — trebuie să fi simţit că suntem 
slabi! — să dea peste noi şi să pierdem şi aceste rămăşiţe, fiindcă 
deocamdată suntem în preajma frontului şi de-abia dacă reuşim să 
facem saltul acesta, la sud de Stalino, vom fi ceva mai în siguranţă. 
Ruşii ar putea să debarce pe Marea Neagră forţe în spatele nostru, 
pentru a ne tăia retragerea, de asemenea ar putea prăbuşi complet 
frontul italian, care de-abia se mai ţine, cu toate proptelele germane. 

Aştept cu mare înfrigurare să văd că marşul proiectat se 
termină cu bine şi, cum mă deştept dimineaţa, cea dintâi grijă este 
să mă interesez de starea atmosferică. Zăpada prea mare, viscolul, 
gerul ne-ar stânjeni grozav. Mi-ar trebui vreo zece zile de vreme 
bună, însă să nu fie senin, căci ar fi bucluc cu aviația inamică, ce-ar 
avea o pradă uşoară în aceste coloane fără nici o apărare. Pentru 
moment, începutul pare favorabil. Sper să soluţionez bine şi 
chestiunea aprovizionărilor pe timpul acestei deplasări. În orice caz, 
am ordonat etape de marş foarte scurte, intrarea în cantonamente 
devreme şi pe lumină, pentru a nu obosi nici oamenii, nici 
animalele. 

Primesc o telegramă de felicitare de la Mihai Antonescu de 


Anul Nou; mă întreb pentru ce, întrucât nu avem nici o legătură. Aflu 


însă că a dat asemenea telegrame tuturor comandanților de pe 
front, până la regimente, aşa că nici nu mă deranjez să răspund 
pentru a mulţumi. Adevărată vorba românului: satul arde şi baba se 
piaptănă. Telegrame de felicitări — atât ne mai lipsea! 

7 ianuarie 1943. Vom sta câteva zile în Krasno Luci, până se 
vor scurge coloanele pe aici, către noua zonă. 

Prima zi de marş. Coloanele Corpului 1 şi 5 Armată s-au pus 
în mişcare. Trimit ofiţeri de-a lungul itinerariilor, pentru a 
supraveghea ordinea. Vreme bună, început bun. Peste noapte, 
Armata a botezat cartierul Corpului 4 Armată „Grupul de corpuri de 
armate”. Zâmbesc la această titulatură pretențioasă, cred că era 
mai nimerit „Grupul rămăşiţelor Armatei a Ill-a”... Mă uit cu plăcere 
cum toţi ofiţerii din comandamentul meu aleargă de colo-colo, 
pentru a ajuta ca marşul să fie cât mai puţin obositor pentru trupe şi 
ele să fie aprovizionate cât mai satisfăcător. 

Am terminat de citit lucrarea Războiul petrolului de Anton 
Zisehka, în care se vede cât colo că germanii au contat pe petrolul 
nostru când au dezlănţuit războiul, fără a ne lua consimţământul, ca 
şi cum ar fi fost proprietatea lor. Ce vor să ştie statele mari de 
suzeranitatea statelor mici... 

8 ianuarie 1943. Timpul se menţine bun. A încetat 
ninsoarea, şi vântul care trage uşor nu prezintă pericol de 
înzăpezire. A plecat în zona de sosire detaşamentul precursor, să 


pregătească staționarea şi aprovizionarea; el trebuie să ia 


numaidecât legătura cu organele de exploatare din zonă, pentru a 
ne fixa punctele de distribuţie. Staţionarea fiind între Stalino şi 
Mariupol — două centre mari de aprovizionare — cred că vom fi 
îndestulaţi. Mă îngrijorează furajele pentru cai, căci am 20.000 de 
cai, care consumă mari cantităţi. Cartierul Armatei a Ill-a se pare că 
se va muta la Zaporojie, pe Nipru. 

9 ianuarie 1943. Bună şi această zi; puţină ceaţă, fără vânt. 
S-a pus azi în mişcare şi Corpul 2 Armată. Au luat fiinţă depozitele 
de-a lungul drumurilor, ceea ce mă face să fiu liniştit că trupele nu 
vor suferi. A venit şi poşta. Deşi scrisorile şi ziarele au o dată veche, 
este totuşi o plăcere a le citi şi comenta. 

Col. Creţulescu (fostul meu şef de stat major) s-a oprit în 
trecere să mă vadă. Aud că şi rămăşiţele Armatei a IV-a sunt în 
marş spre înapoi şi vor veni alături de noi; sunt dornic a vedea pe 
camarazii supraviețuitori din această armată. les şi eu pe drumuri, 
să văd coloanele în marş. Merg cu toţii în ordine şi cu resemnare, 
mânaţi de speranţa că odată şi odată tot vor ajunge acasă. Mi s-a 
prezentat şi colonelul Munteanu - comandantul Diviziei 7 Cavalerie 
— care a primit ordin să se pună sub comanda mea; nici din unitatea 
lui n-a mai rămas mare lucru. 

10 ianuarie 1943. Se simte mişcare din ce în ce mai puţină, 
căci trupele au trecut de Krasno Luci. Azi, pentru cele mai multe 
unităţi este zi de repaus. Ziua e bună; s-a înseninat şi chiar a apărut 


soarele pentru puţin timp. Din cauza Armatei a IV-a mi se modifică 


zona finală de staţionare puţin mai la nord, spre a face loc şi 
acesteia în preajma noastră. 

Răsfoiesc ziarele de la 15 decembrie la 1 ianuarie; aceleaşi 
pretinse victorii ale germanilor şi ale noastre. Am putut controla un 
comunicat german, care spunea că în ziua cutare au distrus 257 
care de luptă, când în realitate au fost distruse şapte (patru de 
germani şi trei de Divizia 7 Cavalerie română). De aici se vede ce 
crezare trebuie dată comunicatelor germane... 

11 ianuarie 1943. Atât ne-a fost cu vremea bună, căci azi- 
noapte a început un vânt puternic dinspre nord, care a scoborât 
brusc temperatura. Geamurile sunt îngheţate complet. Drumurile 
sigur vor fi întroienite — şi atunci cum se vor mişca maşinile cu 
aprovizionări? De asemenea, şi oamenii, şi caii vor îndura mari 
suferințe. Mi-e teamă să nu pierdem caii, care nu găsesc 
adăposturi; ce pagubă pe ţară, care se va resimţi mulţi ani, întrucât 
stocul de cai se reface greu. 

În ziarul de la 1 ianuarie citesc Ordinul de zi al Mareşalului 
către armată. Mă întreb — către care armată? Mai există ea oare? 
Armata română este astăzi o parte în Siberia, ca prizonieri, o altă 
parte înmormântată pe Don şi mai există nişte rămăşiţe ce mă 
străduiesc să le scap de la o pieire sigură prin stepele Rusiei... 

14 ianuarie 1943. Întrucât coloanele noastre au început a 
ajunge cu capul în zona hotărâtă, plecăm cu cartierul la Volnovaka, 


viitorul nostru loc de staţionare. Drumul este bun, acoperit uşor de o 


zăpadă bătătorită de circulaţia intensă. 

Pe la 10 ajungem în Stalino. Acolo, cu patru luni în urmă, am 
debarcat venind din ţară. Ce deosebire între atunci şi acum... 
Venisem cu o armată mândră şi acum mă reîntorc cu nişte 
rămăşiţe. Pe la 12 ajungem la Volnovaka, unde începem să ne 
instalăm, căci se pare că vom sta aici timp mai îndelungat. 

Volnovaka, 15 ianuarie 1943. Tare frig. Soseşte generalul 
Arbore (şeful de stat major al Armatei), care ne informează că toate 
aceste resturi, sub comanda Corpului 4 Armată, vor continua pe jos 
drumul spre ţară. Deşi am ajuns la o cale ferată care era legată 
direct cu ţara noastră, suntem siliţi a merge pe jos, pe o astfel de 
iarnă. S-au găsit 1.000 de trenuri ca să ne ducă pe front, şi acum nu 
se găsesc 200 de trenuri ca să ducă în ţară aceste resturi. Faţă de 
această nouă hotărâre, am început pregătirea marşului până la 
Nipru (220 km); când voi ajunge acolo, voi vedea ce e de făcut. 

Am cerut ca cel puţin să ni se dea câteva trenuri pentru a 
evacua parte din depozitele şi maşinile ce s-au stricat — în vederea 
uşurării marşului. Cred că această cerere îmi va fi aprobată. Am 
cerut de asemenea să nu mi se pună nici o prescripţie asupra 
duratei marşului, fiindcă intenţia mea este de a menaja forţele 
oamenilor şi cailor, şi deci de a executa marşul numai când timpul 
este favorabil, chiar dacă ar fi să ajung în ţară tocmai în vară. Avem 
o distanţă mare de străbătut; contez pe efortul oamenilor, care ştiu 


precis acum că se întorc în ţară. 


Foarte trist că nu ni se pun trenuri la dispoziţie; fiindcă am 
ajuns nişte epave, nimeni nu ne mai dă vreo importanţă, nu 
interesează pe nimeni dacă vor pieri mulţi în acest marş. În fine, 
acesta ne-a fost destinul, iar eu, care am răspunderea acestui trist 
convoi, îmi voi pune toată priceperea şi energia pentru a duce la 
capăt cât mai bine însărcinarea primită. Natural că, în aceste 
momente, îmi vin în minte două retrageri celebre din istorie: aceea a 
lui Napoleon din Rusia, în 1812, şi aceea a lui Xenofon, cu cei 
10.000 de greci. Păcat că nu am talentul lui Xenofon, să scriu a 
doua Anabasis. 

16 ianuarie 1943. Ger cumplit. Trage un vânt dinspre nord 
de-ţi taie respiraţia. Crengile îngheţate par nişte bețe de sticlă, ce se 
lovesc unele de altele producând sunetele unui adevărat 


„Carillon'”” 


„ Viscolul a întroienit dramurile. Şeful de stat major (Col. 
Verdeş) trebuia să se ducă la Stalino, unde era convocat la o 
întrunire; a plecat dis-de-dimineaţă, însă s-a înapoiat, neputând să- 
şi croiască drum prin troienele de zăpadă ce-au blocat drumul. 

Nici în camere nu reuşim a face o temperatură plăcută, de 
aceea stăm în casă cu mantalele pe noi şi cu căciulile în cap. 

17 ianuarie 1943. A viscolit toată noaptea, drumurile sunt 


complet troienite. Trupele au intrat în zona de staţionare, dar nu pot 


"7 literal, lat. med. quadrilo, „grup de patru” - instrument muzical de origine flamandă 
(sec. 15), constituit dintr-un ansamblu de clopote, acordate diatonic sau cromatic, 
plasate în turnul catedralelor şi acționate fie cu ajutorul unei claviaturi, fie printr-un 
mecanism de ceasornic. 


trimite maşinile la centrele de distribuţie, care de fapt sunt foarte 
aproape de cantonamente, aşa că am fost siliţi două zile să 
mâncăm numai grâu fiert. Autorităţile germane ne-au redus raţia la 
categoria a Ill-a, adică la raţia destinată trupelor de etape. Nu pot 
zice nimic de această dispoziţie, fiindcă şi-o aplică şi lor foarte 
riguros. 

Studiez acum deplasarea până la trecerea Niprului. Aş vrea 
să merg pe trei coloane, ca marşul să se execute mai uşor. Nu 
găsesc trei itinerarii convenabile, apoi, chiar dacă aş găsi, 
întreţinerea lor contra viscolului este mai grea, de aceea m-am 
hotărât pentru două itinerarii. Un itinerar este de-a lungul căii ferate 
Volnovaka — Zaporojie, pentru Corpul 5 şi Corpul 2 Armată, şi altul 
mai la sud, pentru Corpul 1 şi Corpul 4 Armată. Acesta din urmă 
este şi mai lung, şi mai prost. lau hotărârea a utiliza un singur 
itinerar totuşi — cel mai bun -— al căii ferate. Este adevărat că 
mişcarea pe un singur itinerar este mai complicată, dar, întrucât am 
o singură trecere peste Nipru, nu-mi foloseşte la nimic sosirea cu 
toate corpurile de armată deodată la Nipru. Şi trecerea peste Nipru 
va fi destul de complicată, fiindcă nu am pod şi trebuie să trec pe 
gheaţă acest fluviu, luând din vreme toate precauţiile. Sunt informat 
că până la sfârşitul lui februarie Niprul este îngheţat. Deci trebuie ca 
până la această dată să fiu trecut cu totul la vest de fluviu. 

Faţă de hotărârea de a merge pe jos până în ţară, am trimis 


cu trenul pe col. Verdeş la Stalino să expună comandamentului 


german şi Armatei a Ill-a următorul proiect: întrucât, după toate 
socotelile, de-abia dacă voi ajunge la finele lui aprilie la Nistru, acolo 
trebuie să mi se pună trenuri la dispoziţie, fiindcă nu mai pot 
continua marşul în bloc, ci trebuie să fac defluirea către diversele 
garnizoane din ţară. Marşul durând aşa de mult, este mai judicios şi 
mai economicos şi mai uman a-l executa numai până trec Niprul, de 
unde, dacă mi s-ar pune la dispoziţie numai un tren pe zi, aş putea 
transporta cu acest tren, până la finele lui aprilie, şi maşinile de care 
dispun şi toate aceste rămăşiţe. Cu această măsură aş putea evita 
marşul pe viscole între Nipru şi Bug, apoi, prin noroi, între Bug şi 
Nistru. Executând marşul numai pe jos, voi pierde majoritatea cailor 
şi implicit a căruţelor, apoi aprovizionarea va fi foarte grea, 
mutându-ne zilnic din loc în loc. Cirezile de vite şi turmele de oi vor 
trebui sacrificate, căci nu vor putea străbate atâta cale. 

Câteva doamne de la Crucea Roşie, zgribulite de frig, au 
sosit să înfiinţeze o cantină în gara Volnovaka, căci pe aici trec 
permisionarii din Caucaz şi Crimeea. 

18 ianuarie 1943. Viscolul a continuat cu mai mare furie şi 
nu sunt semne să înceteze. Niciun vehicul nu se poate mişca pentru 
a aduce aprovizionări de la depozite. Peste această nenorocire, se 
adaugă faptul că sosesc pe capul nostru zilnic oameni ce se-ntorc 
din concediu şi care trebuie să se ducă la unităţile lor din Stalingrad 
şi Caucaz. Nu putem să-i lăsăm să meargă mai departe, căci nu 


cunoaştem situaţia acelor unităţi. Nu înţeleg de ce n-au fost opriţi în 


ţară până la limpezirea situaţiei. Acum vin şi aceştia, şi noi trebuie 
să avem grijă şi de mâncarea lor... 

19 ianuarie 1943. A stat viscolul. Trebuie începută o muncă 
grea de desfundare a drumurilor, spre a ne deschide calea spre 
vest şi a putea aproviziona trupele. 

Colonelul Verdeş a venit de la Stalino cu instrucţiuni în 
vederea deplasării. Nu s-a admis propunerea de a-mi pune un tren 
zilnic la dispoziţie pentru că germanii trebuie să care tot ce-au 
adunat de prin Rusia. Mi s-au acordat însă câteva trenuri pentru a 
transporta materiale, caii slabi şi maşinile stricate; este o uşurare ce 
mi se face. Se dispune să plece cu trenul comandamentele Corpului 
1 şi 5 Armată şi să se formeze trei comandamente de divizii. 
Generalul Trestioreanu comandă coloanele Corpului 1 şi 4 Armată, 
plus Divizia 7 Infanterie. Generalul Stavrescu Gh. comandă 
coloanele Corpului 2 Armată şi Divizia 14. Generalul lonescu-Sinaia 
comandă coloanele Corpului 5 Armată (Diviziile 5, 6, 13). Am 
început pregătirea marşului până la Nipru şi trecerea acestui fluviu. 

Radio Moscova şi Londra comunică ştiri alarmante; probabil 
că aşa este, fiindcă dau nume de localităţi recucerite de ruşi, ce se 
pot uşor controla dacă au fost reluate sau nu. În acest timp, radio 
Berlin dă ştiri foarte vagi, iar radio Bucureşti ştiri chiar caraghioase: 
că prizonierii ruşi declară că duc lipsă de zahăr şi tutun, ca şi cum 
noi, de la 1 decembrie, am mai fi primit aşa ceva! Faţă de situaţia 


grea, apreciez că germanii ar trebui să se decidă la o retragere 


strategică înapoia Niprului, pentru a-şi scurta frontul, şi acolo să se 
fortifice. Ei nu cunosc această subtilitate în arta militară. 

Trebuie să ne grăbim plecarea din această zonă, căci de 
vom întârzia vor da peste noi serviciile trupelor de pe front, care se 
retrag mereu, şi atunci se va produce mare înghesuială. 

Volnovaka, 22 ianuarie 1943. Cum am puţin timp liber, dau 
fuga în gară, care este în vecinătatea comandamentului, îmi place 
să văd forfoteala din gară la o întretăiere de căi ferate, să privesc 
trenurile care trec în sus şi în jos şi să aud fluieratul strident al 
locomotivelor, care altă dată îmi displăcea, dar care acum îmi dă 
senzaţia că nu mă mai găsesc într-un pustiu, cum mă simţeam în 
cotul Donului. Mă uit la aceste şine, care ştiu că se prelungesc până 
la mine în ţară, şi parcă prin ele mă simt legat de pământul 
românesc. De s-ar putea, aş pleca pe jos, pe lângă şine, ca să 
ajung în România. 

Ne soseşte poşta, care după cartare ne umple sufletul de jale 
când vedem corespondenţa camarazilor dispăruţi pe front... 
Răsfoiesc ziarele şi văd la Bucureşti mari serbări de Anul Nou, de 
Bobotează, de ziua Mareşalului (Sf. lon); apoi, discursuri peste 
discursuri. Şi presa noastră trebuie făcută responsabilă de dezastrul 
țării, fiindcă s-a complăcut în a ascunde adevărul, a nu ţine seama 
de opinia publică şi a preamări pe Mareşal. Văd că au fost înaintați 
excepţional generalul Dumitrache şi col. Cornea, care comandă 


câte o divizie în Caucaz. Mă bucur, fiindcă ambii s-au purtat brav în 


război şi totdeauna i-am apreciat ca elemente de valoare, chiar 
înainte de război; nu m-am înşelat în aprecieri. 

Pregătirea plecării merge greu, întrucât nu capăt de la 
germani cele necesare pentru crearea de depozite pe drum; după 
convenţia pe care Marele Stat Major a făcut-o cu ei, toate 
chestiunile de aprovizionare şi transport au fost preluate de 
germani. 

23 ianuarie 1943. De-abia acum încep şi ofiţerii germani — 
ataşaţi pe lângă comandamentele noastre — să-şi dea seama de 
gravitatea situaţiei. Până acum toţi erau veseli, cu o poftă de 
mâncare bună şi poftă de băutură şi mai bună. Aseară i-am văzut 
opăriţi de tot când au aflat că Grupul de Armate s-a retras de la 
Rostov la Taganrog. Tot spaţiul câştigat în vara anului trecut cu mari 
sacrificii este pe punctul de a fi pierdut complet. 

Oare  Mareşalul ascultă radio Londra, care spune: 
„actualmente, în Siberia este mai multă armată românească decât 
în România” — aluzie la numărul mare de prizonieri deportaţi acolo? 
Radio Moscova spune: „[iganii Mareşalului Antonescu au terminat 
războiul, au ridicat coviltirele la căruţe şi au pornit spre ţara lor”. 
Dacă Mareşalul nu a auzit, generalul Şteflea le-a auzit sigur. 

Nu avem benzină deloc, cerşim prin toate părţile dar fără 
rezultat; armata unei ţări cu atâta benzină ca România stă 
înţepenită şi nu se poate mişca; multe anomalii se mai întâmplă şi în 


lumea asta... Ar trebui, cei din Bucureşti, să mai lase serbările şi 


discursurile şi să se ocupe de aceşti nenorociţi care nu cer decât să 
se înapoieze în ţară, deşi ar avea tot dreptul să tragă la răspundere 
pe cei ce i-au adus în acest hal; răzbunarea lor ar fi legitimă. 
Lucrările pregătitoare în vederea deplasării sunt gata, însă ele 
trebuie aprobate de Armată, care este la 200 km înapoi, şi nu pot 
comunica cu ea fiindcă din cauza zăpezii sunt suspendate trenurile, 
iar cu maşina nu este chip a merge până la Zaporojie. Stăm şi 
pierdem timp preţios. 

24 ianuarie 1943. Primesc o scrisoare din partea 
comandantului Armatei a lIll-a (generalul Dumitrescu), care se 
încheie cu următoarele două fraze: „În privința destinaţiei noastre, 
este pe cale a se lua o nouă hotărâre, care nu va face plăcere 
nimănui. Vom lupta din toate puterile pentru a o anihila”. Enigmatice 
aceste rânduri, dar înţeleg totuşi că s-a pus iar în discuţie plecarea 
noastră în ţară. Nu mă miră, este de aşteptat ca germanii, care sunt 
la limita puterilor, să se agaţe chiar şi de aceste nenorocite de 
rămăşiţe, spre a le vâri în luptă până la distrugerea totală. Pentru a 
lămuri situaţia şi a şti dacă mai fac pregătiri în vederea deplasării 
spre vest, am trimis la Armată pe şeful de stat major şi şeful Biroului 
Operații, spre a se informa precis asupra hotărâri luate. 

Colonelul Krammer (şeful D.V.K.) îmi comunică veşti mai 
bune de pe frontul de sud. S-a reocupat Kamensk, iar Corpul 2 
Armată român are postul de comandă la Şahti, ceea ce înseamnă 


că inamicul este ţinut la est de Doneţ. l-am răspuns: Şi muribunzii 


au câteodată reveniri înainte de a sucomba. Până nu vom vedea 
realizat un front serios, să nu facem pronosticuri. Se pare totuşi că 
inamicul a slăbit atacul aici, în sud, în schimb atacă puternic în 
regiunea Voronej, unde a realizat o înaintare simţitoare. Radio 
Moscova şi Londra anunţă că în ofensiva de la Voronej au fost 
nimicite nouă divizii ungare, patru divizii italiene şi patru divizii 
germane; cred cifrele exagerate, mai ales că ungurii, după câte ştiu, 
au fost mai deştepţi ca noi şi n-au trimis aşa multe forţe pe frontul 
rusesc. Ei îşi păstrează armata ca să se răfuiască cu noi mai târziu, 
când noi nu vom mai avea armată deloc. 

După masa de seară, vrând a face agurida miere, regretând 
răspunsul meu prea tranşant când omul venise să-mi comunice că 
situaţia e mai bună pe front, am invitat la mine în cameră pe 
colonelul Krammer, pe motivul că am o sticlă bună de cognac pe 
care vreau s-o încep în tovărăşia lui. Am stat mult de vorbă şi, 
îndemnându-l la băutură, i-am spus multe adevăruri pe care le-a 
primit de data asta cu multă bunăvoință, fie datorită atmosferei 
camaradereşti în care ne găseam, fie a paharelor de cognac. Între 
altele, i-am spus că Germania a intrat într-un greu impas şi, dacă nu 
va lua o hotărâre eroică, nu va scăpa cu faţa curată. Germania a 
greşit şi de data aceasta ca şi în războiul trecut; a crezut că va 
câştiga numai cu armata, neglijând pregătirea politică, fapt prin care 
şi-a atras atâţia duşmani. O primă greşeală: dacă intenţiona să facă 


război cu Rusia, nu trebuia să înceapă prin a distruge pe cel mai 


preţios aliat — Polonia -— ce l-ar fi avut în această întreprindere. 
Chestiunea culoarului Danzigului nu trebuia să devină un motiv de 
război, ci un aranjament ca Polonia să-l cedeze de bunăvoie, în 
schimbul teritoriilor ce-ar fi luat de la Rusia spre est, în caz de 
victorie. Polonia ar fi intervenit aşadar alături de Germania cu 50 
divizii bune şi 2.000 avioane, în plus cu baze bune de plecare la 
atac contra Rusiei, şi astfel războiul contra Rusiei s-ar fi putut 
câştiga. După înşiruirea a multe greşeli politice şi strategice făcute 
de germani, i-am spus: recunosc calităţile dumneavoastră de buni 
organizatori, recunosc că aveţi soldaţii cei mai buni din lume, ar 
trebui însă să vă luaţi un englez ca să vă înveţe ceva politică şi un 
francez sau chiar un rus ca să vă înveţe şi ceva strategie; şi numai 
atunci veţi fi de neînvins. Colonelul Krammer a primit observaţiile 
mele cu destulă atenţie şi cred că-n mare parte mi-a dat dreptate, 
deşi mândria lui de german nu voia să capituleze aşa uşor în faţa 
mea. Ne-am despărţit, în orice caz, fără vreo umbră de neînțelegere 
între noi. 

26 ianuarie 1943. S-a înapoiat şeful de stat major de la 
Armată şi m-a lămurit. Grupul de Armate german a hotărât ca 
Armata a lIll-a română să intre în Crimeea, iar Armata a IV-a pe 
litoral, cu misiuni de supraveghere a coastelor Mării Negre. Probabil 
că la acest ordin se refereau frazele generalului Dumitrescu din 
scrisoarea amintită. Germanii nu vor să înțeleagă deloc că 


rămăşiţele noastre nu mai sunt în stare să lupte şi că, de fapt, ce 


ne-a mai rămas nu sunt combatanți — pe aceştia i-am pierdut pe 
front — ci oameni de la coloane şi servicii, ceva mai în vârstă şi fără 
o instrucţie completă de luptători. Tot şeful de stat major îmi spune 
că generalul Dumitrescu s-a opus să mai fim întrebuinţaţi operativ şi 
că a intervenit energic spre a fi duşi în ţară. 

Pentru cai nu primim decât paie, aşa că din cauza mizeriei 
fiziologice şi a vremii aspre ne-au murit, de când am plecat, din 
regiunea Vodino şi până acum, 2.000 de cai. Nu ştiu cu ce vom mai 
ajunge în ţară. 

28 ianuarie 1943. Am primit revista Cetatea Moldovei, 
numărul pe luna ianuarie. Această revistă apare la laşi sub direcţia 
profesorului Gh. Cuza, fiul faimosului luptător antisemit A.C. Cuza. 
Revista îşi păstrează ideologia nazistă, căci directorul ei este un 
germanofil înfocat. Din când în când mai cuprinde şi câte un articol 
de tămâiere la adresa Mareşalului. M-a revoltat însă articolul intitulat 
„Un act de dreptate istorică” scris de Gh. Ungureanu. 

În anul 1933, prin decret, Regele Carol al II-lea a botezat 
universitatea din laşi „Academia Mihăileană”, după numele ce-l 
avusese la înfiinţarea ei, căci atunci când s-a reorganizat, pe timpul 
lui Cuza-Vodă, a dispărut această denumire. Când Regele Carol i-a 
dat din nou titlul de „Academia Mihăileană”, această universitate din 
anul 1860 nu mai avea nici o titulatură. Acum, s-au trezit moldovenii 
să ceară ca universitatea lor să poarte numele de Cuza-Vodă, 


găsindu-i subit dragostea de domnitorul de care până atunci nici n- 


au vrut să ştie. Pe această temă am făcut o scrisoare profesorului 
Gh. Cuza, în care i-am spus că articolul din revista sa este 
tendenţios, că Regele Carol n-a uzurpat drepturile lui Vodă Cuza, 
întrucât universitatea n-avea nici o titulatură. Mai mult încă, Regele 
a socotit bine când i-a zis Academia Mihăileană, fiindcă de fapt era 
continuarea acesteia, deşi în 1860, sub Vodă Cuza, i s-au adus 
unele completări cerute de timpurile moderne. Timp de 70 de ani 
nici unui moldovean nu i-a venit în minte s-o numească 
Universitatea Cuza-Vodă; nici la jubileul de 50 de ani al universităţii 
nu s-a gândit nimeni să-i adauge acest nume şi nici când s-a dat 
Regimentului 7 Roşiori din laşi numele de Cuza-Vodă nu i-a venit în 
gândire unui moldovean să ceară acelaşi lucru şi pentru 
universitate. De fapt, Moldova a fost cea dintâi care a uitat pe Cuza- 
Vodă, deşi trebuia să fie cea din urmă; afară de laşi, nu mai găseşti 
în toată Moldova o statuie a lui Cuza şi nici una din principalele 
străzi ale oraşelor moldoveneşti nu poartă numele lui Vodă Cuza. 
Foarte curios este faptul că în Oltenia s-a păstrat mai mult ca 
în orice parte a ţării cultul pentru Cuza-Vodă, datorită reformei ce 
acest domnitor a făcut-o, împroprietărind ţăranii. Fotografia lui Cuza 
e foarte răspândită în casele ţărăneşti. Un fapt foarte interesant este 
că, după abdicarea lui Cuza, mehedinţenii i-au pus din oficiu 
candidatura la deputăţie şi l-au ales, însă fostul domnitor, care se 
retrăsese în Germania, a mulţumit şi nu a revenit în ţară, pentru a 


nu complica situaţia politică. 


Cum vedem, i-a apucat aşa, deodată, pe ieşeni dragostea de 
Vodă Cuza. Realitatea este alta: la bază stă oportunismul; vor să 
facă pe placul actualului regim, care critică tot ce a făcut Regele 
Carol al II-lea. 

Dacă nu-i venea Regelui Carol al II-lea ideea de a-i da 
numele de Academia Mihăileană, sunt sigur că şi până astăzi ar fi 
stat fără numele lui Vodă Cuza. De altfel, din cauza acestor 
oportunişti şi tendinței germanofile, revista Cetatea Moldovei este 
slabă în genere. 

29 ianuarie 1943. Soseşte un ordin prin care suntem liberi a 
executa marşul spre vest. Lucrările pregătitoare sunt gata şi chiar 
trecerea peste Nipru pe gheaţă, în dreptul localităţii Nikopol, este 
amenajată. Coloanele aşteaptă doar ordinul de plecare spre a se 
pune în marş. Aş dori ca la 3 februarie, cel mai târziu, totul să fie 
pus în marş, pentru a trece Niprul înainte de a începe dezgheţul. 

30 ianuarie 1943. Numai muzică şi discursuri la posturile de 
radio germane, căci se împlinesc zece ani de la nu ştiu ce 
eveniment al naţional-socialismului. De la germani, probabil, ne-am 
molipsit şi noi cu atâtea discursuri. 

La Stalingrad Armata a Vl-a germană şi trupele române 
(Divizia 1 Cavalerie şi Divizia 20 Infanterie) îşi trăiesc ultimele clipe. 
Prin urmare, Fuhrerul Hitler n-a făcut minunea de a-i despresura, 
cum credea colonelul Krammer; dacă nu este în stare să 


despresoare trupele de aici, care sunt în majoritate germane, cum 


era să-şi bată capul să le despresoare pe cele de pe Don, unde 
erau numai trupe române! 

Volnovaka, 31 ianuarie 1943. Mi-a venit ordin de la Marele 
Cartier General de la Bucureşti să stau pe loc şi să nu mai plec spre 
vest. Nu mai înţeleg nimic cu atâtea schimbări de dispoziţii, de la o 
zi la alta; îţi vine să-ţi iei lumea-n cap! Soseşte şi generalul Arbore 
(şeful statului major al Armatei a III-a) la Volnovaka, însă el nu ştie 
de această revocare a ordinului de deplasare. Bănuieşte că s-a 
întâmplat ceva serios la Bucureşti, de vreme ce au fost chemaţi 
urgent ambii comandanţi de armate, care au şi plecat cu avionul, 
fără a şti pentru ce sunt chemaţi. 

La Stalingrad sunt pe punctul de a pieri 22 divizii germane şi 
două române. Dacă germanii ordonau o retragere la timp, azi ne-am 
fi găsit pe Cir cu 200.000 germani şi 100.000 români şi am fi putut 
rezista. Azi, totul este pierdut din cauza tacticii de rezistenţă la 
încercuire imaginate de Fuhrer. Desigur că armata rusă, rămasă 
liberă prin nimicirea forţelor de la Stalingrad, va produce o criză şi 
mai mare în altă parte a frontului. 

Avioane ruse au venit şi-au bombardat gara din Volnovaka; 
stricăciuni neînsemnate, iar pierderile — un mort şi doi răniţi. 

Pologhi, 3 februarie 1943. Întrucât postul de comandă al 
Corpului 4 Armată a rămas prea înapoi faţă de zona unde sunt 
adunate unităţile şi legătura cu Armata la Zaporojie este grea, am 


hotărât să mă stabilesc la Pologhi, în faţa zonei de staţionare. 


Plecăm dis-de-dimineaţă, pe o vreme cu soare, parcă ar fi început 
de primăvară. Cadavre de cai de-a lungul drumului, pe unde au 
trecut trupele noastre. În Pologhi, spre surprinderea mea, găsesc 
foarte mulţi soldaţi germani, umblând forfota de colo-colo; 
majoritatea sunt fugiţi de la unităţile ce s-au retras din Caucaz şi 
acum comandamentul german caută să-i adune. 

Seara ascult la radio salutul Fuhrerului către Armata a Vl-a 
germană, care a capitulat la Stalingrad. Menţionează că au fost 
acolo şi două divizii române şi un regiment slovac. Cu câteva zile 
înainte, Goebbels parcă spunea că nu există în dicţionarul german 
cuvântul capitulare. S-a terminat şi episodul Stalingradului; un 
mareşal şi numeroşi generali făcuţi prizonieri: ruşii pot fi mândri de o 
asemenea captură. Şi toate aceste nenorociri deoarece Hitler se 
crede mare strateg. Cuvântarea lui Hitler se termina aşa: „S-au 
sacrificat ei pentru a ne salva pe noi”. Slabă consolare pentru cei 
sacrificați — şi apoi să vedem întrucât acest sacrificiu va aduce 
salvarea. Eu cred că erau mai de folos dacă se retrăgeau şi 
opuneau o rezistenţă în altă parte. 

Şeful de stat major (Col. Verdeş) este chemat din nou la 
Zaporojie, pentru a i se comunica că trebuie să ne deplasăm urgent 
spre vest. De data asta ordinul pare să fie serios, întrucât chiar 
germanii cer acum plecarea noastră spre a libera zona — pentru a o 


găsi liberă în cazul când vor fi siliţi să se retragă. 


Zaporojie, 5 februarie 1943. Am pus trupele în mişcare 
către Nipru. Primesc ordinul de a mă prezenta la Zaporojie, unde va 
sosi cu avionul de la Bucureşti comandantul Armatei a lIll-a şi 
ministrul de război, care vrea să mă vadă ca să-mi dea o 
însărcinare specială. Am sosit în Zaporojie la ora 11, iar avionul de 
la Bucureşti a venit la ora 13 numai cu comandantul Armatei a III-a, 
deoarece ministrul s-a dus mai întâi la Mariupol; urmează deci să 
stau aici să-l aştept. Comandantul Armatei a Ill-a îmi comunică că 
generalul Constantinescu a fost destituit de la comanda Armatei a 
IV-a şi în locul lui am fost numit eu. Cu data de azi apare Decretul 
Regal de numire. Nici o bucurie; regret plecarea de la Corpul 4 
Armată, deşi sunt înălţat în cea mai mare comandă ce o avem în 
armată. 

Reuşesc a vorbi cu Bucureştiul la telefon, unde chem pe 
soţia mea; este prima convorbire de când am plecat din ţară, din 
care cauză abia pot vorbi de emoție. Acasă, totul bine. 

Comandant al Armatei a IV-a 

Zaporojie, 6 februarie 1943. Am petrecut o noapte bună, 
fiind cartiruit la un hotel din oraşul vechi, unde am avut o cameră 
caldă. M-am sculat odihnit, într-o temperatură de 18*C, lucru ce nu 
mi s-a mai întâmplat, căci pe unde m-am perindat dimineaţa aveam 
între 10* şi 13*. Neavând ce face, am stat în pat, lenevind. De altfel 
nici afară nu e prea frig. M-am plimbat apoi pe stradă, spre a-mi da 


seama de acest oraş, care e foarte întins. M-a impresionat şi aici, ca 


peste tot, numărul mare de soldaţi germani, când ştiu bine că frontul 
duce lipsă. Nu am nimic de citit, fiindcă am venit fără bagaje, aşa 
încât timpul îmi trece greu. 

8 februarie 1943. Marşul trupelor continuă către Nipru în 
bune condițiuni, vremea fiind favorabilă. În acelaşi timp, la Zaporojie 
mi s-au pus la dispoziţie ceva vagoane pentru expedierea în ţară a 
materialelor de prisos. 

Pe front, situaţie proastă; deşi ar fi un corectiv, totuşi se 
încăpăţânează - în loc să cedeze terenul pas cu pas. N-au 
organizat nimic în ceea ce priveşte evacuările şi distrugerile, aşa că 
ruşii găsesc comunicațiile bune şi depozitele pline. La Rostov au 
trebuit să dea foc la 60 de trenuri cu materiale, nemaiputând evacua 
nimic în ultima clipă. Acum, la Stalino sunt aşa de multe materiale, 
încât ar trebui 90 de vagoane de benzină pentru camioanele ce 
urmează să facă evacuarea; şi nu e un strop de benzină. Benzina 
venită pentru noi o iau nemţii cu forţa, aşa că şi materialele noastre 
vor rămâne pradă inamicului. 

Multă inconştienţă din partea germanilor în faţa pericolului ce 
ne ameninţă. În hotelul în care locuiesc şi care este plin de germani 
- ofiţeri —, îi văd râzând, fluierând, mereu la restaurant în compania 
infirmierelor de la spitale, ca şi cum totul ar merge bine. 

Zaporojie, 12 februarie 1943. Soseşte ministrul de război 
(generalul Pantazi). Confirmă numirea mea pe data de 5 februarie 


1943 la comanda Armatei a IV-a. Voi primi însă o însărcinare 


specială pe lângă mareşalul von Kleist, care comandă trupele din 
Crimeea şi Caucaz, în care scop va trebui să plec la Simferopol. 
Până la sosirea ordinelor de detaliu, voi sta la cartierul Corpului 4 
Armată, urmărind trecerea Armatei a IV-a peste Nipru. 

Nikopol, 13 februarie 1943. O şosea admirabilă, pe care 
maşina alunecă cu 70 km pe oră, lucru ce nu mi s-a mai întâmplat 
în Rusia până acum. Trupele noastre trec în ordine Niprul, pe 
gheaţă; impresionantă această trecere. Gheaţa este destul de 
groasă, aşa că trec cu toată siguranţa camioane încărcate şi 
artileria grea. Totuşi facem sondaje dese, ca să supraveghem 
grosimea gheții. 

Nikopol, 15 februarie 1943. Primesc ordinul Mareşalului de 
a pleca în Crimeea, unde voi avea în subordine toate trupele 
române din Caucaz şi Crimeea, însă numai din punct de vedere 
disciplinar. Voi fi însoţit de doi ofiţeri şi ceva maşini luate de la 
Armata a IV-a. Maiorul Niculescu, care va merge cu mine, se duce 
la Melitopol, unde este cartierul Armatei a IV-a, pentru a-mi organiza 
plecarea în Crimeea. 

Bereslav, 19 februarie 1943. Cartierul Armatei a IV-a se 
găseşte acum la Bereslav, pe Nipru, unde are organizată trecerea, 
tot pe gheaţă, a coloanelor sale. Ţinta mea este a ajunge la cartierul 
Armatei, a-mi lua comanda în primire, a da dispoziţiile impuse de 
situaţie — şi după aceea să plec în Crimeea. Între Nikopol şi 


Bereslav sunt 200 km. Mi-au trebuit paisprezece ore ca să străbat 


această distanţă, întrucât drumurile s-au desfundat şi noroiul e cel 
mai mare duşman al maşinilor. 

Bereslav, 21 februarie 1943. Coloanele Armatei a IV-a sunt 
pe sfârşite. Se întâmplă bine, căci gheaţa nu cred să mai dureze 
mult timp, e vorba de zile puţine. lau cunoştinţă de ordinele ce are 
Armata şi lucrez cu statul major ca să poată să-şi continue 
deplasarea spre Bug şi apoi spre Nistru. Natural că va începe o 
perioadă grea, aceea a noroaielor, dar cel puţin sper că atât 
oamenii cât şi caii ce-au scăpat de frigul Rusiei vor ajunge în ţară. 

23 februarie 1943. Ziua hotărâtă pentru plecarea în 
Crimeea. Mi s-a promis că-mi vor trimite un avion de la Zaporojie, 
însă nevenind până la ora indicată am plecat cu maşina. Trec Niprul 
pe gheaţă şi mă angajez spre sud, pe un drum destul de prost. 
După vreo 60 de kilometri ne ajunge din urmă avionul, aşa că îmi 
continui călătoria, cu maiorul Niculescu, cu avionul, lăsând maşinile 
să-şi urmeze drumul astfel ca mâine să ajungă la Simferopol. Pe 
aeroportul de la Simferopol sunt întâmpinat de generalul 
Avramescu, comandantul Corpului Vânători de Munte, şi mergem 
direct la popotă, unde un ceai cald este binevenit. 

lată-mă aşadar ajuns şi în Crimeea, unde începe noua mea 
misiune. 

Simferopol, 24 februarie 1943. Găsesc aici detaşamentul 
de legătură pe lângă Comandamentul german (condus de col. 


Gârbea), care devine acum un fel de stat major al meu, pe timpul 


misiunii în Crimeea, iar col. Gârbea un fel de şef de stat major al 
acestui comandament creat ocazional. 

În Simferopol se găseşte mareşalul von Kleist, care comandă 
grupul de armate din Caucaz şi Crimeea şi cu care voi avea 
legătură. Misiunea este destul de delicată, fiindcă trebuie să văd 
cum sunt tratate trupele noastre în operaţii, cum sunt aprovizionate 
de către germani şi să observ ordinea şi disciplina, care în momente 
grele au tendinţa de a slăbi. Tot în Simferopol se găseşte şi Corpul 
Vânători de Munte (general Avramescu), ale cărui trupe nu sunt 
propriu-zis în luptă, ci în misiune de supraveghere a Mării Negre, 
spre a nu se produce debarcări în spatele trupelor ce luptă în 
Caucaz. 

Ajung tocmai în momente grele, căci situaţia trupelor din 
Caucaz nu este strălucită. Avem acolo şase divizii române în lupte 
grele şi retragerea lor se face în condiţii foarte dificile, căci trebuie 
trecută strâmtoarea Kerci, care separă Crimeea de Caucaz. 
Trecerea a devenit acum foarte anevoioasă din cauza gheţurilor ce- 
au început să curgă din Marea de Azov către Marea Neagră. În 
plus, atât drumurile din Crimeea cât şi din Caucaz sunt 
impracticabile din cauza noroiului. 

În instrucţiunile pe care le aveam asupra mea se prevedea 
că înaltul Comandament german a promis că din Caucaz vor fi 
retrase mai întâi trupele române şi deci se impunea urmărirea 


acestei chestiuni. Analizând dispozitivul trupelor germano-române 


ce se găseau în capul de pod din Caucaz, precum şi felul cum se 
desfăşurau operaţiile, mi-am dat seama că nu este posibil a se 
retrage mai întâi trupele române şi că promisiunea va rămâne în 
vânt. Până acum, germanii şi-au retras două divizii, pe care le-au 
dirijat spre nord spre a cârpi frontul cu ele. Dacă ei cred că pot face 
ceva pe front cu trupele ce le retrag din Caucaz, se înşală, fiindcă 
aceste trupe sunt epuizate, demoralizate şi cu efective poate 
reduse. 

Vremea este bună şi soarele cald face să se-ntrevadă 
sosirea primăverii, care în Crimeea vine ceva mai devreme. Am 
renunţat la mantaua îmblănită şi la căciulă, ce mi-au fost tovarăşe 
nedespărţite în ultimele trei luni. Simferopol se prezintă bine ca 
oraş, mai ales pentru cineva care a locuit numai prin sate, din care 
unele mizerabile. Nu-mi vine să cred că sunt instalat într-un mic 
apartament, cu lumină electrică, radio, calorifer şi baie. Prea sunt 
bine instalat şi cred că asta nu va dura mult, fiindcă ce este comod 
şi plăcut, mai ales în război, nu poate dura. 

Dorinţa mea este de-a mă deplasa să văd toate unităţile din 
Crimeea şi Caucaz, însă pentru moment e mare lipsă de benzină şi 
sunt nevoit a mă mulţumi numai cu relaţiunile ce le procur de la 
Corpul Vânători de Munte şi de la detaşamentul colonelului Gârbea. 
Cu ocazia inspecției făcute am văzut că are un personal prea 
numeros; dacă s-ar reduce la jumătate, serviciul comandamentului 


Vânători de Munte n-ar suferi. Am întâlnit foarte mulţi ofiţeri 


cunoscuţi, mai ales din cei de rezervă, care au făcut parte pe 
vremuri din Corpul 8 Armată, fiindcă acest corp de armată a luat 
fiinţă, în 1939, din comandamentul Vânători de Munte, şi după 
desfiinţarea lui, în 1940, ofiţerii s-au reîntors la unitatea lor de 
origine, alcătuind apoi Corpul Vânători de Munte. Inflaţia de 
personal şi comandamente am observat-o şi la germani — poate ne- 
au influenţat cu ceva în această privinţă. 

Simferopol, 1 martie 1943. M-am prezentat azi la 
feldmareşalul von Kleist, comandant-şef al frontului în această 
parte. Un tip de prusac scurt şi îndesat cu trăsături energice, însă 
simpatic. Ştia de sosirea mea, fiindcă i se făcuse cunoscută de 
însuşi Mareşalul Antonescu. Mi-a vorbit cu multă laudă de trupele 
române şi se vedea că nu este o simplă politeţe, ci o face din 
convingere. Din toată convorbirea noastră, am dedus că şi el vede 
imposibilitatea de a retrage trupele române câtă vreme se are în 
vedere păstrarea capului de pod din Caucaz, fiindcă nu sunt trupe 
germane care să le înlocuiască. Numai dacă înaltul Comandament 
german va aprecia că trebuie părăsit Caucazul, numai atunci se vor 
retrage; natural că asta urmează de la sine. Eu însă, în gândul meu, 
vedeam şi altă ipoteză, aceea că ruşii ne vor sili în curând să 
părăsim Caucazul fără a mai cere învoirea înaltului Comandament 
german... 

După studiul situaţiilor, apreciez că unele din diviziile noastre 


şi-au pierdut capacitatea de luptă — cum sunt Divizia 2 Vânători de 


Munte şi cele două divizii de cavalerie. Voi insista ca cel puţin 
aceste mari unităţi să fie retrase în Crimeea, spre a se odihni şi 
reface. 

4 martie 1943. Din cerul plumburiu cade zăpadă din belşug; 
sunt ultimele pâlpâiri ale iernii, înainte de a-şi lua rămas-bun. Stau 
în casă şi ascult radio Bucureşti, unde ministrul propagandei, 
Marcu, ţine o conferinţă despre radio. Acest ministru este un mare 
filoitalian şi nu ştie ce fals sună în sufletele noastre cuvintele sale de 
laudă, căci toate nenorocirile ni se trag şi de pe urma taliei. 
Această ţară, nesocotind legăturile de sânge, ne-a făcut mare 
nedreptate susţinând pe unguri — şi astfel am pierdut cea mai mare 
parte a Transilvaniei, prin Dictatul de la Viena din august 1940. Şi în 
trecut, îmi reamintesc, ltalia a fost ultima care ne-a recunoscut 
drepturile asupra Basarabiei, şi aceasta numai după ce guvernul 
Averescu a cumpărat armamentul vechi al italienilor, ceea ce 
înseamnă că i-am plătit ca să ne recunoască un drept al nostru... 

Lipsa de benzină mă pironeşte pe loc, deşi am dorinţa să văd 
trupele. În Simferopol se mai găseşte şi comandantul german al 
tuturor trupelor din Crimeea, căruia îi fac o vizită. Şi el îmi vorbeşte 
frumos de trupele Diviziei 19 române, pe care le-a avut în subordine 
în Caucaz. 

5 martie 1943. Fac o plimbare prin oraş cu maşina, să-mi 
dau seama de aspectul lui general. Oraş mare, vechi, fără clădiri 


impozante. Nu este distrus şi viața pare normală. Peste tot 


comandamente, depozite, birouri germane, santinele mai la fiecare 
clădire ceva mai răsărită. Cred că n-a mai rămas nimeni în 
Germania şi s-au mutat cu toţii în Rusia, aşa de mulţi germani 
găsesc peste tot. 

6 martie 1943. Primesc o telegramă de a mă prezenta 
imediat la Bucureşti Mareşalului. Întrucât bănuiesc că sunt chemat 
spre a-l informa despre situaţia de aici, iau toată documentarea 
necesară. Nu pot pleca imediat, fiindcă nu avem cursă zilnică de 
avion. 

Simferopol, 9 martie 1943. A nins peste noapte, aşa că s-au 
acoperit străzile cu zăpadă. Plec la aeroportul de la Sarabuz de 
unde trebuie să iau avionul pentru Bucureşti. Cu mine pleacă un lot 
de răniţi, între care şi generalul Schmidt, comandantul Diviziei 19 
Infanterie, grav rănit de o bombă de avion. Timp ceţos, încât nu 
este sigur că va pleca avionul. După ce am aşteptat, pilotul s-a 
hotărât să plece. Facem o escală la Nikolaev, iar la ora 15 ajungem 
la Tiraspol. Pe aeroport mă întâmpină parte din ofiţerii Armatei a IV- 
a — cartier — care au ajuns aici. Am bucuria să revăd şi pe fiica mea, 
care după cum am spus lucrează într-un spital de aici. 

De la Tiraspol, în două ore ajungem la Bucureşti, unde la 
aeroport mă aşteaptă soţia mea. 

Bucureşti, 10 martie 1943. După înţelegerea stabilită la 
telefon cu col. Zaharia — şeful de cabinet al Mareşalului —, la ora 


19.30 m-am prezentat la audienţă la Preşedinţia de Consiliu. 


Mareşalul era foarte ocupat; numeroase persoane aşteptau pentru 
audienţă. Nu m-a întrebat nimic asupra frontului, ci mi-a spus direct 
că am fost chemat să mă pronunţ dacă primesc postul de şef al 
Casei Militare a Majestății Sale Regele. Mi-a explicat că Regele este 
prea tânăr şi că trebuie puşi pe lângă el oameni în vârstă şi cu 
experienţă, de aceea s-a gândit la mine şi la Grigorcea - ca 
mareşal al Palatului —, care actualmente este ministru la Roma, însă 
va fi rechemat pentru această înaltă demnitate. Se înţelege de la 
sine că am rămas foarte surprins, întrucât credeam că am fost 
chemat să dau relaţii asupra celor ce am găsit în Crimeea şi Caucaz 
şi pentru care adusesem documentarea cu mine. 

Deşi lipsisem mult din Bucureşti, totuşi ajunseseră până la 
mine zvonuri că între Rege şi Mareşal există o încordare. Se 
înţelege de la sine că nu am putut da un răspuns pe loc; am spus 
că mai întâi vreau să-l văd pe Rege şi apoi să iau cunoştinţă de 
statutul Casei Regale, spre a vedea atribuţiunile ce-mi revin şi dacă 
mă simt în stare să le îndeplinesc. Cu acestea a luat sfârşit 
audiența, rămânând ca, după ce voi fi perfect documentat, să revin 
cu răspunsul definitiv. 

12 martie 1943. La ora 12 am fost primit în audienţă de 
Rege, fiind de faţă şi Regina-mamă. Le-am expus întrevederea mea 
cu Mareşalul şi i-am întrebat dacă numirea mea în acest post este 
cu asentimentul lor sau din iniţiativa Mareşalului. Regele mi-a 


comunicat că el m-a cerut şi că Mareşalul a acceptat, ba, mai mult, 


că m-a cerut de anul trecut, însă Mareşalul s-a opus pe motivul că 
are nevoie de mine pe front. Regina m-a pus la curent cu tensiunea 
ce există între Rege şi Mareşal, încât sunt terorizaţi de el şi 
ameninţaţi să fie expulzați. Regele este lăsat cu totul la o parte şi 
tratat ca o cantitate neglijabilă, luându-i-se toate prerogativele; nu i- 
a mai rămas decât dreptul de a conferi decoraţii şi a acorda graţieri 
de pedepse, şi acestea, natural, după indicaţia Mareşalului. 

Auzind toate astea, îmi dau seama că intru într-un post de 
mare răspundere şi nu tocmai uşor — acela de-a fi un fel de tampon 
între Rege şi Mareşal. l-am comunicat Regelui că aş primi postul de 
şef al Casei Militare, însă avându-se în vedere gradul ce-l am şi 
comanda, solicit mai întâi schimbarea statutului Casei Regale, 
întrucât actualul statut mă subordonează mareşalului Curţii, or eu 
doresc să fim pe picior de egalitate. Doresc apoi ca Regele să 
aprobe să-mi păstrez funcţia de comandant de armată şi să fac 
parte din Consiliul Superior al Oştirii, drept ce l-am câştigat odată cu 
numirea mea în funcţia de comandant al Armatei a IV-a”?. Regele 
primind sugestiile mele, am primit şi eu postul de şef al Casei 
Militare. 

În acest timp, era mare vâlvă în Bucureşti asupra situaţiei 


dintre Rege şi Mareşal şi toţi ţineau parte Regelui, mai ales oamenii 


'5 Am rămas comandant al Armatei a IV-a până în februarie 1944, când a trebuit să cedez 
funcţia generalului Racoviţă — comandantul Corpului de Cavalerie —, fiindcă Armata a 
IV-a intra în operaţii pe frontul din Moldova. Până la această dată, locul la Armată mi 
l-a ţinut unul din comandanții de corp de armată ce îi aveam în subordine. 


politici ai tuturor partidelor. Când s-a auzit că sunt desemnat a 
ocupa acest post în preajma Regelui, cu toţii au fost de acord că 
alegerea este bună, însă se temeau că nu voi primi, de aceea mulţi 
au cerut să mă viziteze şi să-mi explice că nu trebuie să ezit, fiind în 
interesul ţării, întrucât Regele este prea tânăr şi are nevoie de un 
sfetnic credincios, în plus trebuie domolit Mareşalul. Primesc la 
mine acasă pe generalii Mihail, Pleniceanu şi Niculescu — camarazi 
şi prieteni — care îmi explică în detaliu cearta dintre Rege şi Mareşal 
şi-mi spun că ar fi o mare nenorocire pe ţară dacă Mareşalul ar 
pune pe Rege în situaţia să abdice — aşa că trebuie să rămân. Le- 
am comunicat că în urma audienței la Rege în principiu am 
acceptat. 

13 martie 1943. Nu se cunoaşte în oraş hotărârea ce-am 
luat, de aceea sunt solicitat mereu să primesc postul ce mi se oferă. 
Vine acasă la mine George Creţianu, directorul general al Băncii 
Româneşti, care vrea să ştie cu un moment mai devreme dacă am 
primit sau nu să rămân la Palat. 

Constat cu această ocazie că Mareşalul a devenit impopular 
şi urât de toţi, se menţine însă la putere datorită germanilor, care n- 
au încredere în altă persoană. Nemulțumirea tuturor se datoreşte 
mai ales înfrângerii armatei române în Rusia şi purtării soţiei sale, 
care-şi arogă drepturi de suverană. Doamna Mareşal şi-a luat 
secretară o studentă, pe care o plăteşte statul cu 50.000 lei lunar, 


adică o leafă mai mare ca aceea a unui general de corp de armată. 


Această stare de fapt mă face să mă gândesc la dictonul: Cave ne 
cadas"*. Mareşalul şi soţia sa ar trebui să fie atenţi. 

Înainte de a intra în noul post trebuie să-mi strâng bagajele, 
căci unele au rămas la Corpul 4 Armată, altele la Simferopol, unde 
credeam că mă voi întoarce în curând. Trebuie să mă reped şi la 
Tiraspol, unde este acum cartierul Armatei a IV-a pentru a numi pe 
locţiitorul meu. Mă întâlnesc cu generalii Dragalina şi Atanasiu, care 
au fost înlocuiţi la comanda corpurilor de armată, fără nici un motiv, 
şi trecuţi în funcţii inferioare. 

15 martie 1943. Mă prezint Mareşalului pentru a-i da 
răspunsul definitiv. Am impresia că Mareşalul nu este mulţumit de 
hotărârea mea şi că spera să nu primesc acest post. Asupra lui 
Grigorcea a avut influenţă, căci nu a primit postul de mareşal al 
Palatului. Mareşalul Antonescu ar fi vrut ca Regele să rămână într-o 
izolare completă. 

16 martie 1943. Mă prezint ministrului de război, căruia îi 
spun hotărârea ce-am luat şi-l rog să-mi facă decretul. 

18 — 25 martie 1943. Plec la Tiraspol cu un vagon special, la 
care am dreptul în calitate de comandant de armată. Am stat câteva 
zile în mijlocul camarazilor, ca o destindere plăcută înainte de-a mă 
înhăma la o muncă delicată. Plăcerea este şi mai mare pentru că 


sunt împreună cu fiica mea, care lucrează cu mult devotament la 





19 Cave ne cadas! - la seama să nu cazi! 
În cortegiile triumfale la romani, în spatele învingătorului se afla un sclav care-i spunea 


spitalul din Tiraspol. Am lăsat comanda Armatei generalului 
Dăscălescu, comandantul Corpului 2 Armată, fiind cel mai vechi 
comandant din Armata a IV-a. 

M-am dus într-o zi şi la Odessa, pe care n-o mai văzusem de 
când am intrat acolo, la 16 octombrie 1941. Constat cu plăcere că 
urmele războiului s-au vindecat şi viaţa în Odessa şi-a reluat firul 
normal. 

27 martie 1943. Decretul meu n-a apărut încă, aşa că lumea 
este intrigată. Trecând pe la minister, am găsit decretul semnat şi 
de Rege şi de Mareşal, aşa că am dispus să se trimită imediat la 
Monitorul oficial. Cu publicarea acestui decret, opinia publică s-a 
astâmpărat, iar eu deschid un alt capitol în activitatea mea. 
Mărturisesc că am o strângere de inimă, angajându-mă pe un alt 
drum. Voi ajunge oare cu bine la capătul acestui drum? Cum va 


vrea soarta... 





aceste cuvinte pe tot parcursul drumului spre Capitoliu, avertisment împotriva trufiei. 


1943 — 1947 

Şef al Casei Militare a Majestății Sale Regele 

Luni, 29 martie 1943. M-am prezentat la Palat să-mi iau 
serviciul în primire. Regele şi Regina-mamă m-au primit cu 
amabilitate. 

De fapt, toată încordarea dintre Mareşal şi Rege a pornit din 
fleacuri, de la o vânătoare pe care Regele a făcut-o în Bucovina şi- 
ai cărei invitaţi nu i-au plăcut Mareşalului. O vină în această privinţă 
am găsit-o lui lonel Stârcea -— care, deşi tânăr, ţine locul de mareşal 
al Curţii — şi care s-a arătat lipsit de tact. Recunosc că Stârcea este 
un om inteligent, cult, dar tinereţea sa îl face prea impulsiv şi nu 
este momentul. În plus, este un anglofil încarnat, ce-şi manifestă pe 
faţă simpatiile, chiar în mod zgomotos. Ai spune că asta înseamnă 
că e om de caracter, dar funcţia ce-o îndeplineşti te sileşte să fii 
circumspect când germanii fac ce vor în ţară, mai ales că în Palat 
nu trebuie să se petreacă nici un lucru ce ar putea fi interpretat 
defavorabil. 

Văd că am o misiune grea. Mai întâi, Regele este foarte 
tânăr, de-abia are 21 de ani. Constat că este străin de treburile 
statului, nu din vina sa, ci din vina Mareşalului, care nu l-a pus la 
curent cu nimic. Este mult de lucru, aşadar. 

Luna aprilie 1943. Am discutat cu Regina-mamă necesitatea 
ca Regele să se pregătească mai mult în vederea îndeplinirii sarcinii 


ce-i revine ca rege, şi pe care eu o văd venind în curând. Ar trebui 


să ia şi lecţii de dicţiune, pentru a vorbi cât mai clar, şi să se 
obişnuiască a ţine cuvântări. Îl găsesc foarte timid şi trebuie să-şi 
învingă acest defect. Regelui îi plac vânătoarea, mecanica şi 
motoarele, dar asta e prea puţin pentru un rege. Eu nu pot să-i fac 
un program de activitate, pentru a nu avea aerul că, abia venit, am 
şi început cu inovațiile. Am rugat-o pe Regină ca toate să aibă aerul 
că pornesc de la ea; Regele ţine foarte mult la mama sa, aşa că va 
asculta de sugestiile ei. 

Familia regală s-a mutat la Sinaia. Am rămas în Bucureşti, 
urmând ca o dată pe săptămână să mă deplasez cu corespondenţa 
pentru Rege şi pentru a-l pune la curent cu situaţia frontului şi cu 
cea internă. În acest scop, am intervenit la Ministerul de Interne ca 
toate buletinele ce se întocmesc pentru informarea Mareşalului să- 
mi fie trimise şi mie, pentru Rege. De asemenea, am dat dispoziţii 
ca Marele Stat Major să-mi înainteze zilnic Buletinul operativ cât şi 
Buletinul informativ, spre a fi tot timpul la curent. 

La 6 aprilie am şi făcut primul drum la Sinaia, unde ningea. 
Între altele, i-am spus Regelui că ar fi bine să-şi completeze 
aghiotanţii regali cu ofiţeri recunoscuţi drept capabili şi care au fost 
pe front. Regele a căzut de acord; trebuie să văd ca şi Mareşalul să 
aprobe ce doreşte Regele, aşa că trebuie să umblu cu mare băgare 
de seamă până ce se vor îmbunătăţi relaţiile dintre ei. Din lumea 
politică mulţi caută să se apropie de Rege prin mine; pentru 


moment sunt circumspect, vreau să văd ce încearcă să urmărească 


prin asta. 

Marele Stat Major a luat hotărârea ca la Şcoala de Război să 
se ţină o serie de conferinţe, unde toate ministerele au fost invitate 
să arate realizările înfăptuite. A fost o întrecere de laude, 
subliniindu-se că în trecut nu s-a făcut nimic şi că numai actualul 
regim a realizat totul. Conferinţa de închidere a ţinut-o Mareşalul, 
lăsând să se înţeleagă că el a realizat totul. Ne-a asigurat apoi că 
armata va fi din nou reorganizată, chiar mai bine ca înainte. Foarte 
bine, dar ce faci cu atâta lume care a murit degeaba? Ofițerii care 
au asistat la conferinţe au fost invitaţi la Preşedinţia de Consiliu, 
spre a-şi lua Mareşalul bună ziua - majoritatea erau din afara 
Bucureştiului — însă până să vină l-au aşteptat două ore; cred că 
nimeni altcineva nu şi-ar fi permis o asemenea întârziere. 

La 23 aprilie, fiind Vinerea Mare, la ora 19.30 s-a hotărât 
slujba la Patriarhie, potrivit tradiţiei. Mareşalul soseşte cu un 
cortegiu de maşini şi aghiotanţi foarte numeros, pe când Regele şi 
Regina vin cu un cortegiu foarte redus. A venit şi D-na Mareşal, cu 
toate că la această slujbă asistă numai oficialități, şi a luat loc în 
primul plan. 

Sunt chemat de Mihai Antonescu -— vicepreşedintele — care 
urmează să plece în ltalia, spre a mă informa că trebuie să-şi 
amâne plecarea, din cauză că Ducele Mussolini este plecat în 
Africa, unde sunt mari lupte în curs. Probabil că lucrurile merg prost 


acolo, de este nevoie să se ducă chiar Mussolini. 


Pentru serbarea învierii — 25 aprilie — am plecat în cortegiu 
de la Palat spre a ajunge la ora 23.45 la Patriarhie, adică cu câteva 
minute înainte de înviere. Timp frumos. Slujba are loc afară, în 
curtea Patriarhiei. După terminarea slujbei — potrivit obiceiului —, am 
venit la Palat unde ne aştepta un bufet bogat. Au luat parte Regele 
şi Regina-mamă, Curtea civilă şi militară, Mareşalul cu doamna, 
Mihai Antonescu şi ofiţerii din Batalionul de Gardă al Regelui. De- 
abia după ora 2 am putut pleca acasă, destul de obosit, fiindcă am 
stat tot timpul în picioare. 

Luna mai 1943. Se comunică la radio şi a apărut în toate 
ziarele următorul Comunicat (sâmbătă, 8 mai 1943): „Lucrătorii din 
atelierele aeronautice de la ASAM din Bucureşti şi din mai multe 
oraşe din provincie (laşi, Galaţi, Mediaş), ca şi cei de la fabrica 
ICAR, dintr-un înalt sentiment de patriotism, au hotărât să lucreze 
gratuit câte o oră în fiecare săptămâna. Pentru acest gest lăudabil, 
pentru spiritul lor de înţelegere şi solidaritate de care au dat dovadă, 
lucrătorii din industriile aeronautice se citează pe Națiune”. Semnat: 
Antonescu, Mareşal al României şi Conducătorul Statului. 

Nu se poate mai mare inconştienţă decât acest comunicat, 
care precizează locul unde sunt atelierele aeronautice! În acest 
moment se ştie exact la Londra, şi mai ales la Moscova, situaţia 
aceasta. Nu m-ar mira dacă Bucureştii ar fi bombardaţi, căci în loc 
să arătăm că este un oraş liber, însuşi Mareşalul comunică lumii 


întregi că aici se află o parte din industria aviatică. 


Aflu de moartea locotenentului aviator Nicu  Polizu- 
Micşuneşti, un adevărat erou, căzut în luptele pe Doneţ. Îi cunosc 
bine familia, care m-a găzduit de multe ori la Maxut, moşia de lângă 
Hârlău (judeţul Botoşani). Jurnalele sunt pline de elogii binemeritate 
la adresa acestui brav ostaş. Regret că nu pot lua parte la slujba 
religioasă, căci o criză de rinichi, consecinţă a războiului, mă reţine 
de câteva zile în casă. 

Se fac pregătiri mari de 10 Mai — serbarea noastră naţională 
— pe care le găsesc nepotrivite în asemenea împrejurări. În după- 
amiaza de 8 mai, Regele şi Regina-mamă s-au înapoiat de la Sinaia 
spre a asista la serbarea de 10 Mai. 

Din comunicate se vede că se dau lupte grele, atât în capul 
de pod Kuban, cât şi în capul de pod din Tunisia. De data asta, 
germanii recunosc că dau înapoi şi că au pierderi. Noi mai avem în 
Kuban cinci divizii, care luptă din greu şi vor fi ţinute de germani 
până la exterminarea lor. 

Luni 10 Mai, e o zi frumoasă. Defilarea are loc pe fosta 
şosea Jianu, astăzi numită Bulevard Mareşal Antonescu. Ce lipsă 
de modestie din partea Mareşalului să-şi pună cu anticipație numele 
peste tot şi să nu lase posteritatea să recunoască dacă are vreun 
merit... Deşi este 10 Mai, constat o lipsă de entuziasm. Defilare 
anostă, din care un expert ar putea vedea că nu avem material. Au 
trecut la Şcoli trupe pe jos şi camioane multe cu soldaţi, spre a da 


impresia că avem unităţi motorizate şi chiar blindate. 


La ora 13.30 trebuia să fie dejun la Palat, la care era invitat 
Mareşalul cu doamna şi Mihai Antonescu; în ultimul moment 
Mareşalul anunţă că nu vine la dejun, aceasta din cauză că s-a 
supărat pe Rege, pentru că după defilare nu l-a poftit să plece 
împreună în aceeaşi maşină. Dacă e momentul pentru asemenea 
nimicuri... dar probabil îşi dă seama de dezastrul în care a vârât 
ţara şi din orice fleac se enervează. 

Luna iunie 1943. Întrucât Mareşalul înstrăinase pe Rege cu 
totul de armată, am hotărât ca, treptat şi pe nesimţite, Regele să ia 
din nou contact cu armata. Profit de ocazia că germanii vindeau la 
Galaţi nişte automobile şi Regele era amator să cumpere unul, şi 
aranjez un program, astfel ca Regele să viziteze escadrila de 
vânătoare din Galaţi, în care avea un camarad de pe când făcea 
liceul, iar Regina-mamă să viziteze spitalele din localitate. Chem la 
telefon pe comandantul garnizoanei, generalul Trincu — un om de 
inimă şi pe care contam -— și-i spun să facă primirea la aeroport aşa 
cum se cuvine unui rege. 

La 4 iunie dimineaţa, aterizăm pe aeroport la Galaţi unde o 
companie de onoare cu drapel şi muzică a întâmpinat pe Rege, de 
asemenea toţi ofiţerii, generali şi superiori, din garnizoană, cu 
primarul şi prefectul judeţului. Regele şi-a petrecut toată dimineaţa 
între ofiţerii escadrilei de vânătoare, dovedind cunoştinţe complete 
despre avioane şi motoare. De altfel, cred că de nu era rege ar fi 


fost un excelent inginer mecanic, având înclinare spre asta. 


Dinadins am dispus ca dejunul să nu se ia pe iahtul regal Luceafărul 
— care se găsea în port — ci la popota ofiţerilor din aviaţie. La 
început pe toţi i-a surprins acest fapt, însă nu ştiam cât de sobri 
sunt şi Regele şi Regina-mamă. 

Niciodată la Palat nu se servesc mai mult de două feluri de 
mâncare şi un desert, fără aperitive sau alte completări. Ideea mea 
a fost bună, căci pe timpul mesei a domnit o atmosferă aşa de 
caldă, încât fiecare s-a simţit aproape de familia regală. 

Tot pentru această apropiere a Regelui de armată, au urmat 
la Sinaia o serie de dejunuri la care au fost invitaţi pe rând generalii. 

La 11 iunie am avut depunerea jurământului recruţilor din 
Batalionul de Gardă, în prezenţa Regelui. Solemnitatea s-a 
desfăşurat la Sinaia pe malul Prahovei. Regele a vorbit cu 
însufleţire tinerilor ostaşi. 

A murit soţia mareşalului Prezan. Regele mi-a spus să mă 
duc chiar eu să prezint condoleanţe. În grădina casei era pus 
catafalcul şi acolo s-a făcut şi slujba religioasă. De faţă era şi 
Mareşalul Antonescu cu doamna, precum şi foarte multă ofiţerime, 
care n-avea rost la această înmormântare însă primise ordin de la 
Mareşalul Antonescu să asiste. După slujba religioasă cortegiul a 
pornit la gară, însă eu m-am retras, socotind că nu este cazul ca 
Regele să fie reprezentat în acest cortegiu, mai ales că defuncta nu 
s-a remarcat cu nimic în viaţă, din contră - a fost de un egoism 


remarcabil. 


La 23 iunie am avut un eveniment însemnat în familie: 
căsătoria unicei mele fiice. Solemnitatea s-a făcut într-un cadru 
decent şi restrâns, potrivit cu timpurile prin care trecem. La ora 
10.30 cununia civilă, la 11.30 cununia religioasă, la 12.30 o primire 
acasă, unde au participat 47 de persoane, neamuri şi prieteni, iar la 
ora 16.30 totul s-a sfârşit prin plecarea tinerilor căsătoriţi la Braşov. 

S-a comentat favorabil această sobrietate, spre deosebire de 
nunta fiicei generalului Orezeanu, directorul general al CFR, care a 
avut loc în aceeaşi zi. Generalul Orezeanu e un protejat al 
Mareşalului; s-a făcut o nuntă într-un cadru grandios, sfidând 
vremurile prin care trecem. Primirea a avut loc la Clubul Marii 
Finanţe, din Calea Victoriei, unde au fost invitaţi, în afară de familie, 
300 de persoane. Numai bufetul a costat, fără băutură, un milion. 
Naşă a fost D-na Mareşal, care a cheltuit o avere cu toaleta sa; de 
altfel, putea să-şi permită, fiindcă este trecută în bugetul statului cu 
cheltuieli de reprezentare la fel cu marii demnitari ai statului. Se 
înţeleg uşor, aşadar, comentariile făcute asupra acestei căsătorii, 
mai ales că lumea nu poate înghiţi pe Dna general Orezeanu, care 
are avere, însă averea e a tatălui ei, care a realizat-o întreţinând un 
varieteu la Brăila. 

Luna iulie 1943. Soseşte în Bucureşti feldmareşalul von 
Manstein, cuceritorul Sevastopolului. În iarna trecută a comandat 
grupul de armate bătut de ruşi, unde, din păcate, au fost şi armatele 


române. Am participat la un dineu la Cercul Militar, oferit de 


ministrul de război. 

Germanii încearcă o ofensivă în regiunea Bielgorod, cu 
direcţia Kursk. Se pare că n-au realizat o surpriză strategică, din 
care cauză rezultatele vor fi slabe în raport cu pierderile. Anglo- 
americanii, după ce au cucerit insula Panteleria, acum au debarcat 
în colţul de sud-est al Siciliei, fapt foarte important pentru stăpânirea 
Mediteranei. 

La 12 iulie, Regele şi Regina-mamă se duc la Constanţa; 

Regele a vizitat marina şi hidroaviaţia, iar Regina spitalele 
din Constanţa şi Carmen Sylva. Dejunul — pe vasul Dacia, într-un 
cadru restrâns, dar camaraderesc. 

Ultimele zile presa s-a ocupat de vizita lui Mihai Antonescu — 
vicepreşedinte al guvernului şi ministru de externe -— în Italia, unde 
s-a întâlnit cu regele Italiei şi cu Mussolini. Cred că se dă prea multă 
importanţă acestui eveniment, fiindcă totul se va reduce la trimiterea 
de alimente pentru înfometaţii din ltalia, deşi această ţară n-ar 
merita aportul nostru; totdeauna a sprijinit Ungaria şi Bulgaria contra 
intereselor noastre. 

Operaţiile din Sicilia merg prost pentru italo-germani şi la 26 
iulie aflăm că Mussolini a demisionat, mareşalul Badoglio luându-i 
locul. Să se sature şi italienii de regimul totalitar, prin care un 
aventurier i-a condus la dezastru. Demisia lui Mussolini trebuie să fi 
produs un efect dezamăgitor în Germania. 


La 27 iulie sunt chemat urgent la Sinaia. La sosirea mea, 


Regele şi Regina-mamă erau în audienţă cu Mihai Antonescu, care 
se înapoiase din Italia. La masă a mai fost invitat şi Cruţescu — 
ministrul nostru în Danemarca -—, precum şi Papacostea -— fost 
director la ziarul Îndreptarea, pe timpul când mareşalul Averescu 
activa ca om politic. După plecarea invitaţilor, Regele şi Regina- 
mamă m-au pus la curent cu cele spuse de Mihai Antonescu. Se 
aşteaptă ca Italia să iasă din acţiune. Guvernul a făcut demersuri pe 
lângă Ungaria şi Bulgaria pentru a vedea posibilitatea de-a ieşi toţi 
deodată din Axă. Am spus că procedeul este greşit şi că ar trebui să 
se trateze cu Anglia prin intermediul Turciei, spre a vedea ce ne 
sfătuieşte Anglia şi cum am fost trataţi în convențiile Angliei cu 
Rusia. Regele şi Regina-mamă se gândesc că dacă evenimentele 
se precipită ar trebui să plece. Am spus să stea liniştiţi, 
evenimentele nu se pot precipita prea curând. Cred că englezii n-au 
interesul ca Germania să fie distrusă şi Europa invadată de ruşi. 
Anglia ştie foarte bine că numai Germania ar putea opri pe ruşi. 
Plecarea lui Hitler cum a făcut Mussolini, deci cu un ceas mai 
devreme, ar ajuta mult o împăcare anglo-germană, care ar fi spre 
fericirea Europei. Ştiu eu dacă Hitler este capabil de atare 
patriotism? în genere dictatorii se cramponează de putere până la 
sfârşit... 

Premierul Angliei ţine un discurs foarte temperat. Se 
aşteaptă hotărârea taliei; guvernul nou format e din persoane mai 


în vârstă, fapt foarte semnificativ, căci se pare că se revine la 


formele vechi. În timpul din urmă tineretul din toate ţările, lăsat la 
conducere, a dus lumea la dezastru. În Italia sunt mişcări contra 
fascismului. Presa anglo-americană atacă pe Mussolini, numai 
presa ungară îi ia apărarea. Interesant discursul lui Benes la 
Londra, care ne susţine faţă de unguri. 

Ce fără griji am fi acum dacă am avea armata întreagă şi nu 
ne-am fi amestecat în războiul contra Rusiei! Am fi tras greu în 
balanţă şi poate am fi decis soarta războiului, intervenind în ultimul 
moment. 

Din presa turcă reiese că revendicările ruse asupra noastră 
nu se limitează numai la Bucovina şi Basarabia, ci că ei ar cere şi 
Dobrogea. Cred că nu e vorba de Dobrogea, fiindcă în acest caz s- 
ar naşte un alt conflict, deoarece nici Anglia şi nici Turcia nu vor 
permite ocuparea gurilor Dunării şi apropierea ruşilor de 
Constantinopole. Poate că acest conflict ar fi spre norocul nostru. 

Luna august 1943. Chiar în ziua de 1 august la ora 13.40 s-a 
dat alarma aeriană. Inamicul (americani şi canadieni), intrând pe la 
Bistreţu, pe Dunăre, cu 130 de avioane de bombardament, a atacat 
regiunea petroliferă din Valea Prahovei. Au fost produse pagube la 
rafinăriile Vega, Steaua Română, Astra Română, Orion, Columbia şi 
Unirea, toate în Ploieşti; de asemenea la rafinăria Steaua Română 
din Câmpina, la Creditul Minier din Brazi, precum şi la sondele din 
regiunea Bucşani. 


Bombardamentul s-a întins până spre Târgovişte. În gara 


Ploieşti 14 vagoane cu muniții au fost incendiate, calea ferată 
întreruptă spre Buzău şi spre Piteşti. Se crede că au fost doborâte 
27 avioane inamice. Avioanele au zburat foarte jos şi au fost perfect 
orientate asupra obiectivelor de atac. Ploieştii au ajuns cu renume 
mondial: toate posturile de radio nu vorbesc decât de raidul făcut 
asupra lui. Sosesc veşti că distrugerile sunt mult mai mari. Guvernul 
se grăbeşte să dea un comunicat, mascând gravitatea situaţiei. 

Situaţia Italiei — încă neclară. Pe frontul din Sicilia, Aliaţii au 
ocupat Catania, fapt ce va uşura operaţiile spre Messina. Mare 
ruşine pe italieni, căci anglo-americanii, cu paisprezece divizii, le 
cuceresc Sicilia şi probabil toată ltalia; dacă mai este oarecare 
rezistenţă în Sicilia, apoi asta se datoreşte trupelor germane. Pe 
frontul de răsărit lupte grele, germanii au pierdut regiunea Orel. 
Ruşii fac eforturi mari pentru a ajunge în Balcani înaintea anglo- 
americanilor. 

Am fost la Statul Major pentru a lua documentarea completă 
asupra aviaţiei ce a bombardat regiunea petroliferă. Este cert că 
principalele rafinării au fost scoase din funcţie. Cercetând 
documentele găsite în avioanele doborâte şi asupra aviatorilor făcuţi 
prizonieri, constat cu plăcere că poporul nostru este calificat ca 
având demnitate naţională, ca un popor ce nu urăşte pe anglo- 
americani, ci numai pe ruşi şi chiar pe germani. Toţi prizonierii sunt 
mulţumiţi de cum au fost trataţi; ei cer să nu fie predaţi germanilor şi 


să fie adunaţi într-un lagăr, unde să li se pună profesor de limbă 


română. Până la acest raid România n-a avut de suferit de pe urma 
incursiunilor aeriene. Numai ruşii au făcut câteva încercări, cu 
avioane puţine şi rezultate slabe. De data aceasta însă am avut de 
suferit. Prizonierii recunosc că apărarea antiaeriană a fost bună şi 
activă, din care cauză au avut pierderi la care nu se aşteptau. 

Ofensiva rusă continua să cucerească teren la vest de 
Harkov. E just că germanii se retrag în ordine şi că ruşii n-au putut 
rupe frontul, după cum scontau. Ruşii însă au reuşit să facă o 
pătrundere pe râul Minis şi în regiunea Kuibişev. Berlinul a avut de 
suportat un bombardament care i-a pricinuit mari pagube. 

La Ministerul de Război au fost adunaţi comandanții de 
armate şi corpuri de armată, pentru a fi puşi la curent cu situaţia şi 
mai ales cu proiectul de organizare a armatei. Mai sunt încă printre 
noi unii care cred că Germania pregăteşte o armată puternică, care 
va da o lovitură decisivă. Ce departe sunt aceştia de realitate! În 
ltalia — haos. 

A murit şi mareşalul Prezan, la moşia lui de la Schinetea 
(judeţul Vaslui). Întrucât a fost şeful Marelui Cartier în războiul 
trecut, merită toată atenţia. Am însoţit pe Rege la această 
înmormântare, care a avut loc la Schinetea. 

Luna septembrie 1943. La începutul lunii a murit regele 
Bulgariei, Boris. Sunt însărcinat a reprezenta pe Regele nostru la 
această înmormântare. Plec cu avionul la 4 septembrie, împreună 


cu delegaţia trimisă de guvernul nostru. Sunt primit oficial pe 


aerodromul din Sofia de către ministrul Palatului, un reprezentant al 
ministrului de externe bulgar şi membrii legaţiei noastre. Chiar în 
aceeaşi zi, am depus o coroană din partea Regelui la catedrala 
Alexandr Nevski, unde este depus corpul Regelui Boris. Funeraliile 
au avut loc în ziua de 5 septembrie. Impunătoare slujbă în 
catedrală, unde încăpeau câteva mii de oameni. Am parcurs apoi 
străzile principale până la gară. Multă ordine. Poporul plângea, ceea 
ce dovedeşte că a fost un rege iubit. La gară rămăşiţele pământeşti 
au fost îmbarcate în trenul mortuar, pentru a fi transportate la 
mănăstirea Rila”, unde vor fi îngropate. Am fost primit apoi de 
Regina loana şi Prinţul Kiril, fratele regelui, pentru a le transmite 
condoleanţe din partea Regelui Mihai. Acelaşi lucru l-am făcut şi 
faţă de primul ministru, Filov. 

Am fost invitat de guvernul bulgar la un dejun. Cu această 
ocazie, am discutat cu ministrul Turciei asupra situaţiei războiului. El 
era foarte optimist; la îngrijorarea mea că ruşii vor ajunge în 
România, mi-a spus: englezii nu vor permite asta, dumneata nu ştii 
că de fapt Constantinopolul se apără la Nistru şi Suezul la 
Constantinopol? Frumoasă vorbă, zic eu în gândul meu, dar nu ştiu 
dacă ruşii vor ţine socoteală de ea... Seara a fost o recepţie la 
legația noastră, unde am avut plăcerea de-a întâlni întreaga colonie 
română din Sofia. 


Cu mine la Sofia a fost şi generalul Şteflea (şeful Marelui Stat 





* Puncxu Manacrup, Rilski Manastir. 


Major), ca reprezentant al armatei, şi cum ştiam că a fost cu 
Mareşalul la Berlin, unde s-au întâlnit cu Hitler, l-am întrebat cum a 
găsit spiritele acolo. Mi-a comunicat că moralul este ridicat, că au 
germanii rezerve să facă faţă. Nu mai pun nici un temei pe acest 
optimism al şefului Marelui Stat Major, fiindcă şi anul trecut era tot 
aşa de încântat, or ştiu ce am păţit. 

În ziua de 6 septembrie am părăsit Sofia cu toate onorurile 
cuvenite. În scurtul timp cât am stat acolo am putut vedea oraşul, 
curat şi frumuşel, iar oamenii cu care am venit în contact mi-au lăsat 
o bună impresie. 

Comunicatul de la 9 septembrie aduce vestea că oraşul 
Stalino, unde am debarcat anul trecut, a fost reluat de ruşi. Italia a 
cerut armistițiu necondiţionat. Mare ruşine pentru o ţară ce avea 
pretenţii de mare putere... Socotelile germane au fost rău încurcate, 
căci au contat prea mult pe italieni, deşi istoria din ultimul veac 
trebuia să le arate că armata acestei ţări este mai mult un lest decât 
un aliat. Aşa a fost şi în războiul trecut, când germanii i-au bătut în 
Alpi de-au trebuit să sară anglo-americanii să-i scape. Pe când 
exista Imperiul Austro-ungar, am auzit o glumă bună chiar de la 
austrieci: „Dumnezeu a creat pe italieni ca să avem şi noi pe cine 
bate, căci ceilalţi vecini ne-au bătut regulat”. 

Regele şi Regina-mamă se găseau la Săvârşin -— 
proprietatea Regelui de pe Mureş -— şi-au venit imediat la Sinaia, 


faţa de evenimentele din Italia. l-am pus la curent cu situaţia şi s-au 


liniştit. În adevăr, în Italia au început lupte între italieni şi germani. 
Hitler a ţinut un discurs relativ la trădarea Italiei, aruncând toată vina 
pe rege şi mareşalul Badoglio. 

Pe frontul rusesc s-au produs două spărturi în frontul 
german. Cronicarul militar al Universului susţine că ieşirea Italiei din 
luptă este un mare câştig strategic pentru Germania, care de acum 
va avea mână liberă să acţioneze cum vrea. Către finele lunii, 
germanii sunt siliţi a se retrage pe Nipru, păstrând două capete de 
pod, unul la Kremenciug şi altul la Zaporojie. Forţele române din 
Kuban au fost retrase în Crimeea. Retragerea germană s-a făcut 
metodic, fapt pentru care merită toată lauda. Ce uşor s-ar fi apărat 
frontul Niprului, dacă se făceau lucrări de fortificaţie din timp! 

O parte slabă a frontului german este de la Zoporojie la 
Melitopol şi aici mi-e teamă că vor lovi ruşii; mă interesează această 
parte a frontului, fiindcă sunt şi trupe române. Atacul ruşilor în 
această parte are drept scop să închidă în Crimeea forţele 
germano-române. 

În Italia, anglo-americanii înaintează mereu. Mussolini a făcut 
un nou guvern, în nordul Italiei, pe care l-am recunoscut şi noi, 
probabil forţaţi de germani; nu cred însă că guvernul Mussolini va 
avea mult de trăit. 

Luna octombrie 1943. De câteva zile, buletinele operative ale 
Marelui Stat Major sunt mai liniştitoare. Ofensiva rusă a slăbit mult, 


germanii se consolidează înapoia Niprului. Evacuarea Caucazului s- 


a făcut complet, cu multă dibăcie, evitându-se pierderile. Trupele 
române sunt acum în Crimeea, de-a lungul coastei Mării Azov şi 
Mării Negre, afară de Divizia 4 Vânători de Munte, care a fost dusă 
în regiunea Melitopol, în spatele Diviziei 24 Infanterie, ce se află 
înglobată în front. Stagnarea operaţiilor ruseşti se explică prin 
aceea că trebuie să-şi regrupeze forțele, să restabilească căile 
ferate şi şoselele — şi numai după asta vor putea continua ofensiva. 

La Cincu-Mare — câmpul nostru de instrucţie — au fost aduşi 
comandanţi de armate, corpuri de armată, divizii, brigăzi şi 
regimente şi s-au expus noile metode de luptă şi organizarea unui 
centru de rezistenţă. Au fost interesante aplicaţiunile cu focuri reale. 

La 25 octombrie a fost ziua de naştere a Regelui, care a 
împlinit 22 de ani. După dorinţa sa, nu s-a făcut nici o paradă. 
Numai Casa Civilă şi Militară au mers la Sinaia, pentru a-i prezenta 
felicitări, fiind reţinuţi cu toţii la dejun. 

Către sfârşitul lunii, ruşii au început acţiunea, reuşind la 
Kremenciug să adâncească capul de pod şi ajungând în apropiere 
de Krivoi Rog. Mai periculoasă este lărgirea capului de pod spre 
sud, către Dnepropetrovsk, ceea ce va îngreuna reacţiunea 
germană. Şi la sud-vest de Melitopol s-a produs o spărtură, prin 
care a trecut un corp de cavalerie. 

Luna noiembrie 1943. Germanii au declanşat o ofensivă la 
Krivoi Rog, unde au avut succes; întoarcerea cursului inferior al 


Niprului este înlăturată pentru moment. În schimb, operaţiunile din 


stepa Nogai merg foarte prost. Crimeea a fost închisă şi legătura cu 
aceste trupe nu o mai au decât pe mare, cu mari greutăţi. Se pare 
că Diviziile 24 Infanterie şi 4 Vânători de Munte sunt sacrificate în 
operaţiunile din stepa Nogai. 

La 8 noiembrie e ziua Regelui. S-a oficiat un Te Deum la 
biserica din Sinaia, la care a asistat şi Mareşalul. A urmat apoi un 
dejun la palatul din Sinaia. 

La 19 noiembrie s-a împlinit anul de când a început ofensiva 
rusă. Frontul era atunci pe Don, acum este la vest de Nipru. 
Jitomirul e în mâinile ruşilor; şapte divizii române -— închise în 
Crimeea. 

La 26 noiembrie — solemnitate la Universitatea din Bucureşti 
pentru deschiderea cursurilor. A asistat şi Regele, care a fost 
ovaţionat. Mareşalul a avut bunul-simţ de a nu asista. 

Luna decembrie 1943. Pe frontul de răsărit — situaţie proastă. 
Ruşii lărgesc mereu capetele de pod de la vest de Nipru. Cred că în 
curând germanii vor fi siliţi a muta apărarea mult mai la vest, poate 
pe Bug, dacă nu chiar pe Nistru, şi a lăsa în plata Domnului ţările 
baltice. Anglo-americanii înaintează încet în Italia. 

Trecem un Crăciun trist. Acum lumea este conştientă de 
nenorocirea ce se apropie de noi. Ziarele nu mai pot păcăli opinia 
publică. Îngrijorarea îşi face din ce în ce mai mult loc în sufletul 
fiecăruia. 


Luna ianuarie şi februarie 1944. Sovieticii au început 


ofensiva de iarnă în zona Kiev. Germanii sunt siliţi a se retrage 
până la frontiera polonă, iar ruşii pătrund până la Bug, în regiunea 
Viniţa. 

Mare panică în România! S-a dat ordin de evacuare a 
Bucovinei, Basarabiei şi nordului Moldovei. Trenurile sunt înţesate 
de lume. Guvernul face greşeala de a retrage şi autorităţile, lăsând 
în plata Domnului populaţia ţărănească, ce nu se evacuează. S-a 
dat ordin de mobilizare a Corpului 4 Armată, nu pentru a lua parte la 
operaţii, ci pentru a menţine ordinea şi a retrage pe mobilizați în 
cazul când ruşii ar trece Nistrul. Către finele lunii, situaţia se mai 
îmbunătăţeşte, căci germanii reuşesc a cârpi frontul. De altfel ruşii 
au micşorat intensitatea ofensivei în această zonă şi au aplicat 
punctul de gravitate la nord, reuşind a degaja Leningradul. Acest 
fapt a mai calmat spiritele. 

Situaţia internă proastă; încep a se scumpi lucrurile de primă 
necesitate. Încep a se agita legionarii şi comuniştii. 

Luna februarie 1944. Ruşii au reuşit şi la nord să respingă 
pe germani, ducând frontul pe Narva, la frontiera Estoniei. Finlanda 
rămâne izolată. Ofensiva rusă a fost reluată şi la centru, unde ruşii 
au reuşit să rupă frontul şi să încercuiască şase divizii germane la 
Kanev. Tot din cauza atacurilor puternice, germanii au fost siliţi să 
înceapă retragerea din capul de pod de la Nikopol (pe Nipru). Şi aici 
se prevede o încercuire a forțelor germane, ele neputându-se 


retrage la timp. Văd că germanii nu renunţă la aceste încercuiri, ce 


ne-au fost fatale, în anul 1942 atât nouă cât şi lor. 

Când nu ai forţe suficiente, nu înţeleg aplicarea acestui 
procedeu de luptă. Este foarte semnificativă adunarea de forţe ruse 
în faţa Perekopului şi Mării Sivaş; asta înseamnă că vor să lichideze 
şi cu Crimeea. Câtă vreme atacau numai la Kerci, pericolul era 
redus, fiindcă retragerea trupelor din Crimeea se făcea uşor; în 
cazul unei invazii de la nord la sud prin istmul de la Perekop, soarta 
trupelor din Crimeea este pecetluită. 

Se continuă cu evacuarea nordului ţării. 

Urmăresc zilnic Buletinul de operaţii al Marelui Stat Major 
pentru a informa mereu pe Majestatea Sa Regele şi nu găsesc nici 
o îmbunătăţire a frontului. În curând mă aştept ca apărarea 
germană să fie mutată pe Bug şi Nistru. În Polonia, ruşii au pătruns 
destul de adânc şi ameninţă comunicațiile ce duc către Lemberg. 

Către sfârşitul lui februarie, se naşte în capul nostru ideea 
unui armistițiu. Ne adunăm la Casa Mică — locuinţa Regelui din 
spatele Palatului din Calea Victoriei — şi începem primele discuţii. La 
aceste discuţii iau parte: Regele, Niculescu-Buzeşti — Ministrul de 
externe, Stârcea -— locţiitor de mareşal al Palatului, loaniţiu — 
secretarul Regelui — şi cu mine. În aceste discuţii constat: 
Niculescu-Buzeşti e mai ponderat şi mai documentat, Stârcea - mai 
impulsiv, la care se adaugă şi ura personală ce o are faţă de 
Mareşalul Antonescu. 


Luna martie 1944. Lucrările Consiliului Superior al Oştirii au 


durat şaisprezece zile, ocupându-ne numai cu chestiuni de înaintări, 
caracterizări şi reclamaţii. Nu ni se aduc la cunoştinţă proiecte mari, 
care ar interesa oştirea — în special operaţiile. 

Între timp, Mareşalul cu generalul Şteflea au fost din nou la 
Hitler, de unde s-au întors optimişti; pe ce se bazează acest 
optimism -— nu înţeleg... Ofensiva rusă înaintează şi la centru; pe 
Bug au produs o mare spărtură, care va face foarte grea alcătuirea 
unui front pe acest râu. Linia de cale ferată Lemberg — Odessa este 
interceptată, ceea ce face imposibilă o bună alimentare a frontului 
central şi de sud. Lupte mari sunt în curs — care vor împinge frontul 
pe Nistru. Cei din Crimeea sunt din ce în ce mai izolaţi cu cât frontul 
este împins spre vest. Bănuiesc că germanii intenţionează să se 
retragă până în Carpaţi, transformând Moldova în teatru de operaţii. 
Lumea este înnebunită la gândul unei evacuări masive. Nu se poate 
ca Mareşalul — cu toată încăpăţânarea ce-l caracterizează — să nu 
vadă că a dus o politică greşită. N-aveam ce căuta în acest mare 
conflict şi meritul ar fi fost dacă puteam păstra neutralitatea. Un 
proverb arab zice: „Când se bat armăsarii, mânjii să stea deoparte”. 

Reprezentanţii diferitelor partide politice, care n-au avut nici o 
activitate până acum, mă asaltează ca să ia contact cu Regele şi 
propun fel de fel de soluţii care, examinate, nu duc la nimic practic 
şi pozitiv. 

Faţă de evenimentele grave de la Bug, mă mir că germanii 


nu ne silesc să decretăm mobilizarea generală. Deşi nu mai am 


contact cu trupele, bănuiesc că moralul lor este scăzut şi dacă ar 
reintra în operaţii n-ar mai reacţiona ca până acum. Pe lângă toate, 
se adaugă şi o tensiune cu Ungaria, în urma unor incidente 
petrecute la Cluj. 

Operațiunile germane pe frontul de est sunt criticabile din 
punct de vedere strategic. Acest front, atât de important, este lăsat 
tot timpul fără rezerve strategice. Întrucât germanii mai dispun în 
interior de 300 de divizii, care aşteaptă, era inteligent ca 50 — 60 de 
divizii să fi stat în Basarabia şi Transnistria, ca rezervă strategică a 
frontului de est. Pe lângă că aceste unităţi n-ar mai fi consumat, 
stând aici, puţinele alimente ce sunt în Germania, ele ar fi ţinut pe 
ruşi la respect. Se pare însă că pe germani i-a zăpăcit frica unei 
debarcări anglo-americane pe coasta Atlanticului şi îi aşteaptă cu 
toate forţele, în vreme ce ruşii operează nestingheriţi. Chiar dacă ar 
avea loc această debarcare, nu este nevoie de toate rezervele 
germane. Statul Major german nu este în stare să aprecieze care 
din cele două fronturi este mai periculos. Nu este greu să vezi că 
frontul rusesc prezintă cel mai mare pericol. 

18 martie 1944. Ofensiva rusă este în plină desfăşurare. Au 
reuşit să ocupe centre importante între Bug şi Nistru. 

S-a constituit cartierul Armatei a IV-a române la laşi. A trebuit 
să las comanda acestei armate generalului Racoviţă, fiindcă nu mai 
pot îndeplini două funcțiuni, ambele devenind din ce în ce mai grele 


şi mai importante. Această armată are însărcinarea de-a apăra 


trecerile de peste Nistru, pentru ca nu cumva detaşamente de 
recunoaştere inamice să treacă la vest de fluviu. 

Se simte multă activitate în domeniul politic — datorită 
iniţiativei opoziţiei, şi nu a guvernului. Barbu Ştirbey a plecat la 
Cairo spre a lua legătură cu reprezentanţii celor trei mari puteri, în 
vederea unui armistițiu separat. Mareşalul Antonescu, care n-a fost 
om politic, este depăşit de evenimente şi pare complet paralizat în a 
lua o hotărâre. 

Presa londoneză şi turcă se ocupă mult de situaţia noastră. 

Declaraţiile lui Benes sunt la ordinea zilei; ne face cunoscut 
că ruşii consimt a ne da toată Transilvania, însă ne vor lua 
Basarabia şi Bucovina de nord. Ar trebui acţionat în această 
direcţie, pentru a nu pierde totul. 

Am vorbit telefonic la Săvârşin cu adjutantul de serviciu să 
pună în vedere Regelui că, faţă de evenimente, ar fi bine să vină la 
Sinaia. Voiam ca Regele să fie mai aproape şi să se impună puţin 
guvernului, profitând de dezorientarea în care acesta se găseşte şi 
faţă de evenimente. 

Mareşalul cred că şi-a mai pierdut din intransigenţă. 

20 martie 1944. Inamicul a reuşit a trece Nistrul la Soroca. 
lată dar pe ruşi atingând teritoriul naţional. S-a făcut aşadar 
contactul între ruşi şi trupele române de pe Nistru. Deşi forţele ruse 
ce au trecut Nistrul sunt slabe, reacţiunea noastră este şi mai slabă, 


fără a se înţelege de ce. 


Pe Bugul inferior germanii se menţin, însă pe Bugul mijlociu 
ruşii au realizat o spărtură de 100 km. Forţele germane ce se 
dirijează în această parte a frontului sunt insuficiente faţă de 
gruparea inamică ce se concentrează în spărtura Bugului, între 
localităţile Braklav şi Goloskovo. Acum ar fi fost momentul de 
intervenire a rezervelor strategice, însă germanii, după cum am 
spus, n-au aşa ceva. Şi la Moghilev, pe Nistru, ruşii au început să 
atace, dar până acum n-au reuşit să treacă. 

21 martie 1944. Am fost la Sinaia pentru a pune pe Rege la 
curent cu situaţia şi a-l iniţia ce trebuie să vorbească cu Mihai 
Antonescu, care va fi primit în audienţă tot azi. Mareşalul cu Mihai 
Antonescu vor pleca la Hitler, care poate să ne ofere Ardealul. Nu 
trebuie acceptat aşa uşor, fiindcă nu avem siguranţă în a-l păstra; 
nu trebuie făcut din unguri victime în ochii opiniei publice mondiale. 
Ardealul să ne revină printr-un plebiscit şi să cădem de acord cu 
ungurii prin intervenţia germanilor. 

22 martie 1944. Am luat legătura cu Dinu Brătianu, şeful 
Partidului Liberal, care mi-a expus vederile sale şi rezultatul 
audienței lui Maniu — şeful Partidului Naţional-Ţărănist — la Mareşal. 

Situaţia frontului se rezumă la aceea că ruşii au mărit capul 
de pod de la Soroca, iar frontul german la sud de Smerinka a cedat, 
mărind astfel spărtura de pe Bug. Se fac oarecare concentrări de 


trupe germane în nordul Basarabiei; aşteptăm reacţiunea lor. 


23 martie 1944. Regele a venit la Bucureşti. Mareşalul şi 
Mihai Antonescu au plecat în Germania. 

Din cauză că ungurii nu prezentau destule garanţii, germanii 
au ocupat Ungaria luând administraţia în mână. Pentru a nu se 
întâmpla şi la noi la fel, s-au luat măsuri interne. 

Dinu Brătianu îmi trimite în copie o scrisoare de protest pe 
care a trimis-o Mareşalului. După amiază am stat de vorbă cu 
generalul Mihail, care are legături cu oamenii politici, spre a afla 
ideile tuturor. 

Seara, la Casa Mică, cu Regele, Buzeşti şi Stârcea discutăm 
până noaptea târziu cum am putea încheia armistițiul. 

25 martie 1944. Buna Vestire. Sperăm să avem şi noi vreo 
veste bună cu prilejul acestei sărbători. Realitatea este însă tristă. 
Inamicul înaintează peste tot. Capul de pod din Basarabia s-a lărgit; 
frontul dintre Bug şi Nistru s-a dat înapoi, între Tarnopol şi 
Proskurov frontul e rupt şi ruşii au atins Nistrul la Zalescâki. Începe 
dezastrul, probabil. Exodul populaţiei din Moldova este 
impresionant. 

Se aşteaptă înapoierea Mareşalului din Germania. 

27 martie 1944. leri Mareşalul a fost în audienţă la Rege. Îmi 
face impresia că a venit de la Hitler fără vreun rezultat pozitiv şi că 
nici el nu mai crede în eficacitatea măsurilor ce se vor lua. Nici 
vorbă de o contraofensivă germană din regiunea Lemberg pe 


direcţia generală Tarnopol — Proskurov — Bugul mijlociu, singura ce 


o socotesc salvatoare. Dacă nu se reacţionează astfel, se va pierde 
o rară ocaziune de succes. 

Regele a plecat la Sinaia. Se preconizează ideea unui 
consiliu de coroană; nu sunt de părere, pentru că se angajează 
persoana Regelui, care până acum n-a fost consultat în nimic şi 
acum se vrea să i se arunce în spinare toată răspunderea. Se pune 
apoi întrebarea cum vor privi germanii acest consiliu; oare nu ne vor 
ocupa complet, ca pe unguri, şi pierdem astfel orice libertate de 
acţiune? 

Se merge cu paşi mari către dezastru. Cei ce vin din 
Moldova mă informează că armata se prezintă foarte prost din 
punctul de vedere al echipamentului şi disciplinei. La Galaţi s-au 
adunat mii de dezertori germani; foarte mulţi au început a-l 
blestema pe Hitler, de unde până acum îl venerau. Lumea este 
înnebunită, căci refugiații din Moldova propagă panica pe unde trec. 

Din Buletinul de operaţii, se vede că ruşii au ajuns la nord de 
Cernăuţi, cu intenţia de a intercepta importanta linie de comunicaţie 
ce trece pe-aici; de asemenea, ruşii au reuşit cu forţe slabe să 
treacă Prutul la Ripiceni; iată-i dar şi pe pământul Moldovei... 

28 martie 1944. Am fost chemat urgent la Sinaia. După 
examinarea situaţiei politice şi militare, am cerut audienţă lui Mihai 
Antonescu, unde m-am prezentat seara târziu cu Negel, 
administratorul Domeniilor Coroanei, şi Stârcea. Întrucât germanii 


nu respectă angajamentul luat de a ne apăra teritoriul naţional, nu 


mai avem nici noi vreo obligaţie. Analizăm din nou dacă este bine a 
se ţine un consiliu de coroană; rămâne a se vedea şi părerea 
Mareşalului. 

Germanii ne impun să ne retragem pe poziţia de la sud de 
laşi, adică pe Dealul Mare — Strunga — Târgu-Neamţ, precum şi pe 
platoul Corneştilor din Basarabia; deci cedăm nordul Moldovei şi al 
Basarabiei... 

30 martie 1944. Dejun intim la Casa Mică: Regele, 
Mareşalul, Mihai Antonescu şi cu mine. După dejun examinăm 
situaţia. Oarecare divergențe între Mareşal şi Mihai Antonescu. Se 
pare că acesta din urmă înclină în partea noastră, de a se cere 
armistițiul. Mareşalul doreşte să se întărească pe poziţia Dealul 
Mare — Târgu-Frumos — Strunga, unde crede că inamicul ar putea fi 
oprit. Ar fi un mare câştig să rezistăm aici până la terminarea 
războiului, pe care Mareşalul nu-l vede departe. Regele a cerut să 
nu fie golită de trupe regiunea Bucureşti şi Ploieşti. În acelaşi timp, 
s-a căzut de acord a se face tatonări la Ankara pentru un armistițiu 
cu Rusia. 

Am stat noaptea târziu cu Regele, Regina-mamă, Stârcea şi 
loaniţiu, pentru a examina ideea opoziţiei de a cere armistițiu Rusiei 
fără condiţii şi a scoate pe germani din ţară. A accepta armistițiul 
fără condiţii nu este practic, n-ar fi mare deosebire faţă de o 
capitulare fără condiţii. Trebuie tratat cu ruşii pentru a obţine 


oarecare uşurări şi asta este posibil câtă vreme mai avem o armată 


pe front, care poate să mai reziste. Cealaltă parte mi se pare foarte 
dificilă. E uşor de formulat o idee — a goni pe germani din ţară — dar 
realizarea ei prezintă două mari greutăţi: primo, germanii sunt tari şi 
numeroşi în ţară, secundo, cum vor primi ofiţerii şi trupa ideea de a 
întoarce armele contra germanilor? Există o onoare militară, care n- 
ar admite acest act de trădare. Trebuie să mai aşteptăm puţin şi să 
analizăm totul cu băgare de seamă, pentru a nu ne arunca într-o 
aventură. 

31 martie 1944. Mihai Antonescu urma să aibă o convorbire 
cu diferite personalităţi politice, care susţin una şi bună, a ieşi din 
război, dar nici unul nu dă o soluţie pentru a realiza aceasta. Sunt 
curios să văd rezultatul şi care este acela care şi-ar lua răspunderea 
să ia frânele guvernului. 

Mareşal al Palatului 

1 aprilie 1944. Întrucât Majestatea Sa Regele începe să 
activeze pe tărâmul politic, îmi propune a deveni mareşal titular al 
Palatului. Ca şef al Casei Militare, aş da de bănuit că primesc şi 
stau de vorbă cu persoane politice, pe când ca mareşal al Palatului 
îmi revine această legătură cu persoanele din afară chiar prin 
atribuţiunile fireşti ale acestei funcţii. Ca mareşal al Palatului sunt 
primul demnitar al Palatului şi am mai multă libertate de acţiune. 
Chiar azi s-a întocmit decizia regală de numire a mea în această 
funcţie, care s-a tipărit în Monitorul Oficial. 

Am fost la Tătărescu acasă cu care am discutat situaţia 


nenorocită în care ne aflăm. Am decis de a merge la Mihai 
Antonescu pentru a determina guvernul să ia o hotărâre. 

2 aprilie 1944. Regina-mamă se hotărăşte să plece în 
Elveţia, pentru a-şi duce ceva valori şi a-şi pregăti o locuinţă, dacă 
împrejurările o vor sili să părăsească ţara. Regele este hotărât să 
rămână în mijlocul poporului, orice s-ar întâmpla. Pentru plecarea 
Reginei-mame se cere autorizaţia germanilor, iar Buzeşti şi Stârcea 
se ocupă cu formalităţile plecării, care sunt din cale-afară de 
numeroase. 

4 aprilie 1944. Relativ la plecarea Reginei-mame, nici un 
răspuns din Germania; bănuiesc că nu i se va permite să plece. 

Dejun intim la Palat: Regele, Regina-mamă, Buzeşti şi cu 
mine. La ora 13.40 se sună alarma. Au venit 250 avioane anglo- 
americane, care au bombardat Capitala timp de o oră şi jumătate, 
făcând stricăciuni apreciabile în cartierele Cotroceni, Griviţa şi Gara 
de Nord. 

A fost o mare surprindere pentru noi acest bombardament, 
fiindcă ne obişnuisem cu ideea că Bucureştii nu vor fi bombardaţi. 
După încetarea bombardamentului, Majestăţile lor au plecat la 
Sinaia. 

5 aprilie 1944. Până acum s-au înregistrat 900 morţi şi 1.200 
răniţi. Este lipsă de apă în oraş, conductele de apă şi uzina de la 
Grozăveşti fiind avariate. Tramvaiele nu mai circulă. 


Noroc că lumina electrică funcţionează. 


După masă s-a dat alarma din nou. Circa 300 de avioane s- 
au apropiat de Bucureşti, însă s-au dirijat apoi spre Ploieşti, unde 
au bombardat puternic cartierul Gării de Sud. Sunt pagube mari, 
mai ales în centru şi la rafinăriile de petrol. 

În Bucureşti se resimte lipsa de alimente, căci cei din 
vecinătatea oraşului se tem a mai veni cu aprovizionările obişnuite. 

6 aprilie 1944. Regele soseşte de la Sinaia şi pot să-i dau 
detalii complete asupra bombardamentului de la Ploieşti. Am 
chemat pe Mihai Antonescu la Palat, unde Regele i-a cerut să-l 
informeze asupra demersurilor de armistițiu. Se pare că şi Mareşalul 
este câştigat pentru această idee. Comunicăm lui Ştirbey la Cairo 
să încerce să obţină garanţii din partea anglo-americanilor, întrucât 
nu avem încredere în cele tratate cu ruşii. 

Am luat dejunul cu Regele la Scroviştea, apoi ne-am înapoiat 
la Palat pentru a revedea pe Mihai Antonescu, care ne comunică că 
Mihalache -— vicepreşedintele Partidului Naţional-ţărănist — urmează 
a se întâlni cu Mareşalul şi cu el spre a le spune vederile opoziţiei. 
Spre seară, Regele a plecat la Sinaia, după ce am făcut o vizită în 
Gara de Nord, spre a vedea efectele bombardamentului. 

Sunt asaltat de toţi cunoscuţii spre a afla ce hotărâre ia 
guvernul. Nu pot să le spun nimic, fiindcă trebuie păstrată o 
discreţie absolută dacă voim să facem ceva. 

11 aprilie 1944. Invoc motivul că voi inspecta Domeniile 


Coroanei din Moldova şi astfel ajung la Bacău, unde este cartierul 


Armatei a IV-a, spre a vedea pe generalul Racoviţă şi a lua 
informaţii de la el asupra situaţiei frontului defensiv de pe linia 
Dealul Mare -— Strunga -— Târgu-Neamţ. Informaţiile sunt bune. 
Trupe suficiente, rezerve de contraatac, şi germanii au trimis ceva 
material. Moralul mulţumitor; se crede că va fi ţinută poziţia. 
Mareşalul pune totul pe această rezistenţă — lucru greşit, căci ea nu 
poate dura până la finele războiului. Rezistenţa de acum este însă o 
bună platformă pentru a trata armistițiul. Îi spun generalului 
Racoviţă că s-ar putea să facem un guvern de generali şi-l întreb 
dacă e dispus să intre în acest guvern. Îmi răspunde să contez pe 
el, însă nu va intra într-un guvern prezidat de generalul lacobici. 

12 aprilie 1944. Prin Piatra Neamţ mă duc la Bicaz — 
domeniu al Coroanei — spre a vedea ce mai este pe-acolo şi a da 
dispoziţii, întrucât frontul este foarte aproape. Întâlnesc coloane 
germane ce se retrag peste munţi şi care au un aspect jalnic. La 
dejun ajung la Roman spre a întâlni pe generalul Niculescu, 
comandantul Corpului 5 Armată. Şi el are încredere în poziţia de 
rezistenţă ce-o apără şi crede că ar fi bine să se ceară armistițiul. 
Generalul Niculescu de asemenea îşi oferă serviciile necondiţionat; 
mă gândesc că ar fi bun la interne, căci este mai energic. 

Mareşalul Antonescu este şi el în zonă şi fac tot posibilul să 
nu-l întâlnesc; mi-ar conveni să nici nu afle că am trecut prin Bacău 


şi Roman. 


13 aprilie 1944. Revin la Bucureşti. Ştiri proaste de pe front, 
căci în Crimeea trupele noastre au fost puternic atacate. Evacuarea 
lor se face foarte greu, fiindcă s-a început târziu şi n-a fost 
îndeajuns de pregătită. Va fi un mare eşec al Mareşalului. Mai 
aşteptăm şi un eşec pe Nistru pentru a-i cere să plece. 

14 aprilie 1944. M-am dus la Sinaia pentru a informa pe 
Rege asupra situaţiei frontului. Pe tărâm politic, opoziţia a trimis la 
Ankara condiţiile armistiţiului. 

Am impresia că germanii simt că se va petrece o ruptură a 
relaţiilor cu ei, din care cauză aduc trupe noi prin toate oraşele, 
pentru a ne ocupa. 

15 aprilie 1944. La ora 11.30 se dă alarma. Aviația anglo- 
americană îşi face apariţia peste 20 de minute şi bombardează 
cumplit centrul oraşului, atingând clădirile din jurul Palatului Regal şi 
Palatului Telefoanelor. Incendii mari la Universitate şi Casa 
Românească. 

După-amiază, am ieşit cu Regele pe bulevardul Brătianu şi 
strada Academiei să vedem pagubele pricinuite. Lumea, 
înspăimântată, blestema în gura mare pe Mareşal, pe care-l făcea 
responsabil de nenorocirile ce s-au abătut asupra oraşului. 

16 aprilie 1944. Paştele. Un Paşte din cale-afară de trist. Nici 
o solemnitate la Patriarhie, ca altă dată, de teama aviaţiei. Chiar în 
ziua de Paşti, aviația inamică a bombardat Severinul, Galaţiul şi 


Braşovul, pricinuind, mai ales la Severin, stricăciuni. La Braşov este 


atins cartierul gării şi parte din atelierele IAR. Şi la Bucureşti a fost 
alarmă, dar am fost cruţaţi în această zi de sărbătoare creştinească. 

Pe front ruşii au bombardat cartierul Armatei a IV-a din 
Bacău. 

17 aprilie 1944. M-am dus la Sinaia la ora 12. Regele avea o 
întrevedere cu Mihai Antonescu. Ne-a expus condiţiile de armistițiu 
oferite de Rusia prin ministrul nostru de la Stockholm; asemenea 
propuneri au fost făcute şi ministrului nostru de la Ankara, dar nu 
ne-au sosit încă. Condiţiile ar fi acceptabile, mai ales că sunt 
garantate de anglo-americani. Guvernul nu le acceptă, dar Maniu cu 
întreaga opoziţie le acceptă şi vor trimite un emisar chiar la 
Moscova. Aşteptăm un eveniment militar pe frontul Nistrului pentru 
a trece la acţiune. 

Regele îmi cere să am întrevederi şi să mă gândesc grabnic 
la persoanele ce vor alcătui noul guvern. E vorba să facem un 
guvern de militari, cu specialişti la externe, finanţe şi agricultură... 
îmi este greu să stau de vorbă cu oamenii politici şi şefii armatei, 
fiindcă sunt plecaţi din Bucureşti, fie din cauza sărbătorilor, fie a 
bombardamentelor, fie a funcţiilor ce au generalii în garnizoanele 
depărtate sau pe front. 

20 aprilie 1944. La Dinu Brătianu m-am întâlnit cu Maniu. 

S-a redactat telegrama ce va fi trimisă lui Ştirbey, prin care 
consimţim să discutăm armistițiul pe textul trimis de Aliați şi pe cel 


trimis de opoziţie. 


Am ajuns la convingerea că tot Mareşalul ar fi cel mai indicat 
să trateze armistițiul. În orice caz, dacă nu vrea să-l facă, cel puţin 
să se demită, pentru ca noul guvern să aibă de furcă numai cu 
germanii, nu şi cu el. Mareşalul plecând, uşor am putea pune mâna 
pe trupe; altfel, ar asculta tot de el, şi în Bucureşti Mareşalul are un 
regiment de gardă la dispoziţia sa (Regele are numai un batalion de 
gardă); în plus, jandarmii ar asculta de generalul Vasiliu, care este 
devotat Mareşalului. 

21 aprilie 1944. A venit la mine acasă George Brătianu, sosit 
de la Bacău şi Roman, aducându-mi ştiri de la generalul Racoviţă şi 
generalul Niculescu. Îmi atrage atenţia că pe front este următoarea 
situaţie: generalul Cornea (Divizia de Gardă) este pentru germani, 
iar restul de comandanţi, în cea mai mare parte, sunt nehotărâţi, 
aşteptând să vadă de ce parte trage balanţa. Îmi spune apoi că 
unităţile noastre pe front sunt împănate cu cele germane, iar în 
spatele frontului au o rezervă puternică, numai din trupe germane, 
în majoritate divizii blindate. Prin urmare desprinderea trupelor 
noastre s-ar face cu mare greutate. 

24 aprilie 1944. Bombardament aerian şi la Bucureşti şi la 
Ploieşti, efectuat în cinci valuri cu 600 de avioane. La Ploieşti, 
distruse sau avariate mai toate rafinăriile, afară de pagubele 
produse chiar în centrul oraşului. La Bucureşti au bombardat 
cartierul Atelierelor CFR, până la Chitila, apoi cartierele Bucureştii 


Noi, Dămăroaia şi Şcoala de Agricultură. 


26 aprilie 1944, Dejun cu Regele şi Mihai Antonescu, care 
ne informează că a asistat la o discuţie violentă între Mareşal şi 
generalul Şteflea (şeful Marelui Stat Major) — şi probabil că 
generalul Şteflea va pleca din funcţie. 

Mihai Antonescu a căzut de acord că trebuie să plece cineva 
la Ankara şi la Cairo, spre a discuta condiţiile armistiţiului. 

27 aprilie 1944. Mă vizitează Caranfil, care este de părere să 
urgentăm ieşirea din război; are idei clare. Am văzut pe Ralea, care 
mi-a comunicat ultimele ştiri ce are. 

Seara târziu am fost chemat de Mareşal pentru a-mi arăta un 
raport al Serviciului de Contrainformaţii, în care se specifică faptul 
că Regele a vizitat pe prizonierii americani, arătându-le multă 
solicitudine. E just că procedeul Regelui este greşit, căci nu s-a 
interesat şi de sinistraţii şi răniții noştri. Pentru moment, americanii 
ne sunt duşmani şi au pricinuit multă jale în ţară. 

Am spus Mareşalului că toate acestea s-au făcut fără ştirea 
mea şi că voi veghea să nu se mai întâmple. 

28 aprilie 1944. Am primit pe Cancicov, care are bune relaţii 
cu Mareşalul. Mi-a părut un om bine documentat şi m-a pus la 
curent cu toată evoluţia ideilor Mareşalului, care în mai multe 
rânduri a avut ideea să se despartă de germani. În momentul de 
faţă Mareşalul se gândeşte la rezistenţă. Şi Cancicov este de 


părere că armistițiul nu poate fi făcut decât de Mareşal; un guvern 


de militari nu are şansă să guverneze, căci va fi arestat imediat de 
nemți, ba chiar va complica situaţia. 

1 mai 1944. Sunt chemat dis-de-dimineaţă la Sinaia. În lipsa 
mea, Regele şi cu cei mai tineri din jurul său au hotărât să nu mai 
aştepte nimic şi să dea ei lovitura de stat. Planul constă în a trece 
frontul în nordul Moldovei, la Botoşani, unde vor lua legătura cu ruşii 
şi vor încheia armistițiul. Au ales maşinile şi camioanele ce vor lua 
parte la această expediţie, au numit personalul ce-i va însoţi, încât 
tot Palatul este pus la curent. Natural că se contează pe mine 
pentru a-i însoţi, îşi dau seama că tot e bine să fie şi unul mai 
bătrân cu ei, pentru eventualitatea când s-ar ivi vreo complicaţie... 

Le-am arătat că planul propus nu are şansă de reuşită. Mai 
întâi, n-au păstrat secretul; personalul destinat a-i însoţi trebuie să 
creadă că pleacă la una din proprietăţile Regelui; apoi, nu cunosc 
situaţia frontului şi deci nu ştiu pe unde vor trece — ar pune germanii 
mâna pe ei imediat... şi, în fine, condiţiile armistiţiului trebuie 
discutate în prealabil şi apoi acceptate. 

Ce vrei, tinereţea a fost dornică totdeauna de aventură! 

2 mai 1944. Interesant este un ordin de zi al lui Stalin, din 
care reproduc: „Pentru a înlătura ameninţarea aservirii ţării noastre 
şi a ţărilor aliate cu noi, este nevoie ca fiara germană rănită să fie 
urmărită cu îndârjire şi omorâtă în propria sa vizuină. Urmărind pe 
inamic, noi trebuie să eliberăm din sclavia germană pe fraţii noştri 


poloni, cehoslovaci şi pe celelalte popoare din Europa occidentală, 


care sunt aliatele noastre şi care se găsesc sub călcâiul lui Hitler. 
Este evident că această misiune este mai grea decât expulzarea 
trupelor germane din graniţele Uniunii Sovietice. Ea poate să fie 
realizată numai prin apropierea dintre Rusia sovietică, Marea 
Britanie şi Statele Unite şi prin lovituri combinate dinspre răsărit, 
date de forțele noastre armate, şi dinspre vest — de armatele aliaţilor 
noştri (sublinierea mea). 

Din acest ordin de zi se desprinde clar: 

1) că se recunoaşte că operaţiunile ce vor urma sunt mai 
grele decât cele de până acum; 

2) că Rusia vrea să aibă concursul efectiv al aliaţilor săi; 

3) că numai aşa va reuşi operaţia. Asta înseamnă că Rusia 
se trezeşte acum şi nu vrea să se uzeze singură, pentru ca la urmă 
Aliaţii, rămânând tari, să dicteze pacea cum vor voi. De data 
aceasta este o invitaţie mai serioasă din partea ruşilor ca anglo- 
americanii să deschidă la vest un front contra germanilor. 

3 mai 1944. În locuinţa lui Vişoianu ne-am adunat cu Maniu 
pentru a discuta plecarea lui Vişoianu la Cairo, unde puterile aliate 
au acceptat a trimite pe cineva să discute condiţiile armistiţiului. 

Seara am primit la Palat cu multă precauţiune pe Dinu 
Brătianu şi Maniu ca să stea de vorbă cu Regele. Ei cereau un 
consiliu de coroană, dar le-am demonstrat că nu este de folos 
momentan, ar însemna să tragem clopotele. Am cerut din partea 


Regelui ca opoziţia să facă o scrisoare prin care să-şi ia toate 


riscurile schimbării de guvern şi deci de politică. 

Peste noapte a fost un bombardament englez asupra 
Bucureştiului. Alarma a durat o oră şi jumătate; au fost stricăciuni 
mai ales în cartierul de sud al oraşului. 

5 mai 1944. La Sinaia a avut loc investirea solemnă a trei 
episcopi; apoi prezentarea ministrului Bulgariei, care a fost reţinut la 
dejun împreună cu toţi membrii legaţiei bulgare. 

După-amiază am trecut pe la generalul Mihail, cu care m-am 
sfătuit asupra celor ce trebuie făcute. 

8 mai 1944. Bombardamentele de teroare s-au succedat fără 
milă şi ziua şi noaptea. Ele au avut ca obiectiv şi oraşe fără nici o 
industrie de război. La Bucureşti, cartierul Bonaparte este în flăcări. 
În grădina Palatului au căzut două bombe — de s-a cutremurat 
adăpostul în care ne găseam. Una din bombe a lovit pivniţa unde 
erau vinuri rare şi scumpe ce nu putuseră fi evacuate. 

Seara am avut o întrevedere cu Pătrăşcanu - şeful Partidului 
Comunist — care mi-a comunicat că este pe cale a realiza un bloc al 
opoziţiei. Socotesc că este bine ca toată opoziţia să fie unită, pentru 
ca efortul să fie mai puternic şi opinia publică în întregime cu noi. 
De altfel Regele a fost acela care a dorit această unire a întregii 
opoziții. Pătrăşcanu îşi dă şi el seama de greutatea ieşirii noastre 
din Axă şi, dacă este nevoie, se oferă să plece la Moscova pentru a 
aranja clauzele armistiţiului. Pătrăşcanu pune mult suflet şi este un 


om dinamic, încât am toată încrederea că ne va fi de mare folos. 


10 Mai 1944. Cel mai trist pe care l-am trăit... Lumea a 
părăsit Bucureştiul, de zvonul unui bombardament. La ora 9 a avut 
loc un Te Deum la Patriarhie, unde m-am dus ca reprezentant al 
Regelui şi unde guvernul era reprezentat doar prin generalul 
Pantazi, ministrul de război. În toată Patriarhia nu erau mai mult de 
douăzeci şi cinci de persoane. Mareşalul şi Mihai Antonescu 
lipseau. 

Peste noapte s-a dat alarma; au fost însă numai avioane de 
recunoaştere. 

11 mai 1944. Întâlnire cu Dinu Brătianu şi Maniu, care mi-au 
remis o scrisoare prin care se angajează a susţine guvernul de 
militari ce va face armistițiul, preluând apoi puterea. 

15 mai 1944. Am fost pe front, unde la Bacău şi Roman am 
întâlnit diferiţi comandanţi. Frontul are cu totul altă părere asupra 
acţiunii ce trebuie întreprinsă în vederea armistiţiului. Onoarea de 
soldat nu le poate îngădui un act de felonie faţă de germani - a 
întoarce armele contra lor, cum au făcut italienii —- mai ales că 
germanii îşi dau toată silinţa să menţină frontul actual. Ei luptă 
alături cu mult elan şi ne-au dat materialele de care aveam nevoie. 
Toată lumea este pentru armistițiu, însă făcut cu demnitate şi 
cavalereşte. Să se profite de o situaţie grea şi pe faţă să le cerem 
germanilor autorizaţia de a ieşi din acţiune. 


Va fi o mare consternare când voi aduce aceasta la 


cunoştinţa grupărilor politice, care au ca deviză: „Scopul scuză 
mijloacele”. lar eu înţeleg prea bine pe camarazii mei de pe front şi 
regret că nu sunt în mijlocul lor tot timpul... 

16 mai 1944. Întâlnire cu Dinu Brătianu şi Maniu, unde le-am 
expus cele constatate pe front. Natural că sunt contrariaţi. Am fost 
la Sinaia pentru a informa şi pe Rege. 

Către finele lunii mai avem o scădere în activitatea politică 
internă. Pe frontul Moldovei de asemenea linişte. 

6 iunie 1944. Debarcarea anglo-americanilor pe coasta 
franceză. Eveniment foarte important. Să vedem numai dacă 
reuşeşte această debarcare, fiindcă germanii şi-au luat toate 
măsurile, au sacrificat chiar frontul de est pentru a face faţă acestei 
debarcări. 

8 iunie 1944. Întrucât trecerea bruscă de partea Aliaților nu 
prezintă sorţi de izbândă în momentul de faţă, ne gândim a face o 
diversiune, a scoate pe Mareşal de la putere cu asentimentul 
germanilor şi a institui un guvern Gigurtu, care este simpatizat de 
germani. În acest scop am vizitat azi pe Gigurtu, căruia i-am expus 
planul. 

Un guvern Gigurtu nu ne-ar împiedica în acţiunea noastră. 

Gigurtu a şi luat legătura cu Clodius, reprezentantul 
Germaniei în Balcani, să vadă dacă germanii ar accepta această 


schimbare. 


19 iunie 1944. Cu toate străduinţele depuse, Gigurtu n-a 
reuşit. Era natural ca germanii să nu aprobe o schimbare de guvern 
acum; deşi îşi dau seama că Mareşalul nu mai are nici o 
popularitate în ţară, ei cred că tot Mareşalul are ascendent asupra 
armatei. 

21 iunie 1944. Împreună cu Buzeşti şi Col. Dămăceanu, am 
redactat telegrama ce trebuie expediată Aliaților şi în care precizăm 
că acţiunea politică în ţară nu se poate face decât odată cu ofensiva 
rusă pe frontul nostru şi cu ajutor de trupe aeropurtate, care să 
sprijine acţiunea politică, fiindcă sunt prea puţine trupe în interior 
faţă de germani. Ofensiva rusă pe front ar avea ca efect ţintuirea 
germanilor, putând să avem libertate de acţiune în interior. Am da 
ordin trupelor noastre de pe front să nu lupte, uşurând astfel 
acţiunea rusească. 

22 iunie 1944. Azi se împlinesc trei ani de război. Când am 
început războiul, cred că nimeni nu prevedea că va dura atât. Se 
face un Te Deum la Patriarhie, unde mă duc ca reprezentant al 
Regelui. 

Mai în fiecare noapte ne întrunim discret în diferite case 
pentru a lucra în detaliu acţiunea internă în cazul când se va pune 
în aplicare planul de separare de germani. În mod permanent la 
aceste întruniri iau parte: generalii Mihail şi Vasiliu Răşcanu, col. 
Dămăceanu, Buzeşti, Stârcea, Pătrăşcanu şi Bodnăraşu. De aceşti 


doi din urmă am mare nevoie pentru ca să organizez muncitorii din 


fabrici, pe care contez să-mi suplinească lipsa de trupe. 

28 iunie 1944. Bombardament puternic de zi. A fost lovită 
chiar Preşedinţia Consiliului de Miniştri. 

30 iunie 1944. Căderea Cherbourgului va înlesni operaţiile 
debarcării. La vest se clarifică situaţia, deoarece anglo-americanii 
au pus piciorul solid în Franţa şi germanii, cu toate pregătirile, n-au 
putut împiedica debarcarea. 

Ofensiva rusă la nord de Pripet a surprins pe germani şi 
acum sunt nevoiţi să se retragă spre vest. 

America a rupt legăturile cu Finlanda. Se părea în ultimul 
timp că se va ajunge la o înţelegere ruso-finlandeză, însă după 
vizita lui Ribbentrop la Helsinki finlandezii au început iar lupta. 

În ţară, activitatea opoziţiei se face din ce în ce mai simțită. 
Eu mă mir că germanii nu ne arestează, fiindcă nu se poate să nu fi 
simţit ce se petrece. 

Luna iulie 1944. În primele zile ale lui iulie suntem ocupați a 
pune la punct planul de acţiune, cu toate detaliile. Trebuie să lărgim 
cercul nostru cu persoane de care avem absolută nevoie. Astfel, cu 
generalul aviator Vasiliu pentru chestiunile de aviaţie şi artilerie 
antiaeriană, cu generalul Eftimiu C. pentru chestiunile referitoare la 
transmisiuni. Col. Dămăceanu lucrează la comandamentul 
Capitalei, unde are funcţie de şef de stat major, generalul Vasiliu 
Răşcanu în zona petroliferă, peste care este comandant, şi 


Bodnăraşu îşi organizează masele de lucrători din fabrici şi mai ales 


din instituţiile de stat, cum ar fi: Poşta, Telefoanele, Monitorul 
Oficial, Radio etc., fiindcă aceşti lucrători pot fi chemaţi să-şi apere 
singuri instituţiile, nedispunându-se de trupe suficiente. 

17 iulie 1944. Primim răspuns din Stockholm, la telegrama 
trimisă de Buzeşti, că se va studia proiectul nostru de armistițiu 
precum şi felul cum înţelegem să acţionăm. 

20 iulie 1944. Ofensiva rusă progresează şi la Lemberg. Pe 
frontul Moldovei — linişte. 

21 iulie 1944. În Germania a avut loc un atentat contra lui 
Hitler chiar la cartierul general. Hitler a fost doar rănit. Păcat că nu a 
reuşit atentatul, ar fi descurcat situaţia. 

Arestări şi execuţii. Bănuiesc că mişcarea contra lui Hitler 
trebuie să aibă un caracter mai mare şi nu poate să fie decât bine 
organizată, încât, dacă a scăpat Hitler acum, apoi cu ocazia altei 
tentative nu va mai scăpa. În orice caz este vizibil că parte din şefii 
armatei sunt contra lui; de aici va rezulta prăbuşirea. 

22 iulie 1944. Am fost la Curtea de Argeş pentru parastasul 
anual al regilor şi reginelor înmormântați acolo. Pe drum ne-a 
apucat alarma, aşa că a trebuit să oprim trenul regal trei ceasuri, în 
plină cale între Titu şi Mătăsaru. Au fost bombardamente la Ploieşti 
şi Buzău. 

24 iulie 1944. Ruşii sunt în preajma Lembergului. Mai la nord 
situaţia este şi mai proastă, căci în două regiuni ruşii au reuşit să 


facă în front spărturi largi. Pe frontul de vest nimic nou, decât lupte 


crâncene fără cuceriri de teren; este punctul culminant, care va 
decide dacă anglo-americanii reuşesc sau nu să se menţină în 
Franţa. În Italia anglo-americanii înaintează la nord de Livorno şi 
Ancona. 

La noi, liniştea din preajma marilor evenimente. Mareşalul a 
plecat la Olăneşti spre a-şi face cura de ape; a şi găsit momentul 
potrivit! Nouă ne convine absenţa lui, fiind mai puţin supravegheați. 

Luna august 1944. Asupra formării guvernului nu cădem de 
acord. Oamenii politici doresc un guvern de militari. Eu mă opun la 
aceasta, pentru că un guvern de militari are aerul de dictatură a 
Regelui şi Regele rămâne prea descoperit. Apoi, eu ştiu bine că 
Aliaţii ar dori un guvern politic, din reprezentanţii tuturor partidelor, 
spre a fi reprezentată toată opinia publică. 

După multe discuţii, Maniu este câştigat pentru această idee, 
dar pune condiţia ca în acest guvern să intre Dinu Brătianu şi 
Mihalache, în care caz el primeşte să fie preşedintele guvernului. 
Eu ştiu însă bine că atât Dinu Brătianu cât şi Mihalache nu vor să 
audă de guvern politic, ci sunt pentru un guvern de militari. 

2 august 1944. Turcia a rupt relaţiile cu Germania. Cred că 
este un eveniment favorabil pentru a ieşi din război. Am cerut să 
văd pe Mihai Antonescu, cu care am vorbit despre această situaţie. 
l-am declarat că sunt vinovaţi de două ori: mai întâi că nu fac nimic 
şi apoi că nu lasă nici pe alţii să facă ceva. l-am spus să trimită pe 


cineva la Moscova pentru a nu pierde condiţiile de armistițiu. 


Generalul Aldea se oferă să plece, cu toate riscurile. 

3 august 1944. Cu Buzeşii am fost la Snagov, unde am 
întâlnit pe Maniu şi Mihai Popovici. Am analizat evenimentele 
externe şi interne. Dacă guvernul nu trimite delegat la Moscova, 
apoi vom trimite noi pe generalul Aldea. Am luat înţelegere a face o 
întrunire cu generalul Aldea şi cu câţiva generali ce sunt în 
Bucureşti, veniţi de pe front. 

Am dejunat la Snagov cu Buzeşti care mi-a citit câteva 
telegrame de la generalul Gheorghe lon, ministru la Berlin, care 
arată situaţia gravă din Germania. Se pare că grupul de armate din 
nord a pierdut legătura pe uscat cu Germania, comunicând doar pe 
mare. Multe trupe sunt în debandadă. În Finlanda s-a schimbat 
preşedintele, probabil în vederea ieşirii din acţiune. Generalul 
Gheorghe lon este un mare vinovat, căci în calitatea sa de ministru 
la Berlin ne-a indus tot timpul în eroare asupra stării şi posibilităţilor 
germane. E un germanofil, fiind căsătorit cu o germană. 

Seara am primit pe Tătărescu. Nu se are bine deloc cu 
Maniu, or eu aş fi vrut să dispară toate diferendele dintre oamenii 
politici şi cu toţii să conlucreze la acest mare act. 

4 august 1944. M-a chemat generalul Şteflea pentru a-mi 
arăta, din ordinul Mareşalului, situaţia germanilor în ţară. În adevăr, 
sunt peste 650.000 răspândiţi în toată ţara, deci va fi riscant a 
întreprinde ceva contra lor. 


De altfel acesta a fost şi gândul Mareşalului când a hotărât 


ca şeful Marelui Stat Major să mă pună la curent; era un 
avertisment să ne vedem de treabă şi să renunţăm la ideea unei 
acţiuni. 

5 august 1944. Mareşalul a plecat în Germania, însoţit de 
Mihai Antonescu şi generalul Şteflea. Probabil că Hitler vrea să le 
stabilească atitudinea faţă de ruperea relaţiilor cu Turcia. 

Nu m-ar prinde mirarea ca Hitler să ceară mobilizarea 
generală şi retragerea pe frontul Focşani — Bolgrad. 

8 august 1944. Mareşalul s-a întors foarte deprimat. Hitler l-a 
chemat să-l intimideze şi să-i arate că nu stăpâneşte situaţia 
internă. 

20 august 1944. Toată această perioadă s-a scurs în discuţii 
cu oamenii politici. A fost primit şi Mihalache de Rege, care ne-a 
spus că ce vrem noi să facem este o aventură şi că numai 
Mareşalul poate încheia armistițiul. În orice caz, este contra unui 
guvern politic, fiindcă oamenii politici nu pot semna un act prin care 
se cedează o parte din Bucovina şi Basarabia, pe când noi, militarii, 
putem semna! N-am înţeles logica lui Mihalache; dacă Mareşalul nu 
vrea să facă nimic, oare toată lumea trebuie să stea cu braţele 
încrucişate? Natural că sunt riscuri; fără riscuri ştie oricine să se 
înhame la o treabă. 

Chiar din ziua de 19 august, ruşii au început ofensiva şi pe 
frontul nostru. Cred că am pierdut cea mai bună ocazie de a încheia 


armistițiul, adică între 7 şi 19 august, când germanii şi-au retras 


toate rezervele din frontul nostru şi înainte de începerea ofensivei 
ruse. Am impresia, că am pierdut totul şi că străduinţele noastre au 
fost zadarnice, dacă n-au dus la un rezultat. Mă simt cuprins de 
deznădejde. 

21 august 1944. Corpurile 4 şi 6 Armată sunt date peste cap. 
Contraatacurile nu pot restabili situaţia. Ruşii au atacat şi pe Nistru, 
unde au consolidat un cap de pod la Tighina. Probabil aici vor face 
efortul. 

La ora 18 am primit pe Mihai Antonescu, pe care l-am 
condus la Rege. Am discutat un ceas. Mihai Antonescu şi-a luat 
angajamentul ca în două zile să clarifice situaţia cu Mareşalul, spre 
a se hotărî într-un fel. 

22 august 1944. Am văzut pe generalul Pantazi, ministrul de 
război, care şi el este acum pentru armistițiu. L-am rugat să ia unele 
măsuri privind deplasarea de trupe în jurul Capitalei. 

După masă a venit iar Mihai Antonescu, care a avut o 
întrevedere cu Clodius şi Killinger pentru a pregăti ieşirea noastră 
din război. 

Pe frontul Moldovei şi pe Nistru situaţie proastă. În Basarabia 
frontul este rupt şi ruşii înaintează către Cogâlnic, unde vor întâlni 


forţe slabe. 


Preşedinte de Consiliu întâia oară 


23 august 1944, miercuri. Zi memorabilă, care va rămâne în 


istoria poporului român. 

Mai toată noaptea m-am zbătut cu ştirile proaste ce soseau 
de pe front; este cert că la această oră frontul nostru este destrămat 
şi trupele în derută. Peste măsură de obosit, am aţipit despre ziuă. 

La ora 9 am intrat în biroul meu destul de abătut. Aflu că 
Mareşalul a venit de pe front şi a convocat un consiliu de miniştri la 
Snagov, unde probabil va lua o ultimă hotărâre; de-ar fi hotărârea 
cea bună, adică cererea armistiţiului şi încheierea ostilităţilor... 

Dinu Brătianu îmi comunică prin telefon să trec imediat pe la 
el. La 9.30 am fost la el acasă unde-mi spune că a trimis pe George 
Brătianu la Antonescu pentru a se decide în favoarea armistiţiului; 
tot de la el aflu că şi Maniu a trimis pe Mihalache, în acelaşi scop. 
Vorbind cu Dinu Brătianu asupra unui guvern politic în cazul 
demisiei Mareşalului, se arată intransigent, fiind de părere că numai 
un guvern de militari se poate alcătui în asemenea împrejurări. Prin 
urmare cade dezideratul ce am propus mereu -— să se facă un 
guvern politic. 

M-am întors la Palat, unde m-au înnebunit telefoanele, 
fiecare dorind a şti dacă s-a luat vreo hotărâre. Sunt chemat cu 
insistenţă la telefon de şeful de stat major al Armatei a IV-a. 

Col. Dragomir, care-mi comunică situaţia jalnică a Armatei şi 
cere de la mine sugestii, ce să facă faţă de directivele operative 
date de germani ca să treacă pe Carpaţi cu toate forţele. În faţa 


acestei întrebări am rămas foarte nedumerit, întrucât nu am 


calitatea de a lua vreo dispoziţie, mai ales că şeful Marelui Stat 
Major (generalul Şteflea) este în zonă. l-am spus colonelului 
Dragomir să ia legătură imediată cu generalul Şteflea, care trebuie 
să aibă instrucţiuni de la Mareşal. 

Pe la ora 11.30 sunt chemat la telefon de Preşedinţia de 
Consiliu şi vorbesc cu Mihai Antonescu, care mă întreabă dacă 
Regele este în Bucureşti. Îi comunic că este şi atunci Mihai 
Antonescu îmi spune că la ora 15.30 va veni la Palat cu Mareşalul 
spre a vedea pe Rege. Am comunicat aceasta imediat Majestății 
Sale Regele, iar eu am plecat la Maniu spre a-i aduce la cunoştinţă 
acest fapt pe care-l socoteam important. Eram însoţit de col. 
Dămăceanu. La Maniu acasă, i-am spus că dacă Antoneştii au 
cerut să vadă pe Rege înseamnă că au luat o hotărâre în urma 
consiliului de miniştri ţinut şi că această hotărâre nu poate fi decât: 
sau face Mareşalul armistițiu, sau îşi depune demisia. În primul caz 
nu avem nimic de făcut, în al doilea caz însă trebuie să facem 
guvernul. Şi Maniu ezita asupra unui guvern politic. Văzând cum 
stau lucrurile, am plecat la Palat spre a raporta Regelui că, în cazul 
că trebuie să facem un guvern, apoi îl vom face din generali întrucât 
oamenii politici nu sunt dispuşi la riscuri. 

La ora 13 am luat masa cu Majestatea Sa Regele într-o 
atmosferă de mare îngrijorare. 

La ora 15.30 a sosit Mihai Antonescu singur; Mareşalul a 


întârziat cam vreun sfert de oră. După venirea lui am trecut la Casa 


Mică, unde ne aştepta Regele. Am intrat în salon: Regele, 
Mareşalul, Mihai Antonescu şi cu mine, luând loc în jurul unei mese 
rotunde. Alături, în biroul Regelui, aşteptau nerăbdători Buzeşti, 
Stârcea, generalul Aldea, col. Dămăceanu, generalul Anton şi 
lonniţiu”!. 

Voi căuta să redau cât mai fidel această întrevedere dintre 
Rege şi Antoneşti, întrucât se vor găsi mulţi care să denatureze 
adevărul. 

Trebuie să spun de la început că nu ne gândisem să-i 
arestăm, întrucât eram convinşi că vin să-şi prezinte demisia, 
ipoteză ce o socoteam mai probabilă, întrucât a face ei armistițiul 
era o chestiune mai delicată, căci trebuiau luate măsuri contra 
germanilor. 

După ce am luat loc în jurul mesei, Regele întreabă: 

— Care este situaţia, domnule Mareşal? 

— Disperată, Majestate. Frontul este străpuns şi în Moldova 
şi în Basarabia. 

După obiceiul Mareşalului, în continuare începe tot el să 
atace, făcând răspunzătoare de acest dezastru armata care nu mai 
vrea să lupte, şi aceasta din cauza agitaţiei oamenilor politici, şi 
lăsând chiar să se înţeleagă că şi Regele cu mine avem parte de 


” Mircea lonniţiu - secretarul personal al Regelui Mihai (după 1940). L-a urmat pe Rege 
în exil în 1948, în Elveţia, Franţa şi Londra (martie 1948), stabilindu-se apoi în SUA, 
unde lucrează în aeronautică, are colaborări la Europa liberă şi Vocea Americii, a 
editat reviste româneşti. A murit la 13 noiembrie 1990. Numele de familie (lonniţiu, 


vină, căci am stat de vorbă cu oamenii politici, pe care i-am 
încurajat în acţiunea lor. Regele are răbdarea să-l lase să-şi verse 
focul şi, profitând de o pauză, pune întrebarea: 

— Ce trebuie să facem? Nu credeţi că este momentul a 
încheia armistițiul, fie dumneavoastră, fie un alt guvern? 

Mareşalul răspunde categoric că nu trebuie să încheiem 
armistițiul. 

Acest răspuns produce asupra Regelui şi a mea o mare 
consternare, pe care probabil o sesizează Mihai Antonescu, care 
intervine: 

— Se poate să cerem şi armistițiul, însă să mai aşteptăm 
două zile, căci trebuie să vină nişte răspunsuri de la Ankara şi 
Madrid. 

— Domnule vicepreşedinte, zic eu, nu credeţi că aşteptând 
două zile riscăm să ni se retragă condiţiile de armistițiu şi să cădem 
în capitulare fără condiţii? Am impresia că evenimentele se precipită 
şi că e vorba de ore, nu de zile. 

Majestatea Sa Regele se adresează Mareşalului: 

— Ce intenţionaţi să faceţi? 

— Vom încerca să rezistăm pe frontul fortificat Focşani — 
Oancea -— Bolgrad, zice Mareşalul. 

— Cu ce? — întreb eu -— întrucât lucrările de fortificaţii nu sunt 


gata şi trupele germane şi române ce se retrag nu vor fi în stare să 





cu varianta „loaniţiu”) este probabil derivat de la latinizarea lui Ioniţă. 


ocupe aceste poziţii, fiindcă se retrag în mare dezordine. 

— Cu batalioanele de recruți, zice Mareşalul, pe care le-am 
trimis acolo, şi cu alte trupe ce vor veni din interior. De altfel, dacă 
nu vom reuşi să oprim inamicul pe această linie, ne vom retrage în 
munţi şi vom încerca să mai rezistăm, nu putem părăsi pe germani. 

Faţă de acest răspuns categoric, Regele s-a sculat în 
picioare şi, fără a rosti o vorbă, le-a întins mâna şi a ieşit afară. 
Antoneştii au rămas cu mine, în picioare, într-o tăcere chinuitoare. 

Cei din biroul Regelui au auzit convorbirea şi au luat măsuri 
de arestare; îndată ce Regele a intrat la ei, a dat aprobare să 
trecem la arestarea Antoneştilor şi să facem lovitura de stat. 

Prea puţin timp s-a scurs de la ieşirea Regelui, şi a intrat în 
salon maiorul Dumitrescu Anton, din Batalionul de Gardă al 
Palatului, cu patru soldaţi, care a procedat la arestarea Antoneştilor. 
Mareşalul s-a îngălbenit şi mi s-a adresat mie — cum putem să-i 
facem această ofensă? Nu i-am răspuns nimic, întrucât eram şi eu 
destul de emoţionat, fiindcă îmi dădeam seama de greutăţile şi 
răspunderile ce urmau acum. 

Era ora 17. Dimpreună cu Regele, am trecut cu toţii în Palat, 
în biroul meu, pentru a porni la cele ce trebuia să facem. 

Col. Dămăceanu a plecat imediat la comandamentul 
Capitalei, să alarmeze trupele şi să întrerupă legăturile telefonice 
între comandamentele germane şi trupele lor. Planul era făcut cu tot 


de-amănuntul, rămânea numai punerea lui în aplicare. 


Regele a dictat decretul prin cale eram numit Preşedinte de 
Consiliu. Înarmat cu acest decret, am plecat la Marele Stat Major să 
dau ordinele necesare trupelor de pe front şi din restul ţării pentru a 
înceta ostilitățile şi pentru felul cum trebuiau să se grupeze. 

Şeful Marelui Stat Major lipsea din Bucureşti, aşa că am 
intrat în cabinetul subşefului, generalul Arhip, căruia i-am pus pe 
masă decretul semnat de Rege cu numirea mea ca prim-ministru. 
Generalul Arhip îmi spune: „Nimic surprinzător, era de aşteptat. vă 
rog, ce aveţi de ordonat?” 

Am chemat imediat pe col. Leonida, şeful Secţiei Operaţiilor, 
şi împreună cu generalul Arhip am schiţat ordinele ce trebuiau date 
şi măsurile de luat. Trebuia să mă ocup eu de această parte, până 
la numirea generalului Mihail Gheorghe ca şef al Marelui Stat Major, 
numire ce trebuie să apară în cursul nopţii în Monitorul oficial. 

După ce am terminat la Marele Stat Major am revenit la 
Palat, unde mai întâi am chemat telefonic pe generalul Vasiliu C. 
(inspectorul jandarmilor), pe generalul Pantazi (ministrul de război) 
şi pe col. Elefterescu (prefectul poliţiei), pentru a-i aresta ca unii ce 
ar fi putut contracara dispoziţiile ce am luat. Nebănuind nimic, au 
venit imediat toţi trei şi au fost arestaţi. 

În timpul acesta, trupele din Capitală şi împrejurimi primiseră 
ordinele şi fiecare trecea în dispozitivul hotărât. 

începea să se însereze. Cea mai deplină linişte. Nu se 


bănuia încă nimic din cele petrecute. 


Am alcătuit guvernul: 

— Preşedinte de Consiliu: General de armată adjutant 
Sănătescu C. 

— Miniştri fără portofoliu: 

1) luliu Maniu, şeful Partidului Naţional-Ţărănesc 2) Dinu 
Brătianu, şeful Partidului Naţional-Liberal 3) Titel Petrescu, şeful 
Partidului Social-Democrat 4) Lucrețiu Pătrăşcanu, reprezentant al 
Partidului Comunist. 

— Ministrul finanţelor şi economiei naţionale: General de 
divizie Potopeanu Gh. 

— Ministrul sănătăţii şi ocrotirilor sociale: Medic General 
Marinescu Nic. 

— Ministrul agriculturii şi domeniilor:  Negel  Dtru, 
administratorul Domeniilor regale. 

— Ministru de război: General corp de armată Racoviţă M. 

— Ministru de interne: General corp de armată Aldea A. 

— Ministrul comunicaţiilor şi lucrărilor publice: General 
Eftimiu C. 

— Ministrul educaţiei naţionale: General corp de armată 
Boiţeanu |. 

— Ministru de externe: Niculescu-Buzeşti 

— Ministru de justiţie ad interim: Lucrețiu Pătrăşcanu 

— Subsecretari de stat: 


la interne — Col. Dămăceanu D. 


la aviaţie — General Gheorghiu Ermil 

la marină — Contraamiral Georgescu. 

— S-au făcut numiri noi: Inspectorul Jandarmeriei — General 
Anton. 

— Primarul Capitalei şi prefectul poliţiei -— General 
Dombrowski. 

La ora 22, Majestatea Sa Regele a citit la radio Proclamaţia 
prin care se declara încetarea ostilităţilor şi acceptarea armistiţiului. 
Cum a aflat populaţia, a şi venit în Piaţa Palatului, unde a 
manifestat călduros pentru Rege. 

De-abia din acest moment începe agitația, întrucât toată 
lumea este de acord cu lovitura de stat şi cu arestarea Antoneştilor. 
Suntem în mare pericol, căci germanii vor reacţiona, deşi am luat 
măsuri pentru a-i neutraliza — dar cine poate şti dacă măsurile luate 


de noi sunt eficace...222 





” La sfârşitul lui iulie 1944, tatăl meu, bazându-se pe discreţia mea, mi-a împărtăşit planul 
ce se înfiripa pentru ieşirea noastră din alianţa germană. Mi-a spus că sub motivul că 
inspectează Domeniile Coroanei ia contact cu comandanții mai multor unități, 
asigurându-se de adeziunea acestora, şi merge la diferite adunări secrete cu 
reprezentanţii partidelor politice. Mi-a spus textual: „Urmărim prin această mişcare 
evitarea războiului pe pământul ţării româneşti, mutându-l de pe frontul de est, peste 
țara noastră, în cealaltă parte. Războiul la noi ar însemna distrugere completă, cu 
pierderi imense materiale şi de populaţie civilă. Dacă reuşim, va fi un mare punct 
câştigat; dacă nu şi mă prind, voi fi pus la gard şi împuşcat”. Ultima frază m-a urmărit 
până la 23 august. 

Când ţara clocotea, la 23 august, soţul meu şi cu mine eram la Făgăraş, mama la 20 km de 
Bucureşti, pe şoseaua către Ploieşti, unde construiserăm o cabană de refugiu din lemn, 
iar tatăl meu locuia la Palatul din Calea Victoriei, în fiecare miercuri, mamei i se 
trimitea maşina, venea pe acasă (în str. Cercului 1), trecea pe la Palat să îmbrăţişeze pe 
tatăl meu, apoi era dusă înapoi la ţară. 


24 august 1944. Stăm cu toţii în Palat, dând ordine şi luând 
măsuri în raport cu situaţia; nimeni nu se gândeşte nici la masă, nici 
la odihnă. 

La 2 noaptea am primit vizita lui Kilinger, ministrul 
Germaniei, generalul Hansen, şeful misiunii germane, şi generalul 
Gerstenberg, ataşatul aerului. Le-am explicat că, faţă de situaţia de 
pe front, trebuie să cerem armistițiu, pentru a nu prăpădi ţara 
continuând un război inutil. Le-am spus că sunt liberi să plece şi să 
părăsească complet teritoriul românesc. Doream să ne despărţim în 
termeni buni, însă ei nu au înţeles asta şi, imediat după plecare, au 
reuşit totuşi să dea ordin unor trupe germane să atace Bucureştiul, 
astfel că din dimineaţa acestei zile ne-am găsit în faţa trupelor 
germane agresive. 


Pe la ora 4, Regele a părăsit Capitala pentru a merge lângă 





În după-amiaza de 23 august, către orele 16, maşina intră cu greu în curtea Palatului, 
aceasta fiind ticsită de maşini, soldaţi şi puşti aşezate în piramidă. Mama, nedumerită, 
întreabă pe şofer: „Ce e asta?” Acesta schimbase câteva cuvinte cu lacheul de la 
intrare; îi răspunde: „Zice că nu-l mai vor pe domnul Mareşal”. Mama rămâne uimită, 
gândindu-se la tatăl meu, care era mareşalul Palatului. Este invitată în birou (care se 
găsea la parter, în aripa stângă a Palatului) şi e rugată să aştepte, pentru că domnul 
mareşal al Palatului se află în Casa Mică, împreună cu Regele. Nu ştie cât timp s-a 
scurs, dar la un moment dat uşa s-a deschis brusc şi a apărut tatăl meu, ştergându-şi 
fața transpirată cu batista. Contrar firii sale calme, a pus mâna pe umărul mamei şi, 
împingând-o spre uşă, i-a spus: „Pleacă, fugi repede, l-au arestat pe Mareşalul 
Antonescu..." 

În seara de 23 august, pe când eram la Făgăraş, s-a anunţat la radio numirea tatii ca prim- 
ministru. Toată lumea se bucura, numai eu hohoteam de plâns, amintindu-mi ce-mi 
spusese: „Dacă nu reuşim şi mă prind, mă pun la gard şi mă împuşcă!" Oare reuşiseră 
totuşi? — mă întrebam. (.V. G.) 


Târgu-Jiu, unde i se pregătise şederea până la limpezirea situaţiei. 

Majestatea Sa Regina-mamă a plecat din Sinaia prin 
Târgovişte — Găeşti, tot spre Târgu-Jiu. 

La ora 5 am trimis cu It. col. Niculescu Şt. un ofiţer britanic 
dintre cei ţinuţi prizonieri cu un avion la Constantinopol, cu un mesaj 
către reprezentanţii puterilor aliate, pentru a le vesti hotărârea 
noastră. 

Prăpădit de oboseală, abia am găsit timp două ore să mă 
odihnesc puţin, fiind trezit de zbârnâit de avioane. Erau avioane 
germane, care au început, de la ora 9, să bombardeze centrul 
oraşului şi în special Palatul. 

Nu mai era chip de lucrat din cauza alarmelor permanente, 
căci aviația germană bombarda neîntrerupt. Ne-am mutat din Palat 
în adăpostul Băncii Naţionale, care era mai sigur, dar nici aici nu 
puteam să lucrăm. Am luat legătura cu şeful Marelui Stat Major şi 
ministrul de război şi am decis să ieşim din oraş, pentru a avea 
liniştea necesară lucrului. 

Cu parte din membrii guvernului, ne-am luat reşedinţă la 
Bolintin, unde aveam bune legături datorită unui regiment de 
transmisiuni ce cantona aici. 

25 august 1944. Probabilitatea de a reuşi în această lovitură 
de stat era foarte mică, fiind foarte posibil ca trupele germane să 


încerce să restabilească situaţia, iar guvernul considerat ca rebel să 





fie arestat şi executat. Cu tot riscul însă, ea trebuia încercată, 
pentru a potoli furia cu care ruşii ar fi venit în ţară. După cum s-a 
văzut, germanii n-au vrut să profite de oferta noastră de-a se 
retrage din ţară în linişte şi astăzi ne găsim în adevărate lupte cu 
germanii în nordul Bucureştiului. 

Generalul Mihail, şeful Statului Major, a adus trupe şi a 
început un asediu în regulă al centrelor de rezistenţă din Bucureşti. 
De asemenea lupte serioase se dau şi în zona petroliferă, unde 
generalul Vasiliu Răşcanu conduce operaţiile cu energie. Multe 
coloane germane însă se predau, fiindcă îşi dau seama că 
rezistenţa lor ar fi zadarnică contra trupelor române, când ruşii se 
apropie din ce în ce mai mult. 

26 august 1944 (sâmbătă). Primul consiliu de miniştri ţinut la 
Bolintinul din Vale; ne ocupăm cu chestiunile interne şi operative. 
Această zi prezintă mare importanţă, căci a sosit aviația americană 
— care a colaborat cu trupele noastre la nord de Bucureşti. Trupele 
germane erau în pădurile de la Băneasa şi Otopeni, şi aviația 
americană a bombardat puternic aceste păduri, producând 
germanilor mari pierderi. Din acest moment, germanii au început a 
ceda şi de-abia de acum probabilitatea de a reuşi începe să 
crească de partea noastră. 

În zona petroliferă luptele sunt în continuare serioase. 

27 august 1944. Am revenit în Bucureşti, lucrând în subsolul 


Băncii Naţionale. Nu ne mai temem de trupele germane, care în cea 


mai mare parte au fost dezarmate. Recunosc că am avut un mare 
noroc de-a ajunge în această situaţie favorabilă. Aviația germană e 
singura care ne mai necăjeşte; având bazele aproape, zi şi noapte 
bombardează centrul Bucureştiului, pricinuind mai multe pagube 
decât au pricinuit bombardamentele anglo-americane. În afară de 
asta, bombardamentele anglo-americane au avut ca obiectiv gările 
şi fabricile, pe când aviația germană face vădit represalii, lovind 
Palatul, Teatrul Naţional, Ateneul etc. 

28 august 1944. Am organizat comisia ce va merge la 
Moscova pentru semnarea armistiţiului. Aş fi dorit să se ducă Maniu 
şi Brătianu, căci altfel s-ar fi prezentat comisia cu ei, însă au refuzat 
pe motivul că nu pot semna un act prin care se recunoaşte cedarea 
Basarabiei şi Bucovinei. Am fost nevoit atunci să trimit ca preşedinte 
al comisiei pe Lucrețiu Pătrăşcanu, care spune că are legături cu 
persoane politice ruse. Am lucrat până seara târziu cu această 
comisie pentru a pune la punct toate chestiunile relativ la 
colaborarea noastră cu Aliaţii, la anularea dictatului de la Viena, 
precum şi chestiuni în legătură cu trecerea unor trupe străine pe 
teritoriul românesc. 

29 august 1944. Comisia a plecat cu avionul la Moscova. 
Primele elemente din armata rusă au ajuns în marginea 
Bucureştiului. Intrarea lor în Bucureşti s-a făcut în ordine şi au fost 


bine primite de populaţie, care crede că s-a sfârşit războiul. 


30 august 1944. Întrucât nici aviația germană nu ne mai 
deranjează, am părăsit subsolurile Băncii Naţionale pentru a ne 
instala la Ministerul Economiei Naţionale, unde hotărâm să ţinem 
zilnic consiliu de miniştri. 

Situaţia internă e bună. Trupele ruse au atitudini variabile, 
unele sunt mai amicale, altele duşmănoase. 

Trimit la Constanţa o delegaţie care să reglementeze 
chestiunea monedei şi a rechiziţiilor. De asemenea, am trimis la 
Tulcea pe generalul Eftimiu, pentru a lua legătura cu armata rusă 
destinată a trece prin Dobrogea către Bulgaria. 

31 august 1944. Sosesc trupe ruse din ce în ce mai multe în 
jurul Capitalei. Avem mari nemulțumiri, întrucât bande de soldaţi ruşi 
jefuiesc şi mai ales confiscă toate automobilele, fără vreun control. 
Caut să iau contact cu primul general ce a apărut la Colentina şi 
care este comandantul acestor trupe. Îmi trimite vorbă că, dacă am 
venit ca preşedinte de Consiliu, apoi ar fi bine să mă adresez 
Moscovei, neavând cu el nimic de-a face. În fine, m-a primit, având 
şi calitatea de general — şi deci camaraderia care există între toţi 
ofiţerii face să fiu primit. Îmi spune că ştie de armistițiul cerut, dar 
până la semnarea lui suntem tot în război. Evident, acest general ne 
este mare duşman. Am obţinut doar promisiunea ca trupele sale să 
se poarte ceva mai bine decât cu un inamic şi să se evite jafurile şi 
omorurile. 


Ruşii ne-au ridicat pe Antoneşti şi ceilalţi prizonieri politici cu 


toate că am protestat, întrucât aceasta este o chestiune internă. 

1 septembrie 1944. Nu am nici o veste de la Moscova; 
semnarea armistiţiului ar pune capăt, în parte, dezordinii de acum. 
Pe motivul că suntem încă în război, ruşii pradă peste tot. Cea mai 
rea purtare o dovedesc ruşii marinari, care au debarcat la 
Constanţa. Au băgat groaza în oraş; lumea fuge în toate părţile. 
Sosesc la Preşedinţie reclamaţii din toate locurile pe unde ajung 
trupele ruse. 

2 septembrie 1944. Am dispus ca membrii legaţiei germane 
să se mute în localul Liceului Mihai Viteazul, întrucât ruşii vor să se 
instaleze ei în localul legaţiei. 

Fostul ministru german Killinger s-a împuşcat; cred că a făcut 
bine, fiindcă nu mai avea nimic de sperat. În actele aflate la legaţie 
am găsit şi o telegramă a lui Hitler către Killinger din ziua de 24 
august, prin care spunea că în 48 de ore va restabili în Bucureşti 
regimul Antonescu, iar Regele şi guvernul vor fi arestaţi. Bine ne-ar 
fi mers de puneau mâna pe noi germanii... 

Odată cu trupele ruse a apărut în jurul Bucureştiului Divizia 
Tudor Vladimirescu, sub comanda colonelului Cambrea, făcută din 
prizonieri români. Divizia cantonează la Bolintin. Marele Stat Major a 
încercat să ia legătura cu această unitate, spre a vedea ce intenţii 
are, însă operaţia este foarte grea deoarece ruşii supraveghează 
de-aproape divizia. 


Fac sforţări mari spre a lua legătura cu comandamentele 


ruse, pentru a împiedica jaful şi a pune ordine. Caut să restabilesc 
căile ferate şi producţia petrolului, care interesează deopotrivă pe 
ruşi şi pe noi. 

Marele Stat Major îmi transmite că s-au terminat complet şi 
cu bine toate operaţiile de pe teritoriul ţării contra germanilor. 

Aşadar, întreg teritoriul ţării noastre este eliberat de germani, 
am înlăturat posibilitatea ca ruşii să se ciocnească cu ei pe teritoriul 
naţional. Curăţirea completă de germani a făcut-o numai armata 
noastră, deşi comunicatele ruseşti arată că ei au trebuit să 
cucerească, pe rând, localitate cu localitate — or, asta este cu totul 
fals: au înaintat pe teritoriul românesc fără a trage un foc de armă. 
Odată terminată operaţia de curăţire a ţării, Marele Stat Major 
concentrează forțele noastre în Ardeal pentru a face acoperirea 
forţelor ruse ce trebuie să se concentreze aici, în vederea 
continuării operaţiunilor contra germanilor şi maghiarilor. 

3 septembrie 1944. Ruşii au ocupat legația germană şi au 
deportat şase generali germani. Am protestat şi la comandamentul 
lor, şi la ambasadorul sovietic de la Ankara, întrucât toţi germanii din 
România sunt prizonierii noştri. Doream să păstrez aceşti prizonieri 
pentru a face schimb ulterior, căci şi noi avem în Germania foarte 
mulţi ofiţeri români. 

4 septembrie 1944. Am primit în audienţă un general rus de 
la cartierul Frontului 2 Ucrainean. Doreşte să se restabilească căile 


ferate şi extracția petrolului. Aceasta vrem şi noi, însă chiar soldaţii 


ruşi ne împiedică. Ni se cer de ruşi turisme, camioane şi cai de 
cavalerie — nişte cifre ce întrec posibilităţile noastre. 

Aspectul ruşilor detestabil; cum este posibil să fi bătut pe 
germani...? 

Ruşii ne cer să le liberăm imediat prizonierii lor şi chiar pe cei 
germani. 

5 septembrie 1944. Ministrul Bulgariei cere să mă vadă. E 
îngrijorat asupra situaţiei din ţara sa. Bulgaria s-a declarat neutră; 
această formulă nu satisface pe nimeni. 

Am dat o telegramă la Moscova lui Pătrăşcanu, preşedintele 
Comisiei de Armistiţiu, arătând că orice zi de întârziere în semnarea 
armistiţiului este un dezastru pentru ţară şi o scădere a prestigiului 
guvernului în interior. 

10 septembrie 1944. Socotind pericolul trecut şi că e nevoie 
ca Regele să vină în Capitală pentru a-şi relua atribuţiile ce-i revin, 
azi l-am primit în gara Băneasa cu întreg guvernul. Pentru moment 
s-a instalat în una din aripile Palatului din Calea Victoriei care a 
scăpat de furia aviaţiei germane. 

12 septembrie 1944. În fine s-a semnat armistițiul cu puterile 
aliate. Poate se vor mai normaliza lucrurile. 

14 septembrie 1944. Soseşte delegaţia de la Moscova. 
Chiar după masă, am convocat consiliul de miniştri, pentru ca 
Pătrăşcanu să facă o expunere sumară asupra felului cum s-au 


desfăşurat tratativele. 


15 septembrie 1944. În consiliul de miniştri am luat în 
discuţie articol cu articol din armistițiu. Sunt condiţii destul de grele, 
aş zice că unele condiţii ar putea figura într-o capitulare 
necondiționată. Ni se impun condiţii care vor îngreuna situaţia 
internă. Apoi, dezordinea produsă de trupele ruseşti va spori 
greutăţile. Prevăd de acum mari suferinţe pentru popor. 

Dacă trupele ruse nu ar mai jefui şi ne-ar lăsa să lucrăm în 
linişte, am scoate-o la capăt; aşa însă, ne paralizează bunele 
noastre intenţii. 

Până la finele lunii septembrie am avut mare bătaie de cap 
cu primirea Comisiilor Aliate de Control asupra aplicării armistiţiului. 
Toţi au venit cu pretenţii, aşa că trebuie să le punem la dispoziţie 
localuri şi apartamente spaţioase şi luxoase, apoi automobile din 
cele mai luxoase. Cei mai pretenţioşi sunt ruşii, ceea ce nu prea 
cadrează cu comunismul şi felul lor de a trăi în Rusia. 

De asemenea, a trebuit să organizăm un întreg serviciu al 
nostru care să se ocupe numai de aplicarea armistiţiului. Am avut 
noroc ca ministrul Christu — din Ministerul de Externe — să 
primească să organizeze şi să conducă acest serviciu, care trebuie 
să-şi aibă ramificații până în cea mai îndepărtată comună din ţara 
românească. 

Luna octombrie 1944. Mare bătaie de cap cu ruşii, care nu 


respectă nimic. Devastările şi jafurile continuă şi nu pricep că asta 


duce la o sărăcie de care se vor resimţi şi ei. Au mare înclinare de a 
dezorganiza totul — spre deosebire de germani, care stăruiau să se 
organizeze totul. Nu se pot face semănăturile de toamnă, fiindcă 
ridică fără nici o socoteală vitele de pe câmp, aşa că nu este exclus 
ca în anul viitor să suferim în privinţa hranei. 

Am trimis o echipă de recunoaştere prin oraşele din Moldova, 
care mi-a adus trista veste că peste tot este ruină şi mizerie mare. 
Dificultăţi am şi în guvern. Comuniştii, care nu însemnau nimic până 
la venirea ruşilor, acum, cu protecţia lor şi mai ales cu fondurile ce 
le-au pus la dispoziţie, au devenit foarte combativi şi, dirijaţi de ruşi, 
au uitat că sunt români şi pun interesul partidului mai presus de 
acela al ţării. Le-a fost uşor să organizeze pe muncitorii din fabrici şi 
cu ameninţări să-i scoată mereu la manifestații, spre a face 
dificultăţi guvernului prin provocarea de agitaţii şi diminuarea 
producţiei. 

Căile ferate merg greu, aprovizionările se fac tot aşa de greu. 

Ne străduim să îndreptăm câte ceva, însă reuşim într-o slabă 
măsură. Am dificultăţi şi cu aplicarea armistiţiului. Ruşii nici nu se 
gândesc a-l respecta. Transportă tot ce pot la est de Prut, fără nici o 
socoteală. Ne-au lărgit calea ferată pe valea Siretului până la 
Ploieşti pentru a veni direct cu trenurile lor aici şi a lua tot petrolul 
fără socoteală, iar noi nu mai putem circula cu trenurile noastre 
către Moldova şi Bucovina. Nu vor să ne dea prizonierii făcuţi după 


24 august, când au încetat ostilitățile. Trupele ruseşti de-abia merg 


către front, aşa că slabă nădejde ca războiul să se termine în acest 
an. 

Datorită fondurilor procurate de ruşi au apărut numeroase 
jurnale de stânga, care atacă violent guvernul pe motivul că nu 
procedează energic la arestarea legionarilor şi a vinovaţilor de 
dezastrul ţării, precum şi la darea în judecată a criminalilor de 
război. Am satisfacția că aceste ziare de stânga tot recunosc 
acestui guvern de militari că a făcut lovitura de stat, armistițiul şi 
operaţiunile de alungare a germanilor şi cucerire a Transilvaniei. 

4 octombrie 1944. Se împlinesc şase săptămâni de 
guvernare. Majestatea Sa Regele mă cheamă la Palat, dimpreună 
cu Maniu, Brătianu, Titel Petrescu şi Pătrăşcanu. Discutăm formula 
viitorului guvern. Suntem de acord că guvernul ce-am prezidat şi-a 
îndeplinit mandatul şi că trebuie să urmeze un guvern politic. Toţi 
şefii de partide îmi aduc în faţa Regelui laude de felul cum am 
condus guvernul. 

Din toată discuţia văd însă că şefii de partide nu cad de 
acord asupra formulei viitorului guvern, încât se nasc perspective 
pentru mine de-a continua cu guvernul meu. 

9 octombrie 1944. Se vorbeşte de o criză de guvern, căci 
ziarele de stânga atacă mereu acţiunea guvernului, în scopul de a 
produce dezordine. Comuniştii lucrează după planul bine cunoscut 
după care s-a lucrat în Rusia şi probabil că este un regizor trimis de 


la Moscova, care conduce toată campania de propagandă, fiindcă 


din comuniştii noştri nu este nici unul atât de capabil încât să 
conducă această operă, în plus nici unul nu are vreo experienţă. 
Când văd manifestaţiile de stradă, imediat fac comparaţie cu ce-am 
văzut la Moscova în anul 1940 şi găsesc o mare asemănare, până 
şi în placardele pe care le duc manifestanţii. Am ajuns la 
convingerea că totul este condus de ruşi, spre deosebire de Maniu, 
care încă mai crede că ruşii nu se amestecă în treburile interne. 
Zilnic avem manifestații în care se strigă: „Vrem guvern democrat!” 
Noroc că totul se petrece în ordine, cel puţin pentru moment. 

Până acum nu s-a ajuns la o soluţie a partidelor din bloc în 
ceea ce priveşte formarea viitorului guvern; în orice caz, felul cum 
partidele de stânga pun problema este cu totul greşit, căci doresc 
lărgirea blocului cu alte organizaţii, ce nu se deosebesc de ei ca 
ideologie. Maniu şi Brătianu pe drept cuvânt nu vor lărgirea blocului 
cu alte partide, ci susţin teza ca toate formaţiile politice să fie 
captate de principalele partide, potrivit asemănării de ideologie 
dintre ele. Destul sunt patru partide, a crea mai multe nu e practic. 

În toate aceste discuţii, Titel Petrescu — şeful social- 
democraţilor — se arată nehotărât şi este intimidat de comunişti, deşi 
el reprezintă o forţă; dacă nu se va impune, va fi înghiţit de 
comunişti. 

14 octombrie 1944. Operaţiile militare merg bine. A fost 
cucerit Clujul şi Oradea Mare, iar peste Tisa ruşii au înaintat până la 


70 km de Budapesta. În schimb, în interior mari frământări politice. 


Comuniştii devin din ce în ce mai îndrăzneţi. Audienţele la Rege n- 
au nici un rezultat. 

Am invitat la dejun pe şefii ruşi din comisia de aplicare a 
armistiţiului (generalul Vinogradov şi amiral Bogdenko), cu care m- 
am întreţinut foarte cordial. După-amiază, am fost la sediul comisiei 
cu Buzeşti — ministrul de externe —, pentru a pune la punct unele 
chestiuni. Cu generalii din comisie ne înţelegem destul de bine, însă 
cu reprezentantul politic, Lavricev, este imposibil a ne înţelege; se 
pare că nici generalii ruşi nu suflă în faţa lui. 

Ruşii au suprimat ziarul Universul pe motiv că a publicat un 
anunţ mortuar al fiului doamnei Antonescu. Un lucru de nimic în 
realitate, dar probabil că vor să găsească nod în papură, pentru ca 
apoi comuniştii să pună mâna pe acest ziar. 

În ajun a fost o manifestaţie studenţească în Piaţa Palatului, 
care însă a fost împiedicată de comunişti. Pentru mâine este 
anunţată o mare manifestaţie naţional-ţărănistă, în scopul de a 
contracara nesfârşitele manifestații comuniste. 

15 octombrie 1944. La ora unu şi jumătate am fost trezit din 
somn de telefon; era delegaţia rusă, care mă chema la sediul ei. M- 
am dus imediat şi Lavricev mi-a dictat telegrama ce a primit din 
Moscova şi prin care mi se cerea să interzic întrunirea naţional- 


țărănistă hotărâtă pentru a doua zi”. Aici au lucrat comuniştii, care, 





* Telegrama primită de la Moscova: 
Către Preşedintele Comisiei Aliate de Control al armistiţiului 


temându-se că această întrunire va avea un succes răsunător, au 
insinuat că este o întrunire profascistă şi Moscova a crezut sau s-a 
făcut a crede. 

Am rămas surprins de acest amestec pe faţă al ruşilor în 
chestiunile noastre interne. Am căutat să arăt delegaţiei ruse că de 
vreme ce comuniştii au voie să facă întruniri — de ce să nu aibă 
dreptul şi celelalte partide politice? Totul a fost în zadar. Întors 
acasă, am luat dispoziţii ca această întrunire să nu se mai facă. 

În cursul dimineţii m-am întâlnit cu Maniu, cu generalul Aldea 
(ministrul de interne) şi Buzeşti — ministrul de externe -— şi am 
hotărât ca guvernul să-şi prezinte demisia, ca un protest pentru 
imixtiunea Rusiei în afacerile interne. Natural că cele cuprinse în 
telegramă sunt pure invenţii, urmărind numai ca naţional-ţărăniştii 
să nu facă întrunirea proiectată. 

Consultând şi pe ceilalţi membri ai guvernului, am căzut de 


acord că prezentarea demisiei pe tema arătată mai sus ar înăspri 


A fost o demonstraţie şi cu informaţiile ce avem ştim că demonstraţia a fost făcută nu 
numai de studenţii liberali şi naţional-ţărănişti, dar şi de legionari. 

Demonstrația a fost cu caracter profascist şi contra naţiunilor aliate şi în particular contra 
Uniunii Sovietice. Demonstranţii au strigat: „Trăiască Horia Sima”; „Jos Armata 
Roşie”. Demonstranţii au provocat tulburări şi au tras cu armele. 

Comisia Aliată de Control are acum informaţii că persoanele care au făcut demonstraţia 
profascistă din 13 octombrie vor face o adunare nouă la 15 octombrie. 

Fiindcă demonstraţia de la 13 octombrie a fost o provocare contra Naţiunilor Unite, 
Comisia de Control reclamă ca guvernul român să nu dea voie să se facă demonstraţia 
şi mitingul prevăzut pentru 15 octombrie. 

Comisia Aliată de Control reclamă ca guvernul român să cerceteze care sunt vinovaţii şi 
să fie pedepsite persoanele care au făcut acte ostile contra Naţiunilor Unite şi mai ales 
contra Uniunii Sovietice. 


relaţiile cu ruşii, deci trebuie să mai răbdăm; vae victis... 

18 octombrie 1944. Pătrăşcanu şi Titel Petrescu vin la mine 
acasă şi-mi spun că ei îşi dau demisia din guvern, în scopul de a 
provoca o criză şi a sili pe Rege să adopte guvernul propus de ei. 
Ziarele de stânga au şi anunţat demisia guvernului, îmi pare rău de 
Titel Petrescu, care merge la remorca comuniştilor. 

În Ungaria mare haos, însă armata rezistă pe front. 

25 octombrie 1944. Tot timpul comuniştii au scos muncitorii 
la manifestaţie, ca să urle pe stradă „Jos guvernul”. Întrucât în presa 
anglo-americană vedem că se preconizează şi de ei de a avea în 
România un guvern politic, alcătuit din toate partidele politice, 
Regele însărcinează pe generalul Rădescu să încerce a face un 
astfel de guvern. 

Primim de la ruşi liste pentru arestări, pe care figurează mulţi 
generali. Aceasta este o parte dureroasă — de-a fi silit să-mi arestez 
camarazii cu care am luptat alături pe front. 

La şedinţele consiliului de miniştri nu mai participă 
Pătrăşcanu şi Titel Petrescu, deşi nu şi-au prezentat în scris 
demisia; lipsa lor face să fie linişte în consiliu şi să se lucreze mai cu 
spor. 

Transporturile sunt complet dezorganizate, din care cauză se 
resimt aprovizionările. Cu Moldova tot n-am putut lua o bună 
legătură şi aud că domneşte acolo mare dezordine, provocată de 


comunişti şi de evrei, care nu execută ordinele plecate de la 


Bucureşti. 

Ruşii pretind mari sume de bani pentru întreţinerea Comisiei 
de Control şi a trupelor, ceea ce ne va duce la inflaţie sigur. Apoi au 
stabilit arbitrar rubla lor la 100 de lei şi au invadat piaţa cu ruble. 

Transilvania este cucerită aproape în întregime, însă ruşii nu 
ne lasă să intrăm nici în Cluj şi nici mai la vest. Câţiva români care 
au pătruns în Cluj au fost arestaţi; nici trupele române n-au voie să 
treacă prin acest oraş. 

Mă simt foarte obosit şi nu aştept decât să las altuia greaua 
sarcină de a conduce ţara în aceste vremuri pline de frământări. 

1 noiembrie 1944. Generalul Rădescu nu reuşeşte să 
stabilească un acord între partidele politice şi deci să facă guvernul. 

Generalul Vinogradov declară că înţelege ca guvernul meu 
să demisioneze şi să se facă un guvern politic, dar nu înţelege 
pentru ce nu rămân tot eu preşedinte în acest nou guvern. De unde 
credeam că am scăpat, mă pomenesc chemat de Rege ca să-mi 
încredinţeze tot mie formarea guvernului politic... 

4 noiembrie 1944. Timp de patru zile m-am zbătut cu 
partidele politice să stabilesc un acord. Dificultatea o am mai ales 
de la comunişti şi socialişti, care cer pentru ei şase ministere. A 
trebuit să fac o inflaţie de ministere pentru a putea da acelaşi număr 
şi liberalilor şi naţional-ţărăniştilor. Am creat de asemenea 
subsecretariate de stat ca să-i pot împăca. Şi totuşi rămâne 


neclarificată chestiunea Ministerului Agriculturii, pe care-l doresc şi 


comuniştii şi maniştii. 

Am fost chemat aseară de generalul Vinogradov să mă 
întrebe care este situaţia guvernului. l-am spus că mai am 
dificultatea Ministerului Agriculturii, care socotesc că trebuie să 
revină naţional-ţărăniştilor. Generalul Vinogradov mi-a spus să mă 
culc liniştit, că totul se va petrece aşa cum doresc eu. În adevăr, a 
doua zi s-au prezentat la mine Pătrăşcanu şi Gheorghiu-Dej ca să- 
mi spună că renunţă la Ministerul Agriculturii; probabil au primit 
ordin de la generalul Vinogradov să cedeze. Aşa am putut constitui 
al doilea guvern de sub preşedinţia mea. 

Preşedinte de Consiliu a doua oară 

5 noiembrie 1944. lată-mă pentru a doua oară prim-ministru, 
de data asta prezidând un guvern politic compus din liberali, 
naţional-ţărănişti, socialişti şi comunişti. Primele două partide au 
tendinţe de dreapta, celelalte două tendinţe de stânga; între ele — 
animozitate. 

Ministerul de Externe a fost dat lui C. Vişoianu, care nu 
aparţine nici unui partid, iar Ministerul de Război l-am luat eu. 

În afară de asta, şeful Partidului Plugarilor (Dr. Petru Groza) 
a fost numit vicepreşedinte. Am cerut aceasta pentru a avea un 
ajutor într-un om matur, care a fost ministru în trecut şi care este 
bine văzut de partidele de stânga. 

Azi am depus jurământul în faţa Regelui; miniştrii comunişti 


au refuzat să depună jurământul asistați de preot. Acest fapt se 


prezintă pentru prima oară în istoria noastră, politică. 

Nu ştiu cum va merge treaba cu această asociaţie de partide. 

În orice caz, mari speranţe nu pun, fiindcă unui astfel de 
guvern de coaliţie îi lipseşte coeziunea şi deci disciplina. Numai 
dacă toţi membrii guvernului ar fi dominați de un înalt patriotism, în 
faţa căruia interesele de partid ar cădea pe plan secundar, numai în 
acest caz un guvern de coaliţie ar putea da roade. 

6 noiembrie 1944. Ministrul Christu, care conducea comisia 
pentru executarea armistiţiului, şi-a prezentat demisia, întrucât 
exigenţele şi abaterile ruşilor de la textul armistiţiului l-au adus la 
disperare. Am fost la generalul Vinogradov, unde am discutat 
înlocuirea lui Christu. Am cerut de asemenea lui Vinogradov să 
înceapă cercetarea generalilor arestaţi care stau de atâta vreme în 
prevenţie. Generalul Vinogradov îmi sugerează că ar trebui să las la 
Ministerul de Război pe generalul Vasiliu Răşcanu, întrucât eu, fiind 
prea ocupat cu preşedinţia, nu mă pot ocupa şi de Ministerul de 
Război. Este ştiut că generalul Vasiliu Răşcanu s-a apropiat mult de 
comunişti şi tocmai din această cauză este suspectat. 

În locul lui Christu mă gândesc să pun pe generalul 
Nicolescu, care pe lângă că este capabil este şi energic. L-am 
chemat şi l-am rugat să primească acest post, studiind totodată şi o 
altă organizare, bazată pe experienţa căpătată până acum. 

7 noiembrie 1944. Azi este ziua revoluţiei ruseşti. Am 


suspendat serviciul, fiindcă lucrătorii tot ar fi plecat din fabrici, 


deoarece ei socotesc în momentul de faţă sărbătorile ruseşti mai 
presus de cele ale noastre. 

După-amiază ruşii au avut o recepţie, unde m-am prezentat 
pentru a transmite felicitări din partea guvernului român. Am stat de 
vorbă cu Stevenson -— şeful misiunii engleze —, care mi-a spus că 
admiră tactul cu care am condus lucrurile până acum şi că ar fi bine 
s-o ţinem tot aşa, pentru a nu se ajunge la un guvern de stânga 
prea curând. 

8 noiembrie 1944. Ziua Regelui. Te Deum la Patriarhie, 
după care m-am dus la Palat pentru a prezenta felicitări din partea 
guvernului. Am fost reţinut la dejun dimpreună cu vicepreşedintele, 
Dr. Petru Groza. 

Generalul Niculescu fiind numit la Palat, am rugat pe Savel 
Rădulescu să primească greul post de preşedinte al comisiei de 
aplicare a armistiţiului. 

9 noiembrie 1944. Generalul Vinogradov mă anunţă că a 
sosit din Moscova Andrei Vişinski, vicecomisarul pentru afacerile 
externe. Am comunicat lui Vişoianu — ministrul de externe - să ia 
imediat contact cu înaltul oaspete . 

10 noiembrie 1944. În localul ambasadei ruse m-am 
prezentat la Vişinski pentru a-i ura bun-sosit din partea guvernului. 
Am avut plăcerea să-l cunosc pe Vişinski încă din anul 1940, când 
am fost la Moscova, căci lui m-am prezentat oficial, şi apoi l-am 


întâlnit în două rânduri în casa lui Gafencu, ministrul nostru la 


Moscova în acel timp, cu care era în termeni foarte buni. Aşa că şi 
revederea noastră a fost mai cordială, considerându-ne vechi 
cunoscuți. 

Viîşinski îmi spune că doreşte să vadă pe Rege, având a-i 
preda un mesaj. Întrucât Regele plecase la Sinaia, am luat legătura 
cu Castelul Peleş şi Regele mi-a comunicat că ne aşteaptă chiar 
mâine. 

11 noiembrie 1944. De dimineaţă am plecat cu maşina cu 
Viîşinski şi interpretul său, căci nu cunoaşte nici o limbă străină. A 
fost primit cu toate onorurile şi reţinut la dejun. După amiază ne 
întoarcem la Bucureşti. 

Seara, ministrul de interne Penescu mă informează că de la 
comandamentul rusesc s-a dat ordin ca toate autorităţile române 
instalate în Ardeal să se retragă imediat. 

12 noiembrie 1944. Mă duc la Vişinski şi-i fac cunoscută 
această dispoziţie a comandamentului rus, contrară prevederilor 
tratatului de armistițiu. Vîşinski îmi răspunde că nu ştie nimic, dar că 
va întreba la Moscova. Noaptea târziu îmi spune că într-adevăr 
trebuie să retrag totul din Ardeal. A fost tot opera comuniştilor, 
fiindcă nu vedeau cu ochi buni intrarea maniştilor în Ardeal. 

13 noiembrie 1944. Am lucrat cu Marele Stat Major şi 
Ministerul de Interne pentru a executa evacuarea ordonată. Am ţinut 
un consiliu de miniştri, unde am expus situaţia nenorocită din 


Ardeal, în vreme ce trupele noastre luptă eroic alături de cele 


ruseşti. 

14 noiembrie 1944. Primesc numeroase reclamaţii; o 
delegaţie a petroliştilor reclamă că ruşii au ridicat aproape 2.000 de 
vagoane de materiale pentru forat, ceea ce va face să scadă 
producţia. 

Seara, ministrul afacerilor externe a dat un dineu în onoarea 
lui Vîşinski, la care au luat parte toţi membrii guvernului şi unde s-au 
ţinut discursuri pentru legătura cât mai prietenească dintre Rusia şi 
România. 

Deşi guvernul actual e compus din oameni politici, deci mai 
pricepuţi în treburile statului, trebuie să recunosc cu durere că până 
la finele lunii noiembrie nimic nu am realizat, fiindcă membrii 
guvernului nu au în vedere decât politica şi nicidecum gospodăria 
statului. Liberalii au fost mai moderați; lupta se dă între comunişti şi 
naţional-ţărănişti. 

Comuniştii îşi urmează planul dictat de Moscova şi scot 
masele de lucrători la manifestații. Miniştrii comunişti din guvern nici 
nu se interesează de treburile departamentelor lor, fiind ocupați cu 
întrunirile şi discursurile incendiare ce trebuie să ţină la aceste 
întruniri. Sufletul Partidului Comunist Român este o evreică — Ana 
Pauker — sosită din Rusia, şi un ungur — Vasile Luca. Manifestaţiile 
lucrătorilor produc dezordine şi o scădere în producţie. 

Cu toate apelurile ce fac către membrii guvernului, nu găsesc 


înţelegerea necesară la comunişti — de-a ne aşterne pe lucru serios 


şi a scăpa ţara asta din greutăţile prin care trece. 

30 noiembrie 1944. Şedinţă furtunoasă a consiliului de 
miniştri, în care comuniştii cer cu insistenţă ca Ministerul de Interne 
şi Ministerul de Război să le fie date lor. Pretenţie absurdă şi 
nejustificată, dar formulată probabil pentru a provoca o criză de 
guvern. Văzând această situaţie tristă, am suspendat şedinţa, 
rugând pe membrii guvernului — întrucât mâine este o mare 
sărbătoare naţională - să asistăm cu toţii la Patriarhie; adică am 
cerut un armistițiu de 48 de ore. 

1 decembrie 1944. Te Deum la Patriarhie, pentru alipirea 
Ardealului. Pe lângă întreg guvernul, au participat şi misiunile 
străine; de asemenea Vişinski. 

2 decembrie 1944. S-au reluat discuţiile, în consiliul de 
miniştri, pe chestiunea celor două ministere. Fiecare partid a stat pe 
poziţie. Faţă de această situaţie, mi-am prezentat demisia Regelui, 
care a primit-o, şi chiar în după-amiaza zilei au început consultările 
cu şefii de partide. 

Spre seară a fost chemat generalul Rădescu şi a primit 
însărcinarea de a forma noul guvern; eu propusesem pe Vişoianu, 
fostul ministru de externe în al doilea guvern ce am prezidat. 

Penescu a plecat de la interne şi generalul Rădescu a luat 
acest minister, iar la război a fost numit generalul Negulescu. După 
cum se vede, comuniştii au cedat cele două ministere şi atunci nu 


înţeleg pentru ce au produs această criză acum câteva zile. 


Întrucât Vîşinski urmează să plece, s-a dat chiar în seara 
asta un banchet, oferit de primăria oraşului în onoarea lui. Am stat 
la masă chiar lângă Vişinski, care mi-a spus că nu trebuia să mă 
grăbesc să-mi dau demisia şi era mai bine să fi continuat tot eu 
guvernarea. l-am spus că am convingerea că nu se poate lucra cu 
un guvern de concentrare şi cred că nici generalul Rădescu nu o va 
duce mult. Generalul Vinogradov îmi spune că ar trebui să trec la 
Marele Stat Major, eu însă aş dori să rămân deoparte. 

7 decembrie 1944. Am predat Preşedinţia de Consiliu 
generalului Rădescu, apoi Ministerul de Război generalului 
Negulescu. 

Faţă de serviciile aduse Ţării, Majestatea Sa Regele a 
binevoit a mă decora cu cel mai mare ordin militar, Mihai Viteazul cu 
spade clasa a Ill-a*, şi a mă înălța la gradul de general de armată, 
ultimul grad în ierarhia noastră militară. 

După masă am ieşit să mă plimb prin oraş ca un simplu 
cetățean ce eram acum -— şi trebuie să mărturisesc că multă bucurie 


şi uşurare simţeam în sufletul meu. 


Şef al Marelui Stat Major al armatei 





* Decretul semnat de Regele Mihai 1 şi apărut în Monitorul oficial din 15 noiembrie 1944 
conferea PROPRIO MOTU (în mod exclusiv, deosebindu-se de toate celelalte ordine 
din aceeaşi categorie) acest ordin militar generalului Sănătescu „pentru dispoziţiunile 
luate şi ordinele date [...] în acţiunile de la 23 august la 27 august, ca Preşedinte al 
Consiliului de Miniştri, reuşind astfel ca prin acte de comandament militar şi curaj 
personal să lichideze complet rezistența germană de pe teritoriul ţării”. (S.G.) 


Aş fi dorit ca după ce am predat preşedinţia să nu mi se 
încredinţeze vreun serviciu de mare răspundere, dorind a mă 
odihni, şi în acest scop am rugat pe ministrul de război să-mi dea 
Inspectoratul Cavaleriei. Nu s-a ţinut seamă de dorinţa mea şi la 19 
decembrie s-a semnat decretul regal prin care am fost numit şef al 
Marelui Stat Major. lată-mă dar numit într-o funcţie de răspundere, 
întrucât armata română se află în pline operaţii, alături de cea rusă. 

Totuşi am solicitat un concediu până la 1 ianuarie, care mi-a 
fost acordat. În timpul acestui concediu nu m-am dus la serviciu, 
însă am chemat acasă pe generalul Mardare, subşeful Marelui Stat 
Major, pentru a mă pune la curent cu chestiunile importante. 

Ruşii caută să ne reducă şcolile militare şi centrele de 
instrucţie — or, cum războiul nu s-a terminat, acest fapt nu este logic; 
dacă am avea siguranţa că războiul se va termina curând, apoi 
chiar noi am lua dispoziţii de reducere, fără a mai aştepta pe ruşi să 
ne impună acest lucru. Pe front, armata are lipsuri mari şi ruşii o 
tratează prost, supunând-o la eforturi prea mari. 

29 decembrie 1944. Am luat parte la şedinţa Consiliului 
Superior al Oştirii care a fost convocată spre a examina următorul 
caz, foarte curios: comisia rusă a trimis Ministerului de Război o 
adresă prin care cere să se cerceteze situaţia următorilor generali, 
pentru a fi reintegraţi în armată: Constantinescu Haralambie din 


artilerie; Şerpescu Benedict din infanterie; Enescu Ştefan din 


artilerie; Gomoescu Gheorghe din intendenţă. Aceşti ofiţeri generali 
lipsiţi de demnitate au reclamat comisiei ruseşti că ei au fost scoşi 
din armată pe nedrept de regimurile de dictatură. 

Analizând situaţia fiecăruia, am văzut că: primul a ieşit din 
armată fiind pensionat căci atinsese limita de vârstă prescrisă de 
lege; al doilea şi-a dat demisia de bunăvoie; al treilea a avut purtare 
urâtă în străinătate, cu ocazia unei vizite; al patrulea a fost scos 
pentru abuz de putere şi nepricepere bine constatată în conducerea 
serviciului. 

Am răspuns comisiei ruseşti că reclamaţia ofiţerilor este 
neîntemeiată şi că vor să profite, arătând şi toată documentarea. 

30 decembrie 1944. Am fost chemat de generalul 
Vinogradov, care propune reducerea efectivelor din interior şi 
desfiinţarea părţilor sedentare ale tuturor unităţilor, adoptându-se o 
organizare aşa cum au ruşii. Am demonstrat că schimbarea 
organizaţiei noastre militare acum, în plină campanie, nu este 
recomandabilă. Apoi, organizarea ce o au ruşii poate să fie perfectă 
pentru ei şi pentru un teritoriu aşa de vast ca al lor, dar nu este 
potrivită pentru noi, cu o ţară aşa mică. Aceste probleme au rămas 
în suspensie pentru moment. 

2 ianuarie 1945. Abia azi m-am prezentat la Marele Stat 
Major spre a-mi lua serviciul în primire. Am intrat cu emoție, ca într- 
un adevărat sanctuar, căci sunt 25 de ani de când am venit aici ca 


ofiţer stagiar, începând ucenicia de ofiţer de stat major. Am fost apoi 


şef de birou, şef de secţie şi subşef de stat major, iar acum am 
ajuns la ultima treaptă, aceea de şef al Marelui Stat Major. 
Regăsesc printre şefii de secţie pe unii din colaboratorii mei din 
trecut. 

Buletinul operativ arată că au început lupte de stradă în 
Budapesta; avem şi noi Corpul 6 Armată (general Şova) care 
operează aici. 

6 ianuarie 1945, Bobotează. Am luat parte la slujba de la 
Patriarhie. Serbarea a avut loc într-un cadru restrâns şi fără 
tradiționala aruncare a crucii în Dâmboviţa. 

9 ianuarie 1945. Seara târziu vine la mine acasă generalul 
Mardare, subşef al Marelui Stat Major, să-mi comunice că şeful 
secţiei Informaţii de la Armata a IV-a (Col. Grosu) a venit de pe front 
şi spune că generalul Avramescu — comandantul Armatei a IV-a — 
are o atitudine foarte suspectă. Merge singur pe front, îşi are toată 
familia la postul de comandă, şi familia sa este recunoscută ca 
legionară, apoi, şi mai grav, a lăsat să treacă frontul la germani pe 
un legionar înfocat, Sângeorgiu, care fusese capturat pe front de 
către Corpul 2 Armată. 

Generalul Avramescu era direct sub ordinele ruşilor şi foarte 
bine văzut de aceştia, încât îmi era foarte greu să-l înlocuiesc. Am 
cerut telegrafic mareşalului Malinovski să-i acorde o permisie, 
având nevoie de el, în care timp să-i ţină locul generalul 


Dăscălescu, comandantul Corpului 2 Armată. 


Între timp am primit o telegramă şi de la generalul Dragomir, 
şeful de stat major al Armatei a IV-a, care cere a se lua măsuri 
imediate contra generalului Avramescu, spre a se evita o catastrofă. 

16 lanuarie 1945. Sosirea la Bucureşti a mareşalului 
Malinovski, pentru a semna protocolul relativ la aplicarea articolului 
11 din armistițiu. Am fost la gară şi l-am primit. În vagonul-salon ne- 
a comunicat: „Sunt vesel că revăd frumosul dumneavoastră 
Bucureşti, care a scăpat de ororile războiului; îmi pare rău că nu 
puteţi vedea Budapesta, pe care am făcut-o după asemănarea 
Stalingradului şi cred că-i vor trebui o sută de ani să se refacă la 
loc”. 

După masă, la ora 15, mareşalul Malinovski m-a primit 
pentru a discuta chestiuni de serviciu. Mi-a comunicat fără înconjur 
că nu are încredere deplină în noi şi de aceea trebuie să-şi ia 
măsuri ca să nu aibă trupe române în spate, luându-ne orice 
posibilitate de reacțiune. După lungi dezbateri, am reuşit să ne mai 
lase câteva şcoli militare şi ceva efective la părţile sedentare, 
aceasta pentru a putea alimenta frontul. 

Starea morală a frontului — proastă: ofiţerii şi soldaţii, peste 
măsură de obosiţi, nu înţeleg să meargă cu războiul peste 
frontierele Ardealului. Apoi, Ungaria fiind cucerită şi armata 
ungurească nemaiexistând, soldatul român trebuie de aici înainte să 
se lupte cu germanii, şi el nu are nimic de împărţit cu germanii. 


Ruşii au luat ofensiva către Silezia şi operaţiile merg bine. 


Întrucât avem două armate ce luptă pe front, am propus mareşalului 
Malinovski ca aceste două armate să lupte alăturat şi să-mi permită 
a crea un comandament de grup de armate române. Prin aceasta 
doresc a accentua şi mai mult importanţa aportului nostru (15 divizii) 
în front. Mi-a spus că va vedea mai târziu dacă poate să grupeze 
toate forțele române la un loc. 

18 ianuarie 1945, Ministrul comunicaţiilor, Gheorghiu-Dej, s- 
a înapoiat de la Moscova, unde a fost în vizită pentru câteva zile 
spre a pune la punct unele chestiuni cu căile ferate. Eram curios să- 
i ascult impresiile, şi azi am avut o întâlnire cu el în casa colonelului 
Radu Rusescu. Expunerea ce ne-a făcut Gheorghiu-Dej a fost puţin 
interesantă, făcută de un om ce n-a trecut graniţa niciodată şi pe 
care l-au impresionat lucruri mărunte. Este convins că ruşii vor trece 
căile ferate asupra noastră, aşa cum au fost pe timpul nemților, eu 
însă nu cred acest lucru. 

Susţine tot timpul că, dacă s-ar face un guvern numai de 
stânga, în care ruşii să aibă încredere, ruşii ne-ar da imediat 
Ardealul, toţi prizonierii şi toată libertatea în interior; asta o cred, în 
parte. Din această cauză, îmi spune Gheorghiu-Dej, Frontul 
Naţional Democrat (fuzionarea partidelor de stânga) trebuie să facă 
un nou program de guvernământ şi să treacă la acţiune — pentru a 
pune mâna pe guvernare numai acest Front Naţional Democrat. 
Probabil că această idee i-a fost sugerată de la Moscova şi desigur 


partidele de stânga vor trece în curând la acţiune spre a executa, ca 


şi până acum, dispoziţiile venite de la Moscova. 

Ofensiva rusă merge bine; Varşovia şi Cracovia au fost 
cucerite. La Budapesta Corpul 6 Armată român a fost scos din 
acţiune; aceasta fiindcă se apropie căderea acestui oraş şi ca să nu 
fie trupe române la actul final... 

Unităţile noastre transportate pe front au dezertori până la 
patruzeci la sută, fugind din trenuri. Este o situaţie disperată şi nu 
ştiu cum o voi scoate la capăt. Şi aşa nu prea au ruşii încredere în 
noi, dar văzând că nu ne mai arde de război cine ştie cum se vor 
purta cu noi... 

30 ianuarie 1945. Ofensiva rusă în plină desfăşurare. În 
Prusia orientală au progresat mult, atingând KOnigsbergul. Au intrat 
şi în Pomerania. Ruşii se pare că fac efortul direct asupra Berlinului, 
de care s-au apropiat la 180 km. 

Şi cele două armate române au înaintat destul de bine, mai 
ales Armata a IV-a, care în Slovacia, pe un teren muntos, a ajuns 
până la meridianul Budapestei. 

Fac toate eforturile ca să menţin capacitatea de luptă a 
trupelor române pentru ca armistițiul general să le găsească pe 
front. Deşi nu am căpătat niciun ajutor de la Aliați, am dus totuşi 
războiul numai cu resursele noastre şi l-am duce tot aşa mai 
departe dacă ruşii nu ne-ar lua din armament, echipament, 
medicamente şi aprovizionări. Suntem însă la capătul sforţărilor... 


Am făcut un memoriu către guvern şi vreau să fac unul către Aliați, 


pentru a fi ajutaţi să ducem războiul până la capăt. 

Cobeligeranţa nu ne-a fost recunoscută, deşi am fi meritat-o 
cu prisosinţă. Avem în front 14 divizii — afară de cele trei mari puteri, 
nimeni nu mai are asemenea efective, francezii de-abia au trei-patru 
divizii. Am reuşit a muta războiul de la laşi la Budapesta, 1.000 de 
kilometri, scurtând sigur durata lui. 

În interior încep să se simtă frământările politice, probabil 
stânga începe aplicarea planului ce mi-a expus Gheorghiu-Dej la 
înapoierea din Moscova. Singurul lucru bun ce avem în ţară este că 
iarna e uşoară, căci, cu lipsurile ce încep a se simţi, situaţia ar 
deveni tragică. 

Transporturile sunt dezorganizate, fiindcă ruşii nu ne lasă să 
le conducem noi; acte de banditism destul de dese, făcute de 
trupele ruseşti. 

Am luat dispoziţii ca la comanda Armatei | să treacă 
generalul Atanasiu Vasile, întrucât generalul Macici Nicolae a căzut 
în dizgraţia ruşilor. La Armata a IV-a nu ştiu cum voi rezolva 
problema, întrucât ruşii nu vor decât pe generalul Avramescu şi eu 
nu pot să le spun că este bănuit fără a face o cercetare. Doresc 
înlocuirea generalului Avramescu, fiindcă în februarie iese la 
pensie, fiind cel mai în vârstă general din armată. 

Lipsă de patriotism şi dezinteresare pentru front; abia urnesc 
ofiţerii şi trupa către unităţile luptătoare. Intervenţii de la oamenii 


politici pentru a nu trimite pe front protejaţii lor; barem de lucrătorii 


înscrişi în Partidul Comunist nici nu putem să ne atingem. 

În interior am prea mulţi ofiţeri, iar pe front au ajuns 
plutoanele comandate de subofiţeri şi companiile de către ofiţeri de 
rezervă subalterni. 

4 februarie 1945. Dejun la Clubul Marii Finanţe şi Industrii 
din Calea Victoriei, fostul palat al Principesei Elisabeta, ex-regina 
Greciei. Dejunul este dat de generalul Dămăceanu, care va pleca 
ca ataşat militar în Elveţia. 

Au asistat şi trei generali ruşi din Comisia Aliată. Masa a fost 
camaraderească. Generalul Vinogradov a spus că nu este încă 
pusă la punct chestiunea internă, întrucât mai sunt mulţi care urăsc 
pe ruşi. Aceasta aşa este — iar vinovaţi sunt ruşii, care n-au făcut 
nimic să ne apropie. Au dezorganizat viaţa economică, 
transporturile şi ne sug tot avutul, din care cauză se împuţinează 
marfa şi preţurile cresc de la zi la zi; n-ar fi de mirare să ne trezim 
cu o inflaţie. De altfel, cred că circulaţia hârtiei Băncii Naţionale a 
trecut de 300 miliarde. Tot Vinogradov susţine inutilitatea trimiterii 
unui ataşat militar în Elveţia”. 

Ofensiva rusă pare că se încetineşte pe măsură ce ajunge 
pe Oder. 

Timpul e frumos, mare noroc pentru lumea care nu are 


combustibil; nu ştiu însă dacă va fi bine pentru câmp. 





* Probabil că ruşii într-adevăr s-au opus, căci General Dămăceanu n-a mai plecat în 
Elveţia. 


6 februarie 1945. Am cerut să se convoace un consiliu de 
miniştri pentru a expune situaţia materială a frontului: ziua de azi a 
fost dedicată expunerii mele. Am arătat criza materialelor, criza 
transporturilor şi criza efectivelor, propunând soluţii practice. 
Trebuie să facem tot efortul de-a ne menţine în front cu armata, 
până la armistițiul general. Am atras atenţia guvernului că aşa cum 
este producţia azi şi cum se fac transporturile eu nu mai pot duce 
războiul mai mult de două luni. Sunt de părere că guvernul, pe 
lângă măsurile urgente ce trebuie să ia în interior pentru sporirea 
producţiei şi îmbunătăţirea transporturilor, trebuie să atragă atenţia 
printr-un memoriu Aliaților, cerând un ajutor în materiale, pe care le 
vom plăti la sfârşitul războiului. Nu cerşim nimic, dar vrem să luptăm 
până la capăt. 

8 februarie 1945. Toate încercările mele de a înlocui pe 
generalul Avramescu de la comanda Armatei a IV-a n-au izbutit, 
deoarece  mareşalul Malinovski mi-a telegrafiat ca generalul 
Avramescu să revină imediat pe front, căci de când a plecat 
operaţiunile se resimt în rău. l-am spus lui Avramescu să ceară el 
însuşi să fie înlocuit. Nu m-a ascultat şi s-a înapoiat la comandă.” 

La Statul Major activitate mare pentru a reduce şcolile 


militare şi centrele de instrucţie, după cum ne impun ruşii. După 





* Nu mult după asta, ruşii au aflat de purtarea lui şi a familiei sale şi i-au arestat pe toţi, 
deportându-i în Rusia, fără a se mai şti ceva de urma lor. 


asta va urma reducerea părţilor sedentare, care este mai gravă 
fiindcă ne complică mobilizarea şi instruirea contingentelor noi. 

11 februarie 1945. Generalul Rădescu convoacă populaţia 
la o întrunire pentru a face destăinuiri politice. Întrunirea se 
hotărăşte în sala Scala, pe care comuniştii au ocupat-o însă de cu 
noapte, pentru a împiedica întrunirea; atunci generalul Rădescu s-a 
mutat în sala Are, care fusese ocupată de studenţi şi cei cu suflet 
românesc. Cuvântarea lui Rădescu a fost interesantă, căci a avut 
curajul să arate toată acţiunea comuniştilor ca fiind vătămătoare 
ţării. Natural că discursul lui Rădescu va da naştere la discuţii şi 
poate la o criză de guvern, întrucât el, ca preşedinte neutru al 
guvernului, a părăsit această neutralitate. 

18 februarie 1945. De la Armata a IV-a sosesc telegrame 
disperate, anunțând că nu au ce da de mâncare cailor, care mor pe 
capete. Alerg în toate părţile pentru a face rost de vagoane, spre a 
trimite grăunţele necesare. Ce folos că încarc vagoanele şi le 
expediez, dacă se rătăcesc de-a lungul drumului şi nu ajung la 
destinaţie... Nici o solicitudine din partea ruşilor pentru trupele 
noastre. 

19 februarie 1945. Consiliul Superior al Oştirii a lucrat toată 
ziua pentru a stabili cum trebuie să se facă epuraţia în armată, 
cerută de ruşi. S-au întocmit tabele, însă sigur ruşii nu vor fi 
mulţumiţi cu cei ce îi sacrificăm, cerând să fie mult mai mulţi. Mi-e 


sufletul plin de durere când văd cum suntem trataţi; mi-aş da 


demisia dacă aş şti că prin asta s-ar aduce cea mai mică 
ameliorare. 

Operațiunile pe front merg ceva mai încet; este de admirat 
tenacitatea germană, dar nu foloseşte la nimic. Europa va fi distrusă 
de hoardele bolşevice şi asta numai din cauza lui Hitler, care n-a 
fost un om politic şi s-a ajuns ca toată lumea să fie contra lui; dacă 
voia să nimicească Rusia, trebuia să-şi asigure mai întâi 
neutralitatea Angliei. 

În interior se adânceşte prăpastia dintre partidele politice. 
Frontul Naţional Democrat (FND), unde intră partidele de stânga, 
ocupă prefecturile cu violenţă, numind prefecţi oameni de-ai lor, 
zicând că poporul doreşte asta. 

20 februarie 1945. Întrunire la Comisia de Control rusă, 
pentru a expune situaţia militară şi nevoile noastre. Din partea 
noastră asistă: General Rădescu — preşedintele Consiliului de 
Miniştri; Petru Groza -— vicepreşedintele Consiliului de Miniştri; 
General Negulescu -— ministrul de război; Savel Rădulescu — 
Preşedintele Comisiei de aplicare a armistiţiului; General Creţulescu 
şi generalul Mardare — subşefi de Stat Major; Col. Siminel -— ca 
interpret. Din partea ruşilor asistă: General Vinogradov -— ca locţiitor 
al mareşalului Malinovski; Pavlov — însărcinatul politic; General 
Vasiliev — şeful de stat major al Comisiei de Control. 

Expunerea o fac eu, în calitate de şef al Marelui Stat Major, 


şi în esenţă cuprinde următoarele: s-a scurs o perioadă de timp 


suficientă pentru a se măsura şi preţui valoarea aportului militar 
adus de România de partea Naţiunilor Unite; aportul nostru, spre 
deosebire de toate celelalte ţări ce s-au găsit în situaţii similare, are 
avantajul de a fi fost: imediat, căci faptele şi Convenţia de Armistiţiu 
o recunosc de drept — acţiunea noastră a început chiar de la 23 
august 1944; unitar, deoarece nici o unitate românească nu a mai 
luptat alături de germani; total, pentru că armata română a pus în 
joc toate resursele, fără vreun sprijin de la Aliați; substanţial, 
deoarece numărul de divizii cu care am operat ne situează imediat 
după cele trei mari puteri. De aceea, cred că felul cum ne-am 
comportat şi jertfele în ofiţeri şi soldaţi trebuie să ne dea drept la 
încrederea şi înţelegerea aliaţilor noştri, recte ruşii. 

Timp de două ore am pledat, arătând adevărata situaţie. Am 
constatat că mai nimic nu s-a luat în consideraţie din cele ce am 
expus, iar însărcinatul politic Pavlov revine mereu la atac, cum că 
nu facem epurarea armatei, care e plină de elemente fasciste, 
legionare şi reacționare. Nu ştiu cum sunt elementele armatei, dar 
văd că ştiu să moară vitejeşte pe front... 

23 februarie 1945. Ziua Armatei Roşii. Festival la Opera 
română, unde asistă oficialităţile. Program de cântece ruseşti şi 
româneşti bine întocmit. Seara recepţie la legația rusă, cu lume 
multă şi bufet bogat. Am făcut doar act de prezenţă, plecând printre 
cei dintâi. 


24 februarie 1945. Dejun la Cercul Militar, oferit Armatei 
Roşii de armata noastră. Lipsesc generalul Vinogradov şi Pavlov, 
reprezentatul politic, căci au plecat urgent la Moscova. Dejunul 
foarte rece, parcă se presimt lucruri neplăcute. 

După-amiază, mare manifestaţie comunistă care încearcă să 
ocupe Preşedinţia, Ministerul de Interne, Poşta şi Telefoanele. 

Armata s-a opus şi pentru prima oară se schimbă focuri de 
armă. Sunt doi morţi şi opt răniţi. Comuniştii au provocat — şi tot ei 
atacă, prin ziarele lor, afirmând că generalul Rădescu a scos armata 
şi a împuşcat muncitorimea paşnică, încât au curs valuri de sânge 
în Piaţa Palatului. Nici n-am văzut vreodată exagerări mai mari. 

Seara, la radio, generalul Rădescu a vorbit contra mişcării 
comuniste, arătând că este condusă, împotriva intereselor ţării, de 
către evreica Ana Pauker şi ungurul Vasile Luca, ce sunt în fruntea 
mişcării comuniste din România. 

25 februarie 1945. Am trecut pe la Palatul Regal, unde am 
văzut urmele gloanţelor trase de manifestanţii comunişti cu ocazia 
manifestaţiei de ieri. Un ofiţer american făcea ancheta, 
convingându-se că gloanţele găsite nu sunt ale armatei, ci ale 
manifestanţilor. 

26 februarie 1945. Nici o lămurire a situaţiei politice. 
Guvernul funcţionează, deşi şase miniştri din FND au semnat un 
protest public, afirmând că se desolidarizează de preşedinte şi 


atacându-l vehement. Din toată acţiunea dusă de partidele de 


stânga, pentru mine reiese clar că ruşii nu mai vor guvernul 
Rădescu şi cred că ar fi mai bine să-şi dea demisia decât să plece 
forţat. 

Au venit la mine, la Statul Major, generalul Vasiliu Răşcanu, 
generalul Dămăceanu şi generalul Creţulescu, care au semnat un 
protest împotriva lui Rădescu şi mă roagă să-l semnez şi eu. Nu 
numai că nu l-am semnat, dar am spus să nu-l publice, fiindcă e 
bine ca noi să ne păstrăm tradiţia noastră de-a nu ne amesteca în 
chestiunile politice, mai ales că sunt convins că generalul Rădescu 
este o victimă şi se înscenează totul, fără scrupule, pentru a-l da la 
o parte. 

27 februarie 1945. În ziare apare protestul câtorva ofiţeri 
contra generalului Rădescu, protest ce mi-a fost arătat şi mie ieri; n- 
au vrut să ţină seama de sfatul ce l-am dat. Natural că acest fapt 
produce indignare în lumea civilă şi militară, fiindcă nu se obişnuiau 
la noi asemenea manifestații politice. Am mari neplăceri, deoarece 
printre ofiţerii ce-au semnat protestul sunt doi subşefi din Marele 
Stat Major (generalul Creţulescu şi generalul Bardan). 

Au sosit trupe ruseşti în Bucureşti, care socotesc că au venit 
în legătură cu evenimentele ce se vor desfăşura. Pentru mine n-a 
fost un mister acţiunea ruşilor şi comuniştilor, căci am prevăzut-o 
exact cum s-a desfăşurat. Comisia rusească mi-a cerut o situaţie cu 
tot armamentul ce se găseşte în Bucureşti. 


Consiliul Superior al Oştirii este convocat pentru a decide 


asupra ofiţerilor ce au semnat protestul — şi decide să li se aplice 
articolul 48, alineatul h din legea de înaintare a ofiţerilor, adică 
îndepărtarea din armată pentru amestec în luptele politice. 

Am ştiut că această hotărâre a Consiliului Superior al Oştirii 
nu se va aplica, fiindcă o va opri ruşii, de aceea am propus ca 
decretul semnat de Rege să nu se publice în Monitorul oficial, 
pentru a fi uşor de revocat hotărârea Consiliului. Consiliul Superior 
a ţinut numai să marcheze că nu aprobă fapta celor paisprezece 
ofiţeri, care au semnat protestul pentru a face pe plac comuniştilor şi 
a vâna o situaţie mai favorabilă. 

28 februarie 1945. Soseşte Vişinski de la Moscova; am 
înţeles că se va petrece ceva important, fiindcă de câte ori vine 
Vîşinski e nenorocire în ţară. 

Ca şef al comisiei ruseşti este numit generalul Susaikov, iar 
generalul Vinogradov trece în subordine, ca şef de stat major. 
Generalul Susaikov de-abia şi-a luat postul în primire — că mă şi 
cheamă pentru a-mi ordona ca toate trupele din interior să fie 
trimise pe front, iar cele ce mai rămân pentru pază să fie dezarmate. 
Sunt interesante notele ce s-au schimbat între Marele Stat Major şi 


comisia rusească.? 





27 Se vor publica aceste note care se găsesc în arhiva Secţiei a III-a din Marele Stat Major, 
şi anume: 

1) Ordinul Nr. B-438 din 28 februarie al Comisiei Interaliate de Control; 

1 bis) Raportul Nr. 686 088 din 5 martie al Marelui Stat Major; 

2) Ordinul Nr. B-444 din 28 februarie al Comisiei Interaliate de Control; 

2 bis) Raportul 685 896 din 1 martie al Marelui Stat Major; 


1 martie 1945. Am urmărit executarea dispoziţiilor date de 
ruşi, fiindcă ne considerăm ocupați; totuşi, de fiecare dată am făcut 
un protest scris în termeni civilizaţi, arătând pe de-o parte că nu se 
respectă condiţiile de armistițiu şi pe de alta că se aduc jigniri 
comandamentelor române precum şi trupelor. 

Ordinele primite de la ruşi sunt bazate pe pure invenţii, spre 
a putea lua ei măsurile ce cred. Nu mi-aş fi putut închipui că se pot 
face asemenea înscenări! 

În cursul după-amiezii ruşii au ocupat Telefoanele, iar Marele 
Stat Major nu mai are astfel legătură nici cu trupele noastre de pe 
front; se poate o mai mare inepţie ca asta?! Vişinski a fost la Rege, 
spre a-i impune demiterea guvernului Rădescu şi formarea unui 
guvern numai din partide de stânga. 

Seara târziu am fost la comisia rusească pentru a expune 
cum s-au petrecut lucrurile cu ofiţerii care au semnat protestul 
contra lui Rădescu, fiindcă se interesează chiar Moscova, cerând ca 
acestor ofiţeri să nu li se facă nimic. Le-am spus că ofiţerii n-au păţit 
nimic, deoarece decretul de dare afară din armată a fost retras de la 
publicare în Monitorul oficial. Mi s-a cerut să dau numele ofiţerilor 
care alcătuiesc Consiliul Superior al Oştirii şi printre aceştia, natural, 


sunt şi eu. Fiindcă trăim vremuri anormale, nu m-ar prinde mirarea 





3) Ordinul Nr. V-445 din 25 februarie al Comisiei Interaliate de Control; 
3 bis) Raportul Nr. 685 897 din 1 martie al Marelui Stat Major. 


ca cei paisprezece ofiţeri să rămână în fruntea armatei, iar noi, cei 
din Consiliul Superior al Oştirii, să fim daţi afară. După cum se vede, 
nu s-a putut lua nici o măsură contra celor paisprezece ofiţeri, deşi 
vina lor este foarte mare şi, în ochii publicului şi ai întregii armate, 
sunt socotiți trădători sau, în cazul cel mai bun, oportunişti. 

Am chemat la Marele Stat Major pe generalul Negulescu — 
ministrul de război — şi pe generalul Niculescu — şeful Casei Militare 
a Majestății Sale Regele — pentru a-i pune la curent cu toate 
ordinele primite de la ruşi şi protestele ce-am făcut. 

3 martie 1945. Murdăria ce-au făcut-o cei paisprezece ofiţeri, 
generali şi superiori, ce s-au declarat contra generalului Rădescu a 
găsit imitatori şi printre civili. Azi a apărut în ziare o telegramă prin 
care se protestează contra ororilor imaginare făcute de generalul 
Rădescu, semnată de doctorii Parhon, Mezincescu, Lupu, 
Hortolomei, de scriitorul Mihail Sadoveanu şi de rectorul 
Universităţii, Stoilov. Şi toate acestea nu sunt decât invenţii, întrucât 
armata n-a avut niciun amestec la manifestaţiile de la 24 februarie şi 
cei câţiva morţi şi răniţi au provenit din busculada şi dezordinea ce 
s-a produs când s-au auzit focuri de armă. 

Generalul Rădescu a fost un om cu suflet şi ca preşedinte de 
Consiliu s-a străduit să facă ceva; şi totuşi termină aşa de trist — 
fiindcă nu-l vor comuniştii. 

Chiar băiatul generalului Rădescu — un derbedeu -— face o 


scrisoare contra tatălui său, pe care ziarul comuniştilor, Scânteia, i-o 


publică cu litere mari pe prima pagină... 

6 martie 1945. Regele a cedat insistențelor lui Vişinski şi a 
făcut un guvern sub preşedinţia lui Petru Groza -— şeful Frontului 
Plugarilor —, vicepreşedinte fiind Gh. Tătărescu, şeful Partidului 
Liberal. În acest guvern, numit Frontul Naţional Democrat (FND), au 
intrat membri din Partidul Comunist şi Partidul Social-Democrat, 
rămânând pe dinafară cele mai populare şi mai vechi partide, acel 
al naţional-liberalilor (Dinu Brătianu) şi Partidul Naţional-Ţărănesc 
(luliu Maniu), care sunt socotite partide istorice de dreapta şi chiar 
antidemocratice de către ruşi şi comunişti. 

Şi eu am fost de părere ca Regele să cedeze, pentru a avea 
linişte în ţară, căci cu orice alt guvern care nu era pe placul ruşilor 
am fi avut mişcări şi mai ales greve, care ar fi împiedicat bunul 
mers. Ştiu că lucru mare nu se va realiza cu acest guvern, dar sper 
totuşi la oarecare linişte. 

La Ministerul de Război a ajuns în fine generalul Vasiliu 
Răşcanu, aşa cum de mult doreau ruşii şi comuniştii. 

7 martie 1945. De dimineaţă a venit la Marele Stat Major să 
mă vadă generalul Vasiliu Răşcanu, noul ministru de război, care-mi 
spune să-i dau tot sprijinul în conducerea ministerului. Am plecat 
apoi la minister, unde trebuia să aibă loc prezentarea ministrului 
Vasiliu Răşcanu - cu care ocazie am rostit o cuvântare în faţa 
ministrului şi şefilor armatei, în care rugam pe noul ministru să 


vegheze la tradiţiile armatei, care au constituit puterea şi cinstea ei 


în trecut, şi să lupte să nu se amestece politica în armată, după cum 
este tendinţa în prezent. 

După masă, fiind chemat, am fost cu ministrul de război la 
mareşalul Malinovski, unde erau de faţă Vişinski şi generalul 
Susaikov. Convorbirea s-a învârtit în jurul aşa-pretinsei revoluţii pe 
care generalul Rădescu voia s-o facă — dar noroc că au luat ei 
măsuri la timp ca s-o împiedice, iar acum, cu un guvern democrat, 
lucrurile vor merge bine. Vorbeau cu atâta convingere, încât, de mai 
stăteam mult, te pomeneşti că mă convingeau şi pe mine că ne-am 
găsit în preajma unei revoluţii! Numai la aşa ceva nu se gândise 
generalul Rădescu; şi cum ar fi putut face o revoluţie fără armată? 
Or eu, şeful Marelui Stat Major, nu ştiusem nimic, deşi aveam cu el 
legături cordiale... 

Tot cu această ocazie Malinovski şi Vişinski ne spun să 
epurăm armata de elementele fasciste, căci până acum n-am făcut 
nimic. Să-l văd pe noul ministru, care este omul lor, cum va rezolva 
acest deziderat rusesc! 

12 martie 1945. Dacă s-a instituit un guvern pe placul ruşilor, 
ni s-a dat voie să ocupăm Ardealul — şi aşa am plecat cu un tren 
special la Cluj, pentru solemnitatea ce va avea loc. Sunt invitaţi 
foarte mulţi ruşi, căci misiunile engleză şi americană au refuzat să 
participe la această solemnitate; de unde, fel de fel de comentarii. 

13 martie 1945. Sosim de dimineaţă la Cluj. La ora 10 


primim pe Majestatea Sa Regele şi mergem la catedrală, la Te 


Deum; apoi, în piaţa centrală, a avut loc o defilare: câteva trupe 
ruse şi române, urmate de populaţia română şi maghiară din 
judeţele de nord ale Transilvaniei. 

La Prefectură are loc o şedinţă la care sunt prezentate 
autorităţile Regelui. La dejun, o mare masă comună unde a domnit 
multă bună dispoziţie. 

Seara plecăm din Cluj şi sosim la 14 martie dimineaţa în 
Bucureşti; mare manifestaţie, chiar în gară, pentru ruşi şi guvern. 

14 martie 1945. După-amiază mari manifestații ale FND la 
Palat şi legația rusă. 

În ultimul moment am primit o invitaţie telefonică la masa de 
seară, de la legația rusă. De-abia am putut ajunge la timp din cauza 
străzilor pline cu manifestanți. La acest dineu au fost invitaţi 
guvernul, primarul oraşului, comandantul Capitalei şi cu mine. 
Singura femeie invitată — Ana Pauker. Au început discursurile, care 
s-au caracterizat printr-o întrecere în linguşiri şi platitudini. A vorbit 
şi Ana Pauker; o aud pentru prima oară. Vorbeşte bine româneşte, 
fără accent evreiesc pronunţat; vorbeşte cam pripit şi fără o 
intonaţie frumoasă, nu mai spun că discursul e banal, din care 
cauză am rămas decepţionat, întrucât prea s-a spus că e o femeie 
foarte inteligentă. După dineu, pe la ora 22.30, am intrat în sala de 
spectacol unde am găsit lume multă, invitată numai pentru 
spectacol. Un ansamblu al Frontului 2 Ucrainean ne-a întreţinut cu 


cântece şi dansuri ruseşti până la 2 noaptea. Spectacol reuşit, însă 


lung peste măsură. 

21 martie 1945. În ziarul Momentul a apărut o scrisoare 
particulară a mea, trimisă unui prieten — avocatul Mihai Borcea din 
laşi — la 12 ianuarie 1943, de pe front, în care arătam dezastrul 
armatei noastre, necunoscut încă în ţară la acea dată. Se fac 
comentarii numeroase asupra acestei scrisori, care, deşi particulară, 
este un document al timpului. Când am scris-o, nu bănuiam că va 
servi ca atare.%* 

În acelaşi timp, am scris şi generalului Niculescu, 
comandantul Capitalei, şi lui George Creţianu, directorul general al 
Băncii Româneşti, rugându-i să aducă la cunoştinţa oamenilor 
politici acest dezastru şi să încerce a face armistițiul. Ei s-au achitat 
de comisionul meu, însă de teamă au distrus scrisorile, care de se 
păstrau serveau ca documente importante. 

22 martie 1945. Am fost la Majestatea Sa Regele, pentru a-l 
preveni că ruşii se gândesc să scape de mine şi de generalul Mihail, 
propunând să fim trimişi pe front, la comanda armatelor. Ştiu că o 
fac numai cu interesul de-a ne îndepărta de Rege şi a ocupa 
funcţiile noastre cu persoane devotate lor. 

23 martie 1945. A apărut Legea agrară, prin care se confiscă 
orice proprietate mai mare de 50 hectare. Este o lege pur comunistă 


care va scădea producţia ţării şi va produce multe nemulțumiri, căci 





*% Scrisoarea, reprodusă de generalul Sănătescu în Jurnal, a fost inclusă de noi în Anexă. 
(N.ed.) 


sunt prea puţine terenuri pentru a satisface pe toţi ţăranii. 

Cu această lege, guvernul a reuşit să întindă mizeria şi peste 
agricultorii mari, fără a aduce vreun bine ţăranilor. 

30 martie 1945. Se apropie sfârşitul. Întreg frontul aliat este 
în mişcare. Succese pronunţate în partea de sud a frontului de est, 
unde ruşii au ajuns la frontiera Austriei. Viena şi Bratislava sunt 
amenințate. Mai pronunţat este succesul anglo-americanilor, care 
au trecut Rinul în mai multe locuri, iar armata americană, sub 
comanda generalului Patton, a intrat în Bavaria. Probabil acţiunea 
din această parte a frontului va fi decisivă. În ţară mizerie, căci 
guvernul nu poate face faţă situaţiei. Se anunţă secetă. Au fost 
scoşi numeroşi ofiţeri din armată, unii pe bună dreptate, dar mulţi 
fiindcă nu erau pe placul roşilor şi comuniştilor. 

Luna aprilie 1945. Ziarele guvernului se întrec în a lăuda 
activitatea rodnică a guvernului şi a arăta binefacerile ce-au căzut 
asupra ţării. Foarte bine, dar nu înţeleg pentru ce atacă guvernele 
dinainte. În diferite articole de ziar, precum şi în conferinţe ţinute la 
radio sau în cuvântări la întruniri, următoarea frază revine foarte 
des, ca un laitmotiv: guvernele ce au precedat acest guvern de 
largă concentrare democratică au fost ba guverne de reacţionari, ba 
au sabotat armistițiul ori agricultura, ori democraţia, ori realizarea 
sindicatelor, ori epurarea aparatului de stat etc., după imaginaţia 
gazetarului, conferenţiarului sau oratorului. 


Nu sunt om politic şi accidental am intrat în angrenajul politic, 


datorită funcţiilor ce deţineam înainte de 23 august 1944. 

Îmi dau seama totuşi că acuzarea ce se aduce guvernelor ce 
am prezidat este nedreaptă şi atribui aceasta răului obicei ce-l avem 
de a arunca cu noroi asupra trecutului. Cu aducerea la cârma ţării a 
unui nou guvern, se pun la ordinea zilei şi problemele ce acest 
guvern le are de soluţionat. De aici urmează că un guvern nu poate 
fi criticat decât de felul cum a soluţionat în total sau în parte 
problemele ce i-au fost date, precum şi asupra mijloacelor 
întrebuințate. Critica pe alte baze decât cele expuse mai sus este 
tendenţioasă. 

La 23 august, când Regele m-a onorat cu formarea 
guvernului, iată problemele ce aveam de rezolvat: 

1) Scoaterea României din războiul alături de Germania. 2) 
Încheierea armistiţiului cu Aliaţii. 3) Curăţirea teritoriului românesc 
de germani, pentru a evita un război pe teritoriul naţional. 4) A 
acoperi concentrarea armatei sovietice, în vederea operaţiunilor 
ulterioare. 5) Organizarea punerii în aplicare a armistiţiului cu toată 
sinceritatea. 6) Participarea armatei române cu maximum de efort, 
până la înfrângerea totală a Germaniei. 

Primele cinci puncte au fost rezolvate favorabil pe timpul 
primului guvern ce-am prezidat; ultimul punct — cerând o dezvoltare 
mai mare în timp — a fost realizat de toate guvernele de la 23 august 
şi până azi, eu luând parte activă nu numai ca preşedinte a două 


guverne, dar mai ales ca şef al Marelui Stat Major al armatei. 


Toute modestie â part, urez, spre binele Ţării, ca toate 
guvernele în viitor să poată soluţiona tot atât de complet şi rapid 
problemele ce li se impun cum a făcut-o primul meu guvern, în al 
doilea guvern ce-am prezidat credeam că lucrurile vor merge şi mai 
bine, întrucât acest guvern era compus din oameni politici ai tuturor 
partidelor, şi nu din generali, ca primul guvern. În al doilea guvern ni 
s-au pus probleme cu totul diferite, probleme de ordin social, 
financiar, economic, privind ordinea internă etc. Îndată ce mi-am dat 
seama că nu pot rezolva problemele puse, fie din vina mea, fie a 
colaboratorilor din guvern, mi-am prezentat benevol demisia spre a 
lăsa loc altuia, cu mai multă pregătire şi pricepere în soluţionarea 
unor asemenea probleme. 

Ţin să atrag atenţia că pe nedrept se critică primul meu 
guvern; iar al doilea, dacă se critică, apoi să se ştie că o bună parte 
din colaboratorii mei din acel guvern fac parte din actualul guvern — 
chiar preşedintele de azi a fost vicepreşedinte atunci — şi deci este 
cinstit şi cavaleresc ca acuzele ce se aduc să fie împărţite 
deopotrivă între mine şi ei. De altfel, să nu se creadă că pun la 
inimă aceste critici, făcute de oameni plătiţi ca să-şi bată joc de 
munca altora. 

15 aprilie 1945. Operațiunile anglo-americane merg bine, au 
ajuns aproape de Berlin. Am putea spune că jumătate din Germania 
este ocupată. Frontul rus este oprit la est pentru moment, în sud 


însă merge bine; Viena a fost ocupată. 


24 aprilie 1945. Ruşii au ajuns la periferia Berlinului şi pe la 
nord şi pe la sud. Anglo-americanii s-au oprit pe Elba, care 
bănuiesc că a fost aleasă ca linie de demarcaţie între trupele aliate, 
fiindcă aşa se explică de ce anglo-americanii n-au intrat ei cei dintâi 
în Berlin. Joncţiunea între Aliați s-a făcut la nord de Dresda. 

În ţară situaţie proastă. Moneda se depreciază şi preţurile 
cresc. Ruşii pradă peste tot. Acum ne impun rechiziţionarea unui 
mare număr de maşini şi camioane, aşa că ne vor dezorganiza viaţa 
economică. Guvernul nu poate să facă nimic, nici măcar să 
protesteze. Gărzile patriotice, alcătuite din comunişti, în loc să facă 
ordine jefuiesc şi ele. Guvernul nu are autoritate asupra provinciei, 
care nu vrea să execute ordinele, mai ales în ceea ce priveşte 
reforma agrară; proprietarii sunt deposedaţi şi de cele 50 de hectare 
pe care le acordă legea, nu mai vorbesc de inventarul agricol — care 
este luat cu japca şi irosit. 

Ultima divizie română ce o mai aveam în jurul Bucureştiului a 
fost mobilizată şi trimisă pe front, contrar protocolului militar ce-am 
încheiat cu ruşii. În schimb a fost adusă Divizia Tudor Vladimirescu, 
care a fost formată în Rusia din prizonierii români şi educată în 
spiritul Armatei Roşii. 

26 aprilie 1945. A avut loc solemnitatea integrării în armata 
română a unui detaşament din Divizia Tudor Vladimirescu. Eu am 


cerut ca toată divizia să fie integrată, însă s-a admis numai un 


detaşament ai cărui oameni sunt destinaţi să plece pe front, la 
unităţi, ca educatori politici. Cei ce aparţin acestui detaşament au 
fost înaintați excepţional de către ruşi, fără a ţine seama de 
capacitatea lor şi de gradele ce le au camarazii lor de promoţie din 
armata română. 

Majestatea Sa Regele a participat la solemnitate, eu însă nu 
m-am dus, ca un protest contra ilegalităţilor ce se fac. 

27 aprilie 1945. Generalul Vasiliu Răşcanu — ministrul de 
război - a fost câteva zile pe front şi azi ne-am întâlnit, după 
întoarcerea sa. Este încântat de tot ce-a găsit acolo; natural, acum 
este primăvară, şi nu ştie ce-au îndurat trupele noastre astă-iarnă. 
Tot ministrul îmi face reproşuri pentru neparticiparea mea la 
serbarea de ieri a Diviziei Tudor Vladimirescu. 

La Statul Major am mare bătaie de cap cu rechiziţionarea 
automobilelor pentru ruşi. 

Operațiunile pe front au dus la ocuparea aproape totală a 
Berlinului. La conferinţa Aliaților de la San Francisco miniştrii de 
externe nu prea cad de acord şi sunt divergențe mari, mai ales 
asupra Poloniei. 

În ţară continuă arestările şi trimiterea în lagăre, acele lagăre 
ce au fost atât de criticate pe timpul lui Antonescu şi pe care văd că 
actualul guvern le-a reînfiinţat. 

30 aprilie 1945. Mussolini a fost prins la frontiera elveţiană şi 


dus la Milano, unde a fost împuşcat de către partizani, împreună cu 


alţi cincisprezece şefi fascişti. După o dictatură de 23 de ani, iată 
cum a terminat. Cu toate acestea, să fim drepţi şi să recunoaştem 
că la început a adus mari servicii ţării sale, scăpând-o de comunişti 
şi dezordine. Din momentul însă când Mussolini a conceput 
imperialismul Italiei, din momentul când s-a unit cu Germania şi mai 
ales din momentul când a atacat Franţa atât de nedemn, de atunci 
şi-a semnat singur sentinţa la moarte. 

Din Germania sosesc veşti că şi Hitler ar fi murit, iar Himmler 
ar fi cerut capitularea necondiționată faţă de toţi Aliaţii. Americanii 
au ajuns la Munchen, încât nu mai au mult până să ocupe Bavaria 
toată. 

1 mai 1945. S-a sărbătorit pentru prima oară la noi, cu mare 
fast, ziua muncii. În Piaţa Victoriei s-au ridicat tribune prin faţa 
cărora au defilat, de la ora 10 până la 18, coloane de lucrători de la 
toate întreprinderile din Bucureşti şi împrejurimi. O zi foarte 
obositoare pentru toţi. De fapt, serbarea a avut mai mult caracterul 
unei apologii a Rusiei şi comunismului; peste tot portretele lui Lenin, 
Stalin, Karl Marx, Engels etc., pe când portretul Regelui Mihai s-a 
văzut prea puţin. Discursuri prea multe şi prea lungi. Seara, o 
serbare la Teatrul Naţional, puţin reuşită din cauză că toată lumea 
era peste măsură de obosită. 

6 mai 1945. Prima zi de Paşti. Anul acesta a căzut aşa de 
târziu Paştele... Am fost la Patriarhie la toate slujbele. Regele n-a 


fost şi găsesc că a procedat greşit, fiindcă nu trebuie să întrerupă 


tradiţiile. Numai respectarea tradiţiilor face ca să fie menţinut şi el pe 
tronul ţării. 

Pe front, capitularea germanilor în Olanda şi Danemarca; au 
mai rămas să capituleze cei din Norvegia şi Cehoslovacia. De la 
San Francisco puţine ştiri, doar că Molotov este intransigent. 

8 mai 1945. A treia zi de Paşte. Ziua armistiţiului general. 
Germania a capitulat fără condiţii. La ora 15 a vorbit premierul 
Angliei; la ora 21 a vorbit regele Angliei, anunțând acest mare 
eveniment lumii întregi. 

Am satisfacția că acest eveniment mă găseşte în fruntea 
Marelui Stat Major şi că sforţările ce am făcut ca sfârşitul războiului 
să ne găsească cu forţele în front au reuşit. În front — la terminarea 
operaţiilor — am avut 15 divizii, un corp aerian, un corp antiaerian, 
un regiment care de luptă, un regiment de pontonieri — forţe mai 
multe decât prevedea Convenţia de Armistiţiu (se prevedeau 
maximum 12 divizii). Am dus lupta opt luni şi jumătate, fără nici un 
ajutor de la Aliați, numai cu mijloacele noastre. 

Să vedem dacă la pace se va ţine seamă de toate astea. 

9 mai 1945. Guvernul a decretat această zi ca zi de încetare 
a ostilităţilor. Pe frontul nostru însă operaţiile mai durează, căci 
germanii din Cehoslovacia n-au capitulat. 

La Bucureşti, bucurie mare. Lumea toată pe străzi. 

10 Mai 1945. Din lipsă de trupe nu s-a făcut defilarea 


obişnuită. La ora 12 a avut loc un Te Deum la Patriarhie, la care au 


asistat Regele, guvernul şi autorităţile. După Te Deum Regele a 
venit la Palatul Regal din Calea Victoriei, unde populaţia l-a aclamat 
îndelung. După amiază, la Cercul Militar a avut loc un festival artistic 
urmat de dans. 

De fapt, operaţiunile militare pe fronturile armatelor române 
au luat sfârşit: la 10 mai 1945 ora 10 — pe frontul Armatei |; la 12 
mai 1945 ora 5 — pe frontul Armatei a IV-a. 

14 mai 1945. Am cerut prin Ministerul de Război ca guvernul 
să examineze noua situaţie, întrucât multe obligaţii din Convenţia de 
Armistiţiu cad odată cu încetarea operaţiilor.” 

22 mai 1945. Atenţia opiniei publice a fost aţintită în ultimul 
timp asupra primului proces al criminalilor de război. Au fost 
manifestații contra lor, presa de asemenea i-a atacat, aşa că 
verdictul a fost condamnarea la moarte. 

Mă miră acest verdict pentru generalii Macici, Trestioreanu şi 
Calotescu, care au executat doar ordinele Mareşalului Antonescu. 
Printre condamnaţi sunt şi unii care-şi merită pedeapsa, întrucât au 
săvârşit fapte barbare. 

23 mai 1945. Zilele acestea a fost Congresul ARLUS 
(Asociaţia Română pentru Legătura cu Uniunea Sovietică); 
reprezentanţii din provincie au venit la Bucureşti. Am asistat la 
deschiderea congresului, care a avut loc în localul Camerei 


Deputaţilor precum şi la închiderea congresului - pe stadionul 

ONEF (Oficiul Naţional de Educaţie Fizică), unde a fost o 
demonstraţie sportivă reuşită, iar muzicile militare întrunite (500 de 
muzicanți) au executat un potpuriu românesc şi Poemul 1812 al lui 
Ceaikovski. Găsesc asociaţia ARLUS foarte necesară dacă 
activitatea ei va rămâne pur culturală; dacă însă va aluneca pe 
tărâm politic, atunci greşeşte. 

28 mai 1945. Primesc rapoarte că trupele române sunt 
tratate vitreg. Nu au voie să stea în localităţi decât comandamentele 
de la divizie în sus, restul stau în bivuacuri prin păduri. Trupele 
române se găsesc acum în Cehia şi ruşii au luat această măsură 
pentru a proteja populaţia Cehiei. Afară de asta, trupele duc lipsă de 
mâncare. 

La Armata a IV-a s-a născut şi conflictul între educatorii 
politici sosiți pe front şi generalul Dăscălescu, comandantul armatei, 
care n-a vrut să-i primească în unităţile sale; probabil generalul 
Dăscălescu va fi sacrificat, întrucât nu se încadrează în tendinţele 
„moderne” şi va fi socotit reacţionar. 

29 mai 1945. Primului lot de condamnaţi ca criminali de 
război, care făcuseră recurs la Casaţie, i s-a respins azi recursul, 
deci atât Tribunalul Poporului cât şi pedeapsa cu moartea sunt 
constituţionale; în Constituţia noastră însă nu există aşa ceva... 

La Armata |, generalul Atanasiu a făcut acelaşi lucru ca 
generalul Dăscălescu cu propagandiştii comunişti din Divizia Tudor 


Vladimirescu. 


1 iunie 1945. Negel — mareşalul Palatului — vine dimineaţa la 
mine să mă întrebe ce este de făcut, întrucât toţi condamnaţii la 
moarte au cerut Regelui comutarea pedepsei. Am spus că Regele 
trebuie să-şi arate clemenţa, mai ales că sentinţa s-a dat sub 
presiunea străzii. Pentru a nu rămâne Regele descoperit, să ceară 
guvernului ca propunerea pentru comutare să vină de la guvern. 

Probabil că aşa s-a procedat, întrucât seara târziu generalul 
Niculescu, şeful Casei Militare a Majestății Sale Regele, mi-a 
comunicat că Regele a semnat decretul de comutare a pedepsei 
pentru toţi cei condamnaţi la moarte în muncă silnică pe viaţă. 

S-a prezentat la mine, de plecare, generalul Vorobiov, care 
făcea legătura între comandamentul mareşalului Malinovski şi 
Marele Stat Major român. Operațiunile încetând, nu mai este nevoie 
de această legătură. Pentru funcţionarea detaşamentului Vorobiov, i 
s-a pus la dispoziţie un local complet mobilat, alături de Marele Stat 
Major. Acum, când a plecat, acest detaşament a ridicat totul din 
local, până şi instalaţia electrică. 

9 iunie 1945. Se pare că prezenţa mea la Marele Stat Major 
nu mai este pe plac nici ruşilor şi nici guvernului, de aceea au cerut 
Regelui să fiu schimbat. 

Trupele noastre au început mişcarea pe jos către ţară, din 
Cehoslovacia. Li s-au fixat itinerariile, precum şi zona de adunare în 


țară, de unde să fie apoi demobilizate. Lucrăm la Statul Major 


organizarea centrelor de aprovizionare cu subzistenţe de-a lungul 
drumului ce-l vor urma trupele. 

11 iunie 1945. După terminarea operaţiunilor militare am vrut 
să public în ziare un comunicat al Marelui Stat Major prin care să 
arăt contribuţia noastră în războiul alături de Aliați, aceasta pentru 
ca toată ţara să ştie şi să fie mândră de ce a făcut armata. Nu mi s- 
a permis acest lucru. Atunci, pe cont propriu, am publicat acest 
comunicat într-o mică broşură pe care am răspândit-o gratuit“. N-a 
îndrăznit nimeni să-mi reproşeze ceva, deşi toţi membrii guvernului 
au luat cunoştinţă, fiindcă le-am trimis-o personal. 

14 iunie 1945. Înălţarea; Ziua Eroilor. Solemnitate la 
Patriarhie, apoi la Mormântul Eroului Necunoscut. S-au depus 
coroane frumoase din partea ruşilor, englezilor şi americanilor. 
Solemnitatea era mai reuşită dacă discursurile ar fi fost mai scurte şi 
s-ar fi vorbit numai de eroii căzuţi pe câmpul de luptă. 

16 iunie 1945. Se convoacă Consiliul Superior al Oşiirii. 
Ministrul de război ne face cunoscut că ruşii au dispus să se 
golească toate cazărmile din principalele oraşe, întrucât aici se vor 
instala trupele lor, pe motivul că nu au cazărmi în Rusia şi e sărăcie 
acolo. Asta înseamnă curată ocupaţie, iar pentru ţară sărăcie şi jaf. 
În Convenţia de Armistiţiu nu este prevăzut aşa ceva. 


M-am prezentat Majestății Sale Regele spre a-l ruga să-mi 





“0 Sinteza operaţiunilor armatelor române de la 23 august 1944 până la capitularea 
forțelor germane (v. Anexa). 


semneze decretul de mutare din şefia Marelui Stat Major, fiindcă nu 
pot suporta aceste măsuri arbitrare şi pentru a fi linişte este bine să 
fiu înlocuit cu cineva pe placul ruşilor. 

19 iunie 1945. Ultima zi la şefia Marelui Stat Major. Azi s-a 
prezentat la Majestatea Sa Regele noul şef al Marelui Stat Major, 
general de divizie lonaşcu Costin. De plecare am mai semnat şi un 


protest la comisia rusească”! 


„ pentru a arăta dezordinea produsă şi 
pagubele ce le avem din cauza schimbării organizării armatei, 
impusă de ea. Cel puţin dacă am devenit indezirabil să aibă un 
document în plus, care să justifice această antipatie faţă de mine. 

Inspector general de Armată sunt trecut la un Inspectorat 
General de Armată, funcţie nou creată, unde totul trebuie organizat 
de la început. Am luat ca şef de stat major pe generalul Eftimiu C., 
care a fost până acum subşef la Marele Stat Major, unde a arătat 
multă demnitate în serviciu. Inspectoratul meu cuprinde: Dobrogea, 
Muntenia, Oltenia şi Banatul, adică Corpurile 2 şi 7 Armată, plus 
Corpul Jandarmilor şi alte formaţiuni de servicii. Activitatea mea se 
reduce la inspecții. 

4 iulie 1945. Începem lucrările Consiliului Superior al Oştirii. 
Ziua Americii. Sunt invitat acasă de către generalul Schuyler, şeful 
misiunii americane, unde întâlnesc lume multă. Observ că nici un 


membru al guvernului nu este invitat; asta-i foarte semnificativ. Îmi 

face plăcere să întâlnesc pe vechi colaboratori: Maniu, Dinu 
Brătianu, Buzeşti şi Vişoianu. 

8 iulie 1945. Rusia a hotărât ca Regele să fie decorat cu cel 
mai mare ordin - „Victoria” cu briliante. Este foarte interesant 
motivul decorării: ruşii recunosc că Regele a făcut ruptura cu 
Germania într-un moment când înfrângerea acesteia nu era încă 
sigură. Remiterea decoraţiei se va face mai târziu, cu fastul 
necesar. 

15 iulie 1945. Propagandă deşănţată la radio. Nu sunt atacat 
direct, însă indirect da. Am avut mare secetă şi deci recolta de grâu 
a fost dezastruoasă. Aud la radio spunându-se că guvernele de la 
23 august 1944 până la 6 martie 1945 au sabotat agricultura. Ca 
să vedeţi ce ridicolă este acuzarea: guvernul generalul Rădescu a 
ţinut de la 6 decembrie 1944 la 6 martie 1945 — deci o perioadă în 
care agricultura nu are ce căuta! 

Banca Naţională a emis bilete de 10.000 lei; să vedeţi acum 
urcare de preţuri — căci mergem încet spre inflaţie... 

19 iulie 1945. Solemnitatea decorării Regelui cu ordinul 
„Victoria”. Recepție la Palatul Regal, unde mareşalul Tolbuhin 
prezintă decorația. Atât cuvântarea mareşalului cât şi răspunsul 
Regelui au fost scurte şi demne. 

A urmat apoi un dejun la Palat, de 100 persoane: curtea, 


guvernul, misiunea rusă şi generalii din garnizoană. 


20 iulie 1945. Ziua aviaţiei. Am fost decorat cu „Virtutea 
aeronautică”, probabil în baza funcţiilor ce-am îndeplinit. Nu m-am 
dus la solemnitate şi bine am făcut, întrucât subsecretarul de stat al 
aviaţiei, dintr-o ignoranță  condamnabilă, a împărţit această 
decorație la persoane ce nu aveau nici o legătură cu aviația. 
Greşeală este şi a Regelui, care a semnat decretul de decorare. 

23 iulie 1945. Şi-a făcut apariţia în ţară o a doua divizie 
organizată din prizonieri. Această divizie poartă numele „Horia, 
Cloşca şi Crişan” şi este comandată de generalul Lascăr. Acest 
general, cum a venit, a şi dat o telegramă ce s-a publicat în ziare, 
prin care face cunoscut că se pune la dispoziţia guvernului. 

Putem să spunem că nu mai avem armată naţională, adică a 
Ţării, ci armată de pretorieni sau mercenari, ce serveşte interesele 
anumitor persoane. 

25 iulie 1945. Am avut o întrevedere cu Negel — mareşalul 
Palatului — pentru a stabili un program al serbării de la 23 august. 

27 iulie 1945. La ordinea zilei — rezultatele alegerilor din 
Anglia. Laburiştii au obţinut 390 mandate, conservatorii numai 195; 
celelalte partide au obţinut rezultate slabe, iar comuniştii numai 2 
mandate. Churchill şi-a prezentat demisia, iar Attlee a devenit 
premier. În politica externă cred că nu va surveni nicio schimbare. 

4 august 1945. Conferinţa de la Potsdam, dintre şefii statelor 
aliate, s-a terminat. Din raportul conferinţei s-ar părea că suntem 


lăsaţi în sfera de acţiune a Rusiei. În articolul 9 al acestui raport se 


prevede că toate bunurile germane din România sunt ale ruşilor; din 
aceste bunuri ne-ar reveni şi nouă o cotă de despăgubiri. 

Se aştepta mai mult de la această conferinţă şi optimiştii din 
România vor avea o decepţie. 

20 august 1945. În vederea serbării de la 23 august, Regele 
s-a ţinut ferm ca să fie o paradă militară; guvernul voia o paradă cu 
muncitori, adică să ia parte nu cei ce au realizat 23 August, ci 
profitorii acestui eveniment... 

21 august 1945. Mari frământări politice. Discursul lui Bevin 
a plăcut la toată suflarea românească, afară de comunişti. El a 
relevat că în România un regim totalitar a fost înlocuit prin altul la 
fel, şi Anglia nu poate tolera aceasta. 

Jale mare din cauza secetei. 

22 august 1945. Primesc invitaţia pentru serbarea de mâine. 
leşind în oraş, văd peste tot afişe ale guvernului, care îşi asumă tot 
ce s-a făcut. Trecând pe la Palat, comandorul Gherghel, aghiotant 
regal, îmi comunică confidenţial că atât Regele cât şi misiunile 
americană şi engleză nu vor participa la serbarea de mâine, întrucât 
consideră guvernul demisionat. 

Cum anglo-americanii au făcut o notă că nu recunosc 
guvernul actual deoarece a fost impus de ruşi şi nu exprimă voinţa 
poporului, Regele a cerut demisia guvernului, însă guvernul, după 
îndemnul ruşilor, nu s-a supus, încălcând astfel Constituţia. lată dar 


un conflict între Rege şi guvern. 


Sunt informat că trupele venite pentru defilare nu ştiu nimic 
de această situaţie, iar pentru toată siguranţa li s-a luat muniţia; 
numai Divizia Tudor Vladimirescu are muniţie. 

Spre seară, ies din nou prin oraş. Linişte. Reclame ale 
guvernului, ca şi cum acest guvern ar avea vreo legătură cu 23 
August. 

Târziu, la radio, secretarul general al Preşedinţiei, Emil 
Bodnăraşu, ţine o conferinţă despre importanţa zilei de 23 august, 
care se rezumă la a-i ataca pe Maniu şi pe Brătianu. 

23 August 1945. Serbarea tot are loc, fără Rege. Natural că 
nu m-am dus, rămânând în casă şi gândindu-mă prin câte greutăţi 
am trecut anul trecut la această dată. Primesc telefoane de la diferiţi 
cunoscuţi, să mă felicite pentru ziua de azi, ei fiind singurii care îşi 
aduc aminte de mine în această zi. 

Spre seară am ieşit pe străzi să văd cum arată oraşul în 
această zi mare. Lume multă pe străzile importante, iar prin pieţele 
publice reprezentații populare mediocre, întocmai cum am văzut la 
Moscova cu ocazia zilei revoluţionare, la 7 noiembrie 1940. 

25 august 1945. A venit pe la mine colonelul Verdeş, 
secretar general la comisia de aplicare a armistiţiului, care mi-a 
expus situaţia financiară şi economică; ambele se prezintă prost. Nu 
înţeleg pentru ce opoziţia doreşte o schimbare de guvern şi nu lasă 
ca actualul guvern să se prăbuşească odată cu dezastrul financiar 


şi economic — care trebuie să vină odată... 


După-amiază a fost primit la Palat, cu tot fastul, noul 
ambasador al Rusiei la Bucureşti, Kaftaradze, care vine într-o 
epocă de frământări. Se pare că are acelaşi grad cu Vişinski, deci 
nu va mai fi nevoie de vizita acestuia şi toate problemele vor fi 
soluționate de actualul ambasador. 

Luna septembrie 1945. În urma conflictului dintre Rege şi 
guvern, Regele a plecat la Sinaia şi nu mai lucrează nimic, iar 
guvernul conduce singur, cu mare greutate, fiindcă Regele nu mai 
semnează nici un act. Preşedintele Consiliului, vicepreşedintele şi 
alţi miniştri au fost în vizită la Moscova, unde au fost bine primiţi şi 
unde se pare că au obţinut oarecare uşurări în aplicarea 
armistiţiului, mai ales că din cauza secetei lipsurile sunt mari în ţară. 

Este de remarcat urcarea considerabilă a acţiunilor la Bursă, 
atingând cel mai înalt plafon de când exista Bursa, astfel că mulţi au 
realizat averi într-un timp foarte scurt. 

Luna octombrie 1945. Conferinţa de la Londra a miniştrilor de 
externe ai marilor puteri s-a terminat fără vreun rezultat. De unde se 
spera că problema guvernului român se va soluţiona, am rămas în 
situaţia neclară de mai înainte. 

Situaţia Regelui — destul de dificilă. În interior guvernul 
conduce ca în timpul unei dictaturi, nu sunt ziare de opoziţie, nu e 
voie să fie întruniri — decât cele ale guvernului, iar la radio se face o 
propagandă plină de minciuni şi exagerări. Deşi producţia în toate 


compartimentele a scăzut cu cincizeci la sută faţă de anii trecuţi, nu 


se vorbeşte decât de realizările imaginare ale guvernului, care se 
laudă cu sporirea producţiei. Viaţa s-a scumpit enorm. Pentru a 
releva acest fapt dăm un tablou de alimente cu preţurile de anul 


trecut şi de acum, din aceeaşi epocă (luna octombrie). 


1944 1945 


Ardei graşi 2 — 3 lei bucata 20 — 30 lei 


bucata 
Cartofi 30 Lei kg 400 lei kg 
Ceapă 26 Lei kg 600 lei kg 
Castraveţi 5 Lei bucata 110 lei bucata 
Dovlecei 14 Lei bucata 300 lei bucata 
Fasole uscată 24 Lei kg 1 400 lei kg 
Fasole verde 36 Lei kg 1 600 lei kg 
Pătlăgele 12 Lei bucata 200 lei bucata 
vinete 
Pătlăgele roşii 20 Lei kg 600 lei kg 
Varză 30 Lei bucata 800 lei bucata 
Usturoi 48 Lei kg 2.500 lei kg 


Aceeaşi scumpete la fructe şi la toate articolele de primă 
necesitate; caisele, strugurii şi prunele, care au fost din belşug anul 
acesta, n-au scăzut sub 700 lei kilogramul. Laptele a ajuns la 800 
lei litrul. Lemnele au ajuns la 600.000 vagonul, iar cărbunii la 
100.000 tona. Cum pot funcţionarii, mai ales, să facă faţă — când 
lefurile doar s-au dublat de anul trecut şi până acum? înrăutățirea 


situaţiei se datoreşte: a) inflaţiei monetare; b) dezorganizării 


transporturilor; c) întrunirilor şi manifestaţiilor, care nu se mai 
termină; d) trupelor ruseşti, care consumă exagerat şi devastează 
sistematic. De luni de zile, populaţia n-a mai primit nici carne, nici 
zahăr. Raţia de pâine este de 300 grame pe zi şi se dă regulat. 

Ruşii atacă trenurile de persoane şi jefuiesc călătorii; la 
trenurile de persoane sunt rezervate unu sau două vagoane pentru 
ofiţerii români, dar ruşii îi scot cu brutalitate şi le ocupă ei. Dezordine 
peste tot, deprimare în sufletul tuturor. Prin toate prăvăliile circulă 
ruşi — chiar şi ofiţeri — spre a vinde mai ales bijuterii furate din 
Ungaria. La câmp se lucrează prea puţin. 

Presa anglo-americană atacă starea de lucruri din România. 

Anglo-americanii au obţinut după mari sforţări ca 
corespondenţii de ziare să poată transmite ştirile fără a fi cenzurate, 
fapt care va determina o informare justă asupra situaţiei din 
România. 

Aceleaşi frământări în Bulgaria, lugoslavia şi Ungaria, adică 
acolo unde ruşii conduc propaganda comunistă. 

La noi comunismul se impune cu forţa, prea puţini sunt 
adepţi din convingere; în special ţăranii — să nu audă de ruşi şi de 
comunişti. 

Lucrurile de îmbrăcăminte şi încălţăminte au ajuns la aşa 
preţuri, încât nici un funcţionar de-al statului nu poate, cu o leafă 
lunară, să-şi cumpere un rând de haine. Proprietarii au fost distruşi 


prin reforma agrară, conacele distruse, inventarul agricol înstrăinat 


şi vitele furate; mulţi nu mai pot să-şi întreţină casele şi au început 
să-şi vândă lucrurile din casă. Ţăranii nu mai respectă bunul altuia 
şi, îndemnați de comunişti, devastează pădurile şi moşiile. De frica 
atacurilor ruşilor, cum se face seară toată lumea se retrage şi se 
ferecă în casă. 

20 octombrie 1945. Presa străină se ocupă de alegerile din 
Bulgaria, unde au început pregătirile. Opoziția se va abţine, nefiind 
alegeri libere, deci totul se va reduce la un plebiscit pentru guvern. 
Presa rusească susţine guvernul bulgar, pe când cea anglo- 
americană îl atacă. 

De asemenea, evenimentele din Ungaria sunt la ordinea 
zilei; partidul micilor agrarieni a reuşit la alegerile comunale să 
înfrângă pe comunişti, din care cauză acum, la alegerile generale, 
generalul Voroşilov a ordonat liste comune, pentru a da mai multe 
şanse de reuşită comuniştilor. Această dispoziţie a nemulţumit pe 
anglo-americani, care erau pe punctul de-a recunoaşte guvernul 
ungar. În Ungaria s-a declarat starea de asediu. Frământări şi în 
lugoslavia pe chestia alegerilor. 

Din această cauză, de România nu se ocupă nimeni, întrucât 
au loc evenimente mai importante pe la vecini; totuşi, am văzut că 
ziarul Times discută starea proastă economică şi financiară de la 
noi, acuzând guvernul de nepricepere. 

22 octombrie 1945. Rezultatul ridicării cenzurii la 


telegramele corespondenţilor anglo-americani a început să se 


resimtă, întrucât, mai ales în presa americană, au început să apară 
articole cu adevărata stare de lucruri de la noi. Au apărut declaraţiile 
lui Dinu Brătianu relativ la starea de dictatură întronată de actualul 
guvern. 

În interior nici un protest din partea cuiva, fiindcă pe dată ar fi 
arestat, doar câteva epigrame spirituale pe seama membrilor din 
guvern, care circulă din gură în gură. Câteva ziare ce-şi zic 
independente nu pot publica decât ce le dă voie cenzura. De altfel, 
numai faptul că există o cenzură evidenţiază dictatura, căci 
guvernele cu adevărat democrate n-au nevoie de cenzură. 

3 noiembrie 1945. Au început să vină ceva prizonieri din 
Rusia, însă numai grade inferioare şi într-un hal de mizerie de 
nedescris. Sunt trimişi numai acei ce nu mai pot munci din cauza 
slăbiciunii. Şi mă gândesc cât de bine am tratat noi prizonierii ruşi, 
că nu mai voiau să plece la ei în ţară... 

7 noiembrie 1945. Ziua revoluţiei ruseşti. Văd că guvernul a 
decretat-o sărbătoare naţională, întrucât tot oraşul e pavoazat cu 
drapele ruseşti şi se ţin întruniri prin toate pieţele oraşului. Prăvăliile 
şi atelierele au fost închise. 

Seara a fost recepţie la legația rusă; de data asta n-am mai 
fost invitat. 

8 noiembrie 1945. Ziua Regelui. Am fost la Patriarhie la Te 
Deum. În Piaţa Palatului, lume multă pentru a ovaţiona pe Rege. 


Pentru a împiedica această manifestaţie de simpatie, comuniştii au 


apărut în câteva camioane ca să împrăştie lumea. S-au produs 
ciocniri, s-au schimbat focuri de armă. Ofiţeri anglo-americani au 
fost martori la această scenă şi au declarat că toată dezordinea a 
fost provocată de comunişti. 

12 noiembrie 1945. Înmormântarea a doi comunişti, omorâţi 
la 8 noiembrie. Guvernul le-a făcut funeralii naţionale. Toţi lucrătorii 
au fost scoşi din fabrici — azi, zi de lucru! Steaguri îndoliate, 
discursuri transmise la radio, în care se atacă partidele lui Maniu şi 
Brătianu, responsabile de dezordinile de la 8 noiembrie -— zic 
comuniştii. Mare falsificare a adevărului! 

Spre seară apar pe ziduri şi tramvaie afişe mari, prin care 
comuniştii cer dizolvarea partidelor de dreapta. 

Lumea comentează defavorabil un comunicat al generalului 
lonaşcu — şeful Marelui Stat Major —, prin care înfierează pe militarii 
ce-au luat parte la manifestaţie; or, actualul regim a proclamat că 
ofiţerii şi trupa nu sunt minori politici şi că trebuie să activeze pe 
tărâm politic, nu să stea la o parte, cum s-a întâmplat până acum. 


13 noiembrie 1945. Sunt în posesia unui document? 


asupra 
rezultatelor obţinute de guvern cu ocazia vizitei din septembrie la 
Moscova. Tot ce s-a spus cu această ocazie au fost poveşti şi 
numai propagandă, mai ales că consumul trupelor ruse este înzecit 
de uşurările făcute. 


Cu ocazia unei serbări a ARLUS, ambasadorul Rusiei a ţinut 





* Aplicarea armistiţiului în cadrul Ministerului de Război. 


un discurs în care atacă pe manifestanţii de la 8 noiembrie; se 
amestecă pe faţă în chestiuni interne. 

19 noiembrie 1945. În Franţa, generalul De Gaulle n-a reuşit 
să formeze guvernul din cauza pretențiilor comuniştilor. Văd 
aceeaşi tendinţă a comuniştilor de-a pune mâna pe ministerele 
importante, mai ales pe Ministerul de Interne. Acelaşi lucru s-a 
întâmplat şi la noi, unde dificultatea ce-am avut în cele două 
guverne pe care le-am prezidat a fost numai aceea a Ministerului de 
Interne. Şi în Ungaria, unde sunt în minoritate, totuşi comuniştii 
pretind Ministerul de Interne. Am spus că există o conducere unică 
a tuturor comuniştilor din toate ţările — pentru că peste tot se 
acţionează la fel. 

20 noiembrie 1945. În Bulgaria s-au ţinut alegeri, cu toate că 
opoziţia s-a abținut, iar americanii au comunicat că nu le vor 
recunoaşte. 

Ethridge -— trimisul american - a venit la Bucureşti, de la 
Moscova; a fost la Sinaia, unde l-a primit Regele. 

21 noiembrie 1945. Dezbaterile Adunării Constituante din 
Franţa n-au soluţionat problemul politic, din cauză că cele trei 
partide îşi menţin punctul lor de vedere. Probabil că se va ajunge la 
un compromis şi generalul De Gaulle va forma guvernul cu membri 
din toate trei partidele. Sunt sigur că nu va putea lucra, doar ştiu 
asta din proprie experienţă. 


Alegerile din Bulgaria sunt ridicate în slava cerului de 


Moscova şi criticate de presa anglo-americană. 

În nordul Iranului, revoluţie provocată de ruşi, pentru a alipi 
această regiune la Rusia. Guvernul de la Teheran nu poate lua nici 
o măsură, întrucât trupele ruseşti sunt gata să invadeze teritoriul 
Iranului. 

În Ungaria, premierul Zoltân Tildy a făcut guvernul şi caută 
să lucreze pentru a ajunge să încheie pacea, întrucât guvernul său 
este recunoscut de cei trei aliaţi. Situaţia financiară în Ungaria este 
mai proastă ca la noi, deoarece au pornit cu paşi repezi spre 
inflaţie. 

Nici în Grecia situaţia nu e mai clară, căci guvernul numai de 
trei săptămâni al lui Panaiotis Kanelopoulos a demisionat, în 
Portugalia, tensiune contra dictaturii lui Salazar. În China, război 
civil între naţionalişti şi comunişti. Prin urmare în toată lumea numai 
agitaţie — şi nu se întrevede aşezarea păcii. 

La Nurnberg a început procesul marilor criminali de război 
germani. Primii acuzaţi sunt Goring, amiralul Raeder, Hess, 
mareşalul Keitel, von Papen şi Streicher. Tribunalul compus din opt 
membri aliaţi şi având ca preşedinte pe Lawrence, jurist american, a 
citit actul de acuzare care a durat o oră. 

25 noiembrie 1945. Mark Ethridge a luat contact cu guvernul 
şi cu oamenii politici din opoziţie. N-am înţeles întrevederea ce a 
avut-o cu Ana Pauker, ea nefiind decât o interpusă a Rusiei. 


Cele ce se petrec în lran dovedesc că ruşii au revenit asupra 


angajamentelor luate la Teheran, Potsdam şi Londra; caută să-şi 
creeze o sferă de acţiune aici, pentru ca mai târziu să amenințe 
lumea arabă şi apoi India. Guvernul britanic se găseşte într-o 
situaţie supărătoare când vede că fostul său aliat nu se ţine de 
angajamentele luate. Se pare că şi America se interesează serios 
de evenimentele din lran. 

În Europa ruşii au reuşit să încorporeze aşa-zisa Rusie 
subcarpatică, ajungând să aibă frontieră cu Cehoslovacia, ceea ce 
le dă posibilitatea de a controla centrul Europei. 

29 noiembrie 1945. Ethridge a părăsit Bucureştiul fără a 
îndeplini programul anunţat. Probabil că s-a convins de starea de 
lucruri de la noi şi deci era pierdere de vreme să mai rămână. 

America începe să ia făţiş atitudine contra Rusiei. În Iran se 
pare că este revoluţie în toată legea şi ruşii nu dau voie să se 
amestece alte trupe în zona lor de ocupaţie. 

1 decembrie 1945. Ziua Ardealului. Guvernul proiectase 
mari serbări şi întruniri, însă a renunţat în ultimul moment. 

3 decembrie 1945. Foarte îmbucurător faptul că în multe ţări 
socialiştii nu vor să se unească cu comuniştii. Astfel, Titel Petrescu, 
şeful social-democraţilor, a anunţat că în alegeri vor prezenta liste 
separate. Acelaşi fapt şi în Japonia. 

5 decembrie 1945. La Constantinopol, o manifestaţie 
impozantă a studenţilor contra comuniştilor; s-au devastat 


tipografiile ziarelor de stânga şi librăriile cu cărţi ruseşti. 


Ziarul Izvestia atacă pe englezi că în zona lor de ocupaţie 
menţin forţe germane organizate; la acest protest se asociază şi 
unele ziare franceze de stânga. 

15 decembrie 1945. Adunare la Moscova a miniştrilor de 
externe ai celor trei mari puteri. Se reia în discuţie chestiunea 
României şi se pune pe tapet aceea a Dardanelelor. 

Teza americană asupra strâmtorilor este bine cunoscută şi 
este interesant dacă va fi acceptată de ruşi, care probabil vor 
susţine să aibă drept de control şi deci baze în regiunea 
Constantinopol. Cred că nu vor ajunge la o înţelegere nici la 
această conferinţă; aş dori să mă înşel în aprecierile mele... 

17 decembrie 1945. întrunire la Cercul Militar a 
comandanților de mari unităţi. S-au discutat chestiuni administrative 
relativ la hrana şi îmbrăcămintea trupei, apoi despre soldele 
ofiţerilor, care nu pot face faţă scumpetei. Se atacă şi chestiunea 
educatorilor politici de pe lângă unităţi, care, fiind nepregătiţi, nu-şi 
pot îndeplini îndatoririle. 

18 decembrie 1945. Primul-ministru face un expozeu în faţa 
generalilor asupra politicii interne; este îmbucurător că nu atacă 
Coroana. 

Seara, masă mare la care asistă preşedintele şi 
vicepreşedintele guvernului; de la ruşi — numai amiralul Bogdenko, 
întrucât ambasadorul Rusiei şi generalul Susaikov au plecat la 


Moscova. 


24 decembrie 1945. Conferinţa de la Moscova se 
desfăşoară în condițiuni bune, cel puţin aşa spun radio Moscova şi 
ziarele noastre. 

În oraş lumea este preocupată de târguieli pentru Crăciun şi 
văd cozi enorme în faţa magazinelor cu alimente. În privinţa cozilor: 
ruşii au reuşit să le introducă şi la noi, căci până la venirea lor aşa 
ceva nu s-a cunoscut în România. 

25 decembrie 1945. Crăciunul. Un Crăciun mai trist decât 
cel din anul trecut, deşi nu mai suntem în război; aceasta din cauza 
lipsei articolelor de primă necesitate şi a preţurilor prea urcate. 

Maiorul Skoda s-a prezentat la mine acasă pentru a-mi 
prezenta felicitări din partea generalului Susaikov. Odată cu 
felicitările mi-a înmânat şi un pachet cu alimente sosite din Rusia: 
zahăr, salam, sardele, icre, votcă şi ţigări. Se pare că m-au iertat de 
atitudinea mea pe când eram şef al Marelui Stat Major... 

28 decembrie 1945. Conferinţa de la Moscova s-a terminat 
şi, hotărât lucru, Rusia a învins şi şi-a impus voinţa. În ce priveşte 
România, actualul guvern este recunoscut şi se va completa cu un 
reprezentant al partidului Dinu Brătianu şi cu unul din partidul luliu 
Maniu. Viîşinski, însoţit de ambasadorul american şi englez de la 
Moscova, va veni la Bucureşti pentru a sfătui pe Rege să accepte 
hotărârea de la Moscova. Se dau asigurări că alegerile vor fi libere, 


că presa şi întrunirile vor fi libere — precum şi alte libertăţi, care eu 


cred că nu se vor realiza. 

Mare consternare în opinia românească, ce credea că 
problemul va fi soluţionat cu totul altfel. 

1 ianuarie 1946. An nou, speranţe noi. Vom avea oare 
pacea, atât de dorită, în cursul acestui an? 

Regele a vorbit la radio cu însufleţire, fiind ascultat cu multă 
dragoste de toţi. S-a citit apoi ordinul de zi către armată. A urmat un 
cuvânt de bun-venit şi din partea celor trei ambasadori, care au 
sosit spre a încunoştinţa pe Rege de hotărârea miniştrilor de 
externe la Conferinţa de la Moscova. 

4 ianuarie 1946. Este clar că Rusia şi-a impus voinţa în ce 
priveşte România. Toate propunerile Regelui relativ la alcătuirea 
guvernului au fost respinse, deşi erau logice; ambasadorii Angliei şi 
Americii sunt doar figuranţi, nici nu era nevoie să se ostenească cu 
această deplasare. În definitiv, dacă era vorba ca anglo-americanii 
să cedeze, apoi era bine ca la 21 august 1945 să ne fi lăsat în pace 
şi să nu fi îndemnat pe Rege la o rezistenţă care se vede că a fost 
inutilă şi a stricat relaţiile Regelui şi cu Rusia, şi cu partidele de 
stânga. 

În Partidul Naţional-Ţărănist al lui Maniu se produce o 
disidenţă, căci doctorul Lupu se separă, alcătuind un nou partid, 
ţărănist-democrat. Nu înţeleg pentru ce atacă Dr. Lupu cu atâta 
violenţă pe Mihalache şi Maniu, cu care a fost bun prieten până azi. 


De altfel cred că Dr. Lupu nu mai înseamnă nimic pentru viaţa 


politică, fiind un om epuizat, mai ales datorită alcoolului de care nu 
se poate dezbăra. 

7 ianuarie 1946. După multe discuţii s-a ajuns la 
completarea guvernului. Emil Haţieganu, din partea Partidului 
Naţional-ţărănesc, şi Mihail Romniceanu, din partea Partidului 
Naţional-Liberal, vor intra în guvern ca miniştri fără portofoliu. 

Criza politică a trecut şi Regele îşi va relua lucrul cu 
guvernul, în orice caz, trebuie să recunoaştem că Regele a ieşit 
învins din această afacere; dar este un mare câştig că partidele 
istorice sunt recunoscute, că pot participa la viaţa politică şi nu mai 
pot fi desfiinţate, după cum ar fi dorit partidele de stânga. 

La noi s-a acceptat hotărârea celor trei mari puteri; nu tot aşa 
şi în Bulgaria, unde partidele de opoziţie au refuzat să intre în 
guvern şi cer anularea alegerilor. În România situaţia este mai bună 
şi promite o destindere pentru câtva timp. 

11 ianuarie 1946. Cei trei ambasadori au părăsit ţara cu 
convingerea că au pus lucrurile la punct. Viîşinski a plecat în 
Bulgaria pentru a sili opoziţia să cedeze şi să facă după voia ruşilor. 
Harriman, ambasadorul Americii, a plecat spre Londra, iar Kerr, 
ambasadorul Angliei, a plecat la Moscova. 

La Londra au început şedinţele Organizaţiei Naţiunilor Unite 
(ONU). Chiar de la început — divergențe, întrucât ruşii ar fi dorit ca 
preşedintele acestei adunări să fie Lie — ministrul de externe suedez 


— şi la votare a ieşit Spaak, ministrul de externe belgian, ceea ce a 


dat naştere la oarecare proteste din partea Rusiei şi a sateliților ei. 
Se remarcă, aşadar, forma rea a doua tabere în ONU. În definitiv, 
este acelaşi organ ca Societatea Naţiunilor de la Geneva, care ţinea 
şedinţe solemne pe când japonezii se luptau cu chinezii şi sub ochii 
ei a izbucnit marele război din 1939... 

Îmi reamintesc lecţiile de drept internaţional public din Şcoala 
de Război predate de Oscar Niculescu, prim-preşedinte la Curtea 
de Casaţie, care spunea că aceste societăţi nu pot înlătura 
conflictele, căci nu au instrumentul prin care să impună hotărârea 
luată faţă de una din ţări. A se crea o armată internaţională în 
vederea impunerii hotărârilor este o utopie, căci s-ar recurge la 
război făcut de o instituţie creată pentru a înlătura războiul. În plus, 
o armată internaţională n-are coeziune, n-are un ideal, ar fi o 
armată de mercenari. 

21 ianuarie 1946. În Franţa — criză de guvern. Generalul De 
Gaulle a demisionat; nimic surprinzător pentru mine, care am spus 
că De Gaulle face experienţa pe care am făcut-o eu cu un an 
înainte. Regizorul general, Rusia, procedează şi acolo după 
programul aplicat peste tot — adică dificultăţi, spre a se ajunge cu 
vremea la un guvern de stânga. 

25 ianuarie 1946. Vişinski a ajuns la Londra pentru a 
participa la lucrările ONU. Cum a ajuns, a şi început cu fel de fel de 
proteste, deviind de la discuţiile începute. El atacă Persia, care prin 


protestele făcute spune minciuni — zice Vişinski — la adresa Rusiei; 


de asemenea atacă pe englezi, care ţin trupe în Grecia şi 
Indonezia. Acest fapt a început să fie aspru comentat de presa 
britanică, afară de ziarul comunist Daily Worker. Ziarul Daily Mail se 
întreabă: până unde va merge oare Anglia cu concesiile? 

27 ianuarie 1946. În Franţa Felix Gouin a reuşit să facă 
guvernul, anunțând un vast program de lucru, mai ales în ceea ce 
priveşte finanţele. Nu dau viaţă prea lungă acestui guvern. 

30 ianuarie 1946. Chestiunea persană s-a soluţionat aşa 
cum a propus Rusia; nimeni n-a îndrăznit să se opună. 

2 februarie 1946. La Londra, în conferința ONU, Viîşinski a 
cerut categoric Angliei să-şi retragă trupele din Grecia; această 
îndrăzneală a uimit lumea, căci englezii au numai 50.000 de soldaţi 
în Grecia, pe când ruşii au milioane de soldaţi în ţările ocupate de 
ei. 

Nu înţeleg răbdarea anglo-americană de a mai discuta 
paşnic cu ruşii, care caută agresiunea. Cu această ocazie, Bevin 
răspunde lui Viîşinski ceva mai tare ca de obicei, spre satisfacția 
lumii întregi, adăugând între altele că Anglia n-a procedat ca Rusia 
în România, unde a instaurat un guvern ce nu reprezintă 
majoritatea ţării. 

5 februarie 1946. Situaţia economică internă foarte grea. Cu 
solda mea pe o lună nu pot cumpăra o pereche de ghete, în piaţă, 
abia dacă se mai găsesc cartofi şi fasole, la 2.000 lei kilogramul. 


Pentru a trăi vindem din casă lucrurile ce nu sunt de primă 


trebuinţă: obiecte de artă, tablouri, covoare, colecţii au început să ia 
drumul magazinelor de comision. Dacă va mai dura această stare 
de lucruri, apoi vom fi complet ruinaţi. 

17 februarie 1946. Conferinţa ONU de la Londra a luat 
sfârşit fără a se ajunge la rezultate concrete. S-a văzut doar intenţia 
Rusiei de a torpila această organizaţie şi de a face şicane Angliei. 

În ţară au apărut ziarele opoziţiei, care au mare căutare; 
acest fapt face pe comunişti să ceară suprimarea lor. 

Ziarele au ajuns la preţul de 200 lei bucata, adică de 4.000 
de ori mai scumpe, raportat la preţurile din 1914, pe când lefurile au 
crescut numai de 200 de ori. Funcţionarii şi pensionarii sunt cei mai 
nenorociţi. 

23 februarie 1946. Aniversarea a 28 de ani de la 
întemeierea Armatei Roşii. Serbări şi conferinţe. La Cercul Militar, 
generalul Susaikov a dat o recepţie la care au luat parte Regele, 
Regina-mamă, Principesa Elisabeta, guvernul şi personajele de 
frunte ale Partidului Comunist Am fost invitat şi eu de data aceasta, 
dându-mi-se locul ce-mi revenea prin funcţiile ce-am avut. Recepţia 
a constat din coruri şi dansuri bine prezentate de trupe ruseşti, 
urmate de un banchet ca în timpurile bune. 

25 februarie 1946. A fost convocat Consiliul Superior al 
Oştirii şi ministrul de război ne pune în vedere că armata trebuie 
redusă şi o parte din ofiţeri vor trece în rezervă. Operația este destul 


de dureroasă, mai ales că aceşti ofiţeri şi-au făcut datoria pe front şi 


acum, când nu mai este nevoie de ei, sunt aruncaţi pe drumuri. 

Am cerut ca această reducere să se facă atunci când se va 
semna tratatul de pace, în care probabil se va fixa efectivul armatei 
ce ne va fi lăsată. Nu s-a aprobat această propunere logică. 

Am stabilit criterii de selecţionare având în vedere durata 
petrecută pe front şi felul cum s-a comportat fiecare, atât pe front 
cât şi în toată cariera. Ne-am opus însă ca noi — Consiliul Superior — 
să scoatem din armată pe acei pe care guvernul îi socoteşte 
nesimpatizanţi. 

6 martie 1946. Un an de la instalarea acestui guvern. S-au 
dat ordine severe să se facă manifestații de simpatie. Chiar şi 
armata a primit ordin ca şaptezeci la sută din efectiv să participe la 
manifestații, întocmindu-se tabele pentru a se controla dacă 
ordinele date s-au executat întocmai. Acest lucru — participarea 
armatei la acte politice — se întâmplă pentru prima oară în ţara 
românească. 

12 martie 1946. Situaţia încordată între cele trei mari puteri 
pe chestiunea Persiei, Manciuriei şi Bulgariei. Anglo-americanii au 
trimis note de protest, dar ruşii n-au dat nici un răspuns. Ziarele ruse 
atacă violent pe Churchill, care în discursul său ţinut la 5 martie în 
America cere o alianţă militară anglo-americană. 

Greutățile alimentare se resimt din ce în ce mai mult. Făcând 
bugetul cu soţia mea, am decis reducerea unui litru de lapte pe zi, 


precum şi a ziarelor şi revistelor ce cumpăram obişnuit. Caut să-mi 


vând harnaşamentul, binoclul şi alte efecte militare, de care sper să 
nu mai am nevoie, pentru a face faţă scumpetei. 

30 martie 1946. Dejun la Cercul Militar, oferit de ministrul de 
război, mareşalul Tolbuhin. Asistă, pe lângă ambasadorul Rusiei şi 
mulţi generali ruşi, Groza -— primul-ministru, Tătărescu -— 
vicepreşedintele guvernului, precum şi comandanţi de mari unităţi. 

Din discursurile ţinute am dedus că mareşalul Tolbuhin este 
şi comandantul-şef al trupelor române şi că trebuie să existe o 
convenţie militară între guvern şi ruşi ca armata română să meargă 
alături de ruşi în cazul unui conflict armat. Această supoziţie a fost 
întărită şi de faptul că mareşalul Tolbuhin ne-a donat în numele 
guvernului rus, fără nici o despăgubire, 300 avioane, 65 care de 
luptă şi 6 divizioane de artilerie antiaeriană. Tot cu această ocazie 
am aflat că acum două săptămâni erau să se facă mari arestări la 
noi în ţară, în vederea deportării, fiindcă se credea că am ajuns în 
preajma unui conflict armat între Rusia şi anglo-americani. 

31 martie 1946. La Ministerul de Război au fost întruniţi 
comandanții de mari unităţi pentru a le vorbi primul-ministru. În 
cuvântarea ţinută, a motivat purtarea sa favorabilă faţă de ungurii 
din Ardeal precum şi necesitatea ca în alegeri să sprijinim actualul 
guvern. 

Luna aprilie 1946. Devine din ce în ce mai accentuată lupta 
dintre anglo-americani şi Rusia pentru supremaţia lumii. Atacurile 


sunt făţişe şi chiar mă surprinde violenţa presei, care nu mai arată 


menajamente. 

Va fi război — sau va ceda una din părţi? Nu cred să se 
ajungă la război, deoarece fiecare din cei trei aliaţi este epuizat şi 
are destule greutăţi interne, fiecare în felul său. Mă tem însă că vom 
rămâne în sfera Rusiei. 

3 aprilie 1946. S-au terminat alegerile din Grecia, unde 
partidul populist-regalist a ieşit învingător. Partidele de stânga s-au 
abținut de la vot. 

5 aprilie 1946. S-a anunţat oficial că Rusia şi Persia au 
semnat un acord privind evacuarea Persiei. Pactul prevede 
următoarele puncte: 1) evacuarea Persiei de trupele sovietice în 
timp de şase săptămâni; 2) constituirea unei societăţi irano-ruse 
pentru exploatarea petrolului; 3) Azerbaidjanul rămâne o problemă 
pur iraniană. Aşadar ONU va funcţiona în linişte câtva timp. 

Către sfârşitul lui aprilie s-au întrunit la Paris miniştrii de 
externe ai marilor puteri, pentru a definitiva tratatele de pace. 
Dificultăţi mari la stabilirea frontierelor Italiei şi a coloniilor foste 
italiene. Ruşii au spus categoric că nu vor să micşoreze efectivul 
trupelor din ţările ocupate. 

Luna mai 1946. La 6 mai a început la Tribunalul Poporului 
procesul Mareşalului Antonescu, al lui Mihai Antonescu şi foştilor 
miniştri din guvernul lor. Până la 12 mai a durat audierea martorilor. 
Mareşalul Antonescu, foarte demn, îşi asumă toată răspunderea. 


Este mare zor să se termine acest proces şi dezbaterile au durat 


mai puţin ca la celelalte, deşi acest proces este de o importanţă 
capitală. 

Apărători din oficiu, care pledează fără curaj. Mă gândesc la 
Chauveau-Lagarde, curajosul apărător al Mariei Antoaneta în timpul 
Revoluţiei franceze... După ce i-au chinuit în şedinţe continue, 
apărarea au trebuit s-o facă noaptea, extenuaţi de oboseală. Ziarele 
n-au reprodus apărarea fiindcă inculpaţii de azi, deşi urâţi altă dată, 
acum se bucură de multă simpatie, şi asta numai din cauza relei 
purtări a ruşilor şi comuniştilor. 

La 17 mai s-a dat sentinţa. Condamnaţi la moarte: Mareşal 
Antonescu, Mihai Antonescu, generalul Vasiliu, generalul Pantazi, 
Radu Lecca, Eugen Cristescu şi G. Alexianu. Ceilalţi miniştri cu 
diferite pedepse, de la 10 ani la muncă silnică. Majoritatea 
condamnaților n-au absolut nici o vină. 

18 mai 1946. Conferinţa miniştrilor de externe de la Paris a 
luat sfârşit, fiecare luând avionul şi plecând acasă. De data asta 
conferinţa s-a întrerupt, nu s-a rupt ca aceea de la Londra. S-a 
hotărât o altă întrunire pentru 15 iunie. 

Tratatele de pace n-au fost întocmite; s-a ajuns la înţelegere 
asupra unor puncte, dar nu din cele principale. Suntem încă departe 
de a se fixa pacea. Până una alta, fiecare din Aliați stă pe poziţie, 
cu arma la picior, însă ameninţător. 

19 mai 1946. La noi în ţară parcă a început teroarea. Un 


mare lot de foşti demnitari sub Antonescu au fost arestaţi. Arestarea 


s-a făcut în miez de noapte, iar la percheziţia caselor s-a constatat 
că agenţii însărcinaţi cu percheziţia şi-au însuşit lucrurile de valoare. 

22 mai 1946. A murit generalul Şteflea, fost şef al Marelui 
Stat Major pe vremea lui Antonescu. Suferea de inimă şi boala s-a 
agravat pe timpul cât a fost închis şi anchetat de Tribunalul 
Poporului. În ultimul timp era în libertate, dar, văzând că reîncep 
arestările celor ce-au ocupat funcţii înalte sub Antonescu, probabil 
s-a impresionat şi asta i-a grăbit sfârşitul. Avea 58 de ani. Am 
conştiinţa împăcată că la Tribunalul Poporului am depus în favoarea 
sa, dovadă că a fost pus în libertate; ce-ar mai fi folosit dacă era 
condamnat în urma depoziţiilor mele... Recunosc că a fost un om 
cinstit, muncitor şi a lucrat din convingere. 

26 mai 1946. NKVD (poliţia rusească) a părăsit Bucureştiul 
pe nesimţite, într-o noapte, golind cazărmile şi casele de prin oraş, 
pe care le-a devastat la plecare de tot mobilierul. 

Natural că nimeni nu ştie unde a plecat; se bănuieşte că s-ar 
concentra în Ucraina, unde ar fi mişcări anticomuniste. 

1 iunie 1946. Azi, la ora 10.30, Ministerul de Justiţie a 
prezentat Regelui cererile de comutare a pedepselor condamnaților 
la moarte de Tribunalul Poporului. În urma propunerii guvernului, 
Regele a respins comutarea pedepsei pentru Mareşalul Antonescu, 
Mihai Antonescu, generalul Vasiliu şi Alexianu, care rămân definitiv 
condamnaţi la moarte. Azi la ora 18 a avut loc la închisoarea Jilava 


execuţia acestor patru condamnaţi. Astfel se încheie aventura 


regimului Antoneştilor. 

Regele le-ar fi comutat pedeapsa la toţi, însă ruşii n-au 
admis. Se pare că şi anglo-americanii au fost de părere ca 
Antoneştii să fie executaţi. 

Executarea celor patru condamnaţi s-a făcut în mod barbar, 
căci nu s-a apelat la plutonul de soldaţi instruiți, ci la câţiva gardieni 
comunişti care de-abia ştiau să tragă cu arma. A fost nevoie de 
numeroase salve până să-i omoare. 

2 iunie 1946. Guvernul român a primit o notă din partea 
anglo-americanilor că nu respectă angajamentele luate în urma 
conferinţei de la Moscova, adică libertatea presei, a întrunirilor şi 
efectuarea alegerilor. Guvernul a răspuns, dar anglo-americanii 
găsesc răspunsul nesatisfăcător. În orice caz, este cert că la noi nu 
e regim democratic şi libertate. 

4 iunie 1946. Alegerile din Franţa şi ltalia sunt foarte 
semnificative. Deşi socialiştii şi comuniştii n-au ocupat locul de 
frunte, locul al doilea şi al treilea tot l-au ocupat, încât, dacă în viitor 
aceste două partide se vor uni — şi sunt convins că se vor uni — 
atunci vor dicta în aceste ţări. 

Alegerile din ltalia au adus şi schimbarea formei de 
guvernare, adică republică în locul monarhiei. 

5 iunie 1946. La ordinea zilei este discursul lui Bevin în 
Camera Comunelor. Este un răspuns tare, la interviul dat de 


Molotov ziarelor ruseşti după întoarcerea sa de la Paris. Între altele, 


Bevin a zis: „Vreau să atrag atenţia Camerei şi lumii întregi că 
trebuie să-şi amintească mereu că, dacă nu vrem un război total, 
trebuie neapărat să avem o pace totală — şi spun guvernului 
sovietic: dacă preţuiţi pacea, mai presus de orice nu o pierdeţi; ea 
poate să nu mai vie niciodată. Numai dacă Rusia intră deplin în 
înțelegere cu Europa poate exista o garanţie de pace permanentă 
pe continentul european”. După aceasta, Bevin analizează cu multă 
competenţă toate chestiunile asupra cărora nu a căzut de acord cu 
ruşii. 

Este foarte curios cum Rusia atacă pe unele tărâmuri unde 
ar face mai bine să tacă. Astfel, am văzut-o de multe ori atacând 
Anglia că nu se opune nazismului. A uitat oare Rusia cele ce sau 
petrecut în anul 1939? De-atunci Anglia s-a declarat contra 
nazismului — prin declaraţia ce a făcut că va lua armele dacă 
Polonia va fi atacată — în vreme ce Rusia trata în secret cu 
Germania să împartă Polonia, o ţară slavă. Nici când Germania a 
atacat o altă ţară slavă, Iugoslavia, ruşii nu s-au mişcat; ei s-au 
mişcat când au fost ei atacați, lucru care n-are valoare. 

Dacă am analiza, nu se ştie dacă n-ar rezulta că tocmai 
atitudinea Rusiei a dat curaj lui Hitler să declanşeze acest război. 

6 iunie 1946. Şedinţa Camerei Comunelor, afectată 
dezbaterilor asupra politicii externe britanice, a fost deschisă prin 
cuvântarea lui Churchill, conducătorul opoziţiei. Discursul său este 


mai categoric decât cel al lui Bevin şi atacă Rusia şi comunismul. 


Churchill spune: ne-am înţeles cu ruşii să se oprească la linia 
Curzon, şi ei s-au oprit pe linia Stettin-Triest. 

În orice caz, atât discursul lui Bevin cât şi al lui Churchill cred 
că au adâncit spărtura dintre Aliați. Să vedem cum vor putea lucra 
miniştrii de externe la 15 iunie, când se vor întruni din nou, la Paris. 

13 iunie 1946. Au apărut două legi militare foarte importante: 
legea de organizare a armatei şi legea cadrului disponibil. În legea 
de organizare a armatei se prevede structura armatei române de 
mâine. Trebuie să recunosc că Uniunea Sovietică ne-a susţinut să 
avem o armată în timp de pace destul de importantă, când de fapt 
ar fi putut să ceară desfiinţarea completă a armatei. Vom avea 
astfel o organizare militară completă a teritoriului (regiuni teritoriale 
şi cercuri teritoriale corespunzătoare judeţelor). Ca mari unităţi: 10 
divizii, o brigadă care de luptă şi o brigadă motorizată; de 
asemenea şcoli militare şi centrele de instrucţie necesare. Efectivul 
armatei va fi de circa 10.000 ofiţeri activi, 15.000 subofiţeri şi 
120.000 soldaţi sub arme. Este o situaţie foarte bună pentru o ţară 
care a purtat un război nenorocit, fapt care ar fi putut determina pe 
învingători să ne dezarmeze complet. 

Întrucât 5.000 ofiţeri şi 10.000 subofiţeri prisosesc faţă de 
efectivul ce avem nevoie, guvernul a făcut o lege a cadrului 
disponibil, unde aceştia vor fi trecuţi pe timp de un an, înainte de a 
trece în rezervă, cu avantaje de soldă foarte mari. Aşadar guvernul 


a avut toată solicitudinea faţă de cei ce trebuie să părăsească 


armata. 

18 iunie 1946. Anglia şi America şi-au exprimat din nou 
nemulţumirea că guvernul român nu s-a conformat notei de protest 
primite, întrucât n-a făcut alegerile generale, iar presa nu se bucură 
de nici o libertate. 

Miniştrii de externe ai marilor puteri s-au întrunit la Paris şi 
presa londoneză crede că cea de-a doua conferinţă a acestor 
miniştri va avea succes. Prea sunt multe chestiunile în care nu sunt 
de acord anglo-americanii cu ruşii ca lucrurile să meargă aşa cum 
ar dori toată lumea... 

Pentru moment, s-a reluat în discuţie tratatul cu Italia, care 
de fapt este şi cel mai greu; după felul cum ziarele sovietice atacă 
în acest moment chestiunea Veneţia-Giulia şi Triest, nu prea văd 
şanse de împăcare a celor două tabere. 

21 iunie 1946. La ordinea zilei sunt comentariile asupra fugii 
generalului Rădescu, fost prim-ministru după mine, care acum 
câteva zile a fugit cu un avion românesc pilotat de un subofițer. 
Postul de radio Londra confirmă oficial că generalul Rădescu a 
aterizat la Nicosia, în insula Cipru, de unde va pleca în Elveţia. 
Foarte misterioasă această plecare; în orice caz, o cred cu 
consimţământul anglo-americanilor. 

Se va vedea ulterior dacă această fugă e numai cu scopul ca 
generalul Rădescu să se pună la adăpost de-a fi arestat de 


comunişti, sau se urmăreşte altceva, fie protestul unui român pentru 


Basarabia şi Bucovina, fie formarea unui guvern român în afara 
țării. 

La Conferinţa de la Paris, miniştrii anglo-americani au de 
luptat cu pretenţiile lui Molotov. Discută tot tratatul de pace cu Italia, 
unde au reuşit să cadă de acord asupra coloniilor italiene, frontiera 
franco-italiană şi ceva chestiuni economice; n-au ajuns la 
chestiunea principală: Triestul şi provincia Veneţia-Giulia. 

26 iunie 1946. Guvernul francez s-a constituit, sub 
preşedinţia lui Georges Bidault, din partidele: republican popular, 
comunist şi socialist. Noul guvern are o misiune bine determinată şi 
limitată, aceea de a da Franţei o nouă constituţie. 

La Paris, cei patru miniştri de externe înaintează greu în 
discuţii; multe chestiuni, în loc să fie soluționate pe loc, au fost 
amânate pentru mai târziu... 

Luna iulie 1946. La ordinea zilei au fost experienţele cu 
bomba atomică lansată pe insula Bikini din Oceanul Pacific. 
Comentariile presei asupra experienţei sunt contradictorii. 

La Paris, miniştrii de externe n-au terminat încă discuţiile 
asupra tratatului cu Italia, căci frontiera dintre lugoslavia şi Italia dă 
mult de lucru. 

4 iulie 1946. Aniversarea independenţei Americii. Recepție la 
şeful misiunii americane, generalul Schuyler, unde au fost invitaţi 
guvernul, persoane marcante civile şi militare. 


La Paris, miniştrii de externe au căzut de acord ca Triestul să 


devină internaţional, sub controlul celor patru mari puteri. 

Prin urmare s-a ajuns la un compromis în care Rusia va fi 
foarte avantajată, căci va pune piciorul la Marea Adriatică, va avea 
voie probabil să aibă aici un comisariat şi vase de război în rada 
portului. Odată fixată Rusia aici, va începe propaganda comunistă. 
Triestul ia locul Danzigului şi nu se ştie dacă în viitor nu va fi punctul 
de plecare al unui nou război. 

10 iulie 1946. Întrunirea Consiliului Superior al Oştirii. La 
ordinea zilei este reducerea cadrului activ al ofiţerilor şi subofiţerilor. 
După tabelele întocmite de Marele Stat Major, trebuie să 
părăsească armata cincizeci la sută din ofiţeri şi subofiţeri. 
Operaţiune şi delicată, şi dureroasă. Consiliul Superior al Oştirii nu 
are însă deplina latitudine de a face o selecţionare bazată pe 
merite, căci Rusia impune plecarea celor ce nu s-au încadrat în 
regimul politic actual, din care cauză foarte mulţi ofiţeri, calificaţi 
drept foarte buni, vor trebui să plece. Cu toată opoziţia ce am făcut 
ca criteriul politic să dispară din selecţionare, am întâmpinat 
rezistență din partea Ministerului de Război şi subsecretarilor de 
stat, care m-au pus în minoritate. Pe lângă aceasta, se dau afară 
ofiţeri activi şi pe de altă parte se cheamă în activitate ofiţeri de 
rezervă din cei ce sunt bine văzuţi de ruşi şi de guvern. Actualul 
regim a reuşit să aducă haosul şi în armată. 

19 iulie 1946. luliu Maniu, şeful Partidului Naţional-Ţărănesc, 


a ţinut un interesant discurs în care arăta toată acţiunea partidului 


său pe timpul dictaturii Regelui Carol al Il-lea şi Mareşalului 
Antonescu. Auzindu-l vorbind de evenimentele de la 23 august 
1944, am satisfacția că nu sunt uitat. lată pasajul din discurs: „În 
urma prăbuşirii dictaturii lui Antonescu şi a alungării nemților din 
ţară, s-a constituit un guvern prezidat de DI General Sănătescu, 
care a avut un rol hotărâtor în pregătirea militară a actului de la 23 
august. 

26 iulie 1946. A doua experienţă cu bomba atomică în insula 
Bikini a dovedit neîndoios eficacitatea ei. 

În America se petrece o schimbare în opinia publică, în 
sensul că aceasta începe să priceapă intenţiile ruşilor. Americanii 
au început să înţeleagă că Uniunea Sovietică intenţionat caută să 
menţină situaţia haotică din Germania şi din ţările ocupate de ei în 
răsăritul Europei, şi din această cauză Byrnes — Ministrul de externe 
— are din ce în ce mai mult sprijinul maselor poporului în politica 
externă. 

27 iulie 1946. La Paris se fac ultimele pregătiri în vederea 
conferinţei de pace. Adjuncţii miniştrilor de externe au pus la punct 
ultimele chestiuni. Este o fierbere generală. 

29 iulie 1946. Ziua mult aşteptată. Ziua Păcii. La radio se 
comunică delegaţiile naţiunilor care au sosit deja la Paris. Din 
partea României văd că a plecat doar Franasovici, însoţit de doi 
membri, pe când delegaţia iugoslavă se compune din 120 


persoane, dintre care 30 femei. Azi după-amiază are loc recepţia, în 


Palatul Luxembourg, unde premierul francez Bidault va ţine 
discursul de bun-venit. 

Să vedem ce ne va aduce această conferinţă şi dacă situaţia 
noastră internă se va uşura prin plecarea trupelor ruse şi prin 
stăvilirea abuzurilor comuniste. 

31 iulie 1946. Conferinţa de pace din Paris şi-a început 
lucrările. S-a dat publicităţii textul tratatului de pace cu România. 
Este de mirare ce datorii ne cer anglo-americanii, deşi nu le-am 
pricinuit niciun rău, iar sondele şi instalaţiile petrolifere le-au distrus 
ei, prin bombardament. Rusia văd că ne apără în această privinţă. 
Un punct negru este că ruşii nu vor părăsi România, pe motivul că- 
şi apără comunicațiile cu Austria. De asemenea suntem obligaţi să 
dăm drepturi egale tuturor străinilor din ţară, în special evreilor, prin 
urmare va fi nevoie să se modifice şi constituţia. Sarcinile 
economice sunt destul de grele şi ani de zile vom intra robi. Cât 
priveşte frontierele, Rusia a făcut ce-a vrut, aşa că Basarabia şi 
Bucovina au rămas pierdute — nimeni n-a îndrăznit să pună în 
discuţie drepturile noastre asupra acestor provincii. Singura 
chestiune soluţionată în avantajul nostru este a efectivelor armatei 
ce ne rămâne. De altfel, mari speranţe nu pusesem în acest tratat 
de pace, căci pentru cei slabi e greu să găseşti înţelegere la cei tari. 
În afară de asta, s-a abătut asupra ţării iar seceta, care a 
compromis recolta. Avem călduri tropicale. 


Frământările interne sunt în plină tensiune, căci comuniştii nu 


permit întrunirile partidelor de opoziţie, pe care le atacă cu unităţi de 
şoc înarmate. Asemenea încăierări se soldează cu numeroşi răniţi. 
Libertatea de care se face atâta caz a fost altă dată în România, 
acum este un început de teroare. 

Cu tot sporul ce s-a făcut la lefuri, nu se ajunge a asigura un 
trai modest. Pentru a face faţă nevoilor de hrană sunt silit să vând 
unul din cei doi cai ce am în serviciu. 

7 august 1946. Lucrările Conferinţei de la Paris merg încet. 
Discuţii şi nimic practic. Modul cum se va vota face obiectul unor 
discuţii interminabile. Molotov propune ca hotărârile să se ia cu 
două treimi din voturi; este un aranjament contra anglo- 
americanilor. De altfel, văd că la tot pasul Molotov face opoziţie, aşa 
că nu se întrevede să meargă uşor conferinţa. 

În ţară iar secetă, care a compromis recolta de porumb şi 
fânețele. Guvernul face întruniri, mai ales fracțiunea comunistă, şi 
nu permite opoziţiei nici o manifestaţie. La Târgovişte şi Turnu- 
Severin, ţărăniştii au fost maltrataţi îngrozitor de comunişti, cu 
ocazia unei întruniri. Scumpetea creşte, a ajuns o varză să se 
plătească cu 5.000 lei. 

8 august 1946. Regele a semnat decretul pentru reducerea 
cadrului activ în ofiţeri. Sunt trecuţi în rezervă 8.000 de ofiţeri, în 
care intră acei mai slab notaţi, invalizii de război şi 1.000 de ofiţeri 
socotiți de actualul guvern drept reacţionari, adică fiind vădit contra 


comunismului. Aceştia din urmă sunt dintre cei mai capabili şi, cu 


toată opunerea Regelui, nu au putut fi păstraţi în armată, întrucât au 
intervenit ruşii, la cererea comuniştilor, ca să fie îndepărtați imediat. 

14 august 1946. La Conferinţa de pace din Paris a vorbit 
Tătărescu — ministrul de externe —, expunând doleanţele României 
relativ la proiectul de tratat. Expunerea sa a fost aceea a unui 
avocat la o instanţă judecătorească, iar nu a unui ministru de 
externe. S-a mulţumit a cere uşurarea clauzelor economice din 
partea Angliei şi Americii, dar chestiunile vitale — frontierele de est şi 
plecarea trupelor ruse din ţară — nu au fost atinse. Pentru a doua 
oară Tătărescu cedează Basarabia şi Bucovina, fiindcă în 1940, 
când s-au cedat prima oară, tot el era preşedinte de Consiliu. 
Actualul guvern s-a încărcat cu o mare răspundere, căci, nefiind un 
parlament care să decidă asupra acestei cedări, înseamnă că ea se 
face fără voinţa poporului. 

Delegaţia noastră la Paris a plecat mai mult să se plimbe, 
transformându-se într-o operetă, căci fiecare şi-a luat nevasta, alţii 
chiar copiii, natural pe cheltuiala statului. În delegaţie sunt şi femei 
ca membre: domnişoara Văcărescu, care numără vreo 80 de ani, şi 
Florica Bagdazar — văduvă veselă — al cărei bărbat a murit acum 
două săptămâni. Pentru discursul de o jumătate de oră pe care l-a 
ţinut Tătărescu, şi acesta mai mult de formă, zeci de persoane îl 
însoțesc. Nu se poate să nu răspundă de aceste abuzuri. 

Seceta din ţară a distrus totul, vom avea foamete grozavă la 


iarnă. Guvernul nici nu se sinchiseşte de asta şi nu ia nici o măsură 


preventivă, este preocupat numai de propaganda în vederea 
alegerilor. 

15 august 1946. Rusia începe să atace o altă problemă, 
aceea a Dardanelelor. Este foarte natural ca, după ce a ajuns la 
gurile Dunării, acum să meargă înainte către vechiul ideal, 
Constantinopol. Ruşii propun să li se dea baze navale şi să facă ei 
controlul strâmtorilor, în comun cu Turcia. Natural că Turcia va 
refuza această propunere. Să vedem atitudinea Angliei, care, în 
atâtea rânduri a împiedicat Rusia să ajungă aici. Turcia este 
conştientă că, dacă ar ceda, ar ajunge un stat de paie, ca Polonia, 
România şi Bulgaria, iar Grecia nu va putea scăpa de orbita 
sovietică. 

La Paris a vorbit delegatul Bulgariei, care cere Tracia de la 
greci. Chestiunea este de discutat; şi eu sunt de părere să se dea 
Bulgariei o ieşire la Marea Egee, de care are absolută nevoie. 

23 August 1946. A doua aniversare a actului de la 23 
august 1944. În ajun a avut loc la Ateneul Român un festival la care 
a asistat şi Regele. Azi, Te Deum şi defilare a armatei şi a unor 
lungi coloane de muncitori. Guvernul insinuează că la acest act au 
luat parte muncitorii, când în realitate a fost opera Regelui şi a 
armatei. 

28 august 1946. Ne vine vestea de la Conferinţa păcii că 
amendamentele propuse de delegaţia română au fost respinse. Prin 


urmare, nu ni se acordă cobeligeranţa şi nici că am început războiul 


la 24 august 1944 contra germanilor. Este foarte curios că acest din 
urmă amendament a fost respins de delegatul Ucrainei, care spune 
categoric că amendamentul român nu este conform cu adevărul. 

În realitate, noi am declarat război Germaniei la 24 august 
1944, începând imediat operaţiunile, încât atunci când au venit ruşii 
la Bucureşti noi terminaserăm cu izgonirea nemților. Ruşii şi-au 
atribuit pe nedrept meritul de a fi curăţat ei România de germani. 

Septembrie 1946. La Paris s-a decis în fine ca frontiera 
dintre România şi Ungaria să rămână cea din septembrie 1939. Am 
fost foarte aproape să pierdem regiunea Satu-Mare, care este o 
regiune pur românească. 

În schimb, merge greu cu chestiunea reparațiilor şi nu s-a 
tranşat nimic până acum. Anglia şi America cer despăgubiri 
integrale pentru bunurile supuşilor anglo-americani. Nu este drept, 
căci numai dacă s-ar despăgubi şi românii, în aceleaşi condiţii, ar 
avea drept şi străinii la aceste despăgubiri. Anglo-americanii ce au 
investit capitaluri în România le-au investit cu toate riscurile inerente 
afacerilor, nu numai cu beneficii. A venit războiul, care a pricinuit 
pagube tuturor; de ce numai anglo-americanii să fie despăgubiţi, 
mai ales că pagubele le-a produs aviația anglo-americană, prin 
bombardamente repetate şi masive? 

11 septembrie 1946. La Cercul Militar din Bucureşti au fost 
convocați toţi generalii comandanţi de mari unităţi, şi Miron 


Constantinescu — subsecretar la economia naţională — ne-a făcut un 


comentariu asupra legii electorale, apoi a expus programul 
guvernului. Deci o propagandă electorală înainte de alegeri. 
Programul guvernului este foarte frumos, însă realizarea lui — asta-i 
altă chestiune. A vorbit apoi preşedintele guvernului, arătând 
necesitatea ca actualul guvern să iasă în alegeri. Asupra acestui 
fapt sunt de acord, deoarece cu ruşii în ţară este imposibilă o altă 
guvernare. După-amiază a vorbit generalul Răşcanu, ministrul de 
război, arătând necesitatea ca armata să fie unită în alegeri şi să 
voteze cu guvernul. În acest scop, a alcătuit un birou electoral sub 
preşedinţia generalului Lascăr, care va organiza felul de votare al 
armatei. 

Votarea se va face pe unităţi militare, deci nici pomeneală de 
libertate în alegeri, cum se laudă guvernul. 

Seara a avut loc un banchet la care am ţinut o cuvântare 
ocazională. 

13 septembrie 1946. Mare vâlvă în ziare, după cuvântarea 
ţinută de mine la banchet. Ziarele de stânga au dat-o fragmentar, 
scoțând în evidenţă părţile ce le conveneau, iar ziarele de dreapta 
îşi exprimă nedumerirea asupra faptului că tocmai acum, în ajunul 
alegerilor, susţin actualul guvern. 

Lucrurile stau cu totul altfel. În cuvântarea mea am spus că 
ce ar fi convenit mai bine intereselor României ar fi fost un guvern 
aşa cum a fost alcătuit în a doua guvernare a mea, adică din toate 


partidele politice, şi că acest guvern ar fi trebuit să dureze până la 


semnarea păcii. Dacă lucrurile n-au fost înţelese de toată lumea la 
fel cu mine - atunci mai bine că a venit guvernul Groza, care a 
corespuns acestei perioade, fiind agreat de ruşi, or ruşii erau 
atotstăpânitori în ţară. Orice alt guvern fără asentimentul ruşilor nu 
ar fi putut guverna. 

28 septembrie 1946. Invitat de primul-ministru, l-am însoţit la 
Arad la concursul hipic al Diviziei 1 Cavalerie. Seara ne-am dus la 
Deva. 

29 septembrie 1946. Am plecat din Deva la Alba-lulia, unde 
era o întrunire a partidelor ce alcătuiesc guvernul. Am asistat doar 
la defilare, neluând parte la cuvântări şi banchet, deoarece aveau 
un caracter politic. Defilarea maselor ţărăneşti mi-a plăcut, fiindcă 
am văzut o manifestaţie românească — numai drapele româneşti şi 
fotografia Regelui, lipsind de astă dată drapelele ruseşti şi 
fotografiile lui Stalin şi Lenin. 

30 septembrie 1946. Am stat în Deva, cu care ocazie am 
vizitat Cercul Teritorial. Am făcut şi o vizită la Hunedoara, pentru a 
vedea castelul Huniazilor. 

Seara am plecat spre Bucureşti. În tren am discutat cu 
primul-ministru despre alegeri. Am spus că faţă de vremurile actuale 
ar fi bine ca guvernul să iasă învingător, dar cu o majoritate redusă, 
având interesul să arătăm o opoziţie tare. Acest fapt ar uşura 
guvernarea primului-ministru, care ar domoli poftele stângii cu 


ameninţarea că va trece în opoziţie şi în acest caz opoziţia va avea 


majoritatea. 

9 octombrie 1946. Curtea Criminală a pronunţat azi sentinţa 
în procesul foştilor miniştri de sub Antonescu. Toţi acuzaţii au fost 
condamnaţi la diferite pedepse, de la 5 la 20 ani închisoare şi 
confiscarea averii. Această sentinţă nedreaptă a provocat protestul 
tuturor, căci oameni ce au fost numai câte două sau trei luni miniştri 
şi nu au altă vină se trezesc acum condamnaţi. Ce este mai trist e 
că această Curte criminală era compusă din magistrați de carieră, 
care totuşi au nesocotit cele mai elementare legi de dreptate 
socială. 

Către sfârşitul lunii s-a terminat Conferinţa de pace de la 
Paris şi acum începe lucrul la Washington, în faţa ONU. Cred că tot 
aşa de greu se vor desfăşura dezbaterile, întrucât Rusia nu 
cedează pe nici o chestiune. 

3 noiembrie 1946. Am fost la Lugoj, unde a avut loco 
serbare foarte frumoasă, constând din concursul a nouăsprezece 
coruri din Lugoj şi Banat. Costume interesante şi mai interesantă 
dragostea populaţiei din această parte a ţării pentru muzică. A 
urmat apoi un dejun la Primărie, după care, seara, am plecat la 
Bucureşti. 

7 noiembrie 1946. Ziua revoluţiei ruseşti. Recepție la 
ambasada rusească, unde a venit şi Regele, care a fost primit cu tot 
fastul; m-a mirat chiar că D-na Kaftaradze — ambasadoarea - a 


făcut o reverence ca pe timpul lui Ludovic al XIV-lea. A urmat, un 


program artistic bine întocmit, apoi un bufet foarte bogat. 

Lume colosal de multă, încât de-abia te puteai mişca, deşi 
saloanele ambasadei sunt spaţioase. 

8 noiembrie 1946. Ziua Regelui. Te Deum la Patriarhie; 
apoi, la ora 12, m-am dus la biserica Mihai-Vodă pentru a 
reprezenta pe Rege la parastasul ce se făcea pentru cei morţi, care 
au fost decoraţi cu ordinul „Mihai Viteazul”. 

Se comentează reuşita republicanilor la alegerile din 
America. Democraţii au fost înfrânți după o guvernare de 14 ani. 

Probabil că în politica externă nu va fi nici o schimbare, din 
contră, cred că acest partid e mai înverşunat împotriva Rusiei. 

9 noiembrie 1946. Alegerile din Franţa au dat câştig de 
cauză comuniştilor, care au obţinut cele mai multe voturi, nu însă 
suficiente pentru a avea majoritatea şi astfel să ia ei conducerea. 
De Gaulle a ieşit slab în alegeri; el a salvat onoarea Franţei, dar 
acest fapt s-a uitat. Succesul comuniştilor în Franţa cred că face să 
scadă perspectivele unui război între Rusia şi anglo-americani, 
fiindcă aceştia nu pot conta pe Franţa. 

10 noiembrie 1946. Atenţia publicului este îndreptată către 
procesul Sumanelor Negre şi Vocii Sângelui, care se desfăşoară la 
Curtea Marţială. Observatori ruşi şi anglo-americani asistă la 
proces. 

Propaganda electorală a guvernului este în toi; opoziţia este 


complet anihilată în a face propagandă. 


11 noiembrie 1946. Citesc dările de seamă ale inspecțiilor 
comandanților de corpuri de armată din inspectoratul meu. Este 
mare jale, căci soldele nu le permit ofiţerilor şi subofiţerilor să 
mănânce decât o dată pe zi. Cunosc cazul unui maior de stat major 
care şi-a vândut mantaua pentru a cumpăra cartofi în vederea iernii. 
Asemenea tragedii se văd mai în toate familiile lipsite de alte 
venituri decât acelea ale soldei. Eu, care am cea mai mare soldă 
din armată, de-abia am putut cumpăra cu toată solda pe o lună 250 
kg de cartofi. Mă întreb cum voi ieşi din iarnă, întrucât nu am la 
dispoziţie suma necesară încălzitului pentru cele trei luni cât 
durează gerul. 

În schimb, guvernul este preocupat numai de propaganda 
electorală, organizând manifestații deşănţate cu toată pleava 
societăţii. Cheltuiala făcută cu această propagandă se ridică la 
miliarde. 

16 noiembrie 1946. Am fost citat ca martor al generalului 
Eftimiu la Curtea Marţială, fiind şi el implicat în procesul mişcării de 
rezistenţă. Am depus favorabil, întrucât înainte a avut o purtare 
bună în serviciu; de altfel vina lui nu este prea mare — doar că a 
furnizat câteva date generalului Aldea, fără ca el să fie în mişcare. 

17 noiembrie 1946. Mitinguri în toate colţurile, organizate de 
guvern. În Piaţa Universităţii a fost scoasă toată armata din 


Bucureşti şi pentru prima oară în istoria armatei noastre s-a putut 


vedea acest fenomen -— ca armata izolată să manifeste, din ordin, 
pentru guvern. 

Ziarele  anglo-americane menţionează trista situaţie a 
opoziţiei, care nu e lăsată nici măcar să-şi expună programul şi să 
afişeze lista de candidaţi. Nu m-ar prinde mirarea ca alegerile din 19 
noiembrie să ducă la ruperea relaţiilor dintre anglo-americani şi 
România, mai ales că aceste relaţii sunt destul de încordate în urma 
notelor diplomatice trimise de guvern ca răspuns la cele primite de 
la americani. Această ruptură ar aduce mari neajunsuri, căci avem 
nevoie de sprijin în refacerea noastră; un sprijin de la ruşi doar naivii 
îl cred posibil. 

Seara târziu s-a comunicat sentinţa în procesul mişcării de 
rezistenţă: şefii au fost condamnaţi la muncă silnică pe viaţă; 
General Eftimiu la 15 ani închisoare. Încă unul din cei de la 23 
august care se duce... 

19 noiembrie 1946. Zi de tristă memorie: se împlinesc patru 
ani de când armata română a fost zdrobită pe Don. Guvernul a găsit 
cu cale ca în această zi, ce trebuia să fie o zi de doliu, să se facă 
alegeri generale pentru parlament. Cred că data a fost aleasă de 
ruşi ca să-şi bată joc de noi, fiindcă guvernul putea să aleagă o dată 
mai expresivă (1, 10, 20 ale unei luni) sau, ca zi, duminica, o 
sărbătoare, lunea sau sâmbăta -— or, azi este marţi. 

Propaganda guvernului costă sute de miliarde de lei; ce 


lucruri utile s-ar fi putut face cu această sumă! Pe stradă umbli prin 


afişele de propagandă aruncate, întocmai cum umbli toamna prin 
frunzele căzute, într-o pădure. 

Guvernul şi-a luat toate măsurile pentru reuşita în alegeri. De 
altfel cred că este mai bine să iasă ei, spre a se compromite 
complet; însă în interesul ţării ar fi bine ca opoziţia să capete cel 
puţin un procent de 35%, pentru a se marca o rezistenţă şi ca să se 
vadă că ruşii nu pot dispune de noi aşa cum ar dori. 

22 noiembrie 1946. De-abia azi s-a dat rezultatul definitiv al 
alegerilor. Telegramele sosite în cursul zilei de 20 de la centrele de 
votare erau dezastruoase pentru guvern, care intrase în panică. S-a 
luat atunci hotărârea „eroică”, din îndemnul ruşilor, să se treacă la 
forță. S-au dat afară din localurile de vot reprezentanţii opoziţiei şi s- 
au întocmit cu totul alte liste de rezultate ale votării. 

Acest rezultat este: Guvernul — 348 deputaţi; naţional- 
ţărăniştii (Maniu) — 32 deputaţi; Uniunea ungară - 29 deputaţi; 
naţional-liberalii (Brătianu) — 3 deputaţi; ţărăniştii democrați (Lupu) — 
2 deputaţi; în total: 414 deputaţi. Lumea a rămas consternată de 
acest rezultat, fiindcă se ştie că masele ţărăneşti sunt pentru Maniu 
— şi chiar foarte mulţi comunişti. Guvernul are neobrăzarea să 
trâmbiţeze succesul obţinut... Caracteristic este: cei 29 deputaţi 
unguri aleşi; au fost judeţe (Ciuc, Odorhei) unde nici guvernul nu a 
luat vreun mandat. Ungurii ar putea să vină pe această chestiune la 
Conferinţa ONU pentru a arăta majoritatea lor în anumite ţinuturi din 


Transilvania, cerând să li se atribuie o parte din acest teritoriu... 


Ce va urma din această mistificare a alegerilor? Probabil că 
anglo-americanii nu vor recunoaşte guvernul şi nu vor semna 
tratatul de pace. 

29 noiembrie 1946. S-a constituit noul guvern; Groza 
preşedinte şi Tătărescu vicepreşedinte. Au fost excluse din guvern 
atât Partidul Naţional Popular cât şi Partidul Ţărănesc de sub 
conducerea lui Alexandrescu. Au rămas aşadar patru partide, care 
şi-au împărţit mandatele în mod egal. Din această combinaţie, 
Partidul Comunist a obţinut un loc de ministru şi unul de subsecretar 
de stat la departamente importante. Nu ştiu pentru ce, la Ministerul 
de Război, Vasiliu Răşcanu a fost înlocuit cu generalul Lascăr, care 
este tot colorat spre stânga şi care este tot aşa de slab şi 
insignifiant ca şi predecesorul său. Ca director al căilor ferate este 
numit un fost lucrător din ateliere; acest post a fost ocupat 
totdeauna de ingineri cu reputaţie bine stabilită... 

1 decembrie 1946. Deschiderea Parlamentului. La ora 11 s- 
a oficiat un Te Deum la Patriarhie în prezenţa Casei Regale, 
guvernului şi autorităţilor. Deşi invitaţi, n-au luat parte reprezentanţii 
Angliei şi Americii. 

De la Patriarhie am trecut la Camera Deputaţilor, unde la ora 
12 a sosit Regele pentru a citi mesajul. Regele a fost îndelung 
aclamat de către parlament. Examinez sala şi-mi dau seama, după 
aspectul noilor deputaţi — o adunătură de persoane insignifiante —, 


ce vor fi în stare să lucreze. De altfel, cred că nici guvernul şi nici 


Rusia nu doresc ca în parlament să fie personalităţi, ci numai 
figuranţi. 

2 decembrie 1946. Cu ocazia instalării noului ministru de 
război, am ţinut o cuvântare în faţa reprezentanţilor armatei în care 
am criticat purtarea fostului ministru Răşcanu - care a distrus 
armata, precum şi spiritul de dreptate; era prezent şi el şi a căutat 
să se dezvinovăţească, dar am simţit că toţi au fost de acord cu 
interpelarea mea vehementă. Natural că această cuvântare a 
nemulţumit guvernul şi mai ales Partidul Comunist şi chiar 
hotărâseră să mă dea afară din armată, dar au renunţat spre a nu 
face vâlvă mare. Primul-ministru m-a chemat spre a afla direct cele 
ce s-au petrecut, spunându-mi că am băgat panica în politicieni. 

Restul lunii decembrie s-a caracterizat prin activitatea 
parlamentului: neavând oameni de seamă, deputaţii actuali doar 
votează cum li se dă ordin. 

Conferinţa păcii s-a terminat la New York fără incidente şi se 
constată că ruşii bat în retragere pe toată linia. 

Mizerie şi dezordine în ţară. 

lanuarie 1947. Începem acest an sub auspicii foarte triste. 
Seceta, neprevederea guvernului, prevalările ruşilor în contul 
armistiţiului şi consumul armatelor ruse de ocupaţie au adus 
foametea în ţară. În special în Moldova se semnalează zilnic 
oameni ce mor de foame. Foametea nu s-a mai cunoscut sub 


această formă în România. Se poate spune că guvernarea actuală 


se soldează cu un faliment — şi încă unul fraudulos. Şi totuşi, 
guvernul acesta incapabil, care a ajuns odios, nu vrea să plece, 
fiind susţinut de ruşi; or, acest guvern nu poate soluţiona problema 
foamei şi a însămânţărilor de primăvară, fiindcă nu capătă ajutor de 
la anglo-americani. Opoziția se agită, însă fără folos câtă vreme vor 
sta în ţară armatele ruseşti. 

Alimentele se găsesc greu şi la preţuri mari. Pâine de-abia 
mai căpătăm o dată pe săptămână, în celelalte zile doar mălai şi 
câteodată nimic. A venit şi frig mare. A fost raţionalizat 
combustibilul, încât în case avem mai mult frig decât cald; zăpada 
mare căzută a întrerupt şi circulaţia trenurilor şi circulaţia pe şosele. 
Trece câte o săptămână fără să primim lapte. 

Luni, 10 februarie 1947. Azi la ora 16 se semnează tratatul 
de pace la Paris de către delegaţia română, compusă din Tătărescu 
— ministru de externe, Pătrăşcanu -— ministru de justiţie, Voitec — 
ministrul educaţiei naţionale şi generalul adj. Dămăceanu -— 
subsecretar de stat la departamentul războiului. De data aceasta 
delegaţia română n-a mai plecat cu o puzderie de indivizi după ea, 
cum s-a făcut data trecută când s-a discutat tratatul de pace. 

Primesc de la Craiova de la fratele meu o scrisoare 
alarmantă asupra situaţiei alimentare, iar de la comandantul 
Corpului 7 teritorial un raport prin care-mi face cunoscut că nu mai 
are cu ce hrăni oamenii şi animalele; soldaţii au început a dezerta în 


masă din cauza frigului şi foamei. 


15 februarie 1947. Generalul Creţulescu, comandantul 
Corpului de Grăniceri, a fost în inspecţie în Moldova de nord şi mi-a 
raportat mizeria din cauza foametei; zilnic mor acolo oameni de 
foame. 

20 februarie 1947. Americanii, din spirit umanitar, au hotărât 
trimiterea de ajutoare pentru regiunile înfometate, punând condiţia 
că vor supraveghea distribuţia şi că nu vor permite să se înstrăineze 
alimentele, adică ruşii nu au voie să se atingă de ele, cum au făcut 
până acum cu alimentele dirijate către Moldova, pe care ei le-au 
capturat, dirijându-le spre Rusia. 

Multe atacuri în presa rusă la adresa americanilor şi invers; 
situaţia este destul de încordată; generalul Marshall — ministrul de 
externe american -— este foarte tare în răspunsurile ce le dă ruşilor. 
S-a întors de la Paris şi delegaţia ce a semnat pacea. 

A nins foarte mult, încât nu pot circula tramvaiele şi maşinile. 

21 februarie 1947. Moneda s-a depreciat mult, aşa că 
pensionarii şi funcţionarii fără alte venituri sunt în mizerie. Cu solda 
mea de general, care este cea mai mare din armată, nu pot 
cumpăra zilnic decât 1/2 litru de lapte, 1/4 kg de fasole, 1/4 kg 
cartofi şi 1/4 kg pâine, nemairămânând nimic pentru chirie, încălzit, 
luminat, îmbrăcat, încălţat etc. Sau, mai bine zis, cu solda mea pe o 
lună n-aş putea cumpăra decât 65 de ouă, deoarece oul a ajuns la 


12.000 lei unul. Din această cauză, fiecare este silit să recurgă la fel 


de fel de operaţii mai mult sau mai puţin corecte, pentru a-şi asigura 
existenţa. Ne-am coborât numai la preocupări animalice, adică 
numai în legătură cu hrana; preocupările de ordin mai înalt au fost 
excluse. 

Funcţionarii statului au ajuns de o incorectitudine cum n-a 
fost niciodată; o decădere morală, de la cei mai înalţi la cei mai de 
jos. De altfel, exemplul de incorectitudine îl dau în primul rând 
miniştrii, mai ales acei ai comuniştilor, care-şi agonisesc averi 
pentru ca mai târziu să fie la adăpost. 

Între miniştrii de externe rus şi american au fost schimbate 
unele note diplomatice nu tocmai prietenoase. 

23 februarie 1947. Ziua Armatei Roşii; prilej pentru ploconeli 
faţă de ruşi a multor profitori, în cap cu ministrul de război, generalul 
Lascăr. Am fost invitat de către ruşi la o recepţie, însă am pretextat 
că sunt bolnav. 

S-a înapoiat generalul Susaikov iar în Bucureşti, lucru ce nu 
miroase a bine, căci asta înseamnă sprijinirea comuniştilor. 

În America văd că se lucrează intens la pregătiri de război şi 
nimeni nu se gândeşte acolo la reducerea efectivelor. Rusia a 
acceptat în fine să examineze problema conturilor ce are faţă de 
America, care a împrumutat-o cu două miliarde jumătate de lire 
sterline sau 11 miliarde dolari. Şi în Anglia se fac pregătiri militare 
serioase. Rusia, în schimb, anunţă că a demobilizat numeroase 


contingente; eu văd însă în România un număr foarte mare de 


unităţi ruse. 

Martie 1947. Au început să sosească ajutoarele americane 
pentru Moldova. Se pare că asistăm la certuri între diferitele grupări 
ale guvernului. Lucrurile merg prost, şi asta se vede din 
numeroasele arestări făcute în ultimul timp. Încercările comuniştilor 
de a scoate pe lucrători să ceară rămânerea ruşilor în ţară au eşuat 
şi la Bucureşti, şi la Craiova. 

Aşteptăm cu nerăbdare ratificarea tratatului de pace de către 
ruşi, care intenţionat întârzie. Diferiţi delegaţi ai Conferinţei de la 
Moscova au luat drumul într-acolo, căci la 10 martie începe 
conferinţa. 

9 martie 1947. Numeroase arestări, mai ales în rândurile 
Partidului Naţional-Ţărănesc, au fost săvârşite în ultimele nopţi. 
Deţinuţii politici au fost transportaţi în lanţuri la Aiud. 

14 martie 1947. Discursul lui Truman a produs consternare 
generală. Este cel mai tare discurs ce s-a ţinut contra Rusiei şi 
comuniştilor. Este interesant faptul că opinia publică americană e 
câştigată pentru un eventual război contra Rusiei. Este o redresare 
generală, ce se produce în toate ţările, şi speranţe noi se întrevăd. 

20 martie 1947. Conferinţa de la Moscova a început sub 
auspicii nefavorabile, prin faptul că URSS ar vrea ca Anglia şi 
America să adopte principiile şi metodele ei. 

Actuala criză în afacerile mondiale se datoreşte exclusiv 


eforturilor sovietice de a domina alte ţări, pentru realizarea 


scopurilor sale de expansiune a comunismului. Anglia are o 
atitudine  şovăielnică datorită greutăților interne, rămâne doar 
America să se arate fermă. Schimbul de note anglo-american relativ 
la amestecul Rusiei în afacerile interne ale Ungariei n-a dat 
rezultate satisfăcătoare. 

Discursul lui Truman este la ordinea zilei şi mulţi cred că el a 
apropiat posibilitatea unui război; de altfel, asta ar fi soluţia cea 
bună pentru lichidarea comunismului. 

28 martie 1947. Conferinţa de la Moscova merge greu, ca să 
nu zicem că nu merge deloc. Ajutorul Americii dat Turciei şi Greciei 
se comentează defavorabil de comunişti. 

În ţară haosul sporeşte. Dictatura verde a lui Antonescu a 
fost înlocuită prin dictatura roşie a comuniştilor, care este mai 
teribilă. 

Comuniştii fac pregătiri pentru o lovitură de stat când vor 
pleca ruşii, procedând la dezorganizarea armatei ce nu este cu ei şi 
invers, la organizarea unităţilor pe care contează, în special a 
Diviziei Tudor Vladimirescu. În Bucureşti nu sunt decât unităţi 
subordonate comuniştilor, aşa că este uşor de dat lovitura. 

Reacţiunea trebuie organizată în afară şi mai ales în Ardeal, 
unde curentul anticomunist este puternic. Comuniştii au toată 
iniţiativa; primul-ministru Groza şi Tătărescu sunt numai nişte 
figuranţi, fără nici o autoritate, care în mod inconştient vor duce ţara 


la război civil. 


Alimentele lipsesc şi rar mai căpătăm pâine; cu ceva cartofi, 
orez sau macaroane simt veşnic că nu sunt sătul. Se găseşte carne 
de miel la preţul de 80.000 lei, însă nu pot să cumpăr, deşi solda 
mi-a fost ridicată de două ori şi jumătate. Statul nu mai posedă 
devize străine, încât cei din străinătate nu pot fi plătiţi. 

Zilnic se descoperă fraude făcute de comunişti, care fură ca- 
n codru. 

29 martie 1947. Anglia este prima ţară care a ratificat tratatul 
nostru de pace. În Camera Comunelor s-a examinat în detaliu 
tratatul şi deputatul conservator Savory şi-a exprimat regretul că nu 
s-a atribuit României şi Basarabia. Un străin vede bine situaţia 
Basarabiei, pe când comuniştii români sunt de acord a susţine că 
această provincie se cuvine Rusiei; de-ar fi după ei, apoi cred că ar 
ceda Rusiei toată ţara românească. Tot cu ocazia ratificării tratatului 
de pace, ministrul englez MacNeil a declarat că Anglia nu 
recunoaşte legalitatea constituirii guvernului român, întrucât în 
România nu se respectă drepturile omului. 

2 aprilie 1947. A sosit vestea morţii Regelui George al II-lea 
al Greciei. Dată fiind situaţia din Grecia, multă lume înclină să 
creadă că moartea nu este naturală. În orice caz, nu cred să aibă 
vreo influenţă asupra politicii generale; fratele defunctului a şi fost 
proclamat rege — Regele Paul |. 

Curtea noastră regală a luat doliu mare, întrucât regele 


defunct este fratele Reginei-mamă şi deci unchi Regelui nostru. 


Timpul în ţară se arată, foarte nenormal, căci de pe acum a 
început seceta. Recolta de grâu a fost în mare parte compromisă de 
gerul de astă-iarnă. Ne aşteaptă oare iar un an de secetă şi 
nenorociri? 

3 aprilie 1947. Guvernul a elaborat o decizie prin care 
stabileşte salarizarea funcţionarilor şi lucrătorilor din instituţiile 
bancare şi întreprinderile industriale. Tabloul de salarizare cuprinde 
cifre impresionante. Sunt de remarcat următoarele: guvernul nu se 
ocupă, cum ar fi normal, de salarizarea funcţionarilor statului, ci de 
particulari; apoi, impunerea unor asemenea salarii înseamnă, 
falimentul instituţiilor bancare şi întreprinderilor industriale, care se 
vor găsi în imposibilitate de a plăti, salariile, dacă nu urcă până la 
de patru ori marfa ce-o produc. Aşadar, guvernul este preocupat de 
a ruina totul. 

10 aprilie 1947. Generalul De Gaulle, care a stat până acum 
în rezervă, a luat o puternică ofensivă politică. Discursul pronunţat 
la Strasbourg a stârnit mare interes. Se desprinde din discurs o 
critică severă la adresa conducătorilor de azi ai Franţei, care nu pot 
rezolva problemele interne; iar pe tărâm extern Franţa ar trebui să-şi 
păstreze situaţia de mare putere apuseană, pentru a menţine 
echilibrul între cei doi giganţi, Rusia şi America. Natural că acţiunea 
lui De Gaulle este criticată de comuniştii şi socialiştii din toată 
lumea, în schimb are adeziunea celorlalţi. Generalul De Gaulle îşi 


dă seama că momentan se ciocnesc două concepţii şi el socoteşte, 


pe drept cuvânt, că cea americană are mai multe asemănări cu 
tradiţia şi cu structura Franţei. De Gaulle se declară împotriva 
oricărui sistem totalitar şi vizează direct pe comunişti. 

Cu această ocazie s-au pus bazele unui nou partid politic: 
Uniunea Poporului Francez. 

23 aprilie 1947. Lilienthal, preşedintele Comisiei pentru 
energia atomică, a declarat că este necesar să se menţină secretul 
energiei atomice. 

Conferinţa de la Moscova este pe terminate. Rezultatele sunt 
nesatisfăcătoare. Nici chiar tratatul cu Austria n-a putut fi dus la bun 
sfârşit, întrucât sunt trei puncte importante, unde nu se poate cădea 
de acord: 1) revendicările teritoriale ale Iugoslaviei; 2) reparaţiile 
cerute Austriei; 3) chestiunea bunurilor germane. Se pare că 
dificultăţile sunt create de ruşi, care au interesul ca tratatul cu 
Austria să se facă cât mai târziu, pe de-o parte ca să stoarcă 
această ţară şi pe de alta ca să plece cât mai târziu din centrul 
Europei, din Ungaria şi România, fiindcă ruşii au condiţionat 
rămânerea lor în Ungaria şi România de evacuarea Austriei. 

Ultimele alegeri din Germania în zona britanică au indicat o 
vizibilă majoritate antimarxistă. 

În Japonia, alegerile au dat câştig de cauză conservatorilor, 
un singur comunist a reuşit, aşa că Japonia va fi desigur contra 


Rusiei într-un eventual conflict. 


26 aprilie 1947. Conferinţa de la Moscova a luat sfârşit; 
rezultatul se poate considera nul. Totuşi, a ieşit în evidenţă diferenţa 
de concepţii dintre Est şi Vest. Miniştrii de externe au plecat spre 
țările lor, unde desigur vor face destăinuiri, aruncând vina 
insuccesului pe ruşi. Ce va ieşi de aici vom vedea. 

1 mai 1947. Ziua muncii. A fost sărbătorită cu mare defilare 
în Piaţa Victoriei, unde au asistat reprezentanţii Rusiei şi guvernul. 
Muncitorii au fost scoşi cu forţa la defilare. Lipsă de entuziasm. 
Peste tot fotografiile lui Engels, Marx, Lenin, Stalin, nici o fotografie 
de-a Regelui. Mă întreb ce-or căuta fotografiile acestor venetici, 
care n-au nimic comun cu ţara românească. 

Banca Naţională a emis bancnote de 1 milion şi guvernul tot 
nu crede că suntem în inflaţie. Aghiotantul meu mi-a adus solda pe 
aprilie, adică şapte bilete de câte 1 milion, ceea ce reprezintă, la 
preţurile pieţei, costul unei săptămâni de existenţă. Mizeria creşte şi 
odată cu seceta, ce ne ameninţă a treia oară consecutiv. Timp de 
zece zile n-am primit nici pâine, nici mălai, rămânând să se 
descurce fiecare cum poate. 

6 mai 1947. Preşedintele Comitetului Afacerilor Străine din 
Camera Reprezentanţilor, Charles Caton, a susţinut împrumutul dat 
Turciei şi Greciei pentru a împiedica întinderea comunismului în 
Orientul mijlociu. Este cert că politica rusă trădează marşul 
comunismului spre dominaţia lumii, d-l Caton analizează modul în 


care Rusia a rupt teritorii din Finlanda, Polonia şi România şi caută 


să-şi întindă influenţa. 

Cheia viitorului omenirii va fi ori comunismul, ori democraţia 
americană. 

9 mai 1947. S-a serbat ziua victoriei, fiindcă ruşii au ales 
această dată. Noi de fapt ar trebui s-o serbăm la 10 mai, când a 
încetat focul pe frontul armatelor române, în anul 1945. 

La Cercul Militar a avut loc o solemnitate, unde Regele a 
decorat câţiva ofiţeri ruşi. 

10 Mai 1947. Cea mai mare Sărbătoare a poporului 
românesc. Având în vedere situaţia nenorocită din ţară, s-a serbat 
într-un cadru restrâns. Cu acest prilej o delegaţie cehoslovacă a 
venit să confere un stoc de decoraţii ofiţerilor români şi trupei ce au 
luptat în Cehoslovacia. 

Nu am luat parte la această solemnitate, fiind informat că am 
fost şters de pe tabelul decoraţiilor, deşi în acel timp am fost şeful 
Marelui Stat Major, până la terminarea operaţiilor. 

11 mai 1947. Cu ocazia Zilei victoriei, la Paris au avut loc 
manifestații de simpatie pentru De Gaulle, populaţia strigând: „De 
Gaulle la guvern, Thorez la spânzurătoare!” Se redresează 
francezii... 

Dispariţia comuniştilor din guvernul francez este viu 
discutată. Nu rămâne nici o îndoială că lumea a înţeles că nu e 
posibilă nici o colaborare, a nici unui partid, cu comuniştii, fără a se 


înjosi sau a dispărea. Comuniştii au fost demascaţi că primesc 


ordine din afară şi urmăresc a pune ei singuri mâna pe putere. 
Acest fapt l-am constatat eu încă din 1944, în a doua mea 
guvernare, şi am atras atenţia la toţi. Acum se vede clar la noi că 
partidele din guvernul nostru sunt complet înlăturate şi iniţiativa o au 
comuniştii. Nu ştiu ce părere au Groza şi Tătărescu, de ale căror 
partide nici nu se mai pomeneşte. 

La Bucureştii a avut loc la Palatul Regal solemnitatea 
decernării de către preşedintele Truman a medaliei „Legiunea 
Meritului” Majestății Sale Regele Mihai, de faţă fiind generalul 
Schuyler şi Burton Barry, din comisia americană. Interesant este că 
apreciază mai just fapta Regelui la 23 august şi acceptă că numai 
noi, fără ajutor rusesc, am gonit pe germani din ţară, mutând frontul 
cu 500 km spre vest. Jurnalele noastre, care sunt controlate de 
cenzura comunistă, n-au dat dezvoltarea necesară acestui fapt 
important. 

31 mai 1947. Ungaria a intrat într-o criză politică. Premierul 
ungur Ferenc Nagy a fugit în Elveţia, de unde şi-a dat demisia. 
Socialiştii şi comuniştii unguri, îndemnați de ruşi, caută să pună 
mâna pe putere înainte ca ruşii să părăsească Ungaria. Partidul 
Mişcarea Agrariană se ţine însă tare pe poziţie. Presa engleză şi 
americană se interesează de evenimentele din Ungaria şi atacă pe 
faţă pe ruşi, socotindu-i provocatori. 

lunie 1947. Această lună se caracterizează printr-o activitate 


intensă a Partidului Comunist pentru a cuceri locul întâi între 


partidele ce alcătuiesc guvernul. Au reuşit să aibă toată iniţiativa, iar 
preşedintele şi vicepreşedintele guvernului sunt acum prizonierii 
Partidului Comunist. 

Tătărescu face mare vâlvă cu un memoriu prin care arată 
activitatea negativă a guvernului în cei doi ani de guvernare; acest 
memoriu este o autocritică foarte dreaptă şi cere revizuirea 
programului de guvernare. Memoriul a indispus şi pe ruşi şi pe 
comunişti, care tot timpul au făcut reclamă mincinoasă de ce bine 
merge în ţară. Ce măsuri se vor lua contra lui Tătărescu? Probabil 
va fi scos din guvern şi nu m-ar mira să-l văd trecut apoi în rândul 
criminalilor de război. 

Pentru că America a câştigat multă popularitate în ţară prin 
ajutorul de cereale şi materiale trimis în regiunile bântuite de secetă, 
comuniştii, pentru a ridica prestigiul Rusiei, au anunţat sus şi tare că 
şi ruşii ne vor da cereale, în condiţii mai favorabile decât americanii. 
Or, se ştie că în Rusia este mare lipsă şi n-au avut nici un scrupul 
de-a lua chiar din alimentele ce ne-au fost trimise de americani, iar 
aşa-zisul ajutor ce ni-l dau este tot grâul nostru — pe care s-au învoit 
să ni-l lase până la recolta viitoare... 

Guvernul, pentru a face economie, a hotărât să scoată din 
serviciu treizeci la sută din personalul fiecărui minister. Natural că 
selecţiunea se face de către comunişti, care aruncă pe drumuri pe 
cei ce nu sunt înscrişi în partidul lor. Şi din armată este vorba să fie 


scoşi încă 1.200 ofiţeri, din cei ce nu s-au adaptat regimului 


comunist. Ministrul de război a făcut unele sondaje la Palat, spre a 
vedea dacă ar întâmpina vreo rezistenţă în cazul când aş fi scos şi 
eu din armată, deoarece comuniştii ar dori-o. Întrucât scoaterea 
mea din armată ar face oarecare vâlvă, au renunţat pentru moment. 

La Paris s-au adunat Molotov, Bevin şi Bidault spre a discuta 
propunerile de ajutorare a ţărilor europene, pentru refacerea lor. 
Natural că discuţiile merg foarte greu, deoarece Rusia, se vede 
limpede, este contra acestui plan. 

1 iulie 1947. Zi foarte însemnată pentru mine, întrucât azi 
împlinesc 40 de ani de serviciu efectiv în armată, căci am ieşit 
sublocotenent la 1 iulie 1907. 

Preşedinţia Consiliului de Miniştri ar fi dorit să fiu sărbătorit 
cu această ocazie, însă, având în vedere mizeria şi foametea din 
ţară, pe de-o parte, iar pe de altă parte dorinţa unora de-a mă 
vedea plecat din armată, am cerut să fiu lăsat în pace; şi, pentru a 
nu mai avea nici o legătură pentru moment cu guvernanţii, am cerut 
un concediu de 90 de zile spre a-mi căuta sănătatea, fiind suferind 
în momentul de faţă. 

Probabil că în urma aprobării acestui concediu voi fi înlocuit 
în postul de inspector general de armată cu unul din generalii bine 
văzuţi de comunişti. Plec fără nici un regret, deoarece armata ce-a 
rămas este o creaţie pur comunistă şi în realitate nu mai am mult de 
servit, deoarece în ianuarie viitor urmează să fiu pensionat — 


împlinind vârsta de pensionare pentru gradul cel mai mare din 


armată, adică 63 de ani. Îmi convine aşadar să stau până atunci în 
concediu, iar nu scos din armată chiar în momentul de faţă, cum ar 
dori comuniştii. 

2 iulie 1947. Conferinţa de la Paris cu cei trei miniştri de 
externe s-a terminat cu un eşec complet, căci Molotov n-a acceptat 
nici o propunere franceză sau engleză. Molotov a părăsit imediat 
Parisul, plecând la Moscova. Motivul expus de Molotov este că 
ajutorarea statelor după propunerea Marshall înseamnă un amestec 
în treburile interne ale ţărilor mici. Nimic mai ridicol ca acest 
argument, când Rusia se amestecă în cele mai mici amănunte ale 
conducerii interne a ţărilor din zona ei de influenţă. În România 
Rusia a hotărât până şi ce ofiţeri şi subofiţeri să fie scoşi din armată. 
Numirea în posturile mai importante şi în diplomaţie nu se face 
decât de Rusia; paşapoartele de plecare din România nu se 
eliberează decât de Rusia -— şi la un preţ foarte mare. Nimic nu se 
face în interior fără avizul Rusiei. 

12 iulie 1947, La Paris s-a întrunit conferinţa propusă de 
Bevin și Bidault, la care participă şaisprezece state. Cele opt state 
de sub influenţa rusă au refuzat să participe, deşi tocmai aceste 
state ar fi avut nevoie de cel mai mare ajutor, fiind sărăcite de ruşi. 
Printre acestea din urmă suntem şi noi, răspunzând că nu avem 
nevoie de ajutor şi că nu vrem ca prin acest ajutor să devenim 
subjugaţi americanilor; este răspunsul tipic, ce l-a formulat de la 


început Molotov ca să saboteze Conferinţa de la Paris. Natural că 


majoritatea românilor sunt indignaţi de acest refuz. 

13 iulie 1947. Groza şi Tătărescu au plecat la Sofia, pentru 
strângerea relaţiilor, după ce mai întâi au trimis Angliei şi Americii o 
notă de răspuns la protestul că în România nu mai există libertate şi 
că opoziţia este persecutată şi închisă fără motiv. Răspunsul lui 
Tătărescu este chiar ridicol, deoarece e în contradicţie cu memoriul 
lui din luna trecută, în care tocmai că protesta contra arestărilor 
ilegale şi persecuției. 

14 iulie 1947. Ministrul de interne, ca să scape de 
conducerea Partidului Naţional-Ţărănesc, a făcut o înscenare cum 
că fruntaşii partidului voiau să fugă în străinătate. Pentru aceasta, 
au ridicat pe aceşti fruntaşi noaptea şi i-au transportat pe un 
aeroport, unde poliţia, anunţată, a venit să-i surprindă. 

Înscenarea este grosolană, fiindcă nici un avion de pasageri 
nu mai este în aviația noastră, toate fiind luate de ruşi; apoi, avionul 
fotografiat pe câmp, cu care se zice că aceşti fruntaşi, în număr de 
12, urmau să fugă, este un avion de două locuri cu un singur motor. 
Pe acest motiv, al fugii, au fost arestaţi Mihalache, vicepreşedintele 
partidului şi Penescu, secretar general al partidului, dimpreună cu 
alte persoane marcante. luliu Maniu are domiciliu forţat. Începe 
acum teroarea pentru a distruge organizaţiile Partidului Naţional- 
Ţărănesc, cel mai tare şi mai popular partid din ţară şi de care 
comuniştii au teamă. Nu se poate să nu fie o dreptate divină care să 


nu răzbune ororile şi nedreptăţile ce se fac acum! 


Ministrul de interne probabil că plănuieşte acum să facă o 
înscenare şi partidului liberal şi socialist independent, pentru a 
distruge toată opoziţia şi a se ajunge, ca în Rusia, la un singur 
partid în ţară, adică cel comunist. Partidele lui Groza şi Tătărescu 
vor fi desfiinţate foarte uşor la urmă. 

15 iulie 1947. Au apărut bancnote de 5 milioane de lei şi 
guvernul susţine că nu suntem în inflaţie. Noroc că a mai plouat în 
timpul din urmă şi o parte din recoltă s-a îndreptat; dacă nu vom 
avea grâu suficient, cel puţin poate vom avea noroc să avem 
porumb, zarzavaturi şi nutreţ pentru vite. 

Comprimările funcţionarilor, ordonate de guvern, au fost deja 
puse în aplicare şi mulţi au rămas pe drumuri — din care cauză sunt 
numeroase sinucideri. Cel mai trist este că comuniştii completează 
locurile cu partizani de-ai lor, când era vorba ca aceste locuri să 
rămână vacante pentru economie. 

22 iulie 1947. Toată lumea vorbeşte numai de războiul care 
trebuie să izbucnească între ruşi şi americani. În definitiv, de ce ar 
începe acum şi n-a început mai demult, întrucât prilejuri pentru aşa 
ceva au fost destule... 

Sunt dintre cei ce cred că nu va izbucni acest război mult 
aşteptat, fiindcă America -— şi mai ales Anglia — nu au putinţa de-a 
ajuta decât cu bani, cu aviaţie şi flotă, aşa că trebuie să găsească în 
Europa o ţară sau mai multe care să poată mobiliza 10 milioane de 


soldaţi şi aceştia să facă războiul propriu-zis. Or, în Europa situaţia 


este dezastruoasă: Franţa se află, poate, în preajma unui război 
civil, Italia e foarte propice pentru comunizare, Grecia nu este în 
stare să lichideze partizanii, iar Turcia nu poate să se măsoare cu 
colosul rusesc. Numai Germania ar fi putut face faţă Rusiei, dacă 
politica anglo-americană n-o aducea la ruină completă. În Extremul 
Orient situaţia ar fi ceva mai bună, căci japonezii ar lupta contra 
Rusiei; din nenorocire, nu se poate conta pe China, unde războiul 
civil nu are sfârşit. Prin urmare, asistăm la un război diplomatic; dar 
începerea ostilităţilor nu o văd. 

Ruşii se găsesc într-o situaţie strategică bună, căci din primul 
moment pot surprinde Constantinopolul, Triestul şi regiunea 
industrială din Westfalia. Nu se poate şti ce au lucrat anglo- 
americanii în zona lor de ocupaţie din Germania şi dacă au pregătit 
pe germanii de acolo pentru război. 

25 iulie 1947. Din cercetările făcute se pare că în adevăr 
şefii naţional-ţărănişti au avut intenţia de-a fugi în străinătate, încât 
nu a fost o înscenare fuga lor, ci au căzut într-o cursă. În orice caz, 
era greşit să fugă, părăsind câmpul de luptă din interiorul ţării. 

Luna august 1947. Această lună e bogată în evenimente 
interne, căci partidul cel mai tare şi popular — naţional-ţărănesc — a 
fost dizolvat complet şi şefii săi arestaţi, în frunte cu Maniu. Vor fi 
traduşi în faţa unui tribunal, pentru judecare. Fuga şefilor în 
străinătate a dat prilejui să se ia aceste măsuri drastice. 


Un alt eveniment a fost stabilizarea făcută de guvern -— în 


condiţii cu totul surprinzătoare. Nu a fost o stabilizare, ci o 
confiscare de averi, căci s-a dat dreptul de a schimba numai o sumă 
infim de mică, care abia îţi ajungea să trăieşti câteva zile. Au fost 
ruinaţi complet negustorii şi ţăranii, care aveau sume mari de bani; 
însă, neputând să le schimbe, şi-au văzut munca irosită. Schimbul 
s-a făcut la 1 leu stabilizat pentru 20.000 lei vechi, iar suma cea mai 
mare admisă la schimb a fost de 5 milioane. Cum eram în inflaţie, 
fiecare deţinea zeci, sute şi chiar miliarde de lei. 

Partidul Comunist Român conduce totul, iar celelalte partide 
din bloc nu mai există. Cred că în curând şi guvernul va fi făcut 
numai din comunişti. 

23 August 1947. Ziua de 23 august s-a sărbătorit cu destul 
fast, dar nu s-a pomenit nimic de Rege şi colaboratorii săi în 
săvârşirea acestui act. Ziarul comunist Scânteia chiar relevă că 
toată acţiunea de la 23 august se datoreşte Partidului Comunist şi 
că Gheorghiu-Dej, din închisoare, a condus operaţiunile. 

Pe plan extern nici o schimbare, decât schimb de note 
diplomatice, de multe ori cu conţinut foarte puţin diplomatic. 

Rusia a dat ordin — şi nouă şi bulgarilor — să ratificăm tratatul 
de pace în parlament. Propunerea de ratificare a venit din partea 
Partidului Comunist şi s-a ales ziua de azi pentru săvârşirea acestui 
act, deşi în mod normal tratatul trebuia ratificat încă din luna martie. 

Cu ocazia ratificării, este interesant discursul lui Tătărescu în 


parlament, căci are curajul de-a scoate în evidenţă acţiunea Regelui 


şi colaboratorilor săi în actul de la 23 august 1944 şi apoi relevă 
meritele armatei române după 23 august 1944, insistând că dacă 
sunt şi părţi bune în tratatul de pace, apoi aceasta se datoreşte 
numai Regelui şi armatei. Nu cred să fi făcut plăcere acest discurs — 
mai ales comuniştilor, care îşi asumă toată acţiunea de la 23 
august. 

În orice caz, Tătărescu a dovedit mult curaj, nu ca primul 
ministru, care în cuvântările sale nu iese din directivele comuniştilor; 
nu înţeleg pentru ce zice că mai are şi el un partid — Frontul 
Plugarilor — şi nu trece ferm în tabăra comunistă... 

30 august 1947. În fine a ratificat şi Rusia tratatul de pace cu 
România. Să vedem acum dacă se va executa şi îşi va retrage 
trupele din România, lăsând numai pe cele prevăzute pentru paza 
liniilor de comunicaţie cu Austria. Dacă ar începe ruşii să plece din 
ţară, apoi ar fi o mare uşurare pentru noi, căci întreţinerea lor ne-a 


secătuit de tot. 


ANEXĂ 

1.Raportul generalului Sănătescu din 28 octombrie 1942 
către comandantul Armatei a IIl-a 

Confidenţial 

lestaratovski, 28 octombrie 1942 

Personal Comandantul Corpului 4 Armată 

către DI Comandant al Armatei a Ill-a 


Am onoarea a vă aduce la cunoştinţă următoarele: 

Deşi am luat comanda acestui sector defensiv — apărat de 
Divizia 13 Infanterie şi Divizia 1 Cavalerie — numai de la 12 
octombrie, totuşi, din cauza deselor inspecții ce aproape zilnic am 
făcut pe front, precum şi felului cum trupele Diviziei 13 Infanterie s- 
au comportat în ziua de 24 octombrie, cu ocazia atacului inamic din 
regiunea Kleţkaia către cota 154.7, precum şi a contraatacului 
executat la 26 şi 27 octombrie, pentru recucerirea poziţiei pierdute, 
mi-am făcut următoarea convingere: 

|. Trupele Corpului 4 Armată (Divizia 13 Infanterie şi Divizia 1 
Cavalerie) au moralul foarte scăzut — mai ales Divizia 13, datorită 
faptului: 

a) pierderi zilnice în linia de luptă, chiar când nu sunt acţiuni; 
b) neputinţa de a schimba pe rând trupele din linia |, din lipsă de 
rezerve, pentru a se putea odihni, spăla, cârpi etc.; c) nepriceperea 


trupei — pentru ce se luptă la o aşa mare distanţă de ţară; d) iar 


pentru ofiţeri, se adaugă că sunt conştienţi că apără un front în 
disproporţie cu mijloacele de care dispun. 

II. Comandamentele sunt foarte obosite, fiindcă n-au niciun 
răgaz pentru odihnă, ofiţerii fiind siliţi a alerga tot timpul pe linia de 
luptă, pentru a susţine moralul trupei. 

III. Infanteria e slab instruită; nu este conştientă de puterea 
armamentului ei, de care nu face uz, şi aşteaptă ca artileria — prin 
trageri de oprire — să oprească orice atac, cât de neînsemnat ar fi 
el. Am ajuns să întrebuinţăm şi artileria grea în trageri de oprire, 
contrar tuturor regulilor. 

Am găsit într-o zi o companie de Brandt-uri grele, care nu 
trăsese niciun proiectil cu ocazia unui atac inamic, pe motiv că să 
nu se descopere, iar în atacul inamic de la 24 octombrie toate 
Brandt-urile (şi erau foarte numeroase) au consumat numai 420 
proiectile; în schimb, artileria şi-a făcut datoria pe deplin. 

IV. Artileria e prea numeroasă, pe front neavând nicio 
protecţie, linia de luptă fiind prea slabă şi lipsită complet de rezerve. 

Faţă de aceste constatări propun: 

|. A se face o altă regrupare a forţelor, dându-se fronturi de 
apărat proporţionale cu capacitatea unităţilor luptătoare. În această 
regrupare, să se păstreze pe cât posibil organică de pace, pentru ca 
fiecare să răspundă de felul cum şi-a instruit trupa. 

II. A se da posibilitatea să se creeze rezerve la toate 


eşaloanele de comandament, începând de la regiment până la 


corpul de armată, căci numai aşa se poate păstra poziţia şi totodată 
se asigură şi releva trupelor din linia |, prin rotația cu unităţile din 
rezervă. Astăzi, niciun eşalon de comandament nu dispune de nicio 
rezervă. 

III. A grupa Brandt-urile grele în baterii comandate de ofiţeri 
de artilerie, căci cei din infanterie nu ştiu a le întrebuința. Am şi dat 
ordin să se procedeze astfel la Divizia 13, deoarece am 
experimentat acest lucru anul trecut şi am obţinut bune rezultate. 

IV. A se da materialele necesare (sârmă, pari, mine) pentru 
întărirea poziţiei. 

Trebuie neapărat realizate aceste propuneri, precum şi altele 
ce credeţi de cuviinţă, fiindcă dacă până acum s-a făcut faţă cu 
mare greutate la incursiuni şi atacuri locale, când va fi vorba de un 
atac pregătit şi însoţit de care de luptă tot frontul se va prăbuşi. 

Comandantul Corpului 4 Armată 

General de corp armată 


Sănătescu 


2.Scrisoarea generalului Sănătescu 


către Mihai Borcea 


12 ianuarie 1943 
Krasnii Luci (100 km est de Stalino) 


lubite Mihăiţă, îţi scriu prin curier căci poşta de la noi 
funcţionează greu, deşi am primit scrisorile ce mi-ai trimis, chiar şi 
recomandata ultimă. De ne vom mai întâlni, apoi am ce să-i 
povestesc. Voi doar bănuiţi cele ce s-au petrecut pe aici; însă 
realitatea este mult mai grozavă. Armata noastră e complet distrusă, 
nu mai există un tun, iar infanteria şi-a pierdut nouăzeci la sută din 
armamentul său. Am rămas mai mare peste toate rămăşiţele 
armatei, pe care caut să le adun şi apoi să le aduc în zona Stalino. 
Ce voi face pe urmă nu ştiu. În orice caz, Armatei a lll-a, din 
170.000 oameni şi 70.000 cai, dacă i-au mai rămas 40.000 oameni 
şi 20.000 cai. Înţelegi ce bătaie de cap am fiind numai cu formaţiuni 
de servicii, coloane, spitale, ambulanţe, depozite, ateliere etc., căci 
numai acestea au mai rămas. Pune pe deasupra vremea rea şi rece 
— şi aş fi bucuros dacă măcar jumătate vor mai ajunge în ţară. 

Eu nu ştiu cum mai rezistă Verdeş — şeful de stat major al 
Corpului 4 Armată -— şi ceilalţi ofiţeri ai comandamentului, care sunt 
zi şi noapte pe drumuri. Nu înţeleg pentru ce ne ţin sechestraţi aici 
şi nu transportă în ţară aceste rămăşiţe, din care nu se mai poate 
organiza nimic pentru bătălie. 

Acum încep a căuta răspunderile şi mulţi îşi vor pierde 
comanda. Eu stau pe picioare solid, întâi fiindcă pe timpul 
operaţiunilor Corpul 4 Armată şi-a păstrat calmul şi a făcut tot ce era 
omeneşte posibil; apoi, fiindcă la 28 octombrie am înaintat un 


memoriu prin care am arătat că modul cum se concepe apărarea pe 


Don este tot ce poate fi mai greşit şi că directiva dată de Hitler este 
falsă şi mergem sigur la prăbuşirea frontului. Memoriul meu a fost 
citit de eşaloanele superioare, dar nu le-a plăcut, dându-mi a 
înţelege că eu nu sunt decât un simplu executant şi să-mi văd de 
treaba mea. 

Tot ce am prevăzut s-a întâmplat, ba în proporţii mult mai 
mari decât eu însumi aş fi crezut. 

De altfel, mi-am însemnat zi cu zi tot acest episod nenorocit 
al armatei noastre şi poate că într-o zi aceste note vor avea valoare. 
Germanii trebuiau să pătimească, regret însă că am fost şi noi 
amestecați în acest dezastru. Cine vrea să fie tare peste tot este 
slab peste tot, aşa spune un principiu în strategie, şi germanii l-au 
nesocotit. A fost una din cele mai grozave surprinderi strategice ce 
se cunosc, pe care ruşii au realizat-o cu multă dibăcie. 

lată dar, dragă Mihăiţă, ce mi-a rezervat soarta: să fiu actor 
la cea mai mare tragedie a armatei române, ba mai mult, să joc 
prologul acestei tragedii singur, căci acţiunea din 19 noiembrie a 
început în zona Corpului 4 Armată şi alături, la divizia generalului 
Stavrescu (care nu era sub ordinele mele în acel moment). 

Am plecat cu o mândră oştire şi vom reveni cu nişte resturi. 
Donul şi Cirul au fost Berezina armatei române. 

Aud că vine în apropierea mea şi Armata a IV-a alui 
Constantinescu, cam în aceeaşi situaţie tristă de distrugere. 


Oare vor răspunde de acest dezastru cei vinovaţi? Cum mi- 


ar plăcea să fiu procuror în acest proces al Neamului! Înţelegi şi tu 
în ce stare sufletească mă găsesc. Îţi trimit salutările mele şi te rog 
a adresa tuturor cunoscuţilor cele mai bune şi alese sentimente ce 
le păstrez. 

Cu toată dragostea, 


Sănătescu 


3.Sinteza operaţiunilor armatelor române de la 23 august 


1944 până la capitularea forţelor germane“ 


1 — În urma capitulării fără condiţii a Germaniei faţă de 
Naţiunile Unite, operaţiunile militare pe fronturile armatelor române 
au luat sfârşit: 

— La 10 mai 1945, ora 10,00, pe frontul Armatei | şi 

— La 12 mai 1945, ora 05,00, pe frontul Armatei a IV-a. 

În prezent, trupele române sunt regrupate într-o zonă la 100 
km sud-est de Praga, în Cehoslovacia. 

După o înaintare de peste 1 200 km, după opt luni şi 
jumătate de eforturi continue, de jertfe sângeroase şi de importante 
succese militare, realizate de trupele noastre alături de armatele 
sovietice — pentru cauza comună a Naţiunilor Unite 

— Armata Română însumează azi o contribuţie însemnată, 
al cărei bilanţ se impune - nu numai ca un omagiu adus ostaşilor 
noştri, dar şi ca o măsură justă a aportului României în războiul 
contra Germaniei hitleriste şi Ungariei. 

2 - La 23 August 1944, prin înțeleptul act politic al M.S. 
Regelui Mihai |, urmat de trecerea imediată la acţiune a Armatei 
Române de partea Naţiunilor Unite, s-a răpit orice posibilitate 


germanilor de a prelungi rezistenţa lor în această regiune, fie pe 





3 pe coperta broşurii generalului Sănătescu se afla următoarea Notă: „Nu este voie a se 
publica în această formă. Se pot folosi datele pentru articole de revistă sau ziare”. (N. 


linia fortificată F — N — B, fie pe arcul carpatic, fie pe Munţii Apuseni. 

Prin această acţiune imediată şi efectivă a Armatei Române, 
sau adus avantaje determinante Naţiunilor Unite, atât la aripa 
sudică a frontului de est, cât şi în Balcani. 

În declaraţiunile făcute de feldmareşalul Rundstedt, el 
menţionează ca una din cauzele principale ale prăbuşirii forţei 
militare germane faptul pierderii materiilor prime, în special a 
acelora din România. 

Datorită acestei acţiuni imediate şi efective a Armatei 
Române de partea Naţiunilor Unite, s-au putut realiza: 

— Curăţirea întregului teritoriu al României de elementele 
germano-maghiare, operaţiune efectuată de Armata Română în 
timp de 8 zile, realizând capturarea a 56 080 prizonieri, între care 
14 generali, producând inamicului şi 5.000 morţi; 

— Anihilarea diviziilor germane care se găseau pe frontul 
român în Moldova şi cărora li s-au răpit astfel posibilităţile de 
retragere; 

— Păstrarea intactă a tuturor comunicaţiilor, stabilimentelor 
industriale şi petrolifere, precum şi a depozitelor, punând pe 
germani în imposibilitatea de a le distruge; 

3 — în această primă fază, Armata Română a realizat şi 
acoperirea frontierei de nord şi vest în Transilvania, asigurând 


teritoriul ţării contra oricărei încercări germanomaghiare de a 





ed.) 


pătrunde spre Carpaţi şi a închide trecătorile. 

La adăpostul acestei acoperiri, armatele sovietice au 
executat marşul lor strategic prin România - de la ultimele puncte 
de contact cu inamicul (Slobozia, Păuleşti) — şi au efectuat 
concentrarea lor, în centrul şi vestul Transilvaniei, în plină siguranţă. 

4 — De la 7 septembrie 1944, forţele române de pe frontul 
din Transilvania au intrat sub ordinele Frontului II Ucrainean, sub 
conducerea căruia au trecut la ofensiva care a dus la eliberarea 
Ardealului de nord, apoi la înfrângerea Ungariei şi eliberarea unei 
mari părţi din teritoriul Cehoslovaciei. 

Acţiunile mai importante înfăptuite de cele două armate 
române în decursul acestei campanii sunt următoarele: 

— S-a asigurat debuşarea forţelor sovietice la vest de 
Carpaţi, în câmpia Ungariei. 

— Ofensiva de eliberare a Ardealului de nord. 

— S-a luat parte continuu şi în condițiuni extrem de grele la 
toate operaţiunile forţelor sovietice contra germano-maghiarilor, 
pentru înfrângerea Ungariei şi cucerirea Budapestei, dând o 
întreagă serie de bătălii, între care cele mai importante sunt bătăliile 
Debreţinului, Szolnokului, Tisei, Budapestei, munţilor Bukk şi 
Hemadului. 

— S-a participat în aceleaşi extrem de grele condițiuni la 
operaţiunile forţelor sovietice pentru înfrângerea definitivă şi 


capitularea necondiționată a inamicului, concomitent cu eliberarea 


unei importante părţi din teritoriul poporului vecin şi prieten 
cehoslovac, în importante bătălii de la Szina-Toma, Rojniava, 
Zvolen, Banskâ-Bystrica şi Kremnica, forțarea râului Gron şi 
cucerirea munţilor Nitra, Tatra Mică şi Carpaţii Albi, precum şi în 
bătălia Moraviei. 

— Până la 12 mai 1945 au fost: 

— Trecute 6 cursuri mari de apă. 

— Străbătute 9 masive muntoase. 

— Parcurşi peste 1 200 km. 

— Eliberate 56 oraşe mari, 196 localităţi importante şi 3 624 
centre populate. 

— Capturaţi 45 556 prizonieri. 

Corpul aerian român, participând la aceste operaţiuni cu un 
total mediu de 1 300 avioane, a executat 4 286 misiuni cu 8 542 
ieşiri, având ca pierderi 339 avioane cu 157 oameni personal 
naviganit. 

Acţiunile trupelor române au obţinut înalta preţuire a 
Mareşalului |.V. Stalin, care le-a citat prin ordine de zi în mai multe 
rânduri şi anume: 

— Armata a IV-a de două ori; 

— Armata | o dată; 

— Corpul Aerian de două ori; 

— Regimentul 2 Care Luptă de trei ori. 


5 — Aportul de forţe al României alături de Armata Roşie în 


războiul dus de către Naţiunile Unite contra Germaniei şi Ungariei 
reprezintă o valoare substanţială, care a situat România -— din punct 
de vedere al efectivelor angajate - în locul al patrulea printre 
Naţiunile Unite care au dus războiul în Europa. 

Astfel România a acţionat cu 19 divizii în cursul lunii 
septembrie 1944 şi până la 16 octombrie 1944, cu 16 divizii până 
la 1 noiembrie 1944 şi apoi în continuare cu 14 divizii, ulterior 15 
divizii. 

6 — Efortul militar făcut de către ţara noastră în războiul 
contra Germaniei şi Ungariei a fost unitar, total şi pe baza exclusivă 
a propriilor resurse: 

— Unitar pentru că, începând de la 24 august 1944 şi până 
la capitularea Germaniei, nici o unitate românească n-a luptat de 
partea germanilor; actul de la 23 August al Majestății Sale Regele a 
solidarizat şi dirijat întreaga naţiune, fără excepţie, pe linia destinului 
ei firesc, alături de Naţiunile Unite. 

— Total pentru că Armata Română a pus în joc toate 
resursele de care dispunea, fără a fi putut beneficia de 
aprovizionările, atât de preţioase, în material de război din afară. 

7 — Jertfele aduse de către Armata Română în acest război 
reprezintă o valoare importantă, atât ca cifră absolută de pierderi, 
cât şi ca procente raportate la efectivele angajate. 

Astfel, după date încă provizorii, Armata Română a avut, de 


la 24 august 1944 şi până la 12 mai 1945, următoarele pierderi în 


luptele duse contra trupelor germano-maghiare: 

— 4 933 ofiţeri. 

— 4 789 subofiţeri. 

— 158 869 trupă, adică un total general de 168 591 morţi, 
răniţi şi dispăruţi. 

Faţă de efectivele angajate în aceste operaţiuni, şi anume: 

— 12 628 ofiţeri. 

— 13 570 subofiţeri. 

— 311 136 trupă, adică în total 336 334 oameni, pierderile 
noastre totale reprezintă un procent de 50%. 

8 — Astăzi, când victoria cea mai definitivă a încununat 
sforţările tuturor Naţiunilor Unite în războiul dus contra forţelor 
naziste şi fasciste, Armata Română, la capătul unor jertfe atât de 
bogate alături de glorioasa armată sovietică, poate fi nu numai 
mândră de înfăptuirile ei, dar şi sigură că va găsi la marii ei Aliați 
prețuirea justă a sacrificiilor şi eforturilor făcute. 

De aceea ţinem ca prin această sinteză să aducem armatelor 


noastre din Cehoslovacia un omagiu binemeritat. 

